(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΑ΄

Πέμπτη 10 Ιουνίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Παρασκευής 11 Ιουνίου 2021, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Α., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.
ΑΘΑΝΑΣΙΟΥ Χ. , σελ.
ΓΙΑΝΝΟΥΛΗΣ Χ. , σελ.
ΖΑΧΑΡΙΑΔΗΣ Κ. , σελ.
ΚΑΚΛΑΜΑΝΗΣ Ν. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Ι. , σελ.
ΜΠΟΥΚΩΡΟΣ Χ. , σελ.
ΜΠΟΥΡΑΣ Α. , σελ.
ΠΟΛΑΚΗΣ Π. , σελ.

Β. Επί του σχεδίου του Υπουργείου Εσωτερικών:
ΑΔΑΜΟΠΟΥΛΟΥ Α. , σελ.
ΑΛΕΞΟΠΟΥΛΟΥ Χ. , σελ.
ΑΥΛΩΝΙΤΗΣ Α. , σελ.
ΑΧΜΕΤ Ι. , σελ.
ΒΑΣΙΛΕΙΑΔΗΣ Β. , σελ.
ΒΙΛΙΑΡΔΟΣ Β. , σελ.
ΒΟΡΙΔΗΣ Μ. , σελ.
ΒΡΥΖΙΔΟΥ Π. , σελ.
ΓΙΑΝΝΑΚΟΠΟΥΛΟΥ Κ. , σελ.
ΓΙΑΝΝΟΥΛΗΣ Χ. , σελ.
ΓΚΑΡΑ Α. , σελ.
ΔΕΛΗΣ Ι. , σελ.
ΔΕΡΜΕΝΤΖΟΠΟΥΛΟΣ Χ. , σελ.
ΕΛΕΥΘΕΡΙΑΔΟΥ Σ. , σελ.
ΖΑΧΑΡΙΑΔΗΣ Κ. , σελ.
ΚΑΛΑΜΑΤΙΑΝΟΣ Δ. , σελ.
ΚΑΜΙΝΗΣ Γ. , σελ.
ΚΑΠΠΑΤΟΣ Π. , σελ.
ΚΑΡΑΟΓΛΟΥ Θ. , σελ.
ΚΑΤΣΗΣ Μ. , σελ.
ΚΑΦΑΝΤΑΡΗ Χ. , σελ.
ΚΕΓΚΕΡΟΓΛΟΥ Β. , σελ.
ΚΕΡΑΜΕΩΣ Ν. , σελ.
ΚΕΦΑΛΑ Μ. , σελ.
ΚΟΝΣΟΛΑΣ Ε. , σελ.
ΚΟΝΤΟΖΑΜΑΝΗΣ Β. , σελ.
ΚΟΤΡΩΝΙΑΣ Γ. , σελ.
ΚΥΡΑΝΑΚΗΣ Κ. , σελ.
ΚΩΝΣΤΑΝΤΙΝΙΔΗΣ Ε. , σελ.
ΚΩΤΣΟΣ Γ. , σελ.
ΛΙΑΚΟΥΛΗ Ε. , σελ.
ΛΙΟΥΠΗΣ Α. , σελ.
ΛΟΒΕΡΔΟΣ Ι. , σελ.
ΜΑΜΟΥΛΑΚΗΣ Χ. , σελ.
ΜΑΡΑΒΕΓΙΑΣ Κ. , σελ.
ΜΕΛΑΣ Ι. , σελ.
ΜΠΟΥΚΩΡΟΣ Χ. , σελ.
ΜΠΟΥΡΝΟΥΣ Ι. , σελ.
ΟΙΚΟΝΟΜΟΥ Ε. , σελ.
ΠΑΠΑΔΗΜΗΤΡΙΟΥ Χ. , σελ.
ΠΑΠΑΗΛΙΟΥ Γ. , σελ.
ΠΕΤΣΑΣ Σ. , σελ.
ΠΟΛΑΚΗΣ Π. , σελ.
ΡΑΓΚΟΥΣΗΣ Ι. , σελ.
ΣΚΑΝΔΑΛΙΔΗΣ Κ. , σελ.
ΣΠΑΝΑΚΗΣ Β. , σελ.
ΦΟΡΤΩΜΑΣ Φ. , σελ.
ΧΗΤΑΣ Κ. , σελ.
ΧΙΟΝΙΔΗΣ Σ. , σελ.
ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΑ΄

Πέμπτη 10 Ιουνίου 2021

Αθήνα, σήμερα στις 10 Ιουνίου 2021, ημέρα Πέμπτη και ώρα 10.14΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών».

Η Διάσκεψη των Προέδρων αποφάσισε στη συνεδρίαση της 3ης Ιουνίου 2021 τη συζήτηση του νομοσχεδίου σε μία συνεδρίαση, ενιαία, επί της αρχής, επί των άρθρων και των τροπολογιών.

Ειδικότερα η συζήτηση του σχεδίου νόμου προτείνεται να διεξαχθεί σε συνδυασμό φυσικής παρουσίας και υπηρεσίας τηλεδιάσκεψης σε δωδεκαμελείς κύκλους, που περιλαμβάνουν ομιλητές με την εξής αναλογία ανά Κοινοβουλευτική Ομάδα: έως εικοσιπέντε από τη Νέα Δημοκρατία, έως δεκαπέντε από τον ΣΥΡΙΖΑ, έως πέντε από το Κίνημα Αλλαγής, το ΚΚΕ, την Ελληνική Λύση και το ΜέΡΑ25. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές και η αρμόδια υπηρεσία έχει καταρτίσει κατάλογο, που θα σας διανεμηθεί. Υπενθυμίζω ότι οι ομιλητές που θα τοποθετηθούν μέσω τηλεδιάσκεψης θα μιλήσουν μόλις ολοκληρωθούν οι κύκλοι των ομιλητών με φυσική παρουσία.

Η υπηρεσία έχει κάνει -για να ξέρετε τον προγραμματισμό σας, ιδιαίτερα οι εισηγητές και οι Κοινοβουλευτικοί Εκπρόσωποι- έναν υπολογισμό του χρόνου με κάποια σχετική άνεση και περίπου γύρω στις οκτώ το βράδυ θα πρέπει να έχει ολοκληρωθεί η συζήτηση, συμπεριλαμβανομένων και των τοποθετήσεων των πέντε Υπουργών που θα έρθουν για τις τροπολογίες τους.

Συμφωνεί το Σώμα με την κατ’ αρχάς διαδικασία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε.

Μπορούμε να ξεκινήσουμε με τον κ. Γεώργιο Κοτρωνιά, Βουλευτή Νέας Δημοκρατίας και εισηγητή της Νέας Δημοκρατίας.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, την τηλεργασία στη χώρα μας τη βλέπαμε στο παρελθόν με αρκετή καχυποψία, αφού κάποιοι διέκριναν πίσω από αυτή απολύσεις εργαζομένων, μείωση των αμοιβών τους και αύξηση της ανεργίας, παρά το γεγονός βέβαια ότι στο εξωτερικό είναι μια καθιερωμένη πρακτική εδώ και χρόνια. Φυσικά δεν μπορεί καν να συζητάμε σήμερα για τέτοια καχυποψία, ειδικά για το δημόσιο, με το οποίο ασχολείται το νομοσχέδιό μας. Και μετά ήρθε η πανδημία και οι πρωτόγνωρες συνθήκες που επέβαλε και που απαίτησαν τη λήψη άμεσων μέτρων σε πολλά επίπεδα της καθημερινότητάς μας και, μεταξύ άλλων, και στον εργασιακό τομέα.

Η τηλεργασία αποτέλεσε μια άμεση λύση, έστω κι αν στο μεγαλύτερο ποσοστό της εφαρμόστηκε χωρίς να υπάρξει συγκεκριμένη περίοδος προσαρμογής και χρόνος προετοιμασίας αλλά και εκπαίδευσης. Στην πορεία ασφαλώς αυτό άλλαξε, συστηματοποιήθηκε και δημιούργησε πλέον και στην Ελλάδα νέα δεδομένα στο εργασιακό περιβάλλον και, παρά το γεγονός ότι η εφαρμογή της υπήρξε άμεση και βίαιη, με πολλές συνακόλουθες δυσκολίες για εργαζόμενους και επιχειρήσεις, η τηλεργασία σήμερα αποτιμάται θετικά από το μεγαλύτερο ποσοστό των εργαζομένων, οι οποίοι παρατήρησαν εξοικονόμηση χρόνου και κόστους. Αυτό αποτυπώνεται και σε έρευνα του Οικονομικού Πανεπιστημίου Αθηνών, στην οποία όσοι τηλεργάζονται εμφανίζονται πιο θετικοί στις προσδοκίες τους για το μέλλον της εργασίας σε σχέση με όσους πηγαίνουν στον χώρο εργασίας τους.

Εδώ και αρκετά χρόνια ακαδημαϊκοί και επιστήμονες που ασχολούνται με τη διαχείριση του ανθρώπινου δυναμικού καταδεικνύουν τα οφέλη από την υιοθέτηση πρακτικών ευέλικτης τηλεργασίας, τόσο για τους εργαζόμενους όσο και για τις επιχειρήσεις. Καθίσταται, λοιπόν, σαφής η ανάγκη θέσπισης συγκεκριμένων κατευθυντήριων γραμμών και κανόνων σε ευρωπαϊκό επίπεδο, ώστε να διασφαλιστεί η σωστή εφαρμογή αυτών των πρακτικών, η βέλτιστη αξιοποίηση του ανθρώπινου δυναμικού και των νέων τεχνολογιών, ώστε τελικά να μεγιστοποιήσουμε τα οφέλη για την κοινωνία.

Στο πλαίσιο αυτό, κατά τη σύνταξη του παρόντος νομοσχεδίου ελήφθησαν υπ’ όψιν: Πρώτον, μια σειρά από πρακτικές που εφαρμόζονται σε άλλες χώρες της Ευρωπαϊκής Ένωσης και του Οργανισμού για την Οικονομική Συνεργασία και Ανάπτυξη. Δεύτερον, διεθνείς έρευνες και μελέτες, όπως του Κοινού Κέντρου Ερευνών της Ευρωπαϊκής Ένωσης και η μελέτη για τη χρηστή διακυβέρνηση του Συμβουλίου της Ευρώπης. Τρίτον, τα ψηφίσματα του Κοινοβουλίου του Οκτωβρίου και Δεκεμβρίου του 2020 σχετικά με την απασχόληση και τις κοινωνικές πολιτικές στη ζώνη του ευρώ και τέλος ο οδηγός του Διεθνούς Οργανισμού Εργασίας για τηλεργασία κατά την περίοδο της πανδημίας αλλά και μετά από αυτή.

Ποιοι είναι όμως οι στόχοι αυτού του νομοσχεδίου; Άμεσοι βραχυπρόθεσμοι στόχοι του παρόντος αποτελούν η διασφάλιση ενός αποτελεσματικού πλαισίου τηλεργασίας για τους υπαλλήλους του δημόσιου τομέα, με προστασία των δεδομένων προσωπικού χαρακτήρα των εμπλεκομένων μερών, η διασφάλιση της ποιότητας των παρεχόμενων υπηρεσιών προς τον πολίτη και η προστασία των δικαιωμάτων των υπαλλήλων υπό καθεστώς τηλεργασίας.

Άμεσος στόχος είναι και η ενίσχυση της παραγωγικότητας και η ενδυνάμωση των εργαζομένων μέσα από την προαγωγή της αυτονομίας τους στην οργάνωση της εργασίας. Στόχος είναι η προσέλκυση νέων ψηφιακά καταρτισμένων στελεχών, η εξοικονόμηση πόρων από τη μείωση των λειτουργικών εξόδων των υπηρεσιών αλλά και των εργαζομένων που προκύπτει από τη μείωση των μετακινήσεων και η άμεση προώθηση του ψηφιακού μετασχηματισμού στον δημόσιο τομέα. Κι αυτό έχει μεγάλη σημασία.

Μακροπρόθεσμοι στόχοι του αξιολογούμενου νομοσχεδίου για την προώθηση της τηλεργασίας στον δημόσιο τομέα είναι να συμβάλει στη διατήρηση των θέσεων εργασίας ανθρώπων με σοβαρά προβλήματα υγείας, στην εξοικονόμηση χρόνου και κόστους μετακίνησης των εργαζομένων, στη ρύθμιση του χρόνου εργασίας τους και στην καλύτερη ισορροπία μεταξύ επαγγελματικής και ιδιωτικής ζωής. Μακροπρόθεσμος επίσης στόχος είναι η μείωση των εκπομπών του διοξειδίου του άνθρακα που σχετίζονται με την καθημερινή μετακίνηση. Πρόσφατα, εδώ στη Βουλή μας, ψηφίσαμε την εισαγωγή στους σχεδιασμούς των πόλεών μας της βιώσιμης αστικής κινητικότητας. Πρόσφατα μιλήσαμε για μετάβαση στην πράσινη οικονομία και στους στόχους του 2030. Στους σχεδιασμούς μιας κοινωνίας λιγότερων ρύπων η τηλεργασία σίγουρα θα παίξει σημαντικό ρόλο. Επίσης, στοχεύει στη βελτίωση των ευκαιριών απασχόλησης για άτομα με αναπηρίες και στοχεύει να χρησιμεύσει ως εργαλείο για την αντιμετώπιση της ερήμωσης της υπαίθρου.

Κατά τη διεξοδική συζήτηση στην Επιτροπή Δημόσιας Διοίκησης θεωρώ ότι οι εκπρόσωποι των παρατάξεων συμφώνησαν στις αρχές που διέπουν τον θεσμό της τηλεργασίας και μπορούν να συνοψιστούν ως εξής. Πρώτον, ο οικειοθελής χαρακτήρας της. Η τηλεργασία έχει οικειοθελή χαρακτήρα για τον φορέα και τον εργαζόμενο, με εξαίρεση περιπτώσεις θεμάτων υγείας από την πλευρά του εργαζόμενου καθώς και περιπτώσεις κινδύνου της δημόσιας υγείας, οπότε η εργασία καθίσταται πλέον υποχρεωτική.

Δεύτερον, η αρχή της ίσης μεταχείρισης. Οι τηλεργαζόμενοι απολαμβάνουν τα ίδια δικαιώματα και έχουν τις ίδιες υποχρεώσεις με τους μη τηλεργαζόμενους υπαλλήλους, όπως ειδικότερα ορίζονται από τις γενικές ειδικές διατάξεις, παραδείγματος χάριν, τη μισθοδοσία τους και την υπηρεσιακή ανέλιξή τους.

Τρίτον, η προστασία των προσωπικών δεδομένων. Ο φορέας πρέπει να λαμβάνει τα κατάλληλα τεχνικά και οργανωτικά μέτρα για τη διασφάλιση της προστασίας των δεδομένων προσωπικού χαρακτήρα που μπορεί να χρησιμοποιούνται και να υποβάλλονται σε επεξεργασία από τον εργαζόμενο στο πλαίσιο της εφαρμογής της τηλεργασίας.

Τέταρτον, ο σεβασμός της ιδιωτικής ζωής. Ο φορέας σέβεται την ιδιωτική ζωή και το απόρρητο των επικοινωνιών του τηλεργαζόμενου. Η χρήση οποιουδήποτε συστήματος παρακολούθησης του χρόνου εργασίας πρέπει να επιβάλλεται από τις λειτουργικές ανάγκες του φορέα και να περιορίζεται στο πλαίσιο του επιδιωκόμενου σκοπού. Όπως ανέφερα, ένα πολύ σημαντικό κομμάτι που καλείται να διασφαλίσει το παρόν νομοσχέδιο αφορά στην προστασία προσωπικών δεδομένων κατά την εφαρμογή της τηλεργασίας. Στο πλαίσιο αυτό, στο άρθρο 6, προβλέπεται μια σειρά προδιαγραφών, οι οποίες, εάν δεν διασφαλίζονται κατ’ ελάχιστον από τον εκάστοτε φορέα, δεν δύναται να πραγματοποιηθεί η τηλεργασία ή, εάν έχει ξεκινήσει, αυτή διακόπτεται. Ο φορέας σε συνεργασία με τον υπεύθυνο προστασίας δεδομένων έχει την ευθύνη, πρώτον, για την ενημέρωση και εκπαίδευση των εργαζομένων αναφορικά με τις διαδικασίες προστασίας προσωπικών δεδομένων, δεύτερον, για την παροχή του κατάλληλου τεχνολογικού εξοπλισμού, τρίτον, για την ασφαλή πρόσβαση των τηλεργαζομένων στα πληροφοριακά συστήματα του φορέα και την ασφαλή χρήση αρχείων που περιέχουν προσωπικά δεδομένα.

Παράλληλα ρυθμίζονται πρακτικά ζητήματα, που αφορούν στην εφαρμογή της τηλεργασίας με τα άρθρα 8, 9, 10, 11 και 12, όπως είναι η χρονική οριοθέτηση της τηλεργασίας μέσα στο έτος, το μέγιστο ποσοστό υπαλλήλων ανά διεύθυνση που δύναται να απασχολείται με τηλεργασία, ο τόπος παροχής αυτής, καθώς και η εξασφάλιση του σχετικού εξοπλισμού και της πληροφορικής υποστήριξης από τον εκάστοτε φορέα.

Ιδιαίτερα σημαντικός θεωρείται ο προσδιορισμός του ωραρίου των εργαζομένων, όπως και το γεγονός ότι μετά το πέρας αυτού οι τηλεργαζόμενοι διατηρούν το δικαίωμα αποσύνδεσης από τα μέσα πληροφορικής και επικοινωνίας που χρησιμοποιούν για την εκτέλεση της εργασίας, με στόχο την προφύλαξη της ιδιωτικής τους ζωής. Η δημόσια διοίκηση σε λίγο καιρό θα είναι σε θέση να λειτουργεί άρτια και αποτελεσματικά με ένα ενιαίο πληροφοριακό σύστημα, τόσο σε κανονικές συνθήκες όσο και σε έκτακτες, με στόχο πάντα την απρόσκοπτη εξυπηρέτηση των πολιτών. Το έργο επιχειρησιακής συνέχειας στον δημόσιο τομέα εμπεριέχεται στην ψηφιακή στρατηγική του Τομέα Εσωτερικών και Δημόσιας Διοίκησης της Βίβλου Ψηφιακού Μετασχηματισμού 2020 - 2025 και αφορά στην υλοποίηση όλων των απαραίτητων ενεργειών, ώστε οι υπάλληλοι του δημόσιου τομέα να μπορούν να εκτελούν τα καθήκοντά τους εξ αποστάσεως με ασφάλεια και με αποτελεσματικότητα. Μάλιστα, έχει ήδη πραγματοποιηθεί μελέτη για τη βιωσιμότητα του προβλεπόμενου πληροφοριακού συστήματος, με παράλληλες δοκιμές των συστημάτων ασφαλείας και με πιλοτική εφαρμογή του μοντέλου τηλεργασίας το οποίο πρόκειται να εφαρμοστεί.

Στο δεύτερο μέρος του παρόντος νομοσχεδίου αντιμετωπίζονται διάφορα ζητήματα, όπως το διάστημα αξιολόγησης των υπαλλήλων και το χρονικό περιθώριο άσκησης ένστασης όταν δεν συμφωνούν με αυτή την αξιολόγηση. Δεύτερον, η γραμματειακή υποστήριξη του Δευτεροβάθμιου Πειθαρχικού Συμβουλίου, με στόχο τη διευκόλυνση της λειτουργίας του. Τρίτον, οι απολαβές των δημοσιογράφων οι οποίοι εργάζονται ως δημοσιογράφοι τοπικής αυτοδιοίκησης. Τέταρτον, ο διορισμός συγγενών υπαλλήλων του δημοσίου που απεβίωσαν κατά και εξαιτίας της άσκησης των καθηκόντων τους. Εδώ, στο άρθρο 23, με τον καθορισμό σειράς προτεραιότητας των δικαιούχων επιλύεται ένα καίριο και χρόνιο ζήτημα μεγάλων καθυστερήσεων αλλά και εξόδων για τους δικαιούχους. Πέμπτον, στο άρθρο 24 προβλέπεται παρακολούθηση πειθαρχικών υποθέσεων μέσω της βάσης δεδομένων της Εθνικής Αρχής Διαφάνειας και υπό την ευθύνη της. Με το άρθρο 25 τακτοποιείται η καταβολή μισθωμάτων για τα κτήρια του ειδικού φορέα του Υπουργείου Εσωτερικών που αφορούν το έτος 2020. Τέλος, στο άρθρο 26 προβλέπεται η χορήγηση κινήτρων σε υπαλλήλους Οργανισμών Τοπικής Αυτοδιοίκησης Α΄ και Β΄ βαθμού απομακρυσμένων περιοχών και νησιών, προκειμένου να αντιμετωπιστεί το θέμα της υποστελέχωσης των σχετικών υπηρεσιών, με τη δυνατότητα που δίνεται στους Οργανισμούς Τοπικής Αυτοδιοίκησης Α΄ και Β΄ βαθμού να παρέχουν στέγαση και σίτιση σε δημοσίους υπαλλήλους κάθε ειδικότητας που υπηρετούν σ’ αυτές τις περιοχές.

Κυρίες και κύριοι, μέσα από την πολύ δημιουργική συζήτηση που έγινε στην Επιτροπή Δημόσιας Διοίκησης αποσαφηνίστηκαν διάφορες ενστάσεις -που δεν είχαν σχέση με τις βασικές αρχές του νομοσχεδίου, αλλά με την εφαρμογή στην πράξη κάποιων άρθρων του- και απαντήθηκαν κάποιες ερωτήσεις που έχουν σχέση με τη νεωτεριστική φύση της τηλεργασίας στο δημόσιο. Ξεκαθαρίστηκε ότι η ανάθεση τηλεργασίας δεν είναι μια υπηρεσιακή μεταβολή, η οποία μπορεί να επηρεάσει το μέλλον του δημοσίου υπαλλήλου, αλλά είναι απλά μια λειτουργική ρύθμιση που αφορά στον χώρο εργασίας του και αυτό, σε συνδυασμό με τον οικειοθελή χαρακτήρα της τηλεργασίας, δεν απαιτεί τη χρήση αντικειμενικών ή άλλων κριτηρίων ένταξης σε αυτή και αφήνεται στην αρμοδιότητα του κάθε φορά προϊσταμένου της υπηρεσίας.

Ξεκαθαρίστηκε, επίσης, ότι ο χρόνος της τηλεργασίας δεν μπορεί να είναι απεριόριστος για οποιαδήποτε κατηγορία υπαλλήλων, γιατί δεν πρέπει ο τηλεργαζόμενος δημόσιος υπάλληλος να αποκόπτεται τελείως από το εργασιακό του περιβάλλον. Ασφαλώς ξεκαθαρίστηκε και το ψευτοδίλημμα της προστασίας του υπαλλήλου από αδήλωτη υπερωριακή απασχόλησή του μετά την αποσύνδεσή του από την τηλεργασία του, αφού πρόκειται ουσιαστικά για την ίδια αντιμετώπιση και συμπεριφορά που μπορεί να έχουν όλοι οι υπάλληλοι, είτε εργάζονται με αυτοπρόσωπη παρουσία είτε με τηλεργασία. Δηλαδή, το πώς θα διαχειριστούν τον χρόνο τους και την ιδιωτικότητά τους μετά το ωράριό τους.

Τέλος, με τροπολογία που κατατέθηκε και συμπεριλαμβάνεται στο παρόν νομοσχέδιο ρυθμίζονται θέματα σχετικά με την εισαγωγή και τον διαγωνισμό της Εθνικής Σχολής Δημόσιας Διοίκησης και Αυτοδιοίκησης σε ό,τι αφορά το ποιος έχει την ευθύνη για τη διενέργεια αυτού του διαγωνισμού. Εν προκειμένω, την Κεντρική Επιτροπή Εξετάσεων, η οποία συγκροτείται για κάθε νέο διαγωνισμό με απόφαση του Υπουργού Εσωτερικών και η οποία καθορίζει το σώμα βαθμολογητών από μέλη του διδακτικού προσωπικού ΑΕΙ και τον ορισμό επιτηρητών από δημόσιους υπαλλήλους. Στους διαγωνισμούς αυτούς συμμετέχουν οι απόφοιτοι ΑΕΙ και εξαιρούνται οι σπουδαστές και οι απόφοιτοι της Εθνικής Σχολής Δημόσιας Διοίκησης, της Εθνικής Σχολής Τοπικής Αυτοδιοίκησης.

Στο άρθρο 2 ορίζεται η διεξαγωγή του εισαγωγικού διαγωνισμού σε δύο στάδια και με απόφαση του Υπουργού Εσωτερικών καθορίζονται τα θέματα οργάνωσης του διαγωνισμού.

Στο άρθρο 3 ορίζεται η υποχρέωση των εισακτέων, μετά την ανακοίνωση των αποτελεσμάτων, να δηλώσουν τα τμήματα που επιθυμούν με σειρά προτίμησης. Σε ό,τι αφορά τον φετινό διαγωνισμό, που θα γίνει περί το φθινόπωρο, μπορεί να περιληφθεί γραπτή δοκιμασία και στα Ιταλικά και στα Ισπανικά ως δεύτερη ξένη γλώσσα.

Επίσης, στο δεύτερο μέρος της τροπολογίας, που αφορά την κινητικότητα στο δημόσιο, ορίζεται ότι εξαιρείται το προσωπικό των αποκεντρωμένων διοικήσεων από τη συμμετοχή του στους κύκλους κινητικότητας και διασαφηνίζεται ότι για όσους έχουν υποχρέωση παραμονής σε παραμεθόριο νομό ή νησί είναι δυνατή η μετάταξή τους ή η απόσπασή τους, μέσα όμως στα όρια της περιοχής δέσμευσής τους, εφόσον έχουν συμπληρώσει τον μισό χρόνο της υποχρεωτικής παραμονής, ειδικά στην περίπτωση συνυπηρέτησης συζύγου.

Διευκρινίζεται, επίσης, ότι δεν απαιτείται σε περιπτώσεις σοβαρών λόγων υγείας και λόγων συνυπηρέτησης, η συμπλήρωση της διετίας, πάντα όμως με την επιφύλαξη ότι ο διορισμός δεν έγινε με μοριοδότηση λόγω εντοπιότητας. Όλα τα αιτήματα μετάταξης ή απόσπασης αξιολογούνται από την Κεντρική Επιτροπή Κινητικότητας με βάση συγκεκριμένα κριτήρια, τα οποία εμπεριέχονται στην εν λόγω τροπολογία.

Κυρίες και κύριοι, το παρόν νομοσχέδιο αποτελεί ένα βήμα αξιοποίησης μιας ευκαιρίας και μιας πρακτικής που δημιουργήθηκε στη χώρα μας κάτω από ιδιαίτερα έκτακτες συνθήκες. Μπορούμε σήμερα να δούμε πώς θα γίνουμε πιο αποτελεσματικοί στην υιοθέτηση αυτής της πρακτικής, ώστε με ανοικτό μυαλό -και το τονίζω αυτό- να εξαλείψουμε τις αδυναμίες και να αξιοποιήσουμε στο μέγιστο τα οφέλη που μπορεί να προσφέρει.

Αυτό το νομοσχέδιο για την εργασία στο δημόσιο διαθέτει πέρα από το γενικό πλαίσιό του και την ευελιξία των συμπληρώσεων και βελτιώσεων μέσα από διατάγματα, τα οποία μπορούν να εξειδικεύσουν διαδικασίες, ώστε να επιδείξει μεγάλη προσαρμοστικότητα στις ραγδαίες εξελίξεις που έρχονται.

Το νομοσχέδιο προφανώς δεν θεωρεί την τηλεργασία στο δημόσιο πανάκεια για την επίλυση όλων των προβλημάτων του ούτε ένα όχημα για τη ριζική αλλαγή του μοντέλου αξιοποίησης του ανθρώπινου δυναμικού του, αλλά ένα συνδυαστικό εργαλείο, μία σύγχρονη εναλλακτική πρόταση, η οποία με θεσμοθετημένους πλέον όρους και κανόνες θα διευκολύνει σε κανονικές και έκτακτες συνθήκες τη λειτουργία του δημοσίου και θα διευκολύνει τους υπαλλήλους του δημοσίου να παρέχουν καλύτερες υπηρεσίες προς τους πολίτες.

Με την πεποίθηση ότι είναι ένα χρήσιμο και εκσυγχρονιστικό νομοσχέδιο για τον δημόσιο τομέα, καλώ όλους τους συναδέλφους να δώσουν τη θετική τους ψήφο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Γεώργιος Παπαηλιού, γενικός εισηγητής του ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να ξεκινήσω κάνοντας μία αναφορά στη σημερινή μέρα, που είναι μέρα γενικής απεργίας, μέρα αγώνα των εργαζομένων. Οι εργαζόμενοι αγωνίζονται και διεκδικούν τα δικαιώματά τους ενάντια στο εργασιακό νομοσχέδιο-έκτρωμα που η Κυβέρνηση της Νέας Δημοκρατίας έχει εισαγάγει και συζητείται αυτή την εβδομάδα στις αρμόδιες επιτροπές και την επομένη στην Ολομέλεια της Βουλής, ενάντια σε ένα νομοσχέδιο που ισοπεδώνει τα εργασιακά δικαιώματα, ακρωτηριάζει το Εργατικό Δίκαιο, τόσο ως προς την προστατευτική όσο και ως προς τη συλλογική διάσταση και λειτουργία του. Είναι ένα νομοσχέδιο που πλήττει όλους τους εργαζόμενους του ιδιωτικού και του δημόσιου τομέα, πλήττει και τους ήδη εργαζόμενους, αφού ενθαρρύνει την υπερεκμετάλλευση, με μείωση αποδοχών και κατάργηση δικαιωμάτων, αλλά και τους ανέργους, αφού δυσχεραίνει ή μάλλον αποτρέπει προσλήψεις. Πλήττει όμως και τους μικρομεσαίους επιχειρηματίες, αφού ο περιορισμός της αγοραστικής δύναμης των εργαζομένων τούς επηρεάζει δυσμενώς. Διαλύει τον συνδικαλισμό και καταστρατηγεί το δικαίωμα στην απεργία. Καταδικάζει τη νέα γενιά σε ένα μέλλον ανασφάλειας, φτηνής και ελαστικής εργασίας.

Συνεπώς και στη Βουλή, αυτή την εβδομάδα, αλλά και παντού αλλού στην κοινωνία συγκρούονται δύο αντιλήψεις, δύο κόσμοι, θα έλεγα: Η «αναπτυξιακή» πρόταση της Κυβέρνησης της Νέας Δημοκρατίας και η αναπτυξιακή πρόταση του προοδευτικού χώρου, που συνίσταται στην κοινωνικά δίκαιη παραγωγική ανασυγκρότηση της χώρας, με τις δυνάμεις της εργασίας και τις δυνάμεις της παραγωγικής δημιουργίας στην πρωτοπορία.

Ο ΣΥΡΙΖΑ - Προοδευτική Συμμαχία θα συνεχίσει να αγωνίζεται μαζί με τους εργαζόμενους στη Βουλή και όπου αλλού στην κοινωνία, για να μην περάσει αυτό το αντεργατικό νομοσχέδιο-έκτρωμα και, αν περάσει και ψηφιστεί, δεσμευόμαστε ότι, όταν με τη λαϊκή βούληση αναλάβουμε τη διακυβέρνηση της χώρας, αυτό το νομοσχέδιο -ο νόμος πλέον, εφόσον ψηφιστεί- θα καταργηθεί.

Τώρα ως προς το υπό κρίση νομοσχέδιο, έστω και σε light, μη κραυγαλέα, μορφή αποτελεί έναν κρίκο στην αλυσίδα των νομοθετικών πρωτοβουλιών της Κυβέρνησης οι οποίες ρυθμίζουν σημαντικά πεδία του δημόσιου χώρου, με τρόπο που δημιουργεί κινδύνους και για την προστασία των προσωπικών δεδομένων και για τη διασφάλιση των δικαιωμάτων των εργαζομένων.

Όσον αφορά τον τρόπο νομοθέτησης, βρισκόμαστε ακόμη μία φορά ενώπιον μιας διαδικασίας κακής νομοθέτησης από την Κυβέρνηση των αρίστων και του επιτελικού κράτους της νεοδεξιάς του Κυριάκου Μητσοτάκη. Ενώ είχαμε λάβει διαβεβαιώσεις στην επιτροπή ότι δεν θα βρεθούμε ενώπιον εκπλήξεων και ότι θα κατατεθεί μία τροπολογία του Υπουργείου Εσωτερικών σχετικά με τον διαγωνισμό εισαγωγής στην Εθνική Σχολή Δημόσιας Διοίκησης και την κινητικότητα, εμφανίζεται σειρά υπουργικών τροπολογιών, ολόκληρων νομοσχεδίων, επί παντός επιστητού, τα οποία θα ψηφιστούν χωρίς να έχει προηγηθεί διαβούλευση και με διαδικασίες fast track.

Αυτή η πρακτική είναι γνωστό ότι συνιστά απαξίωση του Κοινοβουλίου, απαξίωση της ίδιας της δημοκρατίας. Δυστυχώς, κύριοι της Κυβέρνησης, δεν νομοθετείτε με αυτόν τον τρόπο για πρώτη φορά. Το πράττετε συνεχώς, προκειμένου να περνούν πολλά εν κρυπτώ και παραβύστω. Η πανδημία ως προς αυτό σάς ήρθε «κουτί». Αυτό βέβαια δεν σημαίνει ότι δεν πρέπει να σας καταλογιστούν ευθύνες όλων των ειδών.

Το νομοσχέδιο ρυθμίζει το πεδίο της τηλεργασίας στον δημόσιο τομέα υπό κανονικές αλλά και υπό έκτακτες συνθήκες. Ενώ ήδη χιλιάδες εργαζόμενοι του ευρύτερου δημόσιου τομέα -καθώς και του ιδιωτικού- εργάστηκαν ή εργάζονται ακόμα εξ αποστάσεως με τηλεργασία εδώ και πάνω από δώδεκα μήνες, σήμερα -δηλαδή με μεγάλη καθυστέρηση- εισάγεται το παρόν νομοσχέδιο, προκειμένου να θεσπιστούν κανόνες στο συγκεκριμένο τοπίο.

Διερωτόμαστε κατ’ αρχάς αν έγινε αποτίμηση - αξιολόγηση της μέχρι σήμερα λειτουργίας της τηλεργασίας στο δημόσιο, ώστε να αξιοποιηθούν τα αποτελέσματα στη διαμόρφωση του νομοσχεδίου. Η ψηφιοποίηση της δημόσιας διοίκησης που ξεκίνησε από την προηγούμενη κυβέρνηση του ΣΥΡΙΖΑ είναι αναγκαίο εργαλείο, που συνδέεται με τις νέες τεχνολογίες, την πληροφορική και ανταποκρίνεται στην παρούσα τεχνολογική εξέλιξη και πρόοδο. Όμως πρέπει να γίνεται συγκροτημένα και να έχει συγκεκριμένο προσανατολισμό. Η γρήγορη και πρόχειρη λειτουργία ψηφιακών εργαλείων μπορεί να θέσει σε κίνδυνο τα δικαιώματα των εργαζομένων αλλά και των συναλλασσόμενων πολιτών με τις δημόσιες υπηρεσίες. Το ζήτημα των προσωπικών δεδομένων είναι καθοριστικής σημασίας για τη λειτουργία της τηλεργασίας και το προεδρικό διάταγμα που προβλέπεται να εκδοθεί και που θα καθορίζει συγκεκριμένα τον τρόπο προστασίας πρέπει να εκδοθεί τάχιστα. Διαφορετικά, η έναρξη εφαρμογής του νόμου, του υπό κρίση νομοσχεδίου που θα καταστεί νόμος του κράτους, θα είναι στον αέρα.

Το νομοσχέδιο δεν επιτυγχάνει να ρυθμίσει ολοκληρωμένα το πεδίο της τηλεργασίας, διότι εμπεριέχει σημαντικές αοριστίες και δεν διασφαλίζει -επαναλαμβάνω- τα δικαιώματα των εργαζομένων. Επιπλέον, τα περισσότερα ζητήματα θα ρυθμιστούν στο μέλλον βάσει εξουσιοδοτικών διατάξεων, με προεδρικό διάταγμα για την προστασία των προσωπικών δεδομένων και με υπουργικές αποφάσεις για τα υπόλοιπα θέματα.

Στο πλαίσιο της τηλεργασίας πρέπει να κατοχυρώνεται ρητά το δικαίωμα του εργαζόμενου στην αποσύνδεση -πράγματι κατοχυρώνεται με μια γενική ρήτρα-, το ωράριο εργασίας, όλα τα δικαιώματα που προβλέπει η εργατική νομοθεσία και ισχύουν για τους υπόλοιπους εργαζόμενους με φυσική παρουσία και να απαγορεύεται ρητά οποιαδήποτε δυσμενής υπηρεσιακή εξέλιξη και κρίση εκ του λόγου ότι ο εργαζόμενος ζητεί ή παρέχει τηλεργασία.

Το δικαίωμα στην αποσύνδεση σημαίνει ότι ο τηλεργαζόμενος διακόπτει την παροχή εργασίας, δεν επικοινωνεί, δεν απαντά και δεν ανταποκρίνεται σε μηνύματα τηλεφωνικά, ηλεκτρονικό ταχυδρομείο ή σε οποιασδήποτε μορφής επικοινωνίας εκτός του ωραρίου εργασίας, αλλά και κατά τη διάρκεια των ημερών ανάπαυσης, των ρεπό και των ημερών αδείας οποιουδήποτε είδους. Το δικαίωμα στην αποσύνδεση εμπεριέχει και την υποχρέωση του εργοδότη να μην ενοχλεί με οποιονδήποτε τρόπο, με την αποστολή, παραδείγματος χάριν, μηνυμάτων στον τηλεργαζόμενο.

Είναι προφανές ότι πρέπει να απαγορεύεται ρητά κάθε δυσμενής διάκριση εις βάρος του τηλεργαζόμενου που ασκεί αυτό το δικαίωμα. Τα τεχνικά και οργανωτικά μέτρα που απαιτούνται για να εξασφαλίσουν την αποσύνδεση από τα ψηφιακά εργαλεία επικοινωνίας και εργασίας πρέπει να αποτελούν υποχρεωτικούς όρους της σύμβασης εργασίας. Επιπλέον, το πλαίσιο ρύθμισης της τηλεργασίας θα πρέπει να προβλέπει τη διάθεση στον τηλεργαζόμενο του απαραίτητου εξοπλισμού και του σχετικού λογισμικού από τον φορέα, προκειμένου να διασφαλίζονται τα προσωπικά δεδομένα του δημοσίου, των τηλεργαζομένων και των συναλλασσόμενων και η ιδιωτικότητα, τόσο των τηλεργαζομένων όσο και των συναλλασσόμενων. Φαίνεται, όπως είπε ο κύριος Υπουργός Εσωτερικών στην αρμόδια επιτροπή, ότι αυτό προβλέπεται να γίνει δύσκολα. Δηλαδή, θα το δούμε.

Αν πάντως ο τηλεργαζόμενος διαθέσει τον δικό του χώρο, εξοπλισμό και λογισμικό για την παροχή τηλεργασίας, ο φορέας επιβάλλεται να καλύψει το σύνολο των λειτουργικών εξόδων και της δαπάνης στην οποία θα υποβληθεί ο τηλεργαζόμενος.

Η τηλεργασία, κυρίες και κύριοι συνάδελφοι, πρέπει να αποτελεί την εξαίρεση. Ο κανόνας, ειδικά στο δημόσιο, πρέπει να είναι -και δεν μπορεί να ισχύει κάτι διαφορετικό- η εργασία με φυσική παρουσία στις εγκαταστάσεις του φορέα, του εργοδότη. Γι’ αυτόν τον λόγο πρέπει η ένταξη σε καθεστώς τηλεργασίας να έχει οικειοθελή χαρακτήρα για τον εργαζόμενο. Δεν μπορεί να επιβάλλεται από τον εργοδότη, τον προϊστάμενο της υπηρεσίας. Το οικειοθελές του χαρακτήρα της τηλεργασίας πρέπει να διασφαλίζεται με τρόπο ώστε να μην αφήνεται η αποδοχή της στο διευθυντικό δικαίωμα, αυθαίρετα και χωρίς κριτήρια. Ο περιορισμός του αριθμού των τηλεργαζομένων δημοσίων υπαλλήλων επιβάλλει τη θέσπιση αντικειμενικών κριτηρίων για την επιλογή τους. Γι’ αυτό, εκτός των αντικειμενικών κριτηρίων, πρέπει να προβλεφθεί το αιτιολογημένο της άρνησης της υπηρεσίας στο αίτημα του εργαζομένου για τηλεργασία αλλά και το δικαίωμα ένστασης των υπαλλήλων, σε περίπτωση αρνητικής απάντησης.

Από την τοποθέτηση του κυρίου Υπουργού Εσωτερικών στην αρμόδια επιτροπή φαίνεται ότι η εμφανιζόμενη ως οικειοθελής τηλεργασία διολισθαίνει προς την άσκηση του διευθυντικού δικαιώματος με την απόφαση του φορέα-εργοδότη, αφού αυτός θα αποφασίζει για την επιλογή του προσωπικού της δημόσιας υπηρεσίας που θα τίθεται υπό καθεστώς εργασίας και αυτό θα γίνεται, επαναλαμβάνω, χωρίς κριτήρια, που δεν προβλέπονται από το νομοσχέδιο.

Συνεπώς, συμπερασματικά, πρέπει να διασφαλιστεί ότι η τηλεργασία δεν θα είναι ο κανόνας για κάποιους εργαζόμενους, ότι δεν θα αποτελέσει για τους προϊσταμένους των υπηρεσιών εργαλείο επιβολής κυρώσεων και για κάποιους προνομιούχους εργαζόμενους δώρο. Γι’ αυτό το νομοσχέδιο πρέπει να έχει κανόνες διατυπωμένους με σαφή τρόπο και ολοκληρωμένα, πράγμα που δεν συμβαίνει.

Επιπλέον, θα έπρεπε στο νομοσχέδιο να διασφαλίζεται η προστασία των εργαζομένων, όπως ακριβώς προστατεύεται κάθε εργαζόμενος από το ισχύον Εργατικό Δίκαιο. Η γενική αναφορά που γίνεται στο νομοσχέδιο χρειάζεται περαιτέρω εξειδίκευση.

Και έρχομαι τώρα σε ένα θέμα που περιλαμβάνεται στο νομοσχέδιο και νομίζω ότι είναι εξαιρετικά σημαντικό για την ανάπτυξη της χώρας. Η τηλεργασία θα μπορούσε να συμβάλει στην περιφερειακή ανάπτυξη με την αξιοποίησή της για την ενίσχυση της ανάπτυξης των παραμεθόριων νησιωτικών, ορεινών, απομονωμένων και αραιοκατοικημένων περιοχών, με μέτρα διευκόλυνσης της παραμονής ή της εγκατάστασης εργαζομένων του δημοσίου, που θα έχουν τη δυνατότητα να εργάζονται είτε από το σπίτι τους είτε από σταθμούς-κέντρα τηλεργασίας σ’ αυτές τις περιοχές. Μια τέτοια πρόβλεψη ανταποκρίνεται στη συνταγματική ρύθμιση του άρθρου 101 παράγραφος 4 του Συντάγματος, βάσει της οποίας ο κοινός νομοθέτης και η διοίκηση, όταν δρουν κανονιστικά, υποχρεούνται να λαμβάνουν υπ’ όψιν τις ιδιαίτερες συνθήκες των νησιωτικών και ορεινών περιοχών, μεριμνώντας για την ανάπτυξή τους. Έτσι, στα κριτήρια επιλογής των υποψηφίων για τηλεργασία θα πρέπει να συμπεριληφθεί η μόνιμη κατοικία ή η μετεγκατάσταση σε αγροτικές, νησιωτικές, απομονωμένες και γενικά μειονεκτικές περιοχές.

Το άρθρο 26 του νομοσχεδίου για την παροχή κινήτρων σε εργαζομένους των ΟΤΑ των ορεινών, μειονεκτικών, νησιωτικών περιοχών και συγκεκριμένα για την παροχή δωρεάν σίτισης και καταλύματος διαμονής από τους ΟΤΑ -όπως προβλέπεται ήδη για τους εκπαιδευτικούς, το ιατρικό, το παραϊατρικό, το νοσηλευτικό προσωπικό των κέντρων υγείας, των νοσοκομείων, των ΕΚΑΒ και τα στελέχη της ΕΛ.ΑΣ. και του Πυροσβεστικού Σώματος- θα έλεγα ότι είναι αδύναμο, αφού αυτή η παροχή εναπόκειται στη διακριτική ευχέρεια των Οργανισμών Τοπικής Αυτοδιοίκησης. Θα έπρεπε οι ΟΤΑ να υποχρεούνται προς τούτο, με την αυτονόητη αντίστοιχη υποχρέωση της κεντρικής κυβέρνησης να καλύψει τη σχετική δαπάνη με τους αναγκαίους πόρους.

Αναφορικά με την τροπολογία για την Εθνική Σχολή Δημόσιας Διοίκησης, αλλάζει το περιεχόμενο του δεύτερου σταδίου του εισαγωγικού διαγωνισμού της Εθνικής Σχολής Δημόσιας Διοίκησης, καθιερώνεται η γραπτή και προφορική δοκιμασία στην ενότητα Δημόσια Διοίκηση και Διακυβέρνηση -δεν υπήρχε μέχρι τώρα- και η γραπτή δοκιμασία στην ξένη γλώσσα, η άριστη γνώση της οποίας μέχρι τώρα πιστοποιούνταν με τον αντίστοιχο τίτλο.

Οι αλλαγές αυτές προβλέπεται να ισχύσουν από τον επόμενο, τον επικείμενο διαγωνισμό, τον εικοστό όγδοο . Αυτό προσκρούει στη συνταγματική τάξη και τις αρχές της χρηστής διοίκησης, της δικαιολογημένης εμπιστοσύνης προς τη διοίκηση και της ασφάλειας δικαίου. Επομένως δεν πρέπει να ισχύσουν από τον επόμενο, τον επικείμενο διαγωνισμό, αλλά από το μεθεπόμενο, όπως ακριβώς απαιτούν οι συνταγματικοί κανόνες, οι αρχές, επαναλαμβάνω, της χρηστής διοίκησης, της δικαιολογημένης εμπιστοσύνης προς τη διοίκηση και της ασφάλειας δικαίου.

Οι υποψήφιοι, κύριε Υπουργέ, δεν πρέπει να αιφνιδιάζονται, να υποστούν πρόσθετη ψυχική και σωματική ταλαιπωρία και να υποβληθούν σε πρόσθετες δαπάνες με την αλλαγή του περιεχομένου και του τρόπου διεξαγωγής των εξετάσεων. Δεν είναι ούτε νόμιμο ούτε ηθικό.

Καλείστε, κύριε Υπουργέ, να μην παίζετε με την αγωνία των υποψηφίων, αλλά και να μη δίνετε λαβή σε εύλογες υποψίες για πληροφόρηση κάποιων εκ των προτέρων. Καλείστε, λοιπόν, να τροποποιήσετε τη ρύθμιση και να περιλάβετε μεταβατική διάταξη, ώστε ο νέος τρόπος εισαγωγής να ισχύσει από τον μεθεπόμενο διαγωνισμό.

Συμπερασματικά, η τηλεργασία μπορεί να αποτελέσει χρήσιμο συμπληρωματικό εργαλείο για τον δημόσιο τομέα, όμως, επαναλαμβάνω, δεν μπορεί να υποκαταστήσει τη διά ζώσης εργασία. Και φυσικά δεν θα πρέπει να αποτελέσει μοχλό για την περαιτέρω μείωση του προσωπικού στις δημόσιες υπηρεσίες, τη μείωση μισθών, την αύξηση του φόρτου εργασίας, την ελαστικοποίηση του ωραρίου και βέβαια τις απευθείας αναθέσεις, που αποτελούν για την Κυβέρνησή σας την πεπατημένη, τον κανόνα. Θα σας παρακολουθούμε και θα σας ελέγχουμε συνεχώς.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο ειδικός αγορητής από το Κίνημα Αλλαγής κ. Γεώργιος Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο τίτλος του νομοσχεδίου το οποίο συζητάμε σήμερα είναι «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών» και όλοι ξέρουμε ότι αυτό δεν ισχύει, λόγω της βροχής τροπολογιών από τα Υπουργεία Προστασίας του Πολίτη, Παιδείας και Υγείας που κατατέθηκαν μέχρι τώρα και ποιος ξέρει και τι άλλο μάς περιμένει.

Το σχέδιο νόμου στην αρχική διαβούλευση περιείχε αρχικά μόλις είκοσι άρθρα. Κατά την κατάθεση του νομοσχεδίου στην αρμόδια επιτροπή τα άρθρα έγιναν είκοσι επτά και τώρα, αν υπολογίσουμε αθροιστικά τον αριθμό των άρθρων που περιλαμβάνουν όλες τις τροπολογίες, πάμε συνολικά στα εξήντα δύο, υπό την αίρεση ότι δεν θα προκύψει κάτι καινούργιο.

Τι καταφέρνουμε έτσι; Υπονομεύουμε τη διαβούλευση στην ευρύτερη έννοιά της. Πρώτα απ’ όλα τη διαβούλευση ως στάδιο της προκοινοβουλευτικής διαδικασίας, εκεί δηλαδή που τίθεται το νομοσχέδιο υπό την κρίση γενικά της κοινωνίας, και κατά δεύτερο λόγο υποτιμάμε τη διαβούλευση στο κατ’ εξοχήν κέντρο της, που είναι η ίδια η Βουλή.

Φυσικά ο κύριος Υπουργός μάς είπε ότι αυτό έχει γίνει κατά κόρον στο παρελθόν και αυτό το γνωρίζουμε όλοι. Εγώ αρνούμαι να συμβιβαστώ με αυτή τη συνήθεια. Γιατί; Γιατί και παραβιάζεται το άρθρο 75 του Συντάγματος, που επιβάλλει συγκεκριμένα χρονικά όρια για την εισαγωγή για συζήτηση τροπολογιών και προσθηκών, αλλά και η ίδια η Κυβέρνηση ήρθε στην εξουσία επαγγελλόμενη την ορθή νομοθέτηση. Νομίζω ότι όταν έχεις κάνει κάτι σημαία σου και έρχεσαι ο ίδιος εκ των υστέρων και το υπονομεύεις με τέτοιον κυνισμό, τότε η ζημιά που επιφέρεις είναι διπλή. Και θα πρέπει πάντοτε η Αντιπολίτευση να διαμαρτύρεται σε αυτές τις συνήθειες, γιατί έτσι αποφεύγει ή μάλλον τουλάχιστον αποσοβεί τον κίνδυνο να εθιστούμε κάποια στιγμή όλοι με αυτή τη συνήθεια, με έναν μιθριδατισμό σε αντικοινοβουλευτικές πρακτικές, οι οποίες ευτελίζουν την κοινοβουλευτική διαδικασία.

Προσπαθώντας να βάλω, λοιπόν, σε μια τάξη τα ζητήματα, θα αναφερθώ στο θέμα της τηλεργασίας και θα κάνω στη συνέχεια έναν σύντομο σχολιασμό για την τροπολογία που αφορά την Εθνική Σχολή Δημόσιας Διοίκησης και την κινητικότητα και στο τέλος θα εκφράσω κάποιες γενικότερες σκέψεις για τα θέματα της δημόσιας διοίκησης.

Ως προς την τηλεργασία, η ανθρωπότητα πράγματι προσπαθεί εδώ και ενάμιση χρόνο να οριοθετήσει αυτό που βιώνει από το απρόοπτο ξέσπασμα της πανδημίας και προσπαθεί να το οριοθετήσει κάπως μέσω της επιστήμης και της τεχνολογίας. Η μεν επιστήμη δημιούργησε το εμβόλιο, που είναι το πιο ισχυρό όπλο που υπάρχει αυτή τη στιγμή στον πλανήτη για την ανάσχεση της πανδημίας. Η δε τεχνολογία επιτάχυνε την ψηφιακή μετάβαση, μέσω της ραγδαίας διάδοσης του ηλεκτρονικού εμπορίου, της ψηφιοποίησης των συναλλαγών και των διαδικασιών, της τηλεργασίας και της τηλεκπαίδευσης. Μέσα σ’ αυτόν τον ενάμιση χρόνο έγιναν τεράστια βήματα. Έννοιες που φάνταζαν μέχρι πρότινος μακρινές τώρα πια αποτελούν αναπόσπαστο κομμάτι της καθημερινότητας. Η τηλεργασία ειδικότερα και η τηλεκπαίδευση ήρθαν για να μείνουν, αλλά με ποιους όρους;

Η τηλεργασία αναφέρεται πια σχεδόν σε κάθε κείμενο πολιτικής, είτε σε επίπεδο διεθνών ευρωπαϊκών οργανισμών είτε στην ακαδημαϊκή βιβλιογραφία, μετασχηματίζει αποφασιστικά τον παραγωγικό συντελεστή της εργασίας, διευκολύνει την ευελιξία στην παροχή της εργασίας, που δεν συναντά πια χωρικούς περιορισμούς, και επιβεβαιώνει με τον πιο αντιπροσωπευτικό τρόπο ότι ζούμε πια σε έναν πλήρως διασυνδεδεμένο κόσμο.

Η παγκοσμιοποίηση σήμερα πια δεν αφορά μόνο την ελευθερία κίνησης του κεφαλαίου, αλλά και την ελευθερία κίνησης της εργασίας. Και σε εμάς επιβλήθηκε και επιταχύνθηκαν οι εξελίξεις λόγω του lockdown. Τόσο ο δημόσιος όσο και ο ιδιωτικός τομέας κλήθηκαν να προσαρμοστούν σε μια αχαρτογράφητη συγκυρία, χωρίς σαφή θεσμικά εργαλεία.

Γι’ αυτό και εμείς ταχθήκαμε υπέρ της ύπαρξης ενός θεσμικού πλαισίου που να ρυθμίζει την τηλεργασία και να βασίζεται σε κάποιες προϋποθέσεις. Πρώτα απ’ όλα, ότι αποτελεί σε συνθήκες κανονικότητας πάντα δικαίωμα του δημοσίου υπαλλήλου και όχι υποχρέωση, ότι δεν επηρεάζει στο παραμικρό τις μισθολογικές απολαβές και τα εργασιακά δικαιώματα, ότι δεν προκαλεί ανισότητες ανάμεσα σε τηλεργαζόμενους και μη, ότι εξασφαλίζονται πλήρως τα προσωπικά δεδομένα και βεβαίως ότι εξασφαλίζεται και η απρόσκοπτη και ομαλή λειτουργία της δημόσιας υπηρεσίας. Τέλος, ότι η τηλεργασία δεν πρέπει να εκφυλιστεί σε μια απομόνωση ανεπιθύμητων από τη διοίκηση υπαλλήλων ή σε κοινωνικό αποκλεισμό ατόμων με αναπηρία.

Το παραπάνω σχέδιο νόμου ανταποκρίνεται στους παραπάνω άξονες; Εν μέρει ναι. Αποτελεί ένα πρώτο βήμα, επιφυλακτικό, αλλά πάντως σε μια γενικότερα θετική κατεύθυνση, γι’ αυτό και θα υπερψηφίσουμε το νομοσχέδιο.

Σε κάθε περίπτωση είναι σωστή η κατεύθυνση της προηγούμενης γνωμοδότησης της Αρχής Προστασίας Προσωπικών Δεδομένων για την έκδοση του προεδρικού διατάγματος του άρθρου 19, που θα ρυθμίζει ειδικότερα θέματα προστασίας προσωπικών δεδομένων. Υπάρχουν μείζονα ζητήματα, που αφορούν το σύστημα παρακολούθησης του χρόνου εργασίας που εισάγει η περίπτωση δ του άρθρου 5 ή η δυνατότητα χρήσης κάμερας όχι μόνο για τις τηλεδιασκέψεις, αλλά και για τον έλεγχο της απόδοσης του εργαζόμενου.

Πιστεύουμε έτσι ότι η γνωμοδότηση της αρχής θα καθησυχάσει όποιους εύλογους φόβους έχουν διατυπωθεί σχετικά με την προστασία των δικαιωμάτων στην ιδιωτικότητα και την οικογενειακή ζωή αυτού που εργάζεται στο δημόσιο.

Προς τη θετική κατεύθυνση, επίσης, είναι και η εξαγγελία του Υπουργείου για τη συνεργασία του Εθνικού Κέντρου Δημόσιας Διοίκησης με τη «MICROSOFT» για την ενίσχυση και βελτίωση των ψηφιακών δεξιοτήτων των δημοσίων υπαλλήλων, ώστε η μετάβαση στο νέο καθεστώς τηλεργασίας να είναι όσο το δυνατόν περισσότερο ομαλή και χωρίς αποκλεισμούς.

Υπάρχουν κάποια ζητήματα του νομοσχεδίου που χρήζουν, όμως, περαιτέρω νομοτεχνικής βελτίωσης, τμήμα των οποίων αποτελούν οι προτάσεις της Εθνικής Συνομοσπονδίας των Ατόμων με Αναπηρία, τις οποίες εμείς υιοθετήσαμε με την κατάθεση ξεχωριστής τροπολογίας και αφορούν: πρώτα απ’ όλα, την αποδοχή του αιτήματος τηλεργασίας δημοσίων υπαλλήλων με αναπηρία ή των γονέων τους, των φυσικών, θετών αναδόχων, των δικαστικών συμπαραστατών των ατόμων με αναπηρίες ή συζύγων ατόμων με αναπηρία με ποσοστό αναπηρίας άνω του 50%, τον διπλασιασμό του χρονικού ορίου τηλεργασίας για τα άτομα με αναπηρία από τις σαράντα τέσσερις στις ογδόντα οκτώ ημέρες κατ’ έτος, κατά την παροχή του σταθμού τηλεργασίας να λαμβάνονται όλες οι αναγκαίες πρόνοιες προσβασιμότητας.

Εκτός από αυτά, προτείνουμε και κάποιες νομοτεχνικές βελτιώσεις. Στο άρθρο 8, οι προβλεπόμενες σαράντα τέσσερις ημέρες τηλεργασίας να μην παρέχονται ανά τρίμηνο, αλλά να αυξηθούν και να παρέχονται καθ’ όλη την διάρκεια του έτους. Στο άρθρο 13, η απόφαση του προϊσταμένου της διεύθυνσης που καθορίζει τις θέσεις τηλεργασίας να είναι αιτιολογημένη, επίσης, ένα θέμα που αφορά τον δημόσιο τομέα και ιδιαίτερα την αξιολόγηση και την κινητικότητα.

Σχετικά, επίσης, με τη Σχολή Δημόσιας Διοίκησης διάβασα προσεκτικά την τροπολογία που αφορά τα νέα μαθήματα. Και αναρωτιέμαι. Από τη στιγμή που οι εξετάσεις για τη Σχολή Δημόσιας Διοίκησης θα διεξαχθούν τον Σεπτέμβριο, Οκτώβριο και ουσιαστικά αιφνιδιάζονται οι υποψήφιοι, αφού προστίθεται νέα ύλη, τι θα κοστίσει στο Υπουργείο να διεξαχθεί ο επόμενος διαγωνισμός με το υφιστάμενο σύστημα;

Πρόκειται για βιασύνη που προκαλεί απορία, παραβιάζει την αρχή της προβλεψιμότητας της διοικητικής δράσης και της δικαιολογημένης εμπιστοσύνης του πολίτη.

Πιστεύω στην Εθνική Σχολή Δημόσιας Διοίκησης. Πιστεύω στην αναβάθμιση. Χαιρετίζουμε την πρωτοβουλία να εμπλουτιστεί το διοικητικό συμβούλιο με νέα μέλη, υψηλού επιπέδου. Όμως, έχετε μια τάση να αλλάζετε διαρκώς τους κανόνες του παιχνιδιού και, στη συγκεκριμένη περίπτωση, να αιφνιδιάζετε. Η μεγαλύτερη επανάσταση που έχουμε να κάνουμε ως χώρα είναι η τήρηση των κανόνων του παιχνιδιού από όλους μέσα σε ένα πλαίσιο εμπιστοσύνης.

Θα ήθελα, τέλος, να αναφερθώ -επειδή γενικεύσαμε κάπως τη συζήτηση, και καλό ήταν, στην επιτροπή μας- για το θέμα των μεγάλων μεταβολών που εκκρεμούν αυτή τη στιγμή, γιατί μέχρι σήμερα αποσπασματικές προσπάθειες έχουμε δει και επίσης αποσπασματικές είναι και οι διαρκείς μεταβολές που φέρνετε στο σύστημα κινητικότητας και στην αξιολόγηση.

Στο θέμα της αξιολόγησης πρέπει να έρθει ένα νέο σύστημα ολοκληρωμένο και να συμφωνηθεί με όλες τις πολιτικές δυνάμεις, γιατί θα πρέπει να ισχύσει σε βάθος χρόνου. Δεν θα το εφαρμόσετε κανονικά μόνο εσείς και δεν πρέπει να μεταβάλλεται και αυτό διαρκώς μέσα στον χρόνο.

Στο δεύτερο στο οποίο αναφέρθηκα και στο οποίο αναφέρομαι πάρα πολύ συχνά είναι το ότι πρέπει να προχωρήσουμε στο θέμα μιας γνήσιας αποκέντρωσης, να ενδυναμώσουμε τους Οργανισμούς Τοπικής Αυτοδιοίκησης, όχι απλώς να ξεκαθαρίσουμε τις αρμοδιότητες, αλλά επίσης να μεταφέρουμε και την πρόβλεψη και την καταβολή του φόρου ακίνητης περιουσίας, όλα αυτά να περάσουν στην αρμοδιότητα των Οργανισμών Τοπικής Αυτοδιοίκησης, των πρωτοβάθμιων Οργανισμών Τοπικής Αυτοδιοίκησης.

Κάθε μεταρρύθμιση τέτοιας εμβέλειας αποτελεί ένα τεράστιο εγχείρημα. Το τελευταίο σοβαρό εγχείρημα ήταν ο «ΚΑΛΛΙΚΡΑΤΗΣ», ο οποίος προέβλεπε και κάτι σημαντικό. Προέβλεπε και ένα σύστημα αξιολόγησης της εφαρμογής των διατάξεών του, το οποίο ποτέ δεν έγινε.

Αντ’ αυτού, ο ΣΥΡΙΖΑ προτίμησε να έρθει να μεταβάλει το εκλογικό σύστημα. Εδώ ισχύουν όλα αυτά που είπα για τους κανόνες του παιχνιδιού. Και έρχεστε εσείς εκ των υστέρων και αυτό το οποίο ουσιαστικά πάτε να μεταρρυθμίσετε είναι πάλι οι κανόνες του παιχνιδιού, ενώ αυτό που εκκρεμεί είναι η ουσία.

Είναι βέβαια μεγάλη μεταρρύθμιση, αλλά υπάρχουν ίσως τρόποι να γίνει με έναν σταδιακό και ίσως καλύτερο τρόπο. Αυτό ήταν μια άποψη που είχα εκφράσει επανειλημμένα στην Κεντρική Ένωση των Δήμων Ελλάδος κατά τη διάρκεια της εποχής των μνημονίων, που το τελευταίο το οποίο σκεφτόντουσαν πολλοί ήταν οι μεταρρυθμίσεις, ενώ τότε έπρεπε να προχωρήσουμε στις μεταρρυθμίσεις.

Είπα τότε, από τη στιγμή που ίσως τρομάζει το ενδεχόμενο μιας τόσο μεγάλης μεταρρύθμισης στο θέμα της τοπικής αυτοδιοίκησης, να προχωρήσουμε σε πιλοτικές μεταρρυθμίσεις, γιατί τότε είχαν αρχίσει κάποιοι δήμοι να μπαίνουν «στο κόκκινο» από οικονομική άποψη. Ήταν οι δήμοι χρεωμένοι και εκεί η επιτήρηση που είχε επιβληθεί ήταν πολύ πιο έντονη.

Επομένως είπα τότε γιατί να μη βάλουμε και κάποιους δήμους «στο πράσινο» με κάποια κριτήρια. Όταν έλεγα «στο πράσινο», φυσικά δεν υποψιαζόμουν ότι θα γίνω μετά Βουλευτής του Κινήματος Αλλαγής και ότι θα ανοίξει και η συζήτηση για το ΠΑΣΟΚ. Είχα απλώς υπ’ όψιν μου ότι πρέπει να μπουν σε μια υψηλότερη ταχύτητα κάποιοι δήμοι, με κάποια κριτήρια. Είπα κάποια κριτήρια: δήμοι οι οποίοι βελτιώνουν την οικονομική τους κατάσταση, δήμοι οι οποίοι υπηρετούν τα δάνειά τους στις τράπεζες, προβαίνουν σε οικονομίες κλίμακας, έχουν υψηλούς δείκτες απορροφητικότητας στο ΕΣΠΑ.

Σε αυτούς τους δήμους, λοιπόν, θα μπορούσαν σιγά σιγά να αρχίσουν να αφαιρούνται έλεγχοι, να εκχωρούνται περισσότερες αρμοδιότητες και να μπορεί πλέον η πολιτεία να κρίνει και να αξιολογήσει το πώς θα μπορούσε να προχωρήσει ένα σύστημα μιας πραγματικής αποκέντρωσης και ενδυνάμωσης της τοπικής αυτοδιοίκησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ήταν μια περίοδος δοκιμασίας για όλους, η οποία θα αποτελούσε και κίνητρο για τους άλλους δήμους να προβούν σε αυτές τις αλλαγές, σε αυτές τις βελτιώσεις στη λειτουργία τους, ούτως ώστε να μπορέσουν και αυτοί να ανασάνουν από τον ασφυκτικό έλεγχο του κράτους ή από την πανταχού παρουσία της κεντρικής εξουσίας, η οποία ουσιαστικά δεν αφήνει ακόμα την αυτοδιοίκηση να αναπτύξει στον πλησιέστερο δυνατό βαθμό τις δυνατότητές της. Και χωρίς μια ισχυρή τοπική αυτοδιοίκηση, δεν θα έχουμε ποτέ βέβαια και επιτελικό κράτος.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 11 Ιουνίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 848/7-6-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών,με θέμα: «Είναι τα 110 εκατομμύρια ευρώ του σχεδίου “Ελλάδα 2.0” αρκετά για αντιπλημμυρικά έργα σε Κρήτη, Δυτική Ελλάδα, Πελοπόννησο και Κεντρική Μακεδονία;».

2. Η με αριθμό 837/4-6-2021 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδουπρος τον ΥπουργόΠεριβάλλοντος και Ενέργειας, με θέμα: «Υλοποίηση κυβερνητικού σχεδιασμού για την υπογειοποίηση των εναερίων καλωδίων του ΔΕΔΔΗΕ».

3. Η με αριθμό 838/4-6-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Αγροτικής Ανάπτυξης και Τροφίμων,με θέμα: «Αγνοούνται οι θέσεις μελισσοκομικών συλλόγων, συνεταιρισμών, της Εθνικής Διεπαγγελματικής Οργάνωσης Μελιού και της Ελληνικής Επιστημονικής Εταιρείας Μελισσοκομίας στην απόφαση για τη λειτουργία του “Εθνικού Ηλεκτρονικού Μελισσοκομικού Μητρώου”».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 854/7-6-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Ανάπτυξης και Επενδύσεων, με θέμα: «Μέτρα στήριξης αυτοαπασχολούμενων επιχειρηματιών».

2. Η με αριθμό 839/4-6-2021 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Οικονομικών,με θέμα: «Παραχώρηση ακινήτων δημοσίου στον Δήμο Ηρακλείου».

3. Η με αριθμό 855/7-6-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Οικονομικών, με θέμα: «Μέτρα στήριξης αυτοαπασχολούμενων επιχειρηματιών».

4. Η με αριθμό 844/7-6-2021 επίκαιρη ερώτηση της Βουλευτού A΄ Αθηνών του ΜέΡΑ25 κ. Αγγελικής Αδαμοπούλου προς τον Υπουργό Εργασίας και Κοινωνικών Υποθέσεων,με θέμα: «Άνιση μεταχείριση δικαιούχων συντάξεων ορφανών τέκνων και χηρείας».

5. Η με αριθμό 857/7-6-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων**,** με θέμα: «Επέκταση ισχύος της συλλογικής σύμβασης εργασίας οδηγών τουριστικών λεωφορείων».

6. Η με αριθμό 845/7-6-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Περιβάλλοντος και Ενέργειας,με θέμα: «Όλυμπος: η Κυβέρνηση εξετάζει την εγκατάσταση βιομηχανικών αιολικών σταθμών».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5213/536/22-3-2021 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Περιβάλλοντος και Ενέργειας,με θέμα: «Τρίκαλα: καταστροφή τμήματος του ποταμού Αγιαμονιώτη».

Τον λόγο έχει τώρα ο κ. Ιωάννης Δελής εκ μέρους του Κομμουνιστικού Κόμματος Ελλάδας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Μεγάλη μέρα σήμερα, απεργιακή. Και από τούτο εδώ το Βήμα χαιρετίζουμε με περηφάνια τις χιλιάδες απεργούς σε όλη τη χώρα που δίνουν μια ηχηρή απάντηση στο προκλητικό, αντεργατικό τερατούργημα που έφερε στη Βουλή η Κυβέρνηση. Ενώνουμε τη φωνή μας μαζί τους και λέμε στην Κυβέρνηση: Αποσύρετε τώρα τον νόμο σας! Έτσι και αλλιώς, οι αγώνες της εργατικής τάξης θα τον στείλουν εκεί που πρέπει, στα σκουπίδια!

Από τούτο εδώ το Βήμα, επίσης, καταγγέλλουμε τη δικαστική απόφαση που κατ’ απαίτηση Κυβέρνησης και εφοπλιστών έβγαλε παράνομη τη σημερινή απεργία των ναυτεργατών! Παράνομη μια απεργία που έχει προκηρυχθεί εδώ και δέκα μέρες; Παράνομη μια απεργία για ένα τέτοιο αντεργατικό νομοσχέδιο, που τσακίζει τη ζωή των εργαζομένων; Σκεφτείτε, δηλαδή, τι έχει να γίνει μετά την ψήφιση του νομοσχεδίου!

Όμως, όσοι νομίζουν ότι με κάτι τέτοια θα υποτάξουν τους εργαζόμενους είναι γελασμένοι και ανιστόρητοι. Το δείχνει και η σημερινή μεγάλη απεργία στα λιμάνια και σε όλους τους χώρους δουλειάς.

Στο νομοσχέδιο τώρα. Στην πραγματικότητα αυτό για την τηλεργασία στο δημόσιο, αν και ξεχωριστό νομοθέτημα, ουσιαστικά αποτελεί τμήμα του άλλου, του μεγάλου αντεργατικού νομοσχεδίου, όπου υπάρχουν και οι διατάξεις για την τηλεργασία στον ιδιωτικό τομέα.

Και μολονότι στο «νομοσχέδιο Χατζηδάκη», όπως έχει ονομαστεί, ο ΣΥΡΙΖΑ και το ΚΙΝΑΛ επιλέγουν υψηλούς αντιπολιτευτικούς τόνους -μόνο στη Βουλή, είναι αλήθεια γιατί, κατά τα άλλα, τα στελέχη τους την υπονομεύουν ανοιχτά την απεργία-, για το σημερινό νομοσχέδιο ακολουθούν μία διαφορετική τακτική, όπως λίγο πολύ και τα υπόλοιπα αστικά κόμματα.

Είναι χαρακτηριστικό ότι το μεν ΚΙΝΑΛ δηλώνει ανοιχτά ότι το ψηφίζει επί της αρχής, δηλαδή επί της ουσίας, ο δε ΣΥΡΙΖΑ ταλαντεύεται με αμηχανία, χωρίς πάντως ούτε αυτός να αμφισβητεί την ουσία του.

Ας προβληματιστεί ο κόσμος γι’ αυτή τους τη στάση για νομοθετήματα τα οποία εντάσσονται στην ίδια πολιτική και υπηρετούν την ίδια στρατηγική, τη στρατηγική της ανταγωνιστικότητας, την οποία άλλωστε υπηρέτησαν ως κυβερνήσεις και με μεγάλη μαστοριά και ο ΣΥΡΙΖΑ και το ΠΑΣΟΚ.

Όμως, αυτή η στρατηγική, η καπιταλιστική ανταγωνιστικότητα, όπως δείχνει κάθε μέρα και η ζωή, αποτελεί και τη βασική αιτία για τον αντεργατικό χαρακτήρα οποιουδήποτε μέτρου λαμβάνεται στο όνομά της, μιας που -και όπως το ζουν οι εργαζόμενοι- όταν η πλευρά αυτού του νομίσματος, της ανταγωνιστικότητας, γράφει «μεγάλη κερδοφορία», στην άλλη γράφει πάντα «μεγάλη εκμετάλλευση εργασιακή» και όσο αυξάνει η μία τόσο αυξάνει και η άλλη.

Αυτή την ίδια στρατηγική της ανταγωνιστικότητας υπηρετεί και η τηλεργασία στον δημόσιο και τον ιδιωτικό τομέα, καθώς αυξάνει την ένταση της εκμετάλλευσης των εργαζομένων μέσω του ευέλικτου, μα κυρίως μέσω του απλήρωτου χρόνου εργασίας. Ή όπως το λέει η Ευρωπαϊκή Ένωση ήδη από το 2002 στο πρώτο της ακόμα φιρμάνι για την τηλεργασία: «Αυτή συμβάλλει ώστε οι επιχειρήσεις, δημόσιες και ιδιωτικές», ποτέ δεν τις ξεχωρίζει τις επιχειρήσεις η Ευρωπαϊκή Ένωση, «να εκσυγχρονίζουν την οργάνωση της εργασίας συμπεριλαμβάνοντας διευθετήσεις για την ελαστική εργασία, με στόχο τη βελτίωση της παραγωγικότητας και της ανταγωνιστικότητας των επιχειρήσεων και την πραγματοποίηση της αναγκαίας ισορροπίας μεταξύ ευελιξίας και ασφάλειας.». Με λίγα λόγια δηλαδή, και ζωή και δουλειά «λάστιχο».

Αντιλαμβανόμαστε, λοιπόν, γιατί όλα αυτά τα χρόνια ο ΣΕΒ, οι τραπεζίτες, οι επιχειρηματικοί όμιλοι απαιτούν την καθιέρωση της τηλεργασίας. Και τώρα με την πανδημία, να, βρήκαν την ευκαιρία που έψαχναν για να το πετύχουν. Ό,τι, λοιπόν, αντιλαϊκό έρχεται ως έκτακτο μέτρο λόγω της πανδημίας πολύ πολύ γρήγορα το βλέπουμε να παγιώνεται και να μονιμοποιείται.

Μάλιστα, δεκαέξι μήνες μετά την έναρξη της πανδημίας και την πρώτη ΠΝΠ τον Μάρτη του 2020 που επέβαλε την πλατιά εφαρμογή της τηλεργασίας -στο δημόσιο δε το ποσοστό της τηλεργασίας ξεπέρασε και το 30%- επιβεβαιώνεται αυτό που είπαμε από την πρώτη στιγμή από τότε, ότι τόσο η τηλεργασία όσο και μια σειρά άλλα αντεργατικά μέτρα που ενεργοποιήθηκαν γρήγορα γρήγορα, με πρόσχημα την έκτακτη κατάσταση, στην πραγματικότητα ήρθαν για να μείνουν στη ζωή των εργαζομένων και μετά την πανδημία. Ακριβώς όπως έγινε, δηλαδή, και στο μακρινό για τους νεότερους 1990, με τη μερική απασχόληση και τα ελαστικά ωράρια.

Τι λέγανε τότε οι κυβερνήσεις όταν τα ψήφιζαν; Ότι τάχα αυτά θα ήταν σε προαιρετική βάση, όχι υποχρεωτικά, ότι θα βοηθούσαν αυτούς που θέλουν απλώς ένα εισόδημα συμπληρωματικό, ένα χαρτζιλίκι ας πούμε, ότι θα βοηθούσε τα νέα ζευγάρια και τις γυναίκες να προσέχουν τα παιδιά τους και άλλα τέτοια χαριτωμένα.

Τι βλέπουμε μετά από τριάντα χρόνια; Τη μερική απασχόληση να έχει όχι μόνο καθιερωθεί, μα και να εξαπλώνεται όλο και περισσότερο στη νέα γενιά και μάλιστα σε εκείνους τους κλάδους που γνωρίζουν και τη μεγαλύτερη ανάπτυξη: τουρισμός, εστίαση, εμπόριο.

Σύμφωνα δε με την ΕΛΣΤΑΤ, η μεγάλη πλειοψηφία των νέων συμβάσεων εργασίας που υπογράφονται είναι πια συμβάσεις μερικής απασχόλησης και στον ιδιωτικό και στον δημόσιο τομέα. «Με ένα σμπάρο δυο τρυγόνια» για το κεφάλαιο: και κατάργηση της σταθερής κανονικής εργασίας και ανακύκλωση ταυτόχρονα της ανεργίας και της φτώχειας, για να μη χαλάει και εκείνη η κρίσιμη κοινωνική συνοχή.

Μα μήπως δεν ακούγονταν και τα ίδια και πριν από μερικά χρόνια για τη λεγόμενη «διευθέτηση του εργάσιμου χρόνου» και σήμερα ακούγονται πια σαν υπουργικά ανέκδοτα για τις ελιές; «Μη φοβάστε», έλεγαν στους εργαζόμενους. «Ο καθένας θα φτιάχνει το δικό του ωράριο εργασίας κατά πώς θέλει και τον βολεύει.». «Σας συμφέρει», έλεγαν στους εργαζόμενους, «η διευθέτηση.». Και πού φτάσαμε μετά την ψήφιση από το ΠΑΣΟΚ του νόμου το 2011, ενός νόμου που θυμίζουμε ότι και ο ΣΥΡΙΖΑ τον διατήρησε; Να έρχεται σήμερα η Νέα Δημοκρατία και να ετοιμάζεται να καταργήσει το οκτάωρο, για να το αντικαταστήσει με το δεκάωρο, παρακαλώ, και τις δωρεάν υπερωρίες για τους εργοδότες.

Κάπως έτσι, λοιπόν, με τον ίδιο παραπλανητικό τρόπο ανοίγονται πάντα οι νέοι αντεργατικοί δρόμοι και όλα όσα έρχονται τάχα ως έκτακτα και προσωρινά πολύ γρήγορα γίνονται τακτικά και μόνιμα. Το ίδιο ακριβώς πάει να γίνει και με την τηλεργασία.

Ας δούμε εδώ τα επιχειρήματα της Κυβέρνησης. Κατ’ αρχάς, η Κυβέρνηση προβάλλει το φιλοπεριβαλλοντικό αποτύπωμα, λέει, της τηλεργασίας μέσω της μείωσης των μετακινήσεων. Είναι απλά πρόσχημα, καθώς είναι η ίδια Κυβέρνηση και η ίδια πολιτική η οποία θυσιάζει ακόμα και περιοχές «NATURA» στον βωμό των καπιταλιστικών κερδών, σπέρνει με ανεμογεννήτριες παρθένα δάση και βουνά, κάνει πως δεν βλέπει την ατμοσφαιρική ρύπανση στη δυτική Θεσσαλονίκη και το Θριάσιο και φτάνει να αυξάνει την καρκινογόνα καύση των σκουπιδιών στη Θεσσαλονίκη, τον Βόλο και έπεται συνέχεια. Δεν τα λες και πολύ φιλοπεριβαλλοντικά όλα αυτά.

Το βασικό, όμως, αν και αμυντικό κατά βάση, κυβερνητικό επιχείρημα είναι άλλο: Ο οικειοθελής χαρακτήρας, λέει, της εργασίας για τους εργαζόμενους και επιπρόσθετα μαζί ένα θετικό, τα περίφημα οφέλη που προσφέρει η τηλεργασία στους εργαζόμενους.

Έρχεται, όμως, εκείνο το άρθρο 7 στην παράγραφο 3 και λέει τα εξής: «Σε περίπτωση κινδύνου της δημόσιας υγείας και έκτακτων συνθηκών και αναγκών, ο υπάλληλος οφείλει να αποδεχθεί την πρόταση του φορέα για τηλεργασία.». Άντε να το καταλάβω για τον κίνδυνο της δημόσιας υγείας. Για τις έκτακτες, όμως, συνθήκες και ανάγκες; Ποιος αλήθεια τις ορίζει ως τέτοιες; Το λέει παρακάτω το άρθρο 19. Ο Υπουργός των Εσωτερικών μαζί με τον Υπουργό Προστασίας του Πολίτη και τον κατά περίπτωση αρμόδιο Υπουργό θα βγάζουν, λέει, μια κοινή υπουργική απόφαση και απλά θα ανακοινώνουν και θα ορίζουν κατά το δοκούν τις έκτακτες συνθήκες και ανάγκες.

Με συγχωρείτε, εσείς αυτό το λέτε «οικειοθελή χαρακτήρα», «οικειοθελή εφαρμογή της τηλεργασίας»; Γιατί αυτό νομίζουμε ότι λέγεται αλλιώς, είναι τα «παραθυράκια» του νόμου για να επιβάλλεται και να γενικεύεται η τηλεργασία.

Την ίδια βέβαια μικρή αξία έχουν και οι διατάξεις των άρθρων 8 και 9, για τους χρονικούς και ποσοτικούς περιορισμούς της τηλεργασίας, οι οποίοι μπορούν πολύ εύκολα να παρακάμπτονται, καθώς πάλι στο άρθρο 19 «δύνανται να αναπροσαρμόζονται το χρονικό διάστημα καθώς και το ποσοστό των υπαλλήλων του φορέα που θα κληθούν να εκτελέσουν τα καθήκοντά τους υπό καθεστώς τηλεργασίας». Το ποσοστό μάλιστα των υπαλλήλων προς τηλεργασία μπορεί και να διπλασιαστεί, να φτάσει από το 25% στο 50% σε κάθε υπηρεσία. Κι όλα αυτά με μια απλή απόφαση ενός προϊσταμένου. Δεν το λέμε εμείς, δεν το λέμε εμείς, το δήλωσε και ο κύριος Υπουργός προχθές στην επιτροπή, λέγοντας επί λέξη: «Γιατί εγώ σας το λέω από τώρα, θέλω να υπάρχει μία ευελιξία», είπε, «στον διευθυντή να πάρει μια απόφαση.».

Μετά από αυτά βέβαια, όπως καταλαβαίνετε, ο χαρακτηρισμός της τηλεργασίας ως οικειοθελούς παραμένει μεν, αλλά μόνο ως κατ’ ευφημισμόν. Όσο για τα οφέλη και την ισορροπία επαγγελματικής και ιδιωτικής οικογενειακής ζωής που φέρνει η τηλεργασία δήθεν, τι να πούμε; Την έζησαν αυτή την ισορροπία χιλιάδες μικρομάνες μέσα στα σπίτια τους, όταν αναγκάστηκαν στο διάστημα της καραντίνας να τηλεργάζονται με τα μωρά τους κρεμασμένα στον λαιμό τους και τα μικρά τους παιδιά στα πόδια τους. Αντί να μεριμνήσετε για ένα σύγχρονο δίκτυο βρεφονηπιακών παιδικών σταθμών που να καλύπτουν όλες τις σημερινές ανάγκες των νέων ζευγαριών, τους τάζετε τα απατηλά οφέλη της τηλεργασίας. Όπως την έζησαν αυτή την ισορροπία -λέμε τώρα- και δεκάδες χιλιάδες εκπαιδευτικοί, που σήκωσαν μονάχοι τους και με δικά τους, παρακαλώ, προσωπικά έξοδα το βάρος της τηλεκπαίδευσης χιλιάδων παιδιών, όταν το κράτος δεν κουνούσε ούτε το δαχτυλάκι του για να τους βοηθήσει, βγάζοντας μονάχα εγκυκλίους και ανακοινώσεις για κλεισίματα σχολείων.

Καλό είναι όσοι εύκολα και άκριτα συναινούν στην τηλεργασία να προσέξουν αυτό που είπε ο κ. Νίκας, Περιφερειάρχης της Πελοποννήσου και στέλεχος της Νέας Δημοκρατίας, ότι όλος ο τεχνολογικός εξοπλισμός της τηλεργασίας πρέπει να αποτελεί αποκλειστική ευθύνη του εργαζόμενου, χωρίς καμμία υποχρέωση και ευθύνη του κράτους.

Μα, μήπως αυτό δεν έγινε και πράξη μέσα στην καραντίνα, όταν χιλιάδες εργαζόμενοι διατάχθηκαν σε τηλεργασία, χωρίς καν το κράτος να τους ρωτήσει αν έχουν τον απαιτούμενο τεχνολογικό εξοπλισμό για μια τέτοια εργασία; Στο άρθρο 12 μάλιστα το λέει και ανοιχτά: «Ο υπάλληλος δύναται», προς το παρόν δύναται, «εφόσον το επιθυμεί, να κάνει χρήση του προσωπικού του τεχνολογικού εξοπλισμού.». Όλοι βέβαια καταλαβαίνουν τι σημαίνει αυτό. Μόνο να σκεφτεί κανείς με τι παμπάλαιους υπολογιστές δουλεύουν οι περισσότερες δημόσιες υπηρεσίες και τότε θα καταλάβει ότι το πάνε σιγά σιγά, ώστε το βάρος του εξοπλισμού να βαραίνει τον τηλεργαζόμενο.

Επίσης, στο άρθρο 11 λέει ότι ο υπάλληλος οφείλει -ακούστε, ο υπάλληλος!- να διασφαλίσει ότι ο επιλεγόμενος χώρος τηλεργασίας πληροί τις ελάχιστες απαιτούμενες προδιαγραφές και συνάδει με τους γενικούς κανόνες πρόληψης, υγιεινής και ασφάλειας. Τι είναι τώρα αυτά; Εκτός από το οικονομικό βάρος και ατομική ευθύνη; Ατομική ευθύνη ακόμα και για τις συνθήκες υγιεινής και ασφάλειας στην εκτέλεση μιας εργασίας; Ο εργοδότης καμμία ευθύνη;

Αν πάμε δε και στο ζήτημα της προστασίας των προσωπικών δεδομένων, εκεί είναι που μας ζώνουν τα φίδια. Δεν είναι μόνο το επίσημο φακέλωμα με τη βούλα των οδηγιών της Ευρωπαϊκής Ένωσης, οδηγίες που όλοι σας τις ψηφίζετε, είναι και αυτό το πρόσφατο παρελθόν της Κυβέρνησης στο θέμα που είναι εξαιρετικά βεβαρημένο. Πρόσφατα αποκαλύφθηκε ότι η «CISCO» έχει τη δυνατότητα και το δικαίωμα από τη σύμβαση που υπέγραψε μαζί της η Κυβέρνηση να συλλέγει και να αξιοποιεί δεδομένα χρήσης από την τηλεκπαίδευση χιλιάδων μαθητών και εκπαιδευτικών. Για ποια ακριβώς προστασία προσωπικών δεδομένων μάς μιλάτε;

Αν πάμε δε και στο νομοσχέδιο, τότε όλα τα συστήματα παρακολούθησης του εργαζόμενου μπορούν να τεθούν σε λειτουργία, αρκεί ο φορέας να το θεωρεί ανάλογο -λέει- του σκοπού, κάτι που κατέκρινε στην επιτροπή προχθές και ο ίδιος ο Προέδρος της Αρχής Προστασίας Προσωπικών Δεδομένων, ο κ. Μενουδάκος.

Είναι μάλιστα χαρακτηριστικό ότι στο νομοσχέδιο αφαιρέθηκε αυτό που υπήρχε στο αρχικό σχέδιο, το οποίο έλεγε ότι για τα συστήματα παρακολούθησης -για την κάμερα δηλαδή, για να καταλαβαινόμαστε- είναι απαραίτητη όχι μόνο η προηγούμενη ενημέρωση του τηλεργαζόμενου, αλλά και η συγκατάθεσή του. Αυτό αφαιρέθηκε. Δεν υπάρχει στο νομοσχέδιο.

Πάμε στο περιβόητο δικαίωμα αποσύνδεσης. Φυσικά και το υποστηρίζουμε αυτό το δικαίωμα ως βασικό και αδιαπραγμάτευτο εργασιακό δικαίωμα. Για να γίνεται πράξη, όμως, αυτό το δικαίωμα πρέπει να υποχρεώνεται πρώτα και κύρια ο όποιος εργοδότης να αποσυνδέει πρώτα αυτός την πρόσβαση του εργαζόμενου στα αρχεία και στις εφαρμογές της τηλεργασίας, με φραγές στο λογισμικό και στα ηλεκτρονικά μηνύματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα-δύο λεπτά και από τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε.

**ΙΩΑΝΝΗΣ ΔΕΛΗΣ:** Ευχαριστώ.

Διαφορετικά, όπως έδειξε και η πείρα της πανδημίας, πολλοί διευθυντές και προϊστάμενοι δεν χαμπαριάζουν και τόσο από ωράρια και ακατάλληλες ώρες. Και μάλιστα, με τον πέλεκυ της αξιολόγησης του προϊσταμένου, που τον κρατάει ο προϊστάμενος πάνω από το κεφάλι των υπαλλήλων, πείτε μου τώρα εσείς τι θα έχει αυτό το δικαίωμα αποσύνδεσής τους.

Υπάρχουν οφέλη, άραγε, από την τηλεργασία; Ασφαλώς. Όχι, όμως, για τους εργαζόμενους, αλλά για τους μεγάλους εργοδότες, είτε τους ιδιώτες είτε το δημόσιο. Κατ’ αρχάς, με τη μεγάλη εξοικονόμηση λειτουργικών δαπανών. Το πιο σημαντικό εργοδοτικό όφελος, όμως, είναι άλλο. Είναι η απογείωση της εκμετάλλευσης των εργαζομένων με τηλεργασία. Γιατί η εργασία, ξέρετε, μορφή μπορεί να αλλάζει και αλλάζει στο έδαφος των κατά καιρούς τεχνολογικών εξελίξεων. Αυτό, όμως, που δεν αλλάζει στο πλαίσιο των καπιταλιστικών σχέσεων παραγωγής είναι η εκμεταλλευτική της ουσία. Ίσα ίσα που με την τηλεργασία η εκμετάλλευση των εργαζομένων και αυξάνει και βαθαίνει. Άρα να γιατί με την τηλεργασία τα καπιταλιστικά κέρδη αβγαταίνουν. Πώς, λοιπόν, να μην τρίβουν τα χέρια τους οι μεγάλοι επιχειρηματικοί όμιλοι σε όλους τους κλάδους;

Αυτοί, όμως, που πρέπει να ανησυχούν από τη θεσμοθέτησή της είναι οι ίδιοι οι εργαζόμενοι και να μην υποτιμήσουν τις συνέπειες της τηλεργασίας στη ζωή τους και τα δικαιώματά τους. Γιατί καταργεί κάθε διάκριση ανάμεσα στον εργάσιμο και μη εργάσιμο χρόνο. Γιατί αυξάνει την εντατικοποίηση της εργασίας. Επεκτείνει το ωράριο, την απλήρωτη δουλειά. Γιατί όχι μόνο δεν εξισορροπούνται, όπως διακηρύσσετε και διακινείτε, μα συγχωνεύονται τελικά και τελικά χάνονται τα όρια της προσωπικής, οικογενειακής ζωής και της εργασίας. Γιατί απομονώνει τον εργαζόμενο από τον χώρο δουλειάς και από τους συναδέλφους του, με αποτέλεσμα να μπαίνουν εμπόδια στην κοινωνική του, τη συνδικαλιστική του δράση και να υπονομεύεται ακόμα και ο ίδιος ο κοινωνικός χαρακτήρας της ανθρώπινης εργασίας, το θεμέλιο δηλαδή του πολιτισμού. Γιατί οξύνονται τα μυοσκελετικά προβλήματα, εντείνονται η νοητική και οπτική κόπωση, χωρίς καν όλα αυτά να λογίζονται και ως επαγγελματικές ασθένειες.

Το ζήτημα, λοιπόν, δεν είναι αν πρέπει ή δεν πρέπει να αξιοποιείται η σύγχρονη τεχνολογία. Το ζήτημα είναι πώς αξιοποιείται και σε όφελος τίνος αξιοποιείται. Η τεχνολογία και η εκτόξευση της παραγωγικότητας της εργασίας, όλα αυτά, σήμερα φωνάζουν ότι και μπορεί και πρέπει να λιγοστεύει ο ανθρώπινος μόχθος των πολλών. Μπορεί, δηλαδή, να μειωθεί δραστικά ο εργάσιμος χρόνος.

Εσείς, όμως, αλλά και όλοι όσοι στηρίζετε και υπηρετείτε αυτό το σύστημα τι κάνετε; Κάνετε το ακριβώς αντίθετο. Αυξάνετε τα εργασιακά ωράρια και μάλιστα χωρίς πληρωμή και φέρνετε και την τηλεργασία, για να βαθύνει ακόμα περισσότερο και η ευελιξία και η εκμετάλλευση. Θέλετε, λοιπόν, να αξιοποιήσετε την τεχνολογία; Πολύ ωραία. Αφήστε κατά μέρος την τηλεργασία και ψηφίστε τώρα το επτάωρο, πενθήμερο, τριανταπεντάωρο. Τώρα όμως. Γιατί αυτή είναι η πραγματική πρόοδος.

Φυσικά καταψηφίζουμε επί της αρχής το νομοσχέδιο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα ο ειδικός αγορητής από την Ελληνική Λύση, ο συνάδελφος κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, «όταν έχεις καεί με τον χυλό, φυσάς και το γιαούρτι», λέει μια παροιμία. Έτσι, λοιπόν, θέλω να ξέρετε μια εντύπωση που έχουμε εμείς. Όταν ακούμε για μεγαλόπνοα σχέδια που θα δώσουν λύσεις σε προβλήματα, έχουμε μάθει από τη μία να κρατάμε πολύ μικρό καλάθι και από την άλλη να ψάχνουμε ποιον λάκκο έχει η φάβα. Κρατάμε μικρό καλάθι γιατί; Γιατί χρόνια -όχι εσείς προσωπικά, οι κυβερνήσεις σας- μας φλομώσατε με ψέματα. Και δυσπιστία γιατί; Γιατί τελευταία με όσα αντισυνταγματικά ψηφίζετε πραγματικά σάς έχει φοβηθεί το μάτι μας. Έχουμε φοβηθεί, έχουμε τρομάξει.

Κι επειδή πάντα η Ελληνική Λύση και στοιχειοθετεί με επιχειρήματα τα όσα λέει και αφού σήμερα συζητάμε για μια τεχνολογική αναβάθμιση -έτσι τη λέμε-, θα σας διαβάσω μία δήλωση του 2013. Ακούστε, κύριε Βορίδη. Δήλωση: «Μπορώ σήμερα να υποσχεθώ ότι θα έχουμε δωρεάν Wi-Fi, ασύρματο ίντερνετ, σε όλη την Ελλάδα σε έναν χρόνο.». Αντώνης Σαμαράς, 2013. Τι να πιστέψεις μετά από τους πολιτικούς και από τις κυβερνήσεις; Πέρασαν οκτώ χρόνια κι ακόμα δεν έχουμε βάλει οπτικές ίνες. Ακόμη πουλάνε οι εταιρείες με κατοστάρες ταχύτητες κι έχουμε ταχύτητα οκτώ έως δέκα στα σπίτια.

Πάμε τώρα και στη δυσπιστία, όταν τα τελευταία εικοσιτετράωρα, λοιπόν, έχετε επιδοθεί ως Κυβέρνηση σε ένα αδιανόητο πραγματικά, κύριε Υπουργέ -και κάποια στιγμή όταν μιλήσετε θα ήθελα την τοποθέτησή σας- κρεσέντο ολοκληρωτικών δηλώσεων, που θα ζήλευαν πραγματικά και σύμβουλοι του σκοτεινού παρελθόντος. Και σήμερα εδώ που μιλάμε για την τηλεργασία θέλω να επισημάνω, για να μείνει στα Πρακτικά, ότι θα είναι τρομερό -γιατί τα έχουμε δει όλα με εσάς- αν τολμήσετε να διανοηθείτε με οποιονδήποτε τρόπο αύριο, μεθαύριο να απομονώσετε με την τηλεργασία ανεμβολίαστους ανθρώπους, που δεν θα τους επιτρέψετε να πάνε στη δουλειά τους.

Γιατί έχουμε ακούσει απίστευτα πράγματα και από το ιερό αυτό Βήμα της Βουλής από τον Πρωθυπουργό. Ήταν ανατριχιαστικά πράγματα τα όσα είπε προχθές ο Πρωθυπουργός, ο κ. Μητσοτάκης. Αντιδράσαμε πολύ, με δηλώσεις του Προέδρου, με ανακοινώσεις και ομιλίες μας εδώ. Δεν μπορώ να παρεξηγήσω ή να εμποδίσω έναν μαγαζάτορα αν θέλει να αποκλείσει έναν ανεμβολίαστο πολίτη από το μαγαζί του. Και ρωτάμε εμείς: Υπάρχει κανονιστικό πλαίσιο; Υπάρχει συντεταγμένη πολιτεία; Υπάρχει νομοθεσία; Ποιος τα ορίζει αυτά; Ο καθένας κάνει ό,τι γουστάρει, ό,τι θέλει; Να πούμε και το άλλο, ότι από αύριο θα καπνίζουμε στα μαγαζιά μας. Εμείς το αποφασίζουμε. Κάποιοι. Μία μερίδα. Είναι τρομερός αυτός ο αποκλεισμός των ανθρώπων.

Και φυσικά με το που ειπώθηκε, την ίδια μέρα, στα μέσα μαζικής ενημέρωσης έβλεπες τίτλο στα δελτία ειδήσεων: «Ανοίγει η συζήτηση για τον υποχρεωτικό εμβολιασμό.». Μπα, αφού είπαμε ότι δεν θα είναι υποχρεωτικός. Μας διαβεβαιώσατε σε όλους τους τόνους, όταν όντες ανησυχούντες, είχαμε πει μην τολμήσετε και προχωρήσετε. Γιατί είμαστε κατά της υποχρεωτικότητας εμείς. Δεν είμαστε κατά σε τίποτα άλλο.

Καθένας πρέπει να επιλέξει να κάνει αυτό που θέλει. Ούτε θα του πούμε να το κάνει ούτε να μην το κάνει. Ό,τι θέλει ο καθένας. Ό,τι ισχύει και στο κόμμα μας, ό,τι ισχύει και στην οικογένειά μας, ό,τι ισχύει για όλους. Ο καθένας κάνει ό,τι θέλει. Όχι, όμως, υποχρεωτικό. Και πάτε να το κάνετε υποχρεωτικό. Και πλέον έχει ανοίξει ο διάλογος και η κουβέντα για την υποχρεωτικότητα. Και βλέπετε, βγαίνουν οι δημοσιογράφοι και σας υποκαθιστούν. Κάνουν τη δουλειά της Κυβέρνησης. «Και βεβαίως πρέπει να το κάνουμε υποχρεωτικό.». Είναι, πραγματικά, φοβερά αυτά που συμβαίνουν! Φοβερά!

Δεν θέλουμε, λοιπόν, να πιστέψουμε ότι μπορεί να σκέπτεστε τόσο πονηρά με το θέμα της τηλεργασίας, γιατί είναι ένα πολύ σοβαρό θέμα η τηλεργασία. Η Ελληνική Λύση δεν γυρνάει την πλάτη στο μέλλον ούτε είμαστε άνθρωποι των σπηλαίων. Ακολουθούμε την τεχνολογία με ένα πολύ μεγάλο κομμάτι νέων ανθρώπων που ιδεολογικά μάς ακολουθούν και μας στηρίζουν και, προφανώς, δεν γυρίζουμε την πλάτη στην τεχνολογία. Άλλο αυτό και άλλο το πώς θα το εφαρμόσω και πώς θα μπορέσω να κάνω το επόμενο βήμα στο μέλλον.

Δεν σας έχουμε εμπιστοσύνη. Αποδεδειγμένα δεν σας έχουμε εμπιστοσύνη. Και με όσα κάνετε τους τελευταίους μήνες, μας κάνετε να ανησυχούμε και για τους Έλληνες.

Λέω ξανά και κλείνω με αυτό: Αν τολμήσετε να εφαρμόσετε την τηλεργασία ως ένα ακόμα μέτρο αποκλεισμού και διχασμού της ελληνικής κοινωνίας, θα μας βρείτε μπροστά σας κανονικά, με ό,τι δύναμη έχουμε.

Βλέπετε τι γίνεται αυτή τη στιγμή έξω. Προσπαθούν πολιτικά να το εκμεταλλευτούν τα αριστερά κόμματα. Έχει πολύ κόσμο έξω. Για αυτό το λέω, κύριε Βορίδη. Έχει πορείες, διαδηλώσεις. Ξεχνάει, βέβαια, κάτι ο ΣΥΡΙΖΑ και προσπαθεί λίγο να καπηλευθεί το θέμα. Εδώ δεν είναι 2015 τώρα. Εδώ έχετε κυβερνήσει. Το ξεχνάτε αυτό. Εδώ είναι «Κράμερ εναντίον Κράμερ». Δηλαδή, θα βγει ο Αλέξης Τσίπρας έξω σήμερα να κάνει τι; Να πει τι; Να διαμαρτυρηθεί για ποιο πράγμα ακριβώς; Για αυτά τα οποία υπέγραψε ως μνημονιακές υποχρεώσεις και πρέπει ως την Πέμπτη το νομοσχέδιο να ψηφιστεί και, επειδή θα υπάρχει πολύς κόσμος εδώ, το βάλαμε τριήμερο και το αρχίζουμε από τη Δευτέρα, για να τελειώσει την Τετάρτη; Γιατί ο προγραμματισμός ήταν για Πέμπτη. Όμως, την Πέμπτη πρέπει να έχετε ψηφίσει το νομοσχέδιο αυτό, γιατί είναι μνημονιακή υποχρέωση. Δεν είναι κάτι άλλο. Τι συζητάμε τώρα; Εσείς το φέρατε. Είναι φοβερό! Και θα βγείτε τώρα πάλι στους δρόμους. Δηλαδή, όπως βγαίνατε 17 Νοέμβρη και πηγαίνατε στην Αμερικανική Πρεσβεία, μετά αλλάξατε πορεία και πήγατε από εκεί. Ό,τι σας βολεύει. Ή θα διαμαρτύρεστε ή όχι. Θα βάλετε πάλι το αμπέχονο, θα βάλετε πάλι το t-shirt και θα βγείτε. Δεν είναι σοβαρή πολιτική αυτή. Ξεχνάτε ότι έχετε κυβερνήσει. Δεν είστε πλέον το αγνό, παρθένο κόμμα, το οποίο είχε ένα κρεσέντο λαϊκισμού και, δυστυχώς, έπεισε τον κόσμο.

Τώρα, σε ό,τι αφορά στη Νέα Δημοκρατία, έχουμε πολλές μέρες να τα πούμε. Κύριε Βορίδη, είναι -από καταβολής της Νέας Δημοκρατίας, δείτε το- η πρώτη φορά που το φιλελεύθερο κόμμα της Νέας Δημοκρατίας πάει κόντρα και καταργεί τις συλλογικές συμβάσεις εργασίας. Και δείχνετε με αυτόν τον τρόπο -δεν θα πω τίποτε άλλο, θα τα αναλύσουμε τις επόμενες ημέρες- το σκληρό νεοφιλελεύθερο πρόσωπό σας. Τίποτε άλλο.

Πάμε στο νομοσχέδιο. Όταν συζητούσαμε στην επιτροπή το νομοσχέδιο που μας ζητήσατε να ψηφίσουμε, είχαμε θέσει κάποια βασικά ερωτήματα. Ποια ερωτήματα; Αν θεσπιστεί η τηλεργασία στο δημόσιο. Αυτή τη στιγμή φέρνει ο Μάκης ο Βορίδης, ο Υπουργός Εσωτερικών, αυτό το νομοσχέδιο. Το διαβάσαμε, το αναλύσαμε, είδαμε τι έχει μέσα, τι δεν έχει, τι θα έπρεπε να έχει, σας είπαμε τι πιστεύουμε ότι θα έπρεπε να έχει μέσα. Θα σταματήσουν οι ουρές στις δημόσιες υπηρεσίες; Όχι. Και δεν είναι θέμα του νομοσχεδίου αυτό. Είναι βαθιά η σήψη στη δημόσια διοίκηση της χώρας. Θα εξυπηρετείται άμεσα ο πολίτης με ένα γρήγορο ραντεβού ή θα αναγκάζεται να πηγαίνει δύο και τρεις φορές; Θα εξυπηρετούν οι δημόσιες υπηρεσίες τηλεφωνικά; Θα βγαίνουν πιο γρήγορα οι αιτήσεις συνταξιοδότησης; Απαντήστε μας με μια πρόταση. Θα εξυπηρετείται ο πολίτης, ναι ή όχι; Αυτή είναι η ερώτηση. Έχει αλλάξει η εικόνα του δημοσίου όπως την ξέρουμε; Έχουμε να κάνουμε με μία μαγική εικόνα εκεί έξω. Το βλέπετε. Υπάρχει άμεση εξυπηρέτηση; Ρωτάει ο πολίτης. Εδώ ψηφίζετε νομοσχέδια. Θα υπάρχει άμεση εξυπηρέτηση στις εφορίες, στα ασφαλιστικά ταμεία, στις δημόσιες υπηρεσίες πρώτης γραμμής;

Την απάντηση δεν θα τη δώσω εγώ. Την απάντηση την έδωσε ο Διοικητής του ΕΦΚΑ και, για να τα λέμε σωστά, του e-ΕΦΚΑ. Άρα ο e-ΕΦΚΑ τι είναι; Είναι ο μετασχηματισμένος, ψηφιοποιημένος και σύγχρονος ΕΦΚΑ, ο e-ΕΦΚΑ. Τι είπε, λοιπόν, με επιστολή του; Έστειλε επιστολή στο προσωπικό του, κύριε Σκανδαλίδη, και είπε να σηκώνουν οι υπάλληλοι τα τηλέφωνα -αν έχετε το Θεό σας!- να ανταποκρίνονται στα e-mail και στις τηλεφωνικές κλήσεις των πολιτών. Δηλαδή, ο Διοικητής του ΕΦΚΑ έστειλε mail, «παιδιά, σας παρακαλώ, να σηκώνετε τα τηλέφωνα και να απαντάτε στα mail.». Στράτα, στρατούλα! Τι παραδέχθηκε, λοιπόν, εδώ ο Διοικητής του ΕΦΚΑ; Ότι δεν υπάρχει επικοινωνία του πολίτη με τον e-ΕΦΚΑ και, μάλιστα, ζήτησε από τους διευθυντές, ανοίγω εισαγωγικά, μεταφέρω δήλωση, «να προχωρήσουν στις απαραίτητες ενέργειες για να αποκατασταθεί το συντομότερο η ομαλή επικοινωνία του πολίτη με τον e-ΕΦΚΑ». Τι χώρα είμαστε, ρε παιδιά; Τι νοοτροπία είναι αυτή; Για το Θεό! Τα αυτονόητα! Αυτή είναι η πραγματικότητα και, αν είχατε επαφή με την κοινωνία, κύριε Βορίδη, θα το γνωρίζατε.

Πείτε μου, λοιπόν, όλος αυτός ο μετασχηματισμός, αυτή η μετάβαση στην ψηφιακή εποχή -που είναι καλή, ναι- τι νόημα, τι αξία έχει, όταν η πιο νευραλγική υπηρεσία του κράτους, της πολιτείας, δεν απαντάει ούτε καν στα τηλέφωνα; Πόσο e-ΕΦΚΑ είναι, τελικά, ο ΕΦΚΑ, όταν δεν απαντάει στα e-mail που στέλνουν οι πολίτες; Τι έχει αλλάξει, όταν οι πολίτες εξακολουθούν να ταλαιπωρούνται, να βρίσκουν κλειστές πόρτες, υπηρεσίες κ.λπ.;

Και τα αναφέρω όλα αυτά, για να επισημάνω ότι ναι -ναι!- το δημόσιο πρέπει να εκσυγχρονίζεται, πρέπει να εξελίσσεται, με βάση τις νέες συνθήκες και με βάση τις ανάγκες της εποχής. Και είμαστε ξεκάθαροι σε αυτό. Ο εκσυγχρονισμός, όμως, αυτός γίνεται με έναν τελικό στόχο, τον οποίο και δεν πρέπει να ξεχνάμε. Ποιος είναι ο στόχος; Αυτός της εξυπηρέτησης του πολίτη, για να είναι πιο εύκολη και πιο προσιτή η επικοινωνία, να γίνει πιο εύκολη η καθημερινότητά του. Δεν είναι δυνατόν σε συνθήκες πανδημίας και περιορισμών, με κλειστές τις πόρτες, οι υπηρεσίες να μην απαντούν στα τηλέφωνα.

Και επειδή το νομοσχέδιο έχει ως θέμα την τηλεργασία στο δημόσιο, θα σταθώ και σε κάτι άλλο που είπε ο Διοικητής του e-ΕΦΚΑ. Τι είπε; Είπε: «Κατά τη σταδιακή επιστροφή όλων μας στη νέα κανονικότητα που διαμορφώνεται στη μετά COVID εποχή, σε συνδυασμό με τη μείωση του ποσοστού τηλεργασίας», μείωση, «τα υποκαταστήματα του ΕΦΚΑ αποτελούν και πάλι τους κύριους κόμβους εξυπηρέτησης των ασφαλισμένων.». Άρα η τηλεργασία των δημοσίων υπαλλήλων συντέλεσε στο να μην εξυπηρετούνται οι πολίτες; Εγώ αυτό καταλαβαίνω. Με την τηλεργασία αποψιλώνονται οι δημόσιες υπηρεσίες; Αυτό συμβαίνει; Αυτά λέει ο άνθρωπος.

Μας διαβεβαιώσατε ότι το δημόσιο λειτούργησε όλον αυτόν τον καιρό και, μάλιστα, δηλώσατε, κύριε Υπουργέ, ότι είστε και περήφανος για τη λειτουργία του. Οι πολίτες, οι ασφαλισμένοι, οι συνταξιούχοι, οι υπάλληλοι, ο Διοικητής του e-ΕΦΚΑ έχουν αντίθετη άποψη και την έχουν εκφράσει. Σας τη μετέφερα πριν από λίγο.

Πώς, όμως, μπορούμε να μιλάμε σε επίπεδο νόμου αυτή τη στιγμή -γιατί πάτε να νομοθετήσετε την τηλεργασία, την εξ αποστάσεως εργασία- για εναλλακτικές μορφές εργασίας, όταν έχουμε μείνει πίσω στη βασική μορφή εργασίας του δημοσίου, με πολλές υπηρεσίες του δημοσίου να έχουν μεγάλο πρόβλημα υποστελέχωσης, με μεγάλες ελλείψεις σε επίπεδο υποδομών, τεχνολογικού εξοπλισμού; Πώς μπορεί, λοιπόν, να αποδώσει η τηλεργασία, όταν χωλαίνουμε στα βασικά; Είναι σαν να λέτε ότι πάει η ομάδα να παίξει ποδόσφαιρο, αλλά δεν έχουμε παπούτσια. Πώς θα παίξουμε; Μπορεί να έχουμε διάθεση, προπονητή καλό, αλλά δεν έχουμε παπούτσια και φανέλες, τον βασικό εξοπλισμό. Πώς θα πάμε να παίξουμε; Γυμνοί; Ακόμα και τώρα οι υπολογιστές, τα κομπιούτερ, στις δημόσιες υπηρεσίες -τα ξέρετε- δεν φτάνουν για όλους τους υπαλλήλους. Οι περισσότεροι έχουν το μαύρο τους το χάλι τεχνολογικά.

Δυστυχώς, αυτή είναι η κατάσταση, για την οποία δεν ευθύνεστε μόνο εσείς, αλλά όλοι όσοι διοίκησαν τη χώρα αυτή τόσα χρόνια. Αυτό είναι το δημόσιό μας. Ένα τέρας! Το πρόσωπό του είναι ένα τερατόμορφο πρόσωπο.

Είπατε, κύριε Υπουργέ, ότι η Ελλάδα είναι από τις τελευταίες χώρες που δεν έχουν νομοθετήσει την τηλεργασία. Εδώ δεν σας αμφισβητώ. Θα συμφωνήσουμε. Ούτε, όμως, εσείς μπορείτε να αμφισβητήσετε ότι οι δημόσιες υπηρεσίες σε άλλες χώρες δεν έχουν τέτοια προβλήματα ούτε τέτοιο χάλι. Να τα λέμε και αυτά. Ναι μεν μείναμε πίσω, τελευταίοι, στο να νομοθετήσουμε την τηλεργασία, αλλά και καμμιά από τις ευρωπαϊκές χώρες δεν έχει το χάλι το δικό μας.

Στα μεγάλα και βασικά προβλήματα της δημόσιας διοίκησης πρέπει, λοιπόν, να δώσει προτεραιότητα η πολιτεία. Και μιλάμε για ένα τεράστιο, αχανές, αφανές, αν θέλετε, δημόσιο. Και σε αυτό το δημόσιο, που περιέγραψα, με αυτό το άσχημο πρόσωπο, πάτε εσείς να νομοθετήσετε την τηλεργασία. Τι έχει αλλάξει για να το κάντε αυτό; Ενισχύθηκαν οι υπηρεσίες με υπολογιστές, με εκτυπωτές, με αναλώσιμα; Πολλές υπηρεσίες έχουν έλλειψη ακόμα και σε χαρτί Α4. Είδαμε τώρα με την τηλεργασία και την εξ αποστάσεως εργασία οι υπάλληλοι να φεύγουν με υπηρεσιακούς φακέλους στο σπίτι τους, τεράστιους, για να μεταφέρουν όλα αυτά τα έγγραφα, χωρίς κομπιούτερ, χωρίς τίποτα. Και τώρα πάμε σε ένα οικιακό κομπιούτερ να κάνουμε τα πάντα; Δηλαδή, είσαι υποχρεωμένος στο σπίτι σου να έχεις υπολογιστή, που εκεί πρέπει να δουλέψεις εσύ, να γίνει η τηλεκπαίδευση του παιδιού σου, η τηλεργασία. Οι οικιακές συνδέσεις χτυπάνε κόκκινο. Και, επίσης, η χρήση δεδομένων ίντερνετ και κινητής τηλεφωνίας είναι πανάκριβη πια σε αυτές τις εταιρείες.

Κύριε Υπουργέ, είστε αποδοτικός. Και θα σας δώσω και τα εύσημα μετά για την τροπολογία που φέρνετε, γιατί εμείς είμαστε δίκαιοι. Σας το λέμε και αυτό. Πιάστε τις εταιρείες. Δεν είναι δυνατόν! Είναι ληστρικά τα συμβόλαια και οι χρεώσεις που έχουν. Ληστρικά. Οι Έλληνες πολίτες και η ελληνική οικογένεια πληρώνει πανάκριβα αυτές τις υπηρεσίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα τα προχωρήσω όλα γρήγορα, γιατί ήδη εξαντλήθηκε….

**ΠΡΟΕΔΡΕΥΩΝ (Νικήτας Κακλαμάνης):** Έχετε ανοχή και εσείς, όπως και οι προηγούμενοι συνάδελφοι για δύο, τρία λεπτά ακόμη.

**ΚΩΝΣΤΑΝΤΙΝΟΣ ΧΗΤΑΣ:** Αν τελικά το λες ευγενικά, πάντα πετυχαίνεις τους στόχους σου.

Ευχαριστώ, κύριε Πρόεδρε, να είστε καλά.

Αφού, λοιπόν, δεν έχουν διαμορφωθεί οι κατάλληλες συνθήκες και προϋποθέσεις για την εφαρμογή αυτής της μορφής εργασίας, αφού δεν υπάρχει ο απαραίτητος εξοπλισμός για κάτι τέτοιο, πώς ο υπάλληλος να τηλεργάζεται; Απλά τα λέω, πώς θα τηλεργάζεται; Στο νομοσχέδιο προβλέπεται και η δυνατότητα ο υπάλληλος να χρησιμοποιεί τον δικό του σταθμό τηλεργασίας. Το παρουσιάζετε ως δυνατότητα. Δηλαδή, την έλλειψη δυνατότητας να τον προμηθεύσω με τα απαραίτητα όπλα, το παρουσιάζετε ως δυνατότητα. Απίστευτο! Δηλαδή δυνατότητα το δικαίωμά του να χρησιμοποιεί τον δικό του υπολογιστή. Η αλήθεια, όμως, είναι -και το ξέρετε πολύ καλά- ότι πάτε να καλύψετε τις δικές σας κυβερνητικές αδυναμίες, του Υπουργείου.

Εφόσον, λοιπόν, θεσπίζεται η τηλεργασία θα πρέπει να μπορείτε να την υποστηρίξετε. Ξεκάθαρα. Και κάποιος καλοπροαίρετα θα έλεγε γιατί να μη χρησιμοποιεί ο υπάλληλος τον δικό του υπολογιστή, τι πρόβλημα έχεις εσύ; Γιατί οι οικιακές συνδέσεις, τα οικιακά κομπιούτερ δεν διαθέτουν υψηλούς δείκτες ασφάλειας. Και δεν το λέμε εμείς, ξέρετε τι γίνεται με τους χάκερ. Η Ένωση Πληροφορικών Ελλάδας, στην ακρόαση φορέων που τους ακούσαμε, ήταν ξεκάθαρη. Έτσι όπως είναι διατυπωμένο το νομοσχέδιο, μας είπαν, υπάρχουν σοβαρά προβλήματα και κίνδυνοι όχι μόνο για τα κρατικά δεδομένα, αλλά και για τα προσωπικά δεδομένα του ίδιου του τηλεργαζόμενου και της οικογένειάς του.

Επίσης, διαφωνούμε με την ευθύνη. Μετακυλίετε σοβαρά ζητήματα κύριε Βορίδη, το βάρος και την ευθύνη από το δημόσιο στον υπάλληλο που θέλει να τηλεργασθεί. Ο φορέας αυτός οφείλει να διασφαλίσει σε επίπεδο τεχνολογικής υποστήριξης τον υπάλληλο.

Θέλω να κάνω και δύο σχόλια για τις τροπολογίες σας και θα αναφερθώ και στη δευτερολογία μου μετά. Νομίζω ότι μέχρι να τελειώσει η μέρα -έχετε και τη συνεργάτιδά σας τώρα δίπλα- οι αλλαγές στον διαγωνισμό για τη Σχολή Δημόσιας Διοίκησης, κύριε Βορίδη, θα πρέπει να ισχύσουν από τον επόμενο και όχι τον τωρινό. Υπάρχουν άνθρωποι οι οποίοι ετοιμάστηκαν, πλήρωσαν χρήματα. Τους βάζετε πάλι σε μια διαδικασία τώρα να πάει κάποιος να κάνει φροντιστήριο. Μπορεί να έχει proficiency, αλλά πρέπει να κάνει κάποια μαθήματα για να δώσει. Είναι υψηλές οι απαιτήσεις. Δείτε το αυτό για την επόμενη χρονιά. Κάντε την αλλαγή, αλλά να ισχύει από του χρόνου. Έχουν μπει σε μια διαδικασία, έχουν κάνει μια προετοιμασία και τώρα ξαφνικά τούς τα αλλάζετε όλα. Δείτε το λίγο αυτό.

Επίσης, να πω ότι είμαστε ιδιαίτερα χαρούμενοι ως Ελληνική Λύση, γιατί είχαμε ευήκοα ώτα στο πρόσωπό σας για ένα πολύ σημαντικό πρόβλημα, το οποίο μεταφέραμε και στις επιτροπές ως Ελληνική Λύση και στην Ολομέλεια της Βουλής και κατ’ ιδίαν στον Υπουργό, για το τεράστιο πρόβλημα που αντιμετωπίζουν, κύριε Πρόεδρε, συμπολίτες μας καταστηματάρχες, οι οποίοι τι έκαναν, κύριε Πρόεδρε; Είχαν τα μαγαζιά τους κλειστά, γιατί έτσι αποφάσισε η Κυβέρνηση για δέκα, δεκαπέντε μήνες, συνέχιζαν να τους χρεώνουν δημοτικά τέλη, με κλειστό το μαγαζί, δεν μπορούσαν να δουλέψουν, άρα δεν μπορούσαν να εισπράξουν και άρα δεν μπορούν να πληρώσουν. Και δεν τα πληρώνουν. Πόσα είναι; Πενήντα χιλιάδες… Και ο δήμος βάζει πρόστιμα, προσαυξήσεις γιατί τηρεί τον νόμο -άλλες εξήντα χιλιάδες, εκατόν δέκα- και ο άλλος λέει: φυλακή. Δεν μπορούν να βγάλουν φορολογική ενημερότητα λόγω του χρέους αυτού.

Επιμείναμε πολλές φορές -και είμαστε χαρούμενοι που το πετύχαμε ως Ελληνική Λύση- στον Υπουργό και κατ’ ιδίαν και από τις επιτροπές και από την Ολομέλεια και με μηνύματα, να το δει και σήμερα φέρνει μια τροπολογία. Είναι μια τροπολογία στο άρθρο 2. Ουσιαστικά είναι μια έκτακτη ρύθμιση προς ΟΤΑ Α΄ βαθμού και περιλαμβάνει όλα αυτά, για να μπορέσουν αυτοί οι άνθρωποι να πάρουν μια αναπνοή, κύριε Πρόεδρε, να πάρουν μια ανάσα. Είναι πολύ σημαντικό να μπορέσουν να ρυθμίσουν κάποια πράγματα.

Κύριε Βορίδη, τα σύκα σύκα και η σκάφη σκάφη. Το δίκιο θα σας το δίνουμε και εκεί που είμαστε αντίθετοι να μας…

**ΠΡΟΕΔΡΕΥΩΝ (Νικήτας Κακλαμάνης):** Ωραία, και με το «δίκιο…» στον κ. Βορίδη ολοκληρώσατε.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε, και να είστε καλά!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Και θα ολοκληρώσουμε τους εισηγητές και τους αγορητές με τη συνάδελφο κ. Αγγελική Αδαμοπούλου από το ΜέΡΑ25.

Ο κύριος Υπουργός μού είπε ότι θα ακούσει όλους τους ομιλητές και ύστερα θα μιλήσει.

Ο κ. Πέτσας κάποια στιγμή, μετά από καμμιά ώρα περίπου -όποτε θα επιλέξει- θα παρουσιάσει την τροπολογία. Βεβαίως, αν θέλει, μπορεί και να μιλήσει.

Ορίστε, κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ, κύριε Πρόεδρε.

Θα ξεκινήσω και εγώ, αναφερόμενη στη σημερινή μέρα της πανεργατικής απεργίας, ότι και ως ΜέΡΑ25 στεκόμαστε στο πλευρό των εργαζομένων ενάντια σε αυτό το νομοσχέδιο, το οποίο κανονικοποιεί την απορρύθμιση των εργασιακών σχέσεων, διευρύνει την υφιστάμενη νομική και ουσιαστική, πραγματική ανισότητα μεταξύ των εργαζομένων και των εργοδοτών και σε κάθε περίπτωση πλήττει στον πυρήνα του τον προοδευτικό συνδικαλιστικό νόμο.

Θεωρούμε, λοιπόν, ότι η ψήφιση αυτού του νόμου συνιστά μια θεσμική οπισθοδρόμηση και θα πρέπει όλοι να παλέψουμε, κατ’ αρχάς για την απόσυρσή του.

Σε ό,τι αφορά το υπό συζήτηση νομοσχέδιο χρειάζεται κατ’ αρχάς, κύριε Υπουργέ, να ξεκαθαρίσουμε κάτι πολύ ουσιώδες, επειδή ακούστηκε αυτό το επιχείρημα κατά κόρον στην επιτροπή. Το γεγονός ότι έρχεστε εδώ με αυτό το σχέδιο νόμου να ρυθμίσετε με νομοθεσία ένα πεδίο το οποίο έχει μείνει ήδη αρρύθμιστο αυτό δεν σημαίνει ότι το προσεγγίζετε και με τον κατάλληλο τρόπο. Συνεπώς δεν έχει νόημα να επαναλαμβάνετε μονότονα ότι κάτι κάνετε, όταν αυτό το οποίο κάνετε καταλήγει δυσλειτουργικό.

Στις τοποθετήσεις μου στην επιτροπή στάθηκα αναλυτικά και λεπτομερώς σε πολλά συγκεκριμένα άρθρα του νομοσχεδίου, τόσο στην ουσία όσο και προτείνοντας συγκεκριμένες νομοτεχνικές βελτιώσεις. Υπέδειξα ακόμη και τη λανθασμένη εσωτερική παραπομπή. Ενώ, λοιπόν, η προτροπή της Κυβέρνησης είναι να γίνεται ένας γόνιμος και εποικοδομητικός διάλογος και να μην ασκούμε κριτική απλά για την κριτική, από την πλευρά σας είδαμε μια απροθυμία και μια δυστοκία στο να διεξαχθεί τελικά αυτός ο παραγωγικός διάλογος. Αυτό δεν οδηγεί σε καμμία περίπτωση ως στρατηγική στην καλή νομοθέτηση και στην καλή νομοπαραγωγή. Αφού, λοιπόν, σε ένα τέτοιο νομοσχέδιο κατ’ αρχάς εκφράζεται μια ευρύτερη σύμπνοια ως προς την κατ’ αρχήν αναγκαιότητά του, θα ήταν γόνιμο να διεξάγεται μια πιο ανοιχτόμυαλη συζήτηση και να βλέπουμε μεγαλύτερη προθυμία από την πλευρά σας. Αυτό το λέω γενικά ως κριτική από την πλευρά των Υπουργών να ενσωματώνουν τουλάχιστον κάποιες, αν όχι όλες, από τις προτάσεις που κάνουμε ή κάποιες από τις ιδέες που κάνουμε και όχι να τις απορρίπτετε συλλήβδην και αντανακλαστικά.

Δεν θα επαναλάβω τις προτάσεις που έκανα στην επιτροπή. Σας απέδειξα, όμως, με κάποιες από τις προτάσεις ότι μπορείτε να αποφύγετε την υπερνομοθέτηση και να ενισχύσετε την αποτελεσματικότητα του νομοσχεδίου. Το γεγονός, λοιπόν, ότι απορρίπτετε αυτή την πρόταση συλλήβδην και προσεγγίζετε την επιχειρηματολογία με δύο μέτρα και δύο σταθμά μού προκαλεί εύλογη καχυποψία ως προς το περιεχόμενο τελικά το οποίο θα έχουν οι επικείμενες μελλοντικές υπουργικές αποφάσεις που θα εκδοθούν, οι εφαρμοστικές αποφάσεις αυτού του νόμου, οι οποίες προφανώς και θα εκδοθούν σύμφωνα με την αυθαίρετη κρίση των Υπουργών.

Υπάρχει αναγκαιότητα να ρυθμιστεί το καθεστώς της τηλεργασίας στον δημόσιο τομέα; Θεωρούμε ότι υπάρχει και δεν είναι μόνο οι πανδημικές συνθήκες που προκαλούν αυτή την ανάγκη, είναι και οι παροχές στους υπαλλήλους μιας δυνατότητας, μιας ευχέρειας να μπορούν να εργαστούν απομακρυσμένα, είτε όταν το επιθυμούν είτε όταν η φύση της υπηρεσίας το επιτρέπει, αλλά είναι και η ίδια η υπηρεσία που ίσως κληθεί, λόγω κάποιων έκτακτων συνθηκών και ιδιόρρυθμων δυσλειτουργιών και δυσκολιών, να δείξει κάποια ευελιξία και να επαναπροσδιορίσει τις επιχειρησιακές τις ανάγκες.

Αυτή, λοιπόν, είναι μια πραγματικότητα που δεν αμφισβητείται, αλλά από κει και πέρα το νομοσχέδιο, στη μορφή που έχει λάβει, ρυθμίζει με τον καλύτερο δυνατό τρόπο τα διάφορα επιμέρους και σημαντικά ζητήματα;

Εδώ διατηρούμε σοβαρές επιφυλάξεις και ενστάσεις. Οι ενστάσεις μας, όπως τις διατυπώσαμε ήδη στην επιτροπή, έχουν να κάνουν κατά κύριο λόγο με το γεγονός ότι το μεγαλύτερο βάρος μετατοπίζεται δυστυχώς στους ώμους των υπαλλήλων, με την ταυτόχρονη αδράνεια της υπηρεσίας ως εργοδότη. Αυτό, λοιπόν, είναι το κύριο, το πιο ανησυχητικό χαρακτηριστικό το οποίο διατρέχει οριζόντια το νομοσχέδιο. Ο εργαζόμενος, δηλαδή, καλείται σε κάποιες κρίσιμες περιπτώσεις να αναλάβει ευθύνες οι οποίες κανονικά αναλογούν στον εργοδότη. Τον αναγκάζετε, προκειμένου να έχει πρόσβαση στη δυνατότητα της εργασίας, να παρέχει κάποιες εγγυήσεις οι οποίες δεν του αναλογούν.

Χαρακτηριστικά παραδείγματα είναι το τεκμήριο καταλληλότητας του τόπου παροχής της εργασίας, που ουσιαστικά μετακυλίετε στον εργαζόμενο την ατομική ευθύνη, ώστε να εξασφαλίζει ο ίδιος τις συνθήκες υγιεινής και ασφάλειας του τόπου όπου εκτελεί την εργασία του. Μάλιστα προκύπτει και ένα ερώτημα. Αν τελικά ο τόπος δεν είναι κατάλληλος, αν οι συνθήκες δηλαδή του τόπου παροχής εργασίας δεν είναι κατάλληλες και ο εργαζόμενος αυτό το επισημάνει στον εργοδότη, εκεί ο εργοδότης τι θα θεωρήσει, ότι αρνείται να παρέχει την εργασία του, ότι κάνει επίσχεση εργασίας; Ένα ερώτημα θέτω.

Επίσης, σοβαρά προβλήματα από τη σιωπή του νομοσχεδίου ως προς το σοβαρό ζήτημα του εργατικού ατυχήματος -το είπα και στην επιτροπή- και βεβαίως ως προς το ζήτημα του ιδιωτικού εξοπλισμού.

Συνεπώς, αφ’ ενός είναι σίγουρα ευπρόσδεκτο να διαβάζουμε στο άρθρο 17 ότι οι τηλεργαζόμενοι πρέπει να απολαμβάνουν τα ίδια δικαιώματα και να έχουν τις ίδιες υποχρεώσεις με τον εργαζόμενο ο οποίος παρέχει την εργασία με φυσική παρουσία, αλλά επί του πρακτέου βλέπουμε ότι κάποια άλλα σημεία του νομοσχεδίου αντιφάσκουν τελικά με αυτή την ορθή δέσμευση και καταλήγουν να την αναιρούν ως κάποιο σημείο.

Κρατώντας, λοιπόν, αυτό το συμπέρασμα, θα ήθελα να επιμείνω στο αρκετά προβληματικό άρθρο 12, για τον σταθμό της τηλεργασίας, διότι τα υπόλοιπα άρθρα τα ανέλυσα στην επιτροπή. Στο άρθρο, λοιπόν, 12, που δίνετε κατ’ εξαίρεση τη δυνατότητα να χρησιμοποιεί ο εργαζόμενος τον δικό του εξοπλισμό, αυτό δεν θα γίνει κατ’ εξαίρεση. Αυτό είναι βέβαιο ότι θα γίνει ο απόλυτος κανόνας. Δηλαδή, το ερώτημα είναι αν πιστεύει κανείς στα σοβαρά ότι τον εξοπλισμό και την υποστήριξη τελικά θα τα παρέχει το δημόσιο. Και αυτό το λέμε γιατί ήδη η πράξη έχει δείξει μέχρι τώρα ότι με προσωπικούς υπολογιστές και με την υποδομή των υπαλλήλων στήθηκε η τηλεκπαίδευση. Έτσι, λοιπόν, θα στηθεί και η τηλεργασία και η μέχρι τώρα τηλεργασία που παρέχεται, έστω και άτυπα.

Επιμένετε σε αυτή τη διάταξη, παρά το γεγονός ότι πολλοί ανεξάρτητοι φορείς κατά την ακρόαση των φορέων σάς εξέφρασαν την απόλυτη αντίθεσή τους σε αυτό, επισημαίνοντας και τον κίνδυνο διαρροής των προσωπικών δεδομένων του τηλεργαζομένου. Υπενθυμίζω τι είπε η Ένωση Πληροφορικών Ελλάδας: «Προκύπτουν θέματα ασφάλειας δεδομένων στο υφιστάμενο σχέδιο νόμου και μάλιστα σοβαρά και για τα κρατικά δεδομένα και για τα κρατικά πληροφοριακά συστήματα και για τα προσωπικά δεδομένα των πολιτών που εξυπηρετεί ο κάθε εργαζόμενος που είναι στην τηλεργασία του δημοσίου και για τα δικά του -του ίδιου του εργαζόμενου- τα δεδομένα υπάρχει κίνδυνος αλλά και της οικογένειάς του. Ο λόγος είναι ότι με το σχέδιο νόμου, όπως έχει τώρα, επιτρέπει τη χρήση του προσωπικού υπολογιστή του εργαζομένου. Η πρότασή μας είναι υποχρεωτικά να παρέχει η υπηρεσία τον σταθμό εργασίας, τον υπολογιστή δηλαδή, στον εργαζόμενο και αυτός ο υπολογιστής να εμπεριέχει κάποια συγκεκριμένα μέτρα ασφάλειας, τα οποία βεβαίως θα υπάγονται σε όλη την υποδομή από την πλευρά του κράτους για την τηλεργασία.».

Εκτός βεβαίως από τον τεράστιο αυτόν κίνδυνο, υπάρχει και ένα ζήτημα αρχής σε σχέση με την πρέπουσα συμπεριφορά του δημοσίου ως εργοδότη. Τα μέσα εκτέλεσης της εργασίας ξέρουμε ότι τα παρέχει ο ίδιος ο εργοδότης και όχι ο εργαζόμενος. Το δημόσιο δεν μπορεί εδώ να μιμείται, να ακολουθεί το χαρακτηριστικό καταχρηστικό παράδειγμα -το ανέφερα- των υπαλλήλων διανομής, από τους οποίους ζητείται να εργάζονται με δικό τους όχημα. Αφήστε που ακόμη και σ’ αυτές τις απαράδεκτες περιπτώσεις ο διανομέας μπορεί να χρησιμοποιεί το όχημά του και εκτός εργασίας. Αντιθέτως εδώ τον ιδιωτικό εξοπλισμό που επιστρατεύει για υπηρεσιακούς σκοπούς καθαρά ο τηλεργαζόμενος δεν επιτρέπεται να τον χρησιμοποιεί για τις προσωπικές του ανάγκες. Πώς είναι, λοιπόν, δυνατόν να υποστηρίζει κανείς αυτή την απαράδεκτη πρακτική; Και βεβαίως, παρά το γεγονός ότι σας το επεσήμανα, βλέπουμε ότι δεν γίνεται καθόλου λόγος, σιωπή, για την επιδότηση των δαπανών των υπαλλήλων, όταν τελικά οι λογαριασμοί -λόγω ακριβώς της τηλεργασίας των υπηρεσιών κοινής ωφέλειας- θα υπερβαίνουν τον μέσο όρο της οικιακής κατανάλωσης. Εκεί, λοιπόν, καλείτε πάλι τον τηλεργαζόμενο να πληρώσει από την τσέπη του τα έξοδα της θέρμανσης, της ηλεκτροδότησης και των τηλεπικοινωνιών, άρα συνεπώς δεν σας απασχολεί καθόλου ότι τα έξοδα αυτά θα τα πληρώνει από την τσέπη του, δεδομένου και του γεγονότος ότι θα παίρνει ήδη κουτσουρεμένους μισθούς από όλη αυτή τη δεκαετία των μνημονίων.

Κλείνω με μια αναφορά στις διατάξεις για τις εισιτήριες εξετάσεις στην Εθνική Σχολή Δημόσιας Διοίκησης. Όπως σας τόνισαν και οι υπόλοιποι συνάδελφοι, θα πρέπει οι αλλαγές στο καθεστώς των εξετάσεων να εφαρμοστούν από τον μεθεπόμενο διαγωνισμό, με μια μεταβατική διάταξη. Αυτό το απαιτεί η δικαιολογημένη εμπιστοσύνη του διοικουμένου, του πολίτη, προς τη διοίκηση και η υποχρέωση του κράτους της διοίκησης να μην αιφνιδιάζει τον πολίτη. Αφήστε, λοιπόν, να περάσει ένας εύλογος χρόνος, ώστε να ανταποκριθούν όλοι στα νέα δεδομένα, να τα αφομοιώσουν και να μπορούν να ανταποκριθούν απρόσκοπτα και κατάλληλα.

Αυτό το οποίο θα πρέπει να μας απασχολεί πραγματικά -και τελειώνω με αυτό- σε σχέση με αυτό το νομοσχέδιο είναι η λειτουργικότητα, η εφαρμοστικότητα των διατάξεων, ώστε αφ’ ενός να μπορούν να είναι αποτελεσματικές και αφ’ ετέρου να εξασφαλίζουν εχέγγυα προστασίας σε τρεις βασικούς τομείς: Πρώτον, στον ισότιμο και ομαλό εργασιακό βίο, καθώς εδώ βλέπουμε ότι με την τηλεργασία σαφώς και υπάρχει κίνδυνος ελαστικοποίησης των εργασιακών σχέσεων, δεύτερον, θα πρέπει να μας απασχολεί η ασφάλεια ως προς τη διαρροή των δεδομένων που διακινούνται ηλεκτρονικά και βεβαίως η αδιάλειπτη συνέχεια της υπηρεσίας.

Δυστυχώς αυτό που βλέπουμε είναι ότι το νομοσχέδιο αποτυγχάνει να εξασφαλίσει, να κατοχυρώσει με πληρότητα και επάρκεια και τις τρεις αυτές κρίσιμες προϋποθέσεις.

Ως προς τις τροπολογίες, θα αναφερθώ στη συνέχεια, στη δευτερολογία μου. Όμως, κύριε Υπουργέ, εγώ θα πρέπει να καταγγείλω το γεγονός ότι τις καταθέτετε στο παρά πέντε. Δεν πρόκειται απλά για τροπολογίες. Πρόκειται για ολόκληρα νομοσχέδια. Θα πρέπει επιτέλους να σταματήσει αυτή η κάκιστη πρακτική της Κυβέρνησης. Εγώ η ίδια είχα επισημάνει κάποια στιγμή ότι μέχρι στιγμής εσείς προσωπικά, κύριε Υπουργέ, αν με ακούτε, εφαρμόζετε την καλή νομοθέτηση, μη προβαίνοντας σε τροπολογίες άσχετες, της τελευταίας στιγμής. Αυτή τη στιγμή βλέπουμε ότι αναιρείτε αυτή την τακτική σας και προφανώς την καταγγέλλουμε, γιατί ακολουθείτε το πάρα πολύ κακό παράδειγμα γενικά της Κυβέρνησης.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ σας ευχαριστώ, κυρία Αδαμοπούλου.

Θα ξεκινήσουμε με τον κατάλογο. Επειδή θα δείτε να πέφτουν πολλοί από τη Νέα Δημοκρατία, ο λόγος είναι ότι δύο, τρεις συνάδελφοι από τον ΣΥΡΙΖΑ με παρακάλεσαν να μην τους διαγράψω, γιατί είναι έξω με τους απεργούς. Επομένως πρώτος θα μιλήσει ο κ. Κωνσταντινίδης, δεύτερη η κ. Ευαγγελία Λιακούλη, τρίτη η κ. Κεφαλά Μαρία. Αν μέχρι τότε έχει έρθει ο κ. Ζαχαριάδης και ο κ. Μαμουλάκης θα πάρουν τον λόγο, αλλιώς η κ. Αλεξοπούλου και ο κ. Μελάς.

Κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Το συζητούμενο σχέδιο νόμου, κυρίες και κύριοι συνάδελφοι, συνιστά νομοθεσία αιχμής, όχι επειδή πραγματεύεται αιχμηρά συγκρουσιακά ζητήματα, αλλά επειδή εισάγει επίκαιρες ρυθμίσεις και σύγχρονα εργαλεία στη δημόσια διοίκηση.

Παγκοσμίως η τηλεργασία είναι ευρύτατα διαδεδομένη, ιδίως στον ιδιωτικό τομέα, όπου εισήχθη πριν από περίπου τέσσερις δεκαετίες. Πρακτικά σημαίνει ότι κάποιος μπορεί να εργάζεται από απόσταση, ακόμα και από το σπίτι του, με τη χρήση νέων τεχνολογικών μέσων. Για πολλούς αποτελεί συνειδητή επιλογή, αφού τους δίνει μεγαλύτερη ευελιξία και ωφέλεια σε χρόνο και χρήμα.

Και είναι λογικό, αν σκεφτεί κανείς ότι ένας άνθρωπος στον πλήρη εργασιακό του βίο μπορεί να σπαταλήσει κοντά στα δυο χρόνια από τη ζωή του μόνο στις διαδρομές από το σπίτι στην εργασία και το αντίστροφο. Εξίσου σοκαριστικό είναι και το κόστος. Ίσα με ένα μικρό σπίτι μπορεί να του κοστίσει αυτή η διαδρομή. Η τηλεργασία έχει, λοιπόν, σημαντικά οφέλη, κυρίως για κάποιους εργαζόμενους, ανθρώπους με πρόσκαιρες ή και μόνιμες δυσκολίες στη μετακίνηση, εργαζόμενους που έχουν την ευθύνη φροντίδας τρίτων ή που διαμένουν μακριά από την εργασία τους. Αλλά και για το σύνολο της κοινωνίας, αφού μειώνει την κυκλοφορία και τα ατυχήματα, αποσυμφορίζει τα μέσα μεταφοράς, ελαττώνει την κατανάλωση ενέργειας και το περιβαλλοντικό αποτύπωμα, περιορίζει τη διάδοση των ασθενειών, μειώνει τα κόστη υποδομών στους εργασιακούς χώρους. Τέλος, έχει οφέλη για τους ίδιους τους εργαζόμενους, αφού βελτιώνει την ισορροπία ανάμεσα στην προσωπική εργασιακή τους ζωή και περιορίζει το κόστος των μετακινήσεων.

Κι όμως μέχρι την πανδημία η απομακρυσμένη εργασία δεν είχε γνωρίσει πολύ μεγάλη άνθηση. Χαρακτηριστικά μέσα σε μια δεκαετία, από το 2009 μέχρι το 2019, η τηλεργασία -περιστασιακή ή πιο σταθερή- στην Ευρωπαϊκή Ένωση αυξήθηκε από το 12,4% μόλις στο 16,1%. Αντίστοιχα στην Ελλάδα από το 4,3% μόλις στο 5,3%. Μέσα στην πανδημία, βέβαια, η κατάσταση άλλαξε θεαματικά. Στο πρώτο κύμα 37% των εργαζόμενων στην Ευρωπαϊκή Ένωση -πάνω από το 1/3- που πριν απασχολούνταν στον χώρο εργασίας τους εντάχθηκαν σε καθεστώς τηλεργασίας. Στη συνέχεια αυτό το ποσοστό διαμορφώθηκε στο 25%. Από τα ενδεικτικά και μόνο στοιχεία είναι φανερή η ώθηση που δέχτηκε το συγκεκριμένο μοντέλο λόγω των ιδιαίτερων συνθηκών. Όλες οι εκτιμήσεις, όμως, λένε ότι, εν όψει της παγκόσμιας ανασφάλειας αλλά και των πλεονεκτημάτων που εμφανίζει, η απομακρυσμένη εργασία ήρθε για να μείνει, τόσο στον δημόσιο όσο και στον ιδιωτικό τομέα.

Όπου, λοιπόν, δεν υπήρχε επαρκές πλαίσιο, έπρεπε να δημιουργηθεί και αυτό γίνεται με άμεσο τρόπο πριν από την πανδημική άμπωτη με δύο νομοθετικές παρεμβάσεις. Το παρόν σχέδιο νόμου για τον δημόσιο και το λεγόμενο «εργασιακό» για τον ιδιωτικό τομέα, το οποίο συζητείται παράλληλα στην αρμόδια επιτροπή, οπότε θα έχουμε την ευκαιρία να αναφερθούμε στις αντίστοιχες ευελιξίες που εξασφαλίζει στην ιδιωτική εργασιακή σχέση, αν και όπως φαίνεται εκεί θα καπελωθεί η συγκεκριμένη συζήτηση από άλλες ευέλικτες ρυθμίσεις, στις οποίες η αντιπολιτευτική προπαγάνδα έχει προσδώσει τερατώδη χαρακτηριστικά.

Με εναργή τρόπο ο εισηγητής της Πλειοψηφίας παρέθεσε τις διατάξεις του σχεδίου, που συνιστούν ένα ολοκληρωμένο πλαίσιο για την εφαρμογή της τηλεργασίας. Προσδιορίζονται, λοιπόν, ο σκοπός, το αντικείμενο και το πεδίο αναφοράς, με τις ρητές εξαιρέσεις για εκπαιδευτικούς και ένστολους. Τίθενται οι βασικές αρχές της, δηλαδή, ο ξεκάθαρα οικειοθελής χαρακτήρας της -εκτός κι αν πρόκειται για λόγους υγείας του υπαλλήλου ή απειλή της δημόσιας υγείας ή για άλλη έκτακτη ανάγκη-, ο κανόνας της ίσης μεταχείρισης μεταξύ τηλεργαζόμενων και μη υπαλλήλων, τα χρονικά όρια και ο τόπος παροχής της τηλεργασίας. Περαιτέρω καθορίζονται οι υποχρεώσεις του φορέα, η εκπαίδευση και η συνεχής ενημέρωση των εργαζομένων, η εξασφάλιση πρόσβασης στα πληροφοριακά συστήματα του φορέα και η χρήση με ασφάλεια των αρχείων με προσωπικά δεδομένα.

Ακολούθως ρυθμίζονται τα ουσιαστικά ζητήματα, όπως τα χρονικά της όρια, μέχρι σαράντα τέσσερις εργάσιμες ανά ημερολογιακό έτος, που λαμβάνονται υποχρεωτικά εντός περιόδου τριών μηνών. Και εκεί εξαιρείται, ευλόγως βεβαίως, η περίοδος των θερινών διακοπών. Ρυθμίζεται επίσης το μέγιστο επιτρεπτό ποσοστό υπαλλήλων ανά διεύθυνση που μπορεί να εργάζεται και ανέρχεται στο 25% των υπαλλήλων των οποίων τα καθήκοντα είναι συμβατά με την τηλεαπασχόληση, η υποχρέωση του φορέα να παρέχει στον υπάλληλο σταθμό τηλεργασίας, συντήρηση και αναβάθμιση του εξοπλισμού, οι θέσεις εργασίας που είναι επιλέξιμες για τηλεργασία και οι διαδικασίες για την υποβολή αιτήματος από τον εργαζόμενο και τη λήψη απόφασης από τη διοίκηση και φυσικά το δικαίωμα στην αποσύνδεση του τηλεργαζομένου μετά το πέρας του ωραρίου του.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Στο ζήτημα αυτό οφείλουμε να αποκαταστήσουμε την αλήθεια, την οποία επιχείρησε να αλλοιώσει ο παραμορφωτικός φακός της Αντιπολίτευσης. Ουδέποτε καταψήφισαν οι Ευρωβουλευτές της Νέας Δημοκρατίας το δικαίωμα των εργαζομένων στην αποσύνδεση. Το υπερψήφισαν μαζί με την τροπολογία για τον χρόνο προσαρμογής για τα κράτη μέλη. Ενείχε αυτό κάποια σκοπιμότητα; Καμμιά. Αυταπόδεικτο, όπως προκύπτει από το γεγονός ότι η Κυβέρνηση το ψηφίζει άμεσα, δηλαδή σήμερα. Συνεπώς άσφαιρα τα πυρά.

Πολύ σημαντικές και οι παρεμβάσεις του δεύτερου μέρους για την αξιολόγηση, την πειθαρχική διαδικασία, την απασχόληση, τον διορισμό συγγενή αποβιώσαντος υπαλλήλου, τη δυνατότητα σε ΟΤΑ ορεινών και νησιωτικών περιοχών να παρέχουν δωρεάν σίτιση και κατάλυμα διαμονής σε υπαλλήλους τους. Συνεπώς το σχέδιο νόμου συμβάλλει στον ψηφιακό μετασχηματισμό του κράτους, στην ενίσχυση των εργαζομένων, οι οποίοι εξοικειώνονται με τη χρήση των μέσων πληροφορικής, μαθαίνουν να οργανώνουν αυτόνομα την εργασία τους και να έχουν καλύτερη ισορροπία επαγγελματικής και ιδιωτικής ζωής. Περνάμε, λοιπόν, σε ένα άλλο μοντέλο διοίκησης, που βασίζεται σε στόχους και αποτελέσματα και όχι στην επιτήρηση με την στενή έννοια. Υπερψηφίζουμε, συνεπώς, άλλο ένα νομοθέτημα του Υπουργείου Εσωτερικών που κατατείνει στην ομόρροπη και ισόρροπη αναβάθμιση του δημόσιου με τον ιδιωτικό τομέα. Ο κύριος Υπουργός μάς υποσχέθηκε νέες τομές και μεταρρυθμίσεις. Όσο αυτές θα συμβαίνουν, τόσο θα επιβεβαιώνεται η ψήφος εμπιστοσύνης προς τη χώρα, όπως έγινε και με τη χθεσινή επιτυχία, να πάρουμε το χαμηλότερο επιτόκιο στα δεκαετή ομόλογα εδώ και δεκατρία χρόνια.

Κύριε Αναπληρωτή Υπουργέ, σας ευχαριστούμε θερμά που εντάξατε την πρόταση του Δήμου Σερβίων στο πρόγραμμα «ΑΝΤΩΝΗΣ ΤΡΙΤΣΗΣ» για την αναβάθμιση του οδικού δικτύου. Είναι πάρα πολύ σημαντικό. Κατά προτεραιότητα σας καλώ και σας παρακαλώ να εξετάσετε τα αιτήματα της Δυτικής Μακεδονίας και της Περιφερειακής Ενότητας Κοζάνης, λόγω των ειδικών συνθηκών που συντρέχουν εκεί.

Ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κωνσταντινίδη.

Τον λόγο έχει η Βουλευτής του Κινήματος Αλλαγής κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, έρχομαι από τη συγκέντρωση διαμαρτυρίας που είναι πολυπληθής, κύριοι Υπουργοί. Κοίταξα να σας δω, αλλά δεν σας είδα. Δεν εντυπωσιάστηκα που δεν σας είδα στη συγκέντρωση. Εντυπωσιάστηκα όμως από το γεγονός ότι εσείς έχετε δηλώσει κατά καιρούς, κύριε Υπουργέ, πως είστε εκεί που είναι οι πολλοί και οι όλοι. Σήμερα, λοιπόν, σ’ αυτή τη συγκέντρωση ήταν οι πολλοί. Κι εγώ είδα ότι μάλλον ήταν και οι όλοι. Γι’ αυτό, λοιπόν, λείψατε.

Ο κόσμος είναι στους δρόμους, όμως, και αυτό δεν μπορεί να αφήσει ανέπαφη τη σημερινή συζήτηση στο Κοινοβούλιο για ένα νομοσχέδιο το οποίο συζητάμε σήμερα, για την τηλεργασία, απολύτως αναγκαίο. Περισσότερο έπρεπε να φροντίσετε το νομοσχέδιο αυτό στις λεπτομέρειες. Δεν το κάνατε. Αν μας είχατε ρωτήσει και ζητούσατε και από τις παρατάξεις της Αντιπολίτευσης να συνδράμουν σ’ αυτή τη διαδικασία, κάτι έξυπνο θα είχαν σίγουρα να σας πουν.

Αλλά επισκιάζεται το νομοσχέδιο που συζητάμε σήμερα από το νομοσχέδιο για τα εργασιακά. Όπως γνωρίζετε και εσείς, υπάρχουν πλέον πολύ σοβαρές αλλαγές, δραματικές αλλαγές και δραματικές εξελίξεις στη χώρα πάνω σε αυτό. Δεν μπορούμε να κλείσουμε τα μάτια μας, καθώς καθιερώνεται θεσμικά πλέον το ωράριο λάστιχο, καταργούνται οι συλλογικές συμβάσεις εργασίας, έχουμε την ατομική ευθύνη και την ατομική σύμβαση να κυριαρχεί.

Έχουμε ακόμα περισσότερη ελαστικοποίηση της εργασίας, τα περιβόητα «ρεπό» αντί αμοιβής στη σημερινή Ελλάδα, στην οποία θέλετε να εμφανίσετε μάλιστα ότι θα έχετε και έναν ελεγκτικό μηχανισμό, ο οποίος όλα θα τα σαρώνει και όλα θα τα ελέγχει. Αυτός ο ελεγκτικός μηχανισμός δεν υπάρχει όμως και προσπαθείτε να τον ανακαλύψετε, μόνο όμως στη θεωρία της σκέψης και όχι δυστυχώς στην πράξη. Γι’ αυτό λοιπόν, είναι η Ελλάδα στους δρόμους σήμερα και είναι όλη η Ελλάδα στους δρόμους σήμερα. Λείψατε από την εικόνα, κύριε Υπουργέ.

Σε ό,τι αφορά το σημερινό νομοσχέδιο το οποίο φέρνετε, είναι ένα απαραίτητο νομοσχέδιο, ένα χρειαζούμενο νομοσχέδιο, ένα πρώτο βήμα -εμείς θεωρούμε- για τη θεσμοθέτηση της πρωτόγνωρης για τα ελληνικά δεδομένα κατάστασης. Ποιος άλλωστε μπορεί να υποστηρίξει το αντίθετο; Νομίζω μόνο κάποιος που μικροπολιτικά ή μικρονοϊκά προσέγγιζε το συγκεκριμένο θέμα, όταν είχαμε πραγματικά καταλυτικές συνθήκες τους τελευταίους δεκαπέντε μήνες της πανδημίας, δεκαπέντε μήνες φόβου, δεκαπέντε μήνες που η εργασία μπήκε σε ένα τελείως διαφορετικό πλαίσιο, lockdown, κλειστές επιχειρήσεις, υπολειτουργία και αίσθηση πνιξίματος, προβλήματα στη ζωή και στην ψυχική υγεία, τα οποία πια αρχίζουν να φαίνονται ένα προς ένα και οι δείκτες ήδη το υποδηλώνουν.

Μια κατάσταση βεβαίως που χαρακτηριστικό της παράδειγμα είχε και την υπολειτουργία του Κοινοβουλίου, κύριοι Υπουργοί. Και αυτό βέβαια προσωπικά διατηρώ μια επιφύλαξη κατά πόσο κάποιους τούς βόλεψε, καθώς βρήκε την ευκαιρία η Κυβέρνηση να περάσει πολύ σημαντικά νομοσχέδια, κατά παρέκκλιση πάντοτε, με διατάξεις οι οποίες απαιτούσαν μία σοβαρή διαβούλευση και συζήτηση, η οποία ποτέ δεν έγινε.

Το χούι, λοιπόν, των περικομμένων διαδικασιών ακόμα και σήμερα μας ακολουθεί. Γιατί και σ’ αυτό το νομοσχέδιο βρήκατε, κύριε Υπουργέ, την ευκαιρία να απαντήσετε σε πρακτικές στις οποίες ξέρετε ότι εμείς δεν συμφωνούμε. Και μάλιστα, θυμάμαι ότι, όταν είχατε πρωτοαναλάβει καθήκοντα Υπουργού, μετά τον κ. Θεοδωρικάκο, είχατε υποσχεθεί στην αρμόδια Επιτροπή Δημόσιας Διοίκησης ότι, πρώτον, δεν θα μας αιφνιδιάζετε ποτέ, δεύτερον, ότι θα μας δίνετε την ατζέντα των συζητήσεων και, τρίτον, ότι δεν θα φέρνετε ποτέ τροπολογίες, παρά μόνο αν είναι ανάγκη, αδήριτη μάλιστα ανάγκη είπατε, και πάντοτε θα προετοιμάζετε τις παρατάξεις της Αντιπολίτευσης.

Έγιναν όλα αυτά, λέτε σήμερα, με πειθώ -εγώ λέω και φορτικότητα-, όταν λέτε ότι πραγματικά φέρατε αυτή την τροπολογία για την Εθνική Σχολή Δημόσιας Διοίκησης;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Με προειδοποίηση εμπροθέσμως.

**ΕΥΑΓΓΕΛΙΑ ΛΙΑΚΟΥΛΗ:** Εμπροθέσμως με προειδοποίηση μου λέτε, κύριε Υπουργέ.

Όλοι αυτοί οι άνθρωποι που έχετε απέναντί σας, λοιπόν, προφανώς θεωρείτε ότι πάσχουν από κάποια νόσο. Ή δεν έχουν τη λογική τους ή το συναίσθημα τους έχει κατακλύσει. Όλους αυτούς τους ανθρώπους που προετοιμάζονται συστηματικά με εξετάσεις, υψηλότατου επιπέδου, τους αιφνιδιάζετε, χωρίς να έχετε τουλάχιστον την ευαισθησία -εγώ θα έλεγα και θα μου επιτρέψετε τον όρο παρ’ ότι ξέρετε ότι πάντοτε με ευγένεια μιλώ στους Υπουργούς και στην Κυβέρνησή σας- να προειδοποιήσετε και για τους όρους και για τον τρόπο και για τις προθεσμίες και για τα χρονικά διαστήματα κ.λπ.. Η Κυβέρνηση αλλάζει τον τρόπο διεξαγωγής του διαγωνισμού. Αυτός είναι ο τίτλος, αυτό κάνετε. Έτσι; Μπράβο. Συμφωνούμε ότι αυτό κάνετε. Γιατί, λοιπόν, να το καλύπτουμε; Το αλλάζετε. Αυτό δώστε το, λοιπόν, στην κρίση του ελληνικού λαού και των πολιτών, ειδικά αυτών που έχουν εμπλακεί σ’ αυτή τη διαδικασία, για να δούμε πόσο τίμιο πολιτικά είναι. Εδώ, κύριε Υπουργέ, θα μου επιτρέψετε να πω ότι τίθεται ζήτημα εντιμότητας στη διαδικασία.

Σε κάθε περίπτωση, εμείς αυτό το οποίο λέμε, κύριε Υπουργέ, είναι πως σ’ αυτό το νομοσχέδιο δεν έπρεπε τέτοιου είδους διατάξεις να έλθουν. Έπρεπε να αφήσετε μια «άπλα» να συζητήσουμε ζητήματα που έχουν σχέση με το σημερινό νομοσχέδιο, που είναι σημαντικό, και όχι να γίνει ένα τέτοιου είδους πολιτικό καπέλωμα και μάλιστα άστοχο και μάλιστα ανέντιμο. Αυτή είναι η άποψη του Κινήματος Αλλαγής και μάλιστα ο ειδικός εισηγητής μας το έχει τονίσει αυτό άπειρες φορές, όπως και ο Κοινοβουλευτικός μας Εκπρόσωπος.

Τώρα κάποια πράγματα τα οποία πρέπει να τονίσουμε εδώ είναι ότι σε ό,τι αφορά το νομοσχέδιο το οποίο έρχεται, κύριε Υπουργέ, ένα αποτελεσματικό και δίκαιο θεσμικό πλαίσιο για την τηλεργασία στο δημόσιο πρέπει να αποτελεί σε συνθήκες κανονικότητας, που αναπόφευκτα κάποια στιγμή εμείς ελπίζουμε και βλέπουμε να έρχονται, δικαίωμα του δημόσιου υπαλλήλου και όχι υποχρέωση. Επιπλέον, δεν πρέπει να επηρεάζονται στο παραμικρό οι μισθολογικές απολαβές και τα εργασιακά δικαιώματα. Το έχουμε τονίσει σε όλους τους τόνους και με όλους τους τρόπους. Επίσης, πρέπει να διασφαλιστεί πως δεν θα προκύπτουν ανισότητες ανάμεσα σε τηλεργαζόμενους και μη, όπως και το ότι θα εξασφαλίζονται πλήρως τα εργασιακά δικαιώματα. Επίσης δεν θα πρέπει ο θεσμός και η δυνατότητα τηλεργασίας να αποτελέσουν τόπο εξορίας των κατά περίπτωση ανεπιθύμητων από τη διοίκηση υπαλλήλων, γιατί υπάρχει και αυτή η εκδοχή, αν κανείς εις βάθος σκεφτεί τα ενδεχόμενα. Προς την τελευταία κατεύθυνση, μάλιστα, το Κίνημα Αλλαγής, κύριε Υπουργέ, καταθέσαμε τροπολογίες οι οποίες είναι πολύ σημαντικές, γιατί κατ’ αρχάς βασίζονται σε παρατηρήσεις της ΕΣΑΜΕΑ. Υπάρχει μία ευαισθησία στο συγκεκριμένο ζήτημα και νομίζω ότι για τους πιο αδύναμους και αυτούς που έχουν ζητήματα να διευθετήσουν θα πρέπει να τα ακούτε με ανοιχτά αυτιά και ανοιχτά μυαλά.

Θεωρούμε, λοιπόν, ότι σε τεχνικό επίπεδο οι ατέλειες οι οποίες έχουν επισημανθεί ήδη, τόσο στη διάρκεια διαβούλευσης στις επιτροπές και μόνο -και όχι πριν βεβαίως- όσο και στη διάρκεια της σημερινής Ολομέλειας τείνουν στο να καταδείξουν πως πάλι το νομοσχέδιο δεν έχει έρθει με επαρκή συζήτηση, πως πάλι δυστυχώς μένει σε μας ο προβληματισμός στο σημείο του νομοσχεδίου που αναφέρεται στη λειτουργία συστήματος καταγραφής του χρόνου εργασίας, καθώς και το καθεστώς των υπαλλήλων που θα καλύψουν το προβλεπόμενο ποσοστό τηλεργασίας ανά υπηρεσία. Δυστυχώς αυτό δεν το έχετε απαντήσει πειστικά για μας και σ’ αυτό κρατάμε σοβαρότατες επιφυλάξεις.

Ελπίζουμε ότι μέχρι και το τέλος της σημερινής συζήτησης σε αυτό τουλάχιστον θα μπορέσετε να απαντήσετε στις δικές μας προτάσεις και θετικά, διότι σε ό,τι αφορά τα υπόλοιπα η μέρα αυτή θα παραμείνει φορτισμένη μέχρι αργά το βράδυ, όπως και οι επόμενες μέρες. Διότι είναι νομοτέλεια, όταν σπέρνεις ανέμους θερίζεις θύελλες.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει η Βουλευτής της Νέας Δημοκρατίας κ. Μαρία Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η υγειονομική κρίση που βιώνει ολόκληρος ο πλανήτης έχει ομολογουμένως επηρεάσει πολλούς τομείς της ζωής και της καθημερινότητάς μας. Τομείς που απλώνονται πέραν των στενών υγειονομικών ορίων στις κοινωνικές, προσωπικές, επαγγελματικές και εργασιακές σχέσεις. Έχουν δημιουργηθεί νέα δεδομένα, χωρίς προηγούμενο, που απαιτούν προσαρμογή σε αυτά και του κράτους.

Ένα από αυτά είναι η τηλεργασία, η οποία, όπως φαίνεται, ήρθε στη ζωή μας με σκοπό να μείνει ως έναν βαθμό. Και αν μέχρι πρότινος τα ποσοστά τηλεργασίας στη χώρα μας και στις περισσότερες ευρωπαϊκές χώρες ήταν μικρά, χαρακτηριστικά σάς αναφέρω -δανειζόμενη και στοιχεία των ερευνών του Διεθνούς Οργανισμού Εργασίας, του Ευρωπαϊκού Ιδρύματος για τη βελτίωση των συνθηκών διαβίωσης και εργασίας και της EUROSTAT- πως το ποσοστό των μισθωτών στη χώρα μας που εργάζονται με την τηλεργασία, κατά κύριο λόγο από το σπίτι την περίοδο 2012 – 2019, κινούνταν περίπου στο 2% ως ποσοστό επί της συνολικής απασχόλησης. Η πανδημία έφερε μια έκρηξη σε αυτόν τον τομέα υποχρεωτικά στην πρώτη φάση του πολέμου κατά του ιού, ώστε να μειώσουμε δραστικά την έκθεση των εργαζομένων σε αυτόν, αλλά και τώρα που μπαίνουμε σε μια νέα πραγματικότητα προαιρετικά, αφού φάνηκαν τα θετικά ως έναν βαθμό αποτελέσματα αυτής, τόσο για τις επιχειρήσεις όσο και για τους εργαζόμενους.

Μετά την ψήφιση του σημερινού νομοσχεδίου θα μπορεί να φτάσει το 25% των υπαλλήλων ανά διεύθυνση ή αυτοτελές τμήμα του δημοσίου, ενώ με απόφαση του Υπουργού Εσωτερικών, ύστερα από αιτιολογημένο αίτημα του φορέα, το ποσοστό αυτό μπορεί να αυξηθεί έως και 50%.

Η Κυβέρνηση, διαβάζοντας αυτές τις αλλαγές, έρχεται και φέρνει προς ψήφιση το νομοσχέδιο που συζητάμε σήμερα, δημιουργώντας ένα ενιαίο και σύγχρονο θεσμικό πλαίσιο για την εφαρμογή της τηλεργασίας στις δημόσιες υπηρεσίες, προκειμένου να προσαρμοστεί το ελληνικό δημόσιο στα τρέχοντα κοινωνικά, οικονομικά και τεχνολογικά δεδομένα. Είναι από τις περιπτώσεις εκείνες που η παρεμβατικότητα του κράτους είναι αναγκαία, ώστε να θωρακιστεί η δημόσια υγεία και η εύρυθμη λειτουργία των υπηρεσιών του κράτους από τη μία και από την άλλη να προστατευτούν τα δικαιώματα των εργαζομένων και οι θεμελιώδεις αξίες ατομικών ελευθεριών και προσωπικών δεδομένων.

Είναι σημαντικό να μπει ένα θεσμικό πλαίσιο τρόπου οργάνωσης και διαχείρισης της εργασίας βάσει κοινών αρχών, μεθόδων οργάνωσης και διαχείρισης εργασίας, κανόνων προστασίας δεδομένων και τήρησης απορρήτου, κανόνων χρήσης των τεχνολογιών της πληροφορικής και της επικοινωνίας και όλων των διαδικασιών σε κανονικές συνθήκες όσο και σε συνθήκες κρίσης.

Πιο συγκεκριμένα επί του νομοσχεδίου θα ήθελα να πω ότι ο χαρακτήρας της τηλεργασίας είναι οικειοθελής και σε καμμία περίπτωση δεν αποτελεί υπηρεσιακή μεταβολή του τηλεργαζομένου υπαλλήλου. Δεν μπορεί να υποχρεωθεί ο τηλεργαζόμενος που δεν επιθυμεί να εργαστεί κατ’ αυτόν τον τρόπο να το κάνει. Αποτελεί προνομιακό του πεδίο. Οι τηλεργαζόμενοι απολαμβάνουν τα ίδια δικαιώματα και θα έχουν τις ίδιες υποχρεώσεις με αυτούς που εργάζονται με φυσική παρουσία. Εξασφαλίζεται, με άλλα λόγια, η αρχή της ίσης μεταχείρισης. Δεν δημιουργούμε εργαζόμενους πρώτης και δεύτερης κατηγορίας. Προστατεύουμε την ιδιωτική ζωή του τηλεργαζόμενου. Το όποιο σύστημα ελέγχου του χρόνου εργασίας που ενδεχομένως θα επιβάλλεται από τις λειτουργικές ανάγκες του φορέα πρέπει να είναι ανάλογο και να περιορίζεται επί του επιδιωκόμενου στόχου. Ιδιαίτερη βαρύτητα δίνεται στην προστασία των προσωπικών δεδομένων του υπαλλήλου. Η υπηρεσία οφείλει να λαμβάνει όλα εκείνα τα κατάλληλα μέτρα που θα διασφαλίζουν την προστασία των δεδομένων προσωπικού χαρακτήρα και δεν θα τα θέτουν σε κίνδυνο, διατηρώντας τα επίπεδα ασφάλειας απομακρυσμένης πρόσβασης των εργαζομένων στο πλαίσιο άσκησης των καθηκόντων τους, ως αυτά ορίζονται από την κείμενη εθνική και ευρωπαϊκή νομοθεσία.

Κατά κανόνα η τηλεργασία δεν μπορεί να υπερβαίνει τις σαράντα τέσσερις μέρες μέσα σ’ ένα ημερολογιακό έτος και προβλέπεται να λαμβάνονται οι ημέρες αυτές εντός ενός τριμήνου. Αυτό σε συνδυασμό με το μέγιστο ποσοστό των τηλεργαζομένων -που φτάνει στο 25%, όπως προαναφέραμε- εξασφαλίζουν την εναλλαγή των υπαλλήλων που τους δίνεται η δυνατότητα να εργαστούν από απόσταση. Υπάρχουν και οι εξαιρέσεις βέβαια, που προβλέπονται ρητά στο νομοσχέδιο και έχουν να κάνουν με ζητήματα υγείας, ζητήματα κινδύνου δημόσιας υγείας και εκτάκτων συνθηκών.

Σημειώνουμε ότι από 15 Ιουλίου μέχρι 31 Αυγούστου κάθε χρόνου παύει η δυνατότητα παροχής τηλεργασίας.

Αν μη τι άλλο, βρισκόμαστε μπροστά σε μια καινοτομία για την ελληνική δημόσια διοίκηση, οι προκλήσεις που καλούμαστε ως κράτος να απαντήσουμε είναι πολλές και αποτυπωμένες. Στέκομαι σε μερικές από αυτές: στην επιλεξιμότητα των δραστηριοτήτων που μπορούν να ενταχθούν στο νέο αυτό πλαίσιο, στην προστασία των δεδομένων, στη διαχείριση του ανθρώπινου δυναμικού με τα νέα δεδομένα, στην οργάνωση της εργασίας, στη διατήρηση του ομαδικού κλίματος μεταξύ των συναδέλφων, στην κατάρτιση των εργαζομένων που επιθυμούν να κάνουν χρήση του δικαιώματος, αλλά αισθάνονται ότι υστερούν με τη χρήση της τεχνολογίας, στην υγιεινή και ασφάλεια του προσωπικού, στο σύστημα καταγραφής του χρόνου εργασίας, στην προστασία της ιδιωτικής ζωής των τηλεργαζομένων.

Ως πολιτεία οφείλουμε να δούμε και τους ενδεχόμενους κινδύνους που μπορούν να παρουσιαστούν, όπως η απομόνωση των τηλεργαζομένων, η οποία μπορεί να αυξήσει την αδυναμία έκφρασης στις δυσκολίες που αντιμετωπίζουν κατά την εκτέλεση μιας εργασίας ή στη μειωμένη πρόσβαση σε πληροφορίες και την ουσιαστική αδυναμία λήψης ανατροφοδότησης.

Για όλα αυτά και για άλλα που θα προκύψουν από την εφαρμογή του στην πράξη είμαστε έτοιμοι να προσαρμοστούμε και να εξελιχθούμε. Είναι ένα ακόμα μεγάλο βήμα, που προωθεί τον ψηφιακό μετασχηματισμό του δημόσιου τομέα και δείχνει πως, όταν υπάρχει θέληση, πίστη και ανοιχτό μυαλό, τολμάμε και πετυχαίνουμε.

Η Ελλάδα τού σήμερα κινείται με ρυθμούς σύγχρονης ευρωπαϊκής χώρας, πρωτοστατεί και βάζει τις βάσεις για ένα δημόσιο αντάξιο των αναπτυγμένων εταίρων μας, με πρωταγωνιστές τους εργαζόμενους σε αυτό και τις δυνατότητες που μας παρέχει η τεχνολογία στις μέρες μας και σε κάθε περίπτωση ενισχύει το οπλοστάσιό μας, ώστε να μπορούμε να διαχειριστούμε στο μέλλον, εφόσον προκύψουν -πράγμα το οποίο όλοι απευχόμαστε- καταστάσεις κρίσιμες σαν αυτή της τρέχουσας περιόδου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κυρία Κεφάλα, και για τη συνέπεια στον χρόνο.

Τον λόγο έχει τώρα η Βουλευτής της Νέας Δημοκρατίας κ. Χριστίνα Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο εκσυγχρονισμός του δημοσίου τομέα ήταν και παραμένει ένα κύριο ζητούμενο για τον Έλληνα πολίτη, που χρόνια τώρα αγανακτεί περιμένοντας σε ατελείωτες ουρές, κάνοντας δεκάδες διαδρομές μεταξύ γραφείων, ορόφων, κτηρίων, παλεύοντας με έγγραφα και έντυπα και απολαμβάνοντας τελικά μέτριες παροχές και υπηρεσίες από την ελληνική πολιτεία.

Όμως, και για τον ίδιο τον δημόσιο υπάλληλο είναι ψυχοφθόρα η καθημερινή του τριβή και εμπειρία με ένα παρωχημένο μοντέλο εργασίας σε ένα απαρχαιωμένο και πολλές φορές δυσλειτουργικό, δαιδαλώδες σύστημα διαδικασιών, αργό και γραφειοκρατικό. Συνηθίσαμε επί πολλά έτη σε ένα δημόσιο βαρύ, δυσκίνητο, αναχρονιστικό και απολύτως χάρτινο.

Η Κυβέρνηση του Κυριάκου Μητσοτάκη, από την πρώτη στιγμή ανάληψης των καθηκόντων της, έδειξε τον ξεκάθαρο προσανατολισμό της προς την ψηφιακή μετάβαση του δημοσίου, τον εκσυγχρονισμό του και την εναρμόνισή του με τις σύγχρονες συνθήκες.

Το gov.gr, η πλατφόρμα υπηρεσιών προς τον πολίτη, μέσα σε ένα πρωτόγνωρα σύντομο χρονικό διάστημα για τα ελληνικά δεδομένα, κατάφερε να ενσωματώσει χιλιάδες διαδικασίες και έγινε σημείο αναφοράς, εμπεδώνοντας παράλληλα μια σχέση εμπιστοσύνης, επιτέλους, του πολίτη με τις ψηφιακές συναλλαγές του με την πολιτεία.

Η πανδημία ήρθε βεβαίως ως καταλύτης να επιταχύνει αυτή την ήδη μεθοδική προσπάθεια της Κυβέρνησης, καθώς η απομακρυσμένη εργασία επιβλήθηκε από την πραγματικότητα και όλα έπρεπε να διεκπεραιώνονται εξ αποστάσεως. Παρά όμως αυτό το αρχικό σοκ, ο δημόσιος τομέας καθ’ όλη τη διάρκεια της υγειονομικής κρίσης συνέχισε να λειτουργεί και να εξυπηρετεί τον πολίτη, με τις όποιες δυσκολίες ή καθυστερήσεις, καθώς είχε ήδη γίνει μεγάλη προεργασία και προετοιμασία.

Η ετοιμότητα που το ελληνικό κράτος επέδειξε στην οργάνωση και θέση σε λειτουργία τόσο της τηλεκπαίδευσης όσο και της τηλεργασίας ξεπέρασε τις προσδοκίες ακόμα και για τους πιο απαισιόδοξους υποστηρικτές και εξέπληξε ακόμα και τον πιο απαισιόδοξο επικριτή.

Στον ιδιωτικό τομέα βεβαίως, και ιδίως στις προηγμένες χώρες, η τηλεργασία ή η τηλεκπαίδευση είναι μια κοινή πρακτική εδώ και πάρα πολλά χρόνια. Ιδίως στον τομέα των τεχνολογιών πληροφορικής και επικοινωνιών η γνώση και η εξοικείωση με τις νέες τεχνολογίες και τα επιτεύγματα της πληροφορικής κάνουν την τηλεργασία τον κανόνα και όχι την εξαίρεση.

Στη χώρα μας η μορφή αυτή εργασίας αντιμετωπιζόταν με ένα τείχος καχυποψίας και ανασφάλειας όσον αφορά στα εργασιακά δικαιώματα και τα προσωπικά δεδομένα. Τώρα, όμως, που, έστω και με το ζόρι, θα λέγαμε, το δοκιμάσαμε, αυτό που συνέβη είναι πως η τηλεργασία μάς άρεσε, μας βόλεψε. Οι ίδιοι οι εργαζόμενοι κατανόησαν τα οφέλη που μπορεί να έχει στη συνολική οργάνωση του χρόνου τους και την εναρμόνιση της εργασιακής με την ιδιωτική τους ζωή. Όχι ίσως ως μια μόνιμη μορφή εργασίας, αλλά επικουρικά και συνοδευτικά στη φυσική παρουσία στον χώρο εργασίας.

Καλούμαστε, λοιπόν, σήμερα να εναρμονίσουμε κι εμείς τη νομοθεσία μας με την πραγματικότητα, να νομοθετήσουμε ένα ολοκληρωμένο θεσμικό πλαίσιο για την τηλεργασία, έτσι ώστε η εμπειρία που αποκτήσαμε από τη δύσκολη περίοδο που διανύσαμε να εφαρμοστεί στην πράξη και να βοηθήσει τον δημόσιο τομέα μας στην αποτελεσματικότερη λειτουργία του, προς όφελος τόσο των πολιτών όσο και των εργαζομένων σε αυτόν τον τομέα.

Το υπό συζήτηση νομοσχέδιο με σύντομο και σαφή τρόπο θεσπίζει τους κανόνες για την τηλεργασία, ορίζει τις ευθύνες και τις αρμοδιότητες των εμπλεκόμενων φορέων και υπαλλήλων και θέτει τα όρια και τις κατευθυντήριες γραμμές.

Η τηλεργασία είναι οικειοθελής και εξυπηρετεί τον υπάλληλο που επιθυμεί για σημαντικούς προσωπικούς λόγους να εργαστεί από απόσταση. Είναι σαφώς χρονικά ορισμένη και αποτελεί εργαλείο του τηλεργαζόμενου για την καλύτερη οργάνωση του χρόνου του και της ιδιωτικής του ζωής. Η τηλεργασία δεν απαλλάσσει τον εργαζόμενο από τις υποχρεώσεις του, αλλά ούτε αφαιρεί από τα δικαιώματά του.

Οι διατάξεις νόμου και οι συλλογικές συμβάσεις εφαρμόζονται βάσει της αρχής της ίσης μεταχείρισης για όλους ανεξαιρέτως τους εργαζόμενους. Το σχέδιο νόμου λαμβάνει υπ’ όψιν όλα εκείνα τα πρωτόκολλα ασφάλειας που θα κάνουν πρακτικά εφικτό το εγχείρημα της τηλεργασίας, διασφαλίζοντας παράλληλα την ακεραιότητα και την προστασία των προσωπικών δεδομένων που το δημόσιο και ο τηλεργαζόμενος χειρίζεται.

Και, τέλος, ιδιαίτερη έμφαση δίνεται στην εξασφάλιση της ιδιωτικότητας και στον σεβασμό της προσωπικής ζωής του τηλεργαζόμενου, με τη νομοθέτηση του απορρήτου των επικοινωνιών του και την απαγόρευση λήψης, εγγραφής εικόνας από τον σταθμό τηλεργασίας.

Ο τρόπος για να εφαρμόσουμε την τηλεργασία είναι διεθνώς δοκιμασμένος και ασφαλής. Σήμερα αποφασίζουμε απλά πως διαθέτουμε και τη βούληση να το εφαρμόσουμε.

Κυρίες και κύριοι συνάδελφοι, τα οφέλη της τηλεργασίας δεν περιορίζονται μόνο στην εργασιακή σχέση του υπαλλήλου με τον φορέα του ή τη συναλλαγή του πολίτη με το δημόσιο. Οι προεκτάσεις της επέκτασης και της εμβάθυνσης της τηλεργασίας σε δημόσιο αλλά και ιδιωτικό τομέα είναι οικονομικές, περιβαλλοντικές, αλλά και κοινωνικές.

Η διευκόλυνση της διαχείρισης του χρόνου των εργαζομένων και ο περιορισμός των άσκοπων μετακινήσεών τους έχουν απτό αντίκτυπο στην καθημερινότητα τους και στα οικονομικά, αλλά και στον χρόνο που περνούν με τους οικείους τους ή για την προσωπική τους ανάπτυξη. Οι λιγότερες μετακινήσεις μπορεί εξάλλου να συμβάλλουν σημαντικά στη μείωση ρύπων και εκπομπών καυσαερίων στις πόλεις και στη βελτίωση της αστικής κινητικότητας για τους πολίτες.

Η ενίσχυση της τηλεργασίας θα μπορούσε να συνεισφέρει στην άρση των ανισοτήτων πρόσβασης στην εργασία για άτομα με μειωμένη κινητικότητα ή άλλες αναπηρίες. Ακόμα θα μπορούσαμε να τη χρησιμοποιήσουμε και ως εργαλείο για το πολυπόθητο brain gain, για την προσέλκυση Ελλήνων του εξωτερικού, που θεσμοθετημένα και επίσημα θα μπορούν να βοηθήσουν την πόλη τους, τη χώρα μας, εργαζόμενοι από τον τόπο διαμονής τους.

Οι τεχνολογίες πληροφορικής και επικοινωνιών είναι εκεί, για να μας βοηθήσουν να βελτιώσουμε τη ζωή, τη χώρα μας και τον κόσμο μας. Στον ιδιωτικό και επαγγελματικό μας βίο κάνουμε χρήση τους καθημερινά, εξοικονομώντας χρόνο και δαπάνες, επιταχύνοντας την εργασία μας και ενισχύοντας την παραγωγικότητά μας. Είναι στο χέρι μας να τις χρησιμοποιήσουμε με τον καλύτερο τρόπο και στον δημόσιο τομέα, εκσυγχρονίζοντας τις διαδικασίες του και αυξάνοντας την αποτελεσματικότητά του. Ο ψηφιακός μετασχηματισμός της χώρας είναι προς όφελος όλων μας, γι’ αυτό και υπερψηφίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αλεξοπούλου και για τη συνέπεια στον χρόνο.

Τον λόγο τώρα θα δώσωστον Αναπληρωτή Υπουργό Εσωτερικών, τον κ. Πέτσα, προκειμένου να τοποθετηθεί επί της τροπολογίας με γενικό αριθμό 922 και ειδικό 101.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Τα περισσότερα από τα άρθρα της συγκεκριμένης τροπολογίας σχετίζονται με την πανδημία του κορωνοϊού και τις συνεχιζόμενες επιπτώσεις που επιφέρει και γι’ αυτό χρειάζονται κάποιες παρεμβάσεις.

Συγκεκριμένα με το άρθρο 1, σύμφωνα με την παράγραφο 1 του άρθρου 53 του ν.4735/2020 τα όργανα διοίκησης των δημοτικών βρεφικών και παιδικών σταθμών όφειλαν εντός έξι μηνών από την έναρξη ισχύος της διάταξης, δηλαδή μέχρι τις 12-4-2021 το αργότερο, να έχουν ολοκληρώσει τις διαδικασίες απογραφής όλων των κινητών και ακινήτων περιουσιακών στοιχείων που περιέχονται στην κυριότητά τους. Ωστόσο η λήψη μέτρων για την αντιμετώπιση της πανδημίας οδήγησε στην καθυστέρηση της ολοκλήρωσης των εν λόγω διαδικασιών. Για τον λόγο αυτόν είναι επιβεβλημένη η χορήγηση παράτασης για την ολοκλήρωση των διαδικασιών απογραφής όλων των κινητών και ακινήτων περιουσιακών στοιχείων που περιέχονται στην κυριότητα των νομικών προσώπων του άρθρου 26 του π.δ.410/1995 για τα νομικά πρόσωπα που δεν έχουν ολοκληρώσει την προβλεπόμενη διαδικασία.

Συνεπώς, με την αξιολογούμενη ρύθμιση, μετατίθεται η καταληκτική ημερομηνία ολοκλήρωσης των απαραίτητων ενεργειών απογραφής για την 31η Δεκεμβρίου 2021. Παράλληλα, για λόγους πληρότητας, προβλέπεται ότι απόσπασμα της εγκεκριμένης με πράξη του συντονιστή της οικείας αποκεντρωμένης διοίκησης έκθεσης απογραφής που περιγράφει τα αποκτώμενα κατά κυριότητα από το νομικό πρόσωπο ακίνητα, καθώς και τα λοιπά εμπράγματα δικαιώματα επί ακινήτων με την περίληψη που προβλέπεται από τις διατάξεις του άρθρου 9 του βασιλικού διατάγματος 533/1963 καταχωρίζεται ατελώς στα οικεία βιβλία μεταγραφών του αρμόδιου κτηματολογικού γραφείου πλέον του αρμοδίου υποθηκοφυλακείου εντός δεκαπέντε ημερών από την έγκριση.

Με τα άρθρα 2 και 3 ερχόμαστε και αντιμετωπίζουμε το ζήτημα της ρύθμισης των χρεών που δημιουργήθηκαν κατά την περίοδο της πανδημίας. Οι προηγούμενες διατάξεις αφορούσαν χρέη που δημιουργήθηκαν από τον Φεβρουάριο του 2020 μέχρι 28 Φεβρουαρίου του 2021. Επειδή, όμως, συνεχίζεται η πανδημία και οι επιπτώσεις αυτής, παρατείνεται η χρονική διάρκεια της ρύθμισης των χρεών αυτών έως τις 30 Ιουνίου 2021, άρα για τέσσερις μήνες παράταση και αντίστοιχα παρατείνεται μέχρι την 31η Οκτωβρίου η δυνατότητα ρύθμισης αυτών των οφειλών μέχρι και εκατό δόσεις από τους πολίτες ή όσους γενικά είναι οφειλέτες προς τους δήμους.

Παράλληλα, επειδή η προβλεπόμενη πλατφόρμα, η οποία προβλεπόταν για τη ρύθμιση αυτών των οφειλών, δεν έχει καταστεί δυνατόν να λειτουργήσει μέχρι σήμερα, προβλέπονται εναλλακτικοί τρόποι για τη ρύθμιση αυτών των οφειλών με ηλεκτρονικό τρόπο προς τους ΟΤΑ.

Με το άρθρο 4 έχουμε το ζήτημα των μισθωμάτων. Όπως θυμάστε, είχε δοθεί διετής παράταση για τα μισθώματα τα οποία δεν είχαν ακόμη λήξει, αλλά είχε μπει ένα χρονικό διάστημα από την 1η Ιανουαρίου 2021 μέχρι τα μέσα Απριλίου του 2021, μέχρι την έναρξη ισχύος του προηγούμενου νομοθετήματος που απαιτούνταν να έχουν λήξει αυτές οι συμβάσεις, προκειμένου να παραταθούν. Αίρεται πλέον αυτός ο περιορισμός και δίνεται η δυνατότητα της διετούς παράτασης χωρίς αυτόν τον περιορισμό και για λόγους αποσαφήνισης καταλαμβάνονται και οι πιστώσεις οι οποίες βρίσκονταν σε ισχύ και δεν είχαν λήξει στις 11-6-2021, καθώς και αυτές που τυχόν έχουν λήξει από 1-1-2021 και μέχρι τις 11-6-2021. Αντίστοιχα είναι η διάταξη η οποία αφορά τη ρύθμιση για τα μισθώματα των κυλικείων.

Με το άρθρο 5 έχουμε μια συμπλήρωση και αποσαφήνιση για λόγους καθαρά ερμηνευτικούς σε σχέση με τις δανειακές συμβάσεις που συνάπτει το Ταμείο Παρακαταθηκών και Δανείων με τους δήμους για την υλοποίηση των έργων του προγράμματος «ΑΝΤΩΝΗΣ ΤΡΙΤΣΗΣ», πάντα σε συνεννόηση με το Ταμείο Παρακαταθηκών και Δανείων και το Υπουργείο Οικονομικών, προκειμένου τα ιδιαίτερα σύνθετα έργα που εντάσσονται στο πρόγραμμα «ΑΝΤΩΝΗΣ ΤΡΙΤΣΗΣ», όπως έργα πολιτισμού ή με σύνθετες τεχνικοοικονομικές πτυχές να πληρούν τους κανόνες δανεισμού σύμφωνα με το καταστατικό του ταμείου.

Με το άρθρο 6 ερχόμαστε και προσθέτουμε οκτώ θέσεις στον οργανισμό που αφορά την πολιτιστική πρωτεύουσα της Ευρώπης, εν προκειμένω την Ελευσίνα, από είκοσι θέσεις αυξάνεται ο αριθμός σε είκοσι οκτώ, προκειμένου να φέρει σε πέρας αυτό το πολύ σημαντικό έργο και για την εικόνα της χώρας αλλά και φυσικά της πόλης της Ελευσίνας.

Με το άρθρο 7 της τροπολογίας χορηγείται νομοθετική εξουσιοδότηση στον Υπουργό Εσωτερικών για να προτείνει την έκδοση προεδρικού διατάγματος, ώστε να κωδικοποιηθούν σε ενιαίο κείμενο οι διατάξεις για τη χρηματοδότηση των πολιτικών κομμάτων και των συνασπισμών κομμάτων από το κράτος, τα έσοδα, τις δαπάνες και τον έλεγχο των οικονομικών των πολιτικών κομμάτων, των συνασπισμών κομμάτων και των υποψηφίων ή αιρετών της Βουλής των Ελλήνων και του Ευρωπαϊκού Κοινοβουλίου. Η εξουσιοδότηση αυτή είναι αναγκαία και σκόπιμη, ειδικώς εν όψει του γεγονότος ότι η κωδικοποίηση αυτή δεν περιλαμβάνει νομοθετική αλλαγή ή τροποποίηση των υφιστάμενων σχετικών διατάξεων.

Τέλος, με το άρθρο 8 της τροπολογίας, κύριε Πρόεδρε, επέρχεται παράταση της θητείας των οργάνων διοίκησης των νομικών προσώπων που λειτουργούν βάσει των άρθρων 78 και επόμενα του Αστικού Κώδικα επαγγελματικών και συνδικαλιστικών οργανώσεων, αθλητικών ενώσεων, καθώς και συλλόγων γονέων μαθητών της πρωτοβάθμιας και δευτεροβάθμιας εκπαίδευσης και σωματείων που έχουν συγκροτηθεί και λειτουργούν σύμφωνα με τις διατάξεις του άρθρου 53 του ν.1566/1985, προκειμένου να διασφαλιστεί η ομαλή λειτουργία τους, και παρέχεται έτσι επαρκής χρόνος διεξαγωγής αρχαιρεσιών εν όψει της αδυναμίας διεξαγωγής τους, η οποία οφείλεται στα μέτρα για την αντιμετώπιση της πανδημίας του κορωνοϊού.

Ειδικώς στην περίπτωση των αθλητικών ενώσεων, η διάταξη εφαρμόζεται αποκλειστικά και μόνο στην περίπτωση των ενώσεων υπό την έννοια του άρθρου 10 του ν.2725/1999, εν όψει των διαφορετικών νομικών και πραγματικών δεδομένων που διέπουν τις ομοσπονδίες στο άρθρο 19 του ίδιου νόμου. Και τούτο διότι οι τελευταίες ως επί το πλείστον είχαν τη δυνατότητα και πράγματι αξιοποίησαν την πρόβλεψη διενέργειας των αρχαιρεσιών μέσω ηλεκτρονικής ψηφοφορίας, μη καταλείποντας έτσι εκλογικές εκκρεμότητες, εν μέσω μάλιστα του έτους διενέργειας των θερινών Ολυμπιακών Αγώνων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Τον λόγο τώρα έχειοΒουλευτής του ΣΥΡΙΖΑ - Προοδευτική Συμμαχία, ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κατ’ αρχάς, κυρίες και κύριοι συνάδελφοι, επιτρέψτε μου προτού εισέλθω στην ουσία του σημερινού νομοσχεδίου να μεταφέρω ένα κλίμα το οποίο επικρατεί στο κέντρο των Αθηνών, έχοντας και πλήρη εικόνα ως αυτόπτης μάρτυς.

Νομίζω ότι είναι μια εξαιρετική προσπάθεια συνολικά του κόσμου της εργασίας να αντισταθεί στα κελεύσματα της Κυβέρνησης και σε αυτή τη βαθύτατη αντιμεταρρύθμιση, η οποία πραγματοποιείται ή προσπαθεί να συντελεστεί την επόμενη βδομάδα και εδώ στην Αίθουσα της Ολομέλειας, πέραν των επιτροπών. Είναι μια αντίδραση του κόσμου ετερόκλητη, από όλο το φάσμα του εργασιακού χώρου, που καταδεικνύει ουσιαστικά αυτό ακριβώς το οποίο από τα κάτω της η κοινωνία το τονίζει με κάθε βαθμό, με κάθε τρόπο, με κάθε στόμφο. Τι; Ότι είναι ένα νομοσχέδιο το οποίο μας γυρνάει πολλές δεκαετίες πίσω και το καταδεικνύει με τον πιο ξεκάθαρο τρόπο εδώ έξω από την πλατεία Συντάγματος. Από την πλατεία Κλαυθμώνος, από την Κοραή, από τη Σταδίου μέχρι και τις παρυφές της πλατείας Συντάγματος έχει συγκεντρωθεί πλήθος κόσμου μονιασμένο. Και γι’ αυτό ευχαριστούμε την Κυβέρνηση, διότι ότι με αυτόν τον τρόπο νομίζω ότι δημιουργεί μια έντονη συσπείρωση στο σύνολο της Αντιπολίτευσης και αυτό είναι κάτι που νομίζω ότι θα καταγραφεί και πολιτικά, αλλά θα κεφαλαιοποιηθεί και μεταγενέστερα.

Τώρα, όσον αφορά το σχέδιο νόμου, κυρίες και κύριοι συνάδελφοι, αναμφίβολα η πανδημία του κορωνοϊού επιτάχυνε τάσεις μετασχηματισμού της εργασίας που ήταν ήδη εν εξελίξει. Η επέκταση των τεχνολογιών επικοινωνίας και πληροφορικής, η επέκταση των ευρυζωνικών συνδέσεων και η επέκταση του ψηφιακού εγγραμματισμού στις περισσότερες ευρωπαϊκές χώρες, όλα αυτά είχαν δημιουργήσει ήδη πριν από την πανδημία τη δυνατότητα μεταφοράς μεγάλου μέρους της διανοητικής εργασίας σε ψηφιακό και εξ αποστάσεως περιβάλλον.

Οι διαδικασίες αυτές ενέχουν φοβερές, πολύ σημαντικές δυνατότητες για τις οικονομίες και τις χώρες που μπορούν έγκαιρα να ενσωματώσουν τις νέες ψηφιακές τεχνολογίες σε όλο το φάσμα της παραγωγής τους και γι’ αυτό και η ανταγωνιστικότητα των οικονομιών διεθνώς, στον τριτογενή κυρίως τομέα, εναπόκειται σε πολύ μεγάλο βαθμό στην ύπαρξη δικτύων υψηλών ταχυτήτων και την παρουσία εργατικού δυναμικού με ψηφιακές ιδιαίτερες δεξιότητες.

Όμως, ο εν λόγω μετασχηματισμός ενέχει και σημαντικούς κινδύνους. Απειλεί τους εργαζόμενους με την πλήρη κατάργηση της ιδιωτικότητάς τους, απειλεί τους εργαζόμενους με την κατάργηση εν τοις πράγμασι του ωραρίου και απειλεί την ιερότητα της οικίας και της οικογενειακής ζωής μέσα από την εισβολή στον χρόνο που περνάμε με τους δικούς μας ανθρώπους, με τα παιδιά μας, των υποχρεώσεων ενός εργασιακού χωροχρόνου που δεν έχει ούτε αρχή αλλά δυστυχώς ούτε και τέλος.

Η πανδημία επιτάχυνε αυτές τις τάσεις μετασχηματισμού της εργασίας και της καθημερινότητας των εργαζομένων και έφερε αντιμέτωπους τους εργαζόμενους στη χώρα μας μέσα στην κατάσταση έκτακτης ανάγκης της πανδημίας ενώπιον της σκληρής νέας πραγματικότητας. Η τηλεργασία συνιστά δυνατότητα, συνιστά όμως και απειλή.

Η τηλεργασία, κυρίες και κύριοι συνάδελφοι, δεν συμβάλλει -όπως αναφέρει η αιτιολογική έκθεση του νόμου που μας φέρατε προς ψήφιση- στην καλύτερη ισορροπία μεταξύ επαγγελματικής και ιδιωτικής ζωής. Η τηλεργασία απειλεί την ισορροπία μεταξύ επαγγελματικής και οικογενειακής ζωής.

Σε αυτό το πλαίσιο, επί της αρχής, η σημερινή πρωτοβουλία της Κυβέρνησης είναι σε θετική κατεύθυνση, με δύο όμως καίριους αστερίσκους.

Πρώτον, ότι η σημερινή ρύθμιση της τηλεργασίας στο δημόσιο είναι συγχωροχάρτι για την προσπάθεια θεσμικής εμπέδωσης της απορρύθμισης του ιδιωτικού τομέα και εξαιτίας της τηλεργασίας, στην οποία φυσικά οδηγεί το έκτρωμα του κ. Χατζηδάκη, που ανέφερα και προηγουμένως.

Δεύτερον, με την παρατήρηση ότι υποθέτουμε όλες και όλοι ότι το σημερινό σχέδιο νόμου, οι εννέα σελίδες και τα δεκαεννέα αυτά άρθρα, που μας φέρατε πράγματι ρυθμίζουν κάτι και δεν αποτελούν ένα επικοινωνιακό πυροτέχνημα.

Κυρίες και κύριοι συνάδελφοι της Συμπολίτευσης, αν δώσουμε σε έναν μαθητή του γυμνασίου να γράψει μια έκθεση ιδεών για αυτό το ζήτημα της τηλεργασίας των γονέων του μετά από δύο χρόνια εγκλεισμό, νομίζω ότι θα τα καταφέρει καλύτερα από τον κ. Βορίδη και την ομάδα των νομικών που συνέδραμε στο νομοπαρασκευαστικό του έργο.

Γιατί, δυστυχώς, ο σημερινός νόμος, κύριε Υπουργέ, είναι μια έκθεση ιδεών. Φαντάζομαι βέβαια ότι ένας μαθητής του γυμνασίου, σε αντίθεση με τον κ. Βορίδη, θα έθετε το δάχτυλο επί τον τύπον των ήλων, για να απαντήσει στα βασικά ερωτήματα που τίθενται στην εργασία στο δημόσιο. Δεν θα έλεγε, για παράδειγμα, μόνο ότι τα προσωπικά δεδομένα είναι ιερά και ότι πρέπει να τα προστατεύουμε, αλλά θα περιέγραφε και τη διαδικασία μέσα από την οποία θα επέλθει αυτή η προστασία. Θα έλεγε, δηλαδή, ρητά και κατηγορηματικά ότι η καταγραφή των εργαζομένων απαγορεύεται και δεν θα άφηνε τα παράθυρα που αφήνει το άρθρο 6 του παρόντος νομοσχεδίου.

Θα έδινε συγκεκριμένο περιεχόμενο στην εθελοντική συμμετοχή στην τηλεργασία και όχι μια δημιουργική ασάφεια περί του εθελοντισμού και θα προσδιόριζε με σαφήνεια ποιες είναι αυτές οι έκτακτες συνθήκες και ανάγκες, όπως αναφέρονται στο άρθρο 7 παράγραφος 3, στη βάση των οποίων υποχρεούται ένας εργαζόμενος ουσιαστικά να εργαστεί εξ αποστάσεως.

Η επαφή με ένα κρούσμα του κορωνοϊού είναι μια έκτακτη συνθήκη και νομίζω ότι συμφωνούμε όλοι σε αυτό. Όμως, είναι έκτακτη συνθήκη και μια απεργία; Είναι έκτακτη συνθήκη και αυτό που συμβαίνει έξω εδώ, στην πλατεία Συντάγματος, από πλήθος εργαζομένων; Είναι έκτακτη συνθήκη η συνδικαλιστική εν τοις πράγμασι δράση εργαζόμενου;

Φαντάζομαι επίσης ότι ένας μαθητής στην έκθεσή του θα προέβλεπε τις περιπτώσεις που ένας εργαζόμενος θα δικαιούτο να εργαστεί εξ αποστάσεως και δεν θα άφηνε αυτή την απόφαση στη διακριτική ευχέρεια του εκάστοτε προϊσταμένου, όπως κάνει το παρόν σχέδιο νόμου στο άρθρο 14. Αν ένας δημόσιος υπάλληλος αύριο αιτηθεί να εργαστεί από το σπίτι του, αυτό αποτελεί ένδειξη απώλειας ζήλου για την εργασία του; Θα αξιολογηθεί αρνητικά γι’ αυτό;

Τέλος, φαντάζομαι ότι ένας μαθητής του γυμνασίου θα είχε πληροφορηθεί από τους γονείς του ότι οι ηλεκτρονικοί υπολογιστές δεν διατίθενται κάπου δωρεάν και ότι τον λογαριασμό του τηλεφώνου κάποιος τον πληρώνει, κάτι που επίσης, δυστυχώς, οι συντάκτες του παρόντος σχεδίου νόμου αγνοούν.

Όμως, όλες αυτές οι κριτικές παρατηρήσεις, κυρίες και κύριοι συνάδελφοι, γίνονται καλή τη πίστει, με την παραδοχή ότι ακόμα και από μια επικοινωνιακή φούσκα μπορεί να έρθει ένα λιθαράκι στην κατεύθυνση της ρύθμισης εργασίας.

Ωστόσο, αυτό που πραγματικά είναι ασυγχώρητο, κύριε Υπουργέ -και αναφέρομαι σε εσάς, κύριε Πέτσα, απουσιάζει ο κ. Βορίδης-, είναι η τροπολογία για τον τρόπο εισαγωγής στην Εθνική Σχολή Δημόσιας Διοίκησης, με την απαράδεκτη πρόβλεψη για την εφαρμογή της άμεσα στον πρώτο μεγάλο διαγωνισμό της Εθνικής Σχολής Δημόσιας Διοίκησης και Αυτοδιοίκησης από το 2011, με την απαράδεκτη υποτίμηση τόσων νέων που προετοιμάζονται χρόνια γι’ αυτόν τον διαγωνισμό και, πάνω από όλα, με την αντιδημοκρατική και παλαιοκομματική προσθήκη του θεσμού της συνέντευξης σε έναν ακόμα θεσμό πρόσληψης προσωπικού στο ευρύτερο δημόσιο. Μετά το ΑΣΕΠ, μετά τη ΔΕΗ, έχουμε πλέον και την Εθνική Σχολή Δημόσιας Διοίκησης και Αυτοδιοίκησης.

Γι’ αυτή την πρωτοβουλία ο κύριος Υπουργός δεν έχει καμμία δικαιολογία, καμμία αιτίαση, κανένα φύλλο συκής, για να καλύψει τον ξεκάθαρο σκοπό του. Ο κ. Βορίδης το μόνο που θέλει είναι να αναστήσει ένα κράτος με πιστοποιητικά κοινωνικών φρονημάτων light, στο οποίο η συνέντευξη θα λειτουργεί ως φίλτρο για ανθρώπους με επικίνδυνες, δηλαδή δημοκρατικές, ιδέες.

Κυρίες και κύριοι συνάδελφοι, δεν γνωρίζω αν η Κυβέρνηση του κ. Μητσοτάκη είναι η χειρότερη κυβέρνηση της Μεταπολίτευσης. Ο ανταγωνισμός με την κυβέρνηση του κ. Σαμαρά είναι μεγάλος, ο αγώνας πραγματικά αμφίρροπος. Όμως, γνωρίζω με βεβαιότητα ότι η Κυβέρνηση του κ. Μητσοτάκη είναι η πιο ρουσφετολογική κυβέρνηση που είχε ο τόπος από την περίοδο 1989 - 1993!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μαμουλάκη.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, ζητώ τον λόγο για μια οφειλόμενη απάντηση.

Τι σχέση έχει ο διαγωνισμός της Εθνικής Σχολής Δημόσιας Διοίκησης και Αυτοδιοίκησης με όλα αυτά περί αναβίωσης παλαιοκομματικών μηχανισμών; Είμαι ο ίδιος απόφοιτος της Εθνικής Σχολής Δημόσιας Διοίκησης. Και τότε και σήμερα και αύριο είναι ένας αδιάβλητος διαγωνισμός. Δεν είναι εξετάσεις. Είναι διαγωνισμός για να περάσουν οι καλύτεροι, προκειμένου να στελεχώσουν τη δημόσια διοίκηση που θέλουμε.

Συμμετείχα, μάλιστα, και στην Ένωση Αποφοίτων της Εθνικής Σχολής Δημόσιας Διοίκησης, όταν ο κ. Σκανδαλίδης ήταν Υπουργός Εσωτερικών. Κανείς από όσους έχουν περάσει από το Υπουργείο Εσωτερικών δεν θέλει τέτοια πράγματα για την Εθνική Σχολή Δημόσιας Διοίκησης.

Αν αλλάζει ο διαγωνισμός με τόσους μήνες μπροστά που έχουν να προετοιμαστούν, αυτοί οι οποίοι ενδιαφέρονται ξέρουν καλύτερα από όλους ότι έχουν να αντιμετωπίσουν έναν μεγάλο διαγωνισμό, γιατί οι θέσεις είναι περιορισμένες και το καθήκον μεγάλο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο έχει τώρα ο Βουλευτής της Νέας Δημοκρατίας κ. Ιωάννης Μελάς. Αμέσως μετά τον λόγο θα πάρει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

Ορίστε, κύριε Μελά.

**ΙΩΑΝΝΗΣ ΜΕΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η πανδημία του κορωνοϊού είναι αναμφισβήτητα η μεγαλύτερη παγκόσμια κρίση που έχει ζήσει ο κόσμος μας στη σύγχρονη ιστορία του. Είναι μια κρίση για την οποία κανένα κράτος, ακόμα και τα πιο προηγμένα, δεν ήταν προετοιμασμένο να αντιμετωπίσει.

Η κρίση αυτή δεν είχε εγχειρίδιο διαχείρισης ούτε στο υγειονομικό πεδίο της μάχης αλλά ούτε και στο οικονομικό πεδίο της μάχης, με αποτέλεσμα κάθε κράτος να δώσει τις δικές του εξετάσεις στη διαδικασία της αντιμετώπισής της. Μεγάλα κράτη και ισχυρές κυβερνήσεις, με πανίσχυρες οικονομίες και υγειονομικά συστήματα, κατέρρευσαν, ενώ άλλες, με πολύπαθες οικονομίες και πιο αδύναμα υγειονομικά συστήματα, κατάφεραν να σταθούν όρθιες.

Η Ελλάδα βρίσκεται ανάμεσα σε αυτές τις χώρες. Η Ελλάδα σε αυτή την παγκόσμια υγειονομική κρίση κατάφερε να σταθεί όρθια. Κέρδισε την εμπιστοσύνη της Ευρώπης. Κέρδισε την εμπιστοσύνη ισχυρών κρατών και κυβερνήσεων του κόσμου. Κέρδισε την εμπιστοσύνη των αγορών. Χθες μόλις, η χώρα μας άντλησε για ακόμα μία φορά μέσω του δεκαετούς ομολόγου 2,5 δισεκατομμύρια ευρώ, με πολύ χαμηλό επιτόκιο, μόλις 0,9%, ενώ από τον Ιούλιο του 2019 και μέχρι σήμερα, μέσα σε όλη αυτή την παγκόσμια αναταραχή που υπάρχει, η ελληνική Κυβέρνηση έχει αντλήσει 27,5 δισεκατομμύρια ευρώ με ιδιαίτερα ευνοϊκούς όρους.

Άρα, λοιπόν, όταν λέμε ότι μας εμπιστεύονται, δεν είναι κάτι αόριστο. Είναι κάτι συγκεκριμένο και αποτυπώνεται σε αριθμούς

Πάμε, όμως, παρακάτω. Σ’ αυτή την πρωτοφανή οικονομική κρίση έπρεπε να διασφαλιστεί από την ελληνική Κυβέρνηση τόσο η προστασία της δημόσιας υγείας όσο και η λειτουργία της οικονομίας μας. Γι’ αυτό ήταν αναγκαίο να αναπτυχθεί σε πολύ μικρό χρονικό διάστημα ο ψηφιακός μετασχηματισμός του κράτους.

Για να αντιληφθούμε, όμως, όλοι σε αυτή την Αίθουσα, αλλά και έξω από δω, τη δουλειά που έχει γίνει από το Υπουργείο Ψηφιακής Διακυβέρνησης όσο και από το Υπουργείο Εσωτερικών, που αφορά τον δημόσιο τομέα, αλλά και από ολόκληρη την Κυβέρνηση για τον ψηφιακό μετασχηματισμό του δημόσιου τομέα, θα σας αναφέρω τα εξής. Μόλις τον Σεπτέμβριο του 2020 με το άρθρο 99 του ν.4727/2020 καταργήθηκε το φαξ στο δημόσιο και σήμερα, λίγους μήνες αργότερα, συζητάμε στην Αίθουσα της Ολομέλειας για να καθορίσουμε το πλαίσιο της τηλεργασίας του δημόσιου τομέα της χώρας μας.

Θα αναφέρω ακόμα ένα στοιχείο που δείχνει την πολύ καλή και μεθοδευμένη δουλειά που έχει γίνει για τον ψηφιακό μετασχηματισμό της λειτουργίας του δημοσίου. Η χώρα μας μέχρι τον Δεκέμβριο του 2019 ήταν στη «λίστα 301» του αμερικανικού υπουργείου εμπορίου, μία λίστα που, εκτός των άλλων, περιλαμβάνει χώρες στις οποίες διακινείται μη αδειοδοτημένο λογισμικό. Η Ελλάδα, λοιπόν, για το 2020 δεν περιλαμβάνεται σε αυτή τη λίστα, καθώς σύμφωνα με το αμερικανικό υπουργείο εμπορίου η ελληνική Κυβέρνηση έκανε σοβαρά βήματα για να περιορίσει την ευρεία χρήση μη αδειοδοτημένου λογισμικού στο ελληνικό δημόσιο μέσω εξεύρεσης πόρων για την αγορά δικαιωμάτων χρήσης του λογισμικού. Η διαγραφή, λοιπόν, της Ελλάδας από τη λίστα αυτή επηρεάζει θετικά και τις επενδύσεις κολοσσών στον τομέα της τεχνολογίας στη χώρα μας, όπως είναι αυτή που ήδη έχει ανακοινωθεί από τη «MICROSOFT».

Σε όλα αυτά, λοιπόν, τα βήματα και τα άλματα που έχουν προηγηθεί σε πολύ μικρό χρονικό διάστημα από την ελληνική Κυβέρνηση στον ψηφιακό μετασχηματισμό του κράτους έρχεται να προστεθεί και το σημερινό νομοσχέδιο, για τον καθορισμό του θεσμικού πλαισίου της τηλεργασίας στον δημόσιο τομέα.

Ποιες είναι οι βασικές αρχές αυτού του νέου πλαισίου; Ο χαρακτήρας της τηλεργασίας είναι προαιρετικός, οι εργαζόμενοι συμμετέχουν εφόσον οι ίδιοι το επιθυμούν. Η μισθολογική και υπηρεσιακή εξέλιξη των δημοσίων υπαλλήλων δεν επηρεάζεται, αλλά πρόκειται απλά για μία εναλλακτική μορφή εργασίας. Οι εργαζόμενοι σε καθεστώς τηλεργασίας απολαμβάνουν τα ίδια δικαιώματα και διατηρούν τις ίδιες υποχρεώσεις με εκείνους που δεν βρίσκονται σε καθεστώς τηλεργασίας, δεν υπάρχει δηλαδή διαφορετική μεταχείριση. Ο χρόνος και ο τρόπος της τηλεργασίας θα διαμορφώνεται ανάλογα με τις υπηρεσιακές ανάγκες. Η προστασία των προσωπικών δεδομένων και ο σεβασμός της ιδιωτικής ζωής των εργαζομένων σε καθεστώς τηλεργασίας διασφαλίζονται.

Με αυτές, λοιπόν, τις βασικές αρχές θα λειτουργεί το μοντέλο της τηλεργασίας στη δημόσια διοίκηση. Υπάρχουν σαφή χρονικά όρια και περιορισμοί. Με το συγκεκριμένο, λοιπόν, νομοσχέδιο επιδιώκεται η ενίσχυση της παραγωγικότητας της εργασίας, η διευκόλυνση των εργαζομένων που αντιμετωπίζουν προβλήματα υγείας, η ισορροπία μεταξύ επαγγελματικής και κοινωνικής ζωής, η αποτελεσματική διαχείριση της εργασίας σε περιόδους κρίσης, όπως είναι αυτή που ζούμε τώρα, η προώθηση του ψηφιακού μετασχηματισμού του δημόσιου τομέα.

Κυρίες και κύριοι συνάδελφοι, ιδιαίτερη σημασία έχει -και θα πρέπει να σταθούμε σε αυτό- η επιμόρφωση των δημοσίων υπαλλήλων για την εξάλειψη του ψηφιακού αναλφαβητισμού. Σε αυτό, λοιπόν, καθοριστικό ρόλο θα έχει το Εθνικό Κέντρο Δημόσιας Διοίκησης. Μάλιστα, όπως έχει αναφέρει και ο Υπουργός στην αρμόδια επιτροπή, υπάρχει ήδη μία συμφωνία με τη «MICROSOFT». Η συμφωνία αυτή αφορά την εκπαίδευση δημοσίων υπαλλήλων σε νέες τεχνολογίες και ήδη εφαρμόζεται ένα πιλοτικό πρόγραμμα στη βάση αυτή, ένα πρόγραμμα σύγχρονο και προσαρμοσμένο στις διεθνείς τεχνολογικές εξελίξεις, το οποίο θα μπορούσε να επεκταθεί και σε ολόκληρο το δημόσιο.

Κυρίες και κύριοι συνάδελφοι, η διαμόρφωση του θεσμικού πλαισίου για την τηλεργασία στο δημόσιο είναι μία αναγκαία συνθήκη Η ψηφιακή οργάνωση του κράτους και του δημόσιου τομέα είναι κεφάλαιο για την κοινωνία μας. Το διαπιστώνουμε εξάλλου καθημερινά: Με το σχέδιο «ΕΛΕΥΘΕΡΙΑ» για τον εμβολιασμό των πολιτών, έναν άρτιο σχεδιασμό, χωρίς προβλήματα και καθυστερήσεις. Και αξίζουν συγχαρητήρια στα αρμόδια Υπουργεία και σε όλους του εμπλεκόμενους σε αυτό. Με το gov.gr, που χίλιες εκατό εξήντα οκτώ υπηρεσίες προσφέρονται γρήγορα και άμεσα, αποτελεσματικά, προς τους πολίτες. Και κάθε μέρα το gov.gr εμπλουτίζεται και με νέες υπηρεσίες προς τους πολίτες. Με το πράσινο Ψηφιακό Πιστοποιητικό από το gov.gr, που είναι το διαβατήριο υγείας για ασφαλή ταξίδια, μια πρόταση του Έλληνα Πρωθυπουργού, που υιοθετήθηκε από την Ευρωπαϊκή Ένωση. Και από εχθές είναι διαθέσιμη η δράση για την τηλεοπτική κάλυψη στις «λευκές περιοχές» της χώρας.

Η πανδημία τελειώνει, ο κόσμος αλλάζει. Νέα εργαλεία, κυρίως τεχνολογικά, κερδίζουν έδαφος. Νέες μορφές εργασίας αναδεικνύονται, τόσο στον ιδιωτικό όσο και στον δημόσιο τομέα. Για τον ιδιωτικό τομέα θα έχουμε την ευκαιρία να το συζητήσουμε και στο νομοσχέδιο του Υπουργείου Εργασίας που έρχεται.

Η ευθύνη η δική μας είναι να μη μένουμε πίσω σε όλα αυτά, να ακολουθούμε από κοντά το μέλλον, ώστε να διαμορφώνουμε το πλαίσιο λειτουργίας όλων αυτών των νέων εργαλείων και των νέων διαδικασιών και συνθηκών που καλούμαστε να ακολουθήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μελά.

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής, ο συνάδελφος κ. Κωνσταντίνος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, νομίζω ότι συνεχίζετε απτόητη τη χείριστη πρακτική της κακής νομοθέτησης. Να ξεκινήσω από τα πιο απλά, την καταιγίδα των τροπολογιών. Και μάλιστα θα έλεγα όχι μόνο αυτό, που έρχεται σε πλήρη αντίθεση με ό,τι επαγγέλλεστε για την κοινοβουλευτική διαδικασία, αλλά σήμερα εγκαινιάζετε με αυτό το νομοσχέδιο και την πολιτική του μισού νόμου.

Την πολιτική του μισού νόμου την έχετε ξαναξεκινήσει στο φορολογικό, παραδείγματος χάριν. Φέρνετε ένα νομοσχέδιο, λέτε «τη μεγαλύτερη μεταρρύθμιση αργότερα». Στο ασφαλιστικό φέρνετε κάποιες διατάξεις, λέτε «τη μεγαλύτερη μεταρρύθμιση αργότερα». Στην αυτοδιοίκηση έγινε το όργιο βέβαια, διότι προηγήθηκε ο εκλογικός νόμος του 2024 από τη μεγάλη μεταρρύθμιση που έχετε εξαγγείλει για την αυτοδιοίκηση.

Αυτή η πολιτική του μισού νόμου γίνεται και σήμερα στο συγκεκριμένο αντικείμενο που επεξεργάζεται το νομοσχέδιό σας. Ρυθμίζετε την περιστασιακή και όχι την πλήρη τηλεργασία, διατάξεις διεκπεραιωτικού και τεχνικού, λειτουργικού χαρακτήρα. Δεν εντάσσεται σε ένα συνολικό ρυθμιστικό πλαίσιο οργάνωσης εργασίας. Περισσότερο πηγάζει από το ότι ζήσατε την εμπειρία της πανδημίας, είδατε ότι αυτό το πράγμα δεν μπορείτε να το αποφύγετε και προσπαθήσατε να το προσαρμόσετε στα μέτρα της συντηρητικής σας πολιτικής και παράλληλα να καταστήσετε πράξη την εμπειρία που είχατε αυτούς τους μήνες.

Το θέμα, όμως, της επόμενης μέρας και της τηλεργασίας ξεπερνάει την εμπειρία σας με την πανδημία. Είναι ένα θέμα που αφορά την ευρύτερη ανάπτυξη και τις σχέσεις εργασίας μιας νέας εποχής και θα έπρεπε με μεγαλύτερη προσήλωση και σεβασμό να ασχοληθείτε επί της ουσίας μιας μεταρρύθμισης που απαιτείται, που να συνδεθεί με τον ευρύτερο χώρο της εργασίας -όχι με τον τρόπο που συνδέεται η σημερινή σας τοποθέτηση, η σημερινή σας πρόταση- με την άλλη πρόταση που η Κυβέρνηση φέρνει για τον χώρο της εργασίας. Επιχειρείται, λοιπόν, ένας κατ’ αρχάς ανολοκλήρωτος εκσυγχρονισμός, που έρχεται σε πλήρη αντιδιαστολή με ό,τι συμβαίνει στον ευρύτερο χώρο της εργασίας και της απασχόλησης.

Σήμερα η χώρα βρίσκεται επί ποδός για μια συνολική παρέμβαση της Κυβέρνησής σας στον χώρο της εργασίας και των δικαιωμάτων, που αποτελεί μνημείο αναχρονισμού και οπισθοδρόμησης. Μιας παρέμβασης που βλέπει μόνο στο παρελθόν. Μιας παρέμβασης που ουσιαστικά αποτελεί αντιμεταρρύθμιση. Αυτός ο νόμος κινητοποίησε χιλιάδες λαού σήμερα σε όλη την Ελλάδα απέναντι στην κατάλυση των σχέσεων εργασίας, τη δραματική αλλαγή της αγοράς εργασίας, την κατεύθυνση της απόλυτης ευελιξίας, τη μείωση των αποδοχών, την απελευθέρωση των απολύσεων, την αποδυνάμωση των συλλογικών διαπραγματεύσεων και του περιορισμού στο δικαίωμα του συνδικαλισμού και της απεργίας.

Δεν έχει σχέση ο μισός νόμος για τον εκσυγχρονισμό με αυτό το μνημείο αναχρονισμού που έρχεται σήμερα και που καταργεί κάθε ευρωπαϊκό κεκτημένο. Το μεγαλύτερο όραμα που είχε ο σημερινός Πρωθυπουργός και αυτό που κατά κόρον επαναλαμβάνει εδώ και πολλά χρόνια, από τότε που ανέλαβε την αρχηγία της Νέας Δημοκρατίας, όχι την Κυβέρνηση, είναι ο μεταρρυθμιστικός του ρόλος, η ανάγκη της μεταρρύθμισης, η ανάγκη των μεγάλων αλλαγών.

Ε, λοιπόν, σε αυτόν τον χώρο κάνετε μια πραγματική αντιμεταρρύθμιση, με συγκεκριμένη οικονομική όψη, που είναι όχι η μείωση των εισοδημάτων, αλλά η αδυναμία των ανθρώπων της εργασίας να μπορούν σε συνεννόηση να καθορίσουν τον κατώτατο μισθό τους. Σε μια εποχή που σε όλον τον κόσμο και ιδιαίτερα στις Ηνωμένες Πολιτείες ο κατώτατος μισθός αυξάνεται θεαματικά. Εσείς επιβάλλετε τον νόμο σας, ότι εμείς θα αποφασίσουμε ποια θα είναι αυτή η πολιτική.

Υπάρχει η κοινωνική όψη της αντιμεταρρύθμισης, που είναι η ζούγκλα στην αγορά εργασίας. Παίρνετε έναν εργαζόμενο που σήμερα έχει κατοχυρωμένα, στον βαθμό που τα έχει, δικαιώματα. Μετατρέπετε κάθε συλλογική σύμβαση σε ατομική, στη σχέση του με τον επιχειρηματία. Απελευθερώνετε τις απολύσεις. Του δίνετε τη δυνατότητα να πάει μεν στη διαιτησία, αν για οποιονδήποτε λόγο τον απολύσει αυθαίρετα ο επιχειρηματίας. Αποφασίζει η διαιτησία να τον επαναπροσλάβει η επιχείρηση και στον νόμο σας λέτε: Όχι, μπορεί και να τον απολύσει, να μην τον επαναπροσλάβει, ας πάρει μια αποζημίωση. Και τον οδηγείτε στη ζούγκλα, στο μπλοκάκι, στο ανασφάλιστο, στο τελείως ελεύθερο ωράριο, σε υπερωρίες που δεν πληρώνονται, σε απόλυτη κατάρρευση κάθε δυνατότητας συλλογικής αντίδρασης από μέρους του απέναντι σε μια επιχειρηματική εξουσία. Είναι η κοινωνική όψη της αντιμεταρρύθμισης.

Υπάρχει και η πολιτική όψη της αντιμεταρρύθμισης. είναι η σύμφυση των οικονομικών και πολιτικών συμφερόντων στο πλαίσιο της σημερινής άσκησης εξουσίας, που μια συντηρητική Κυβέρνηση θέλει ουσιαστικά να επιβάλει τις θελήσεις αυτής της ενότητας των συμφερόντων απέναντι στην κοινωνία. Αυτό, δυστυχώς, δεν φαινόταν στην αρχή στην Κυβέρνησή σας. Κάθε μέρα, όμως, γίνεται πιο εμφανές.

Και βέβαια, είναι η ιδεολογική όψη της αντιμεταρρύθμισης, που έχει τεράστια σημασία. Είναι η κατάργηση του συλλογικού σε κάθε επίπεδο. Είναι η δυνατότητα που δίνετε στο κεφάλαιο, στην εργασία, στην επιχείρηση και στην εξουσία να διαμορφώσει όρους με τους οποίους μετατρέπει τον πολίτη σε παθητικό ιδιώτη. Το συλλογικό τον έκανε πολίτη ενεργό. Τον έκανε όχι απλά διεκδικητή των αιτημάτων του και των συμφερόντων του, τον έκανε συμμέτοχο σε μια πορεία.

Όταν, λοιπόν, η εργασία αποδιαρθρώνεται με τέτοιον τρόπο στην καρδιά της παραγωγικής και της αναπτυξιακής διαδικασίας, είναι φανερό ότι δεν μπορεί να μιλάει η Κυβέρνησή σας για μια ολόπλευρη ανάπτυξη των παραγωγικών δυνάμεων στο πλαίσιο ενός νέου ξεκινήματος, επανεκκίνησης, της χώρας και μιας ευημερίας και ελπίδας που έρχεται τα επόμενα χρόνια. Είναι τελείως αντίστροφο αυτό που συμβαίνει με το συγκεκριμένο νομοσχέδιο.

Πατάτε, βέβαια, σε μια πραγματικότητα, σε μια κοινή γνώμη, σε ένα δημόσιο αίσθημα, που μέσα στις συνθήκες της σημερινής κρίσης νιώθει ανασφαλής, διότι ότι δεν μπορεί να ορίσει τη ζωή της και ουσιαστικά δεν αντιδρά με τον τρόπο που θα μπορούσε να αντιδράσει σε μια άλλη εποχή. Αυτή είναι η νεοσυντηρητική πολιτική, είναι η πολιτική μιας νεοδεξιάς, που αφαιρεί από την κοινωνία το δικαίωμα να καθορίσει τη ζωή της.

Αυτό, όμως, σας προειδοποιώ ότι είναι πρόσκαιρο, ότι οι ρωγμές άρχισαν. Και αν οι ρωγμές άρχισαν με τα προηγούμενα «μεταρρυθμιστικά» νομοσχέδια που φέρατε, με αυτό που επιχειρείτε την άλλη εβδομάδα και αυτό που σήμερα διαδηλώνει σύμπας ο ελληνικός λαός, σήμερα δυστυχώς αυτή η ρωγμή γίνεται ολόκληρο σχίσμα.

Και σας καλώ να κατεβείτε από την έδρα της οίησης, της αυτάρκειας που έχετε και της αλαζονείας που επιδεικνύετε, φέρνοντας τόσο εύκολα, τόσο απερίσκεπτα, προτάσεις που συνιστούν έναν πραγματικά μνημειώδη αναχρονισμό για τη χώρα.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Σκανδαλίδη.

Παρακαλώ να ετοιμαστεί το Βήμα και να πάρει τον λόγο ο Βουλευτής του ΣΥΡΙΖΑ - Προοδευτική Συμμαχία κ. Κωνσταντίνος Ζαχαριάδης.

Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ.

Κύριε Υπουργέ, κύριε Πέτσα, πρέπει κάποια στιγμή να σταματήσει αυτός ο άθλιος τρόπος νομοθέτησης, αυτή η βροχή τροπολογιών, με άλλη ύλη νομοσχεδίου να ξεκινάμε την πρώτη μέρα και άλλο νομοσχέδιο να ψηφίζεται.

Τι κάνετε με την Εθνική Σχολή Δημόσιας Διοίκησης και Αυτοδιοίκησης; Παίζετε με την αγωνία των ανθρώπων. Φέρνετε τροπολογία χωρίς διαβούλευση και αναδιατάσσετε την ύλη και τη διαδικασία λίγο πριν γίνει ο επόμενος διαγωνισμός. Χρειάζεται αλλαγές ο διαγωνισμός; Βεβαίως. Ανοίξτε τη συζήτηση, να τοποθετηθούμε κι εμείς, να τοποθετηθούν και τα άλλα κόμματα, να τοποθετηθούν και οι άνθρωποι οι οποίοι είναι θεσμικά υπεύθυνοι και να κάνουμε τις αλλαγές από τον μεθεπόμενο. Τι βιασύνη είναι αυτή;

Πληροφορήθηκα, κύριε Πέτσα -και δυστυχώς δεν είναι εδώ και ο κ. Βορίδης-, πριν από λίγο ότι αύριο ο Πρωθυπουργός δεν θα μπορέσει να είναι στην ώρα του Πρωθυπουργού, για να απαντήσει στον Αρχηγό της Αξιωματικής Αντιπολίτευσης για το ζήτημα της υπερχρέωσης και του δανεισμού των κομμάτων. Είναι δικό σας χαρτοφυλάκιο αυτό. Για το θέμα το οποίο συνιστά μείζον σκάνδαλο υπάρχει απόλυτη σιωπή στα μίντια. Υπάρχει, δυστυχώς, εκκωφαντική σιωπή και στο Κοινοβούλιο, παρά τη θεσμική υποχρέωση.

Η χώρα μπαίνει σε οικονομική κρίση με τον δικό σας Πτωχευτικό Κώδικα. Φυσικά πρόσωπα χρεοκοπούν και πτωχεύουν, διαλύονται οικογένειες, μόλις αρθεί η αναστολή του περιορισμού, και η Νέα Δημοκρατία ζει σε έναν άλλο κόσμο. Μπορεί να αυξάνει τα χρέη της. Τρώνε και πίνουν στην υγειά των κορόιδων. Λεηλατούν το δημόσιο, φορτώνοντάς το μετακλητούς, κάνουν δωράκια σε τμήματα του ιδιωτικού τομέα, φυσικά πάντα με ανταλλάγματα, χρεώνουν το κόμμα τους. Κι όλα αυτά τα πληρώνει ο ελληνικός λαός. Πολύ ωραία!

Πώς, λοιπόν, θα πληρωθεί το χρέος της Νέας Δημοκρατίας; Τι έλεγε το 2010 ο κ. Μητσοτάκης και τι ισχύει σήμερα; Εάν, αγαπητοί συνάδελφοι της Νέας Δημοκρατίας, δεν μπορείτε να βάλετε τα οικονομικά του κόμματός σας σε τάξη, πώς μπορείτε να βάλετε μία χώρα σε τάξη, εάν δεν μπορείτε να νοικοκυρέψετε το ίδιο σας το σπίτι; Και η πλάκα είναι ότι το παίζετε επιτελικοί και ικανοί στη διακυβέρνηση, εσείς, που έχετε χρεοκοπήσει στο κόμμα σας και δεν μπορείτε να το επαναφέρετε.

Να πάμε τώρα και στο νομοσχέδιο του κ. Χατζηδάκη, το οποίο αυτή τη στιγμή γεμίζει τους δρόμους της Αθήνας με διαδηλωτές και στα δύο χρόνια της διακυβέρνησης Μητσοτάκη είναι η μεγαλύτερη πορεία, είναι η μεγαλύτερη συγκέντρωση, είναι η πιο ισχυρή σε παλμό που έχει συμβεί. Είναι ένα σήμα αυτό ότι η απόλυτη μονοκρατορία σας και το ατσαλάκωτο της Κυβέρνησής σας έχει προ πολλού τελειώσει. Είναι ένα σήμα αυτό ότι δεν μπορείτε να έρχεστε και να νομοθετείτε ό,τι θέλετε, χωρίς να έχετε φωνή και αντίσταση και στο Κοινοβούλιο και στην κοινωνία.

Θέλω, όμως, πραγματικά, να ρωτήσω, κύριε Πέτσα: Αφού είναι τόσο καλό αυτό το νομοσχέδιο για τον ιδιωτικό τομέα, μήπως σκέφτεστε να το μεταφέρετε και στο δημόσιο; Δηλαδή, πώς θα μαζέψουν τις ελιές τους οι δημόσιοι υπάλληλοι, αν δεν ισχύσει ένα τέτοιο νομοσχέδιο και στο δημόσιο; Γιατί τέτοια αδικία σε βάρος του δημοσίου; Πώς θα δουν τα παιδιά τους την Παρασκευή οι δημόσιοι υπάλληλοι, εάν δεν ισχύσει ένα τέτοιο νομοσχέδιο και στον δημόσιο τομέα; Γιατί αυτά τα προνόμια μόνο στον ιδιωτικό τομέα;

Εδώ θέλω να βάλω και ένα θέμα ιδεολογικό, το οποίο θα ήθελα να ακούσει ο κ. Βορίδης, γιατί του αρέσουν τα ιδεολογικά και απαντάει και ωραία. Η Νέα Δημοκρατία του κ. Χατζηδάκη και του κ. Μητσοτάκη με τις ατομικές συμβάσεις επί της ουσίας μετατοπίζεται από τη φιλελεύθερη Δεξιά, την κεντροδεξιά του κ. Καραμανλή και του κ. Σαμαρά, στη σκληρή νεοφιλελεύθερη Δεξιά. Αυτό το οποίο επιχειρείτε με την αλλαγή των συμβάσεων από συλλογικές σε ατομικές είναι και μετατόπιση και αλλοίωση της φυσιογνωμίας του δικού σας κόμματος. Εμείς δεν τα λέμε για να επέμβουμε στα εσωτερικά σας -κάντε το κόμμα σας όπως θέλετε-, αλλά για να έχουμε μία σοβαρή ιδεολογικοπολιτική συζήτηση αν υπάρχει νεοφιλελευθερισμός στην Ελλάδα, τι σημαίνει νεοφιλελευθερισμός και ποιος τον νομοθετεί.

Αυτό, λοιπόν, το νομοσχέδιο, το οποίο γεμίζει τους δρόμους, είναι μια παραγγελιά επί της ουσίας. Είναι παραγγελιά των μεγάλων συμφερόντων. Διότι αυτή η Κυβέρνηση είστε. Είστε η Κυβέρνηση που νομοθετεί κατά παραγγελία: κατά παραγγελία των μεγάλων ομίλων, κατά παραγγελία των μεγάλων εταιρειών, που κάνουν ντελίβερι και θέλουν ελαστικότητα και υποπληρωμένες υπερωρίες, των μεγάλων τουριστικών ομίλων, που θέλουν ελαστικότητα και ατελείωτες ώρες δουλειάς.

Εσείς δεν είστε το κόμμα που προεκλογικά λέγατε να σας ψηφίσουν, γιατί θα έχουν καλύτερα αμειβόμενες και πιο ποιοτικές θέσεις δουλειάς; Αυτές είναι οι πιο καλά αμειβόμενες θέσεις δουλειάς, που χάνουν οι άνθρωποι το εισόδημά τους, όπως θα εξηγήσω σε λίγο;

Εσείς δεν είστε το κόμμα που προεκλογικά είπατε ότι για κάθε μία μονάδα ρυθμού ανάπτυξης της οικονομίας θα έχουμε 2% αύξηση του κατώτατου μισθού; Πού είναι, κύριε Πέτσα, το 2% αύξηση του κατώτατου μισθού για κάθε μία μονάδα; Ψηφίσατε τον Δεκέμβρη στο Κοινοβούλιο ότι η ελληνική οικονομία θα αναπτυχθεί το 2021 κατά 4,9%. Με βάση τη δική σας δέσμευση και νομοθέτηση, αυτό θα έπρεπε να οδηγήσει σε αύξηση του κατώτατου μισθού κατά 4,9% επί δύο. Έρχεται τώρα η επιτροπή και λέει 3,9%, 3,5%, 3%. Δώστε αύξηση 3% επί δύο, 6% στον κατώτατο μισθό. Εσείς τα λέγατε. Αυτά είναι τα συνθήματα με τα οποία κερδίσατε τις εκλογές.

Δεν κερδίσατε τις εκλογές λέγοντας, για παράδειγμα, σε έναν πωλητή που δουλεύει σε σουπερμάρκετ και αμείβεται με μισθό 650 ευρώ και που σήμερα θα δουλέψει δύο ώρες υπερεργασία και θα λάβει επιπλέον 9,36 ευρώ, ότι με το προτεινόμενο νομοσχέδιο δεν θα πάρει τίποτα. Αυτό είναι μείωση μισθού. Αυτές είναι οι καλά αμειβόμενες θέσεις!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα, αν μπορώ, να έχω ένα λεπτό, κύριε Πρόεδρε.

Δεν είπατε στον οικοδόμο που σας ψήφισε, που αν δουλέψει σήμερα, με τις σημερινές υπερωρίες, θα πάρει 9 ευρώ ανά ώρα με προσαύξηση 20%, 21,6 ευρώ, ότι με το νομοσχέδιο του κ. Χατζηδάκη δεν θα πάρει τίποτα. Δεν τα είπατε αυτά προεκλογικά. Αυτό είναι μείωση μισθού.

Δεν είπατε στο προσωπικό το οποίο δουλεύει στα ξενοδοχεία, που τώρα έχουν συλλογική σύμβαση εργασίας και με μια διετή προϋπηρεσία θα πάρει 1.008 ευρώ, πως, όταν δεν θα υπάρχει η συλλογική σύμβαση εργασίας, θα πάρει μισθό 715 ευρώ. Δεν τα είπατε αυτά προεκλογικά. Τώρα τα κάνετε.

Δεν είπατε προεκλογικά σε έναν ηλεκτρολόγο, ο οποίος λόγω της συλλογικής σύμβασης εργασίας παίρνει 825 ευρώ σήμερα, πως, όταν δεν θα υπάρχει, με το νομοσχέδιο Χατζηδάκη, θα παίρνει 650 ευρώ.

Να, λοιπόν, ποιοι είστε. Είστε αυτοί οι οποίοι θέλετε την ατομική διαπραγμάτευση, αυτοί οι οποίοι συρρικνώνετε τους μισθούς, αυτοί οι οποίοι διαλύετε την καθημερινότητα των πολιτών, αυτοί οι οποίοι βάζετε στο ίδιο τραπέζι της διαπραγμάτευσης τον εργοδότη με τον εργαζόμενο.

Όποιος, και τελειώνω σε μισό λεπτό, κύριε Πρόεδρε, γνωρίζει τα στοιχειώδη από την ιστορία του εργατικού κινήματος, γνωρίζει ακριβώς τι κάνετε σήμερα.

Και επειδή αναπτύσσεται και μια συζήτηση για το τι κάναμε εμείς επί των ημερών μας, θα πω τα εξής: Εμείς παραλάβαμε την ανεργία στο 26% και την παραδώσαμε στο 18%. Εμείς παραλάβαμε τον κατώτατο μισθό στα 480 και τα 580 ευρώ και τον πήγαμε στα 650, κάναμε, δηλαδή, αύξηση 22% και 11%. Εμείς παραλάβαμε την ανεργία των νέων στο 40% και την παραδώσαμε στο 23%. Εμείς παραλάβαμε την υποδηλωμένη και την αδήλωτη εργασία στο 19,5% και την παραδώσαμε στο 11%.

Και, βεβαίως, αυτά που κάναμε δεν ήταν αρκετά. Για αυτό θα επιστρέψουμε ξανά, με την ψήφο του λαού, στη διακυβέρνηση και θα κάνουμε περισσότερα. Όμως, θα είμαστε πάντα στη σωστή πλευρά της ιστορίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο για μία παρέμβαση.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ένα σχόλιο θα ήθελα να κάνω μόνο για τα όσα είπε ο κ. Ζαχαριάδης. Δεν αναφέρθηκε σχεδόν καθόλου στο νομοσχέδιο, αλλά σε άλλα θέματα της επικαιρότητας.

Όσον αφορά τα θέματα της οικονομίας, το πού ήταν η οικονομία και πού την πήγατε, το ξέρει πολύ καλά ο ελληνικός λαός και σας τιμώρησε με την ψήφο του για αυτό.

Όσον αφορά το πού πάει η οικονομία σήμερα, ο καλύτερος καθρέφτης είναι η εμπιστοσύνη που δείχνουν οι επενδυτές και οι αγορές στην ελληνική οικονομία. Τελευταία απόδειξη η χθεσινή πολύ επιτυχημένη έκδοση δεκαετούς ομολόγου με ιστορικά χαμηλό επιτόκιο, τη στιγμή που η χώρα από το 2019, από τις εκλογές και μετά, έχει δανειστεί πάνω από 25 δισεκατομμύρια ευρώ από τις αγορές εν μέσω πανδημίας με ιστορικά χαμηλά επιτόκια. Αυτό αναγνωρίζεται απ’ όλους. Τώρα, πού βλέπετε εσείς την καταστροφή, μπορείτε να το τεκμηριώσετε στους πολίτες που σας ακούν.

Όσον αφορά τα οικονομικά της Νέας Δημοκρατίας, θα πω τα εξής: Κοιτάξτε, μιλάτε για δανεισμό. Η Νέα Δημοκρατία δεν πήρε ούτε ένα δάνειο από την εκλογή του Κυριάκου Μητσοτάκη και μετά. Μηδέν ο νέος τραπεζικός δανεισμός. Η αύξηση παρατηρείται μόνο λόγω τόκων και έχουν δοθεί σαφείς απαντήσεις. Από το 2016 27,5 εκατομμύρια οι τόκοι μέχρι το 2020, που έφτασαν στα 38,1 εκατομμύρια. Είναι η μόνη αιτία αύξησης του συνολικού ποσού που οφείλει η Νέα Δημοκρατία. Κανένας νέος δανεισμός όλο αυτό το χρονικό διάστημα από την εκλογή του Κυριάκου Μητσοτάκη.

Όσο για τα λειτουργικά έξοδα της Νέας Δημοκρατίας, εμείς ξέρουμε, τα μέλη μας και όλοι όσοι έχουμε σηκώσει το βάρος της παράταξης, για να στέκεται όρθια, όταν προσπαθούσατε να μας στραγγαλίσετε.

Όσον αφορά την προσπάθεια η οποία έχει γίνει για τον εξορθολογισμό των πόρων που δίνουν οι πολίτες στα πολιτικά κόμματα, ξέρετε τις γενναίες αποφάσεις που πήραμε την περίοδο της κρίσης που προηγήθηκε.

Επομένως δεν μπορείτε εσείς να μας λέτε εμάς για τα οικονομικά της Νέας Δημοκρατίας, όταν έχετε πάρα πολλές σκιές στα δικά σας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Βουλευτής της Νέας Δημοκρατίας κ. Αθανάσιος Λιούπης.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, την τελευταία χρονιά η τηλεργασία μπήκε δυναμικά στη ζωή μας και, χωρίς χρόνο προσαρμογής, υποχρεωθήκαμε όλοι να την εντάξουμε στην καθημερινότητά μας. Ο δημόσιος τομέας δέχτηκε ακόμα μεγαλύτερη πίεση, αφού για πρώτη φορά οι δημόσιες υπηρεσίες κλήθηκαν να συνεχίσουν το έργο τους και να εξυπηρετούν τους πολίτες κάνοντας χρήση τηλεργασίας σε μεγάλο ποσοστό. Η γρήγορη ψηφιοποίηση της δημόσιας διοίκησης και η έκδοση πολλών πιστοποιητικών ηλεκτρονικά βοήθησαν σημαντικά να αποσυμφορηθούν οι δημόσιες υπηρεσίες που μέχρι πρόσφατα εξυπηρετούσαν διά ζώσης τους πολίτες.

Όμως, ακόμα και τώρα που φαίνεται να απομακρυνόμαστε από το πιο δύσκολο κομμάτι της πανδημίας, η τηλεργασία παραμένει ιδιαίτερα διαδεδομένη. Στο εξωτερικό εδώ και δεκαετίες ήταν πολύ δημοφιλής σε συγκεκριμένα επαγγέλματα. Τα σύγχρονα τεχνολογικά μέσα μάς επιτρέπουν να εργαζόμαστε από οπουδήποτε το ίδιο αποδοτικά, ίσως και περισσότερο.

Δεν μπορούν να παραγνωριστούν τα σημαντικά οφέλη της τηλεργασίας, όπως το να απομακρύνεται το άγχος της μετακίνησης στα μεγάλα αστικά κέντρα, να παρέχεται μεγαλύτερη ευελιξία στη διαχείριση του χρόνου και να υπάρχει καλύτερη ισορροπία μεταξύ της επαγγελματικής και της οικογενειακής ζωής. Βέβαια, υπάρχει και το θετικό περιβαλλοντικό πρότυπο, που σχετίζεται με τον περιορισμό στις μετακινήσεις και με τις λιγότερες εκπομπές διοξειδίου του άνθρακα.

Η ανάγκη να ενσωματώσουμε την τηλεργασία στη σύγχρονη επαγγελματική πραγματικότητα και στον δημόσιο τομέα οδήγησε ορθά την ηγεσία του Υπουργείου Εσωτερικών στη δημιουργία ενός συνεκτικού πλαισίου για την αποδοτική χρήση της τηλεργασίας, τόσο υπό φυσιολογικές όσο και σε έκτακτες συνθήκες. Οι νέες διατάξεις αφορούν τους μόνιμους δημοσίους υπαλλήλους, τους υπαλλήλους με σχέση ιδιωτικού δικαίου και τους αποσπασμένους εκπαιδευτικούς σε διοικητικές θέσεις, υπό την προϋπόθεση ότι η εργασία τους μπορεί να εκτελείται με τηλεργασία.

Με σαφήνεια ορίζονται οι αρχές που εφαρμόζονται στην τηλεργασία στο δημόσιο. Πρώτον, έχει απολύτως οικειοθελή χαρακτήρα και φυσικά δεν συνιστά υπηρεσιακή μεταβολή. Ο προαιρετικός χαρακτήρας κάμπτεται μόνο όταν λόγοι δημόσιας υγείας το επιβάλλουν και ο υπάλληλος είναι υποχρεωμένος να την αποδεχθεί. Αντίστροφα, ο δημόσιος φορέας υποχρεούται να εγκρίνει το αίτημα για τηλεργασία όταν τίθεται σε κίνδυνο ή απειλείται η υγεία του υπαλλήλου και υπό την προϋπόθεση ότι το είδος της εργασίας τού επιτρέπει να εκτελείται με τηλεργασία.

Δεύτερον, η αρχή της ίσης μεταχείρισης εξασφαλίζει ότι όλοι οι εργαζόμενοι, είτε ασκούν τα καθήκοντά τους διά ζώσης είτε με τηλεργασία, απολαμβάνουν τα ίδια δικαιώματα και έχουν τις ίδιες υποχρεώσεις. Φυσικά ο τηλεργαζόμενος υποχρεούται κατά την εκτέλεση των καθηκόντων του να έχει ως προτεραιότητα το δημόσιο συμφέρον και την εξυπηρέτηση του πολίτη.

Τρίτον, διασφαλίζεται πλήρως ο σεβασμός των προσωπικών δεδομένων για τους τηλεργαζόμενους. Εφαρμόζονται όλα τα προβλεπόμενα από τον ευρωπαϊκό κανονισμό για την προστασία των ατομικών δεδομένων αλλά και από την εθνική μας νομοθεσία.

Τέλος, τέταρτον, θεσπίζεται η αρχή του σεβασμού της ιδιωτικής ζωής και του απορρήτου των επικοινωνιών. Ο κανόνας είναι ότι δεν επιτρέπεται να χρησιμοποιείται η κάμερα του υπολογιστή για να ελεγχθεί η απόδοση του υπαλλήλου.

Ορίζονται με σαφήνεια τα χρονικά όρια της τηλεργασίας, που πρέπει να λαμβάνει χώρα σε καθορισμένες ημέρες ανά εβδομάδα εντός του ωραρίου λειτουργίας της δημόσιας υπηρεσίας, ενώ δεν μπορεί να υπερβαίνει τις σαράντα τέσσερις εργάσιμες ημέρες ανά ημερολογιακό έτος. Δεν μπορεί να εκτελείται τηλεργασία το διάστημα από 15 Ιουλίου έως 31 Αυγούστου. Οι χρονικοί περιορισμοί μπαίνουν για να μην αποξενωθεί πλήρως ο υπάλληλος από το φυσικό εργασιακό του περιβάλλον. Ορίζεται το 25% ως το μέγιστο ποσοστό υπαλλήλων που μπορεί να εργάζεται με τηλεργασία ανά διεύθυνση κάθε φορέα ή ανά αυτοτελές τμήμα.

Ο τηλεργαζόμενος μπορεί να εκτελεί την εργασία του από το σπίτι του ή και από οποιονδήποτε χώρο εντός της Ευρωπαϊκής Ένωσης. Το δικαίωμα στην αποσύνδεση εφαρμόζεται και στους δημοσίους υπαλλήλους όπως αυτό που νομοθετούμε στον ιδιωτικό τομέα. Επομένως ο υπάλληλος αποσυνδέεται από τον υπολογιστή και τα τηλέφωνα μετά το τέλος του ωραρίου του.

Ο υπάλληλος προμηθεύεται από την υπηρεσία του τον απαραίτητο εξοπλισμό και, όταν αυτό δεν είναι εφικτό, μπορεί να χρησιμοποιήσει δικό του εξοπλισμό.

Από τις λοιπές διατάξεις ξεχωρίζει εκείνη που αυξάνει τις κατηγορίες των υπαλλήλων που δικαιούνται στέγαση και σίτιση σε ορεινούς και νησιωτικούς δήμους, μετά τους υγειονομικούς, τους εκπαιδευτικούς, τους αστυνομικούς, τους πυροσβέστες. Τα προβλήματα υποστελέχωσης που παρατηρούνται σε αυτές τις περιοχές, όπως είναι στον Νομό Μαγνησίας και τις Σποράδες, είναι πολύ σοβαρά. Η συγκεκριμένη αλλαγή που φέρνει το Υπουργείο Εσωτερικών δίνει επιπλέον κίνητρα να επιλέξουν ορεινές και νησιωτικές περιοχές για να υπηρετήσουν οι υπάλληλοι με σχέση εργασίας ιδιωτικού δικαίου, όπως και τα μέλη του ειδικού εκπαιδευτικού προσωπικού και του ειδικού βοηθητικού προσωπικού.

Τέλος, δυο λόγια για την τροπολογία 919, που αφορά τη διάθεση των πλεοναζόντων εμβολίων από την Ελλάδα σε τρίτες χώρες. Η δωρεάν διάθεση των επιπλέον εμβολίων σε χώρες που τα χρειάζονται γίνεται στο πλαίσιο της συνεργασίας της Ευρωπαϊκής Ένωσης με την GAVI, την Παγκόσμια Συμμαχία για τα Εμβόλια και την Ανοσοποίηση. Πρωτίστως, όμως, συνιστά ηθική υποχρέωση όλων των ανεπτυγμένων χωρών να βοηθούν κράτη τα οποία δεν έχουν την οικονομική ευχέρεια και τα οποία μετρούν τεράστιες απώλειες σε ανθρώπινες ζωές.

Δεύτερον, είναι απαραίτητο, πλην της Ευρώπης και της Αμερικής, το τείχος ανοσίας να χτιστεί παγκόσμια, ώστε να μην έχουμε τις νέες μεταλλάξεις και επαναλαμβανόμενα κύματα πανδημίας.

Κλείνοντας, το σημερινό νομοσχέδιο είναι άλλη μια απαραίτητη βελτίωση για τον τρόπο με τον οποίο λειτουργεί ο δημόσιος τομέας. Ενσωματώνεται η χρήση της τηλεργασίας, που ήρθε για να μείνει. Με αυτόν τον τρόπο επιδιώκεται η δημόσια διοίκηση να γίνει πιο ελκυστική, με μεγαλύτερο βαθμό ελευθερίας στην οργάνωση της εργασίας και καλύτερη κατανομή του χρόνου εργασίας στην επαγγελματική και προσωπική ζωή. Ταυτόχρονα, επωφελείται το δημόσιο σε επίπεδο μείωσης λειτουργικών εξόδων. Χάρη στις διαρκείς πρωτοβουλίες της Κυβέρνησης εκσυγχρονίζεται η δημόσια διοίκηση και αφήνει πίσω της νοοτροπίες που την κρατούσαν δέσμια σε αναχρονιστικές λογικές του παρελθόντος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λιούπη.

Τον λόγο τώρα θα πάρει, αφού τακτοποιηθεί το Βήμα, ο Βουλευτής του ΣΥΡΙΖΑ - Προοδευτική Συμμαχία κ. Γιάννης Σαρακιώτης και αμέσως μετά ο Βουλευτής της Νέας Δημοκρατίας κ. Κωνσταντίνος Κυρανάκης.

Να πω το εξής, διότι βλέπω μερικούς απορούντες. Κατά την έναρξη της διαδικασίας ο Προεδρεύων τότε κ. Κακλαμάνης ενημέρωσε το Σώμα ότι, επειδή συνάδελφοι από την Αντιπολίτευση συμμετείχαν στις σημερινές εκδηλώσεις, δεν διαγράφονται και εκφωνούνται όταν θα είναι παρόντες. Το λέω διότι βλέπω μερικούς να δυστροπούν. Αυτό έχει γίνει από την αρχή και το επιβεβαιώνει κουνώντας το πρόσωπο ο εισηγητής της Νέας Δημοκρατίας κ. Κοτρωνιάς.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Καλούμαστε σήμερα να συζητήσουμε για ένα νέο θεσμικό πλαίσιο για την τηλεργασία, θεωρώ όμως ότι θα ήταν λάθος να το εξετάσουμε ξεχωριστά από τη συνολική πολιτική της Κυβέρνησης στον τομέα της εργασίας, πολιτική η οποία οδήγησε σήμερα χιλιάδες συμπολίτες μας -όλων των ηλικιών και όλων των πολιτικών χώρων- στους δρόμους.

Αρχικά οφείλω να ομολογήσω πως ουδέποτε μπορούσαμε να φανταστούμε ότι σχεδόν τρία χρόνια μετά την έξοδό μας από τα μνημόνια, τον Αύγουστο του 2018, θα επιστρέφαμε στις ίδιες και χειρότερες πρακτικές απεμπόλησης κάθε κατάκτησης των εργαζομένων, σε αυτές τις λογικές που καταδικάστηκαν στη συνείδηση των πολιτών και ελπίζαμε ότι είχαν καταδικαστεί και στο επίπεδο του πολιτικού συστήματος. Αλλά, όπως φαίνεται, σφάλαμε.

Οι μάσκες πλέον πέφτουν, με καθυστέρηση λίγων ετών, από το 2013 - 2014 όταν λέγατε ότι σας υποχρέωνε η τρόικα, ενώ ήταν καθαρή πολιτική επιλογή και ιδεοληπτική σας εμμονή να καταπατήσετε κάθε εργασιακό δικαίωμα. Σήμερα, που δεν υφίσταται καμμία τέτοια μνημονιακή δέσμευση και καμμία ανάγκη είσπραξης της επόμενης δόσης, όχι μόνο λαμβάνετε τις ίδιες και χειρότερες αποφάσεις, αλλά υποστηρίζετε ανερυθρίαστα και ότι το κάνετε για το καλό των εργαζομένων. Πρόκειται για τον ορισμό του πολιτικού θράσους απέναντι σε ανθρώπους οι οποίοι θα βρεθούν το επόμενο χρονικό διάστημα αντιμέτωποι με το ενδεχόμενο της απώλειας ακόμη και της πρώτης κατοικίας τους εξαιτίας του Πτωχευτικού Κώδικα, που μόνοι σας ψηφίσατε, απέναντι σε νέους ανθρώπους οι οποίοι, όσοι παρέμειναν ή επέστρεψαν στη χώρα, εξωθούνται πάλι στο εξωτερικό για την εύρεση μιας καλύτερης τύχης, απέναντι σε μια κοινωνία η οποία βρίσκεται υπό τον ασφυκτικό κλοιό της εργασιακής επισφάλειας και των χαμηλών εισοδημάτων μετά από ενάμιση χρόνο πανδημικής κρίσης και διάλυσης ουσιαστικής του παραγωγικού ιστού της χώρας μας. Ενώπιον αυτών των πραγματικών και επιτακτικών προβλημάτων αντιτείνετε νομοσχέδια τα οποία απορρυθμίζουν την αγορά εργασίας.

Κυρίες και κύριοι συνάδελφοι, η κυβέρνηση του ΣΥΡΙΖΑ υπό συνθήκες ασφυκτικής πίεσης προσπάθησε και κατάφερε να στηρίξει τους εργαζόμενους και κυρίως τα εισοδήματά τους, τα οποία είχαν υποστεί μια άνευ προηγουμένου επίθεση επί διακυβερνήσεως Νέας Δημοκρατίας. Παραδώσαμε την ευθύνη της διακυβέρνησης έχοντας καταργήσει τον επαίσχυντο υποκατώτατο μισθό, έχοντας αυξήσει τον κατώτατο, έχοντας ενισχύσει το Σώμα Επιθεώρησης Εργασίας, θέτοντάς το στην υπηρεσία του εργαζόμενου, με τον περιορισμό της αδήλωτης εργασίας, έχοντας επαναφέρει τις συλλογικές συμβάσεις εργασίας. Με αυτόν τον τρόπο πετύχαμε τη μείωση της ανεργίας κατά δέκα ποσοστιαίες μονάδες -από το 27% που παραλάβαμε το 2015 στο 17%- και της αδήλωτης εργασίας από το 20% στο 15% και στο 7% το 2019.

Κατόπιν αυτού, αντί να έρθετε ως Κυβέρνηση και να προχωρήσετε ένα βήμα παραπέρα, επιλέγετε ένα άλμα στο κενό, καταργώντας ουσιαστικά το οκτάωρο και την πενθήμερη εργασία, αφήνοντας ανοχύρωτους τους εργαζόμενους έναντι της εργοδοτικής αυθαιρεσίας, η οποία πλέον μετατρέπεται με δική σας και μόνο ευθύνη σε κανονικότητα μέσω ατομικών συμβάσεων.

Παράλληλα αυξάνετε κατακόρυφα το ετήσιο όριο των υπερωριών σε εκατόν πενήντα, οι οποίες πλέον γίνονται φθηνότερες για τις επιχειρήσεις. Με αυτόν τον τρόπο, αντί για ιδανικές συνθήκες εργασίας, εξασφαλίζετε ιδανικές συνθήκες εργοδοσίας, με χαμηλότερους μισθούς και με λιγότερες προσλήψεις. Έτσι επιτυγχάνεται το ιδανικό σενάριο για τους εργοδότες, περισσότερη εργασία με λιγότερα χρήματα, και μάλιστα αποδυναμωμένο και ουσιαστικά ανενεργό το Σώμα Επιθεώρησης Εργασίας. Φέρνετε το νομοσχέδιο που θα ψηφιστεί την επόμενη εβδομάδα. Καταργείτε ουσιαστικά τα δικαιώματα των εργαζομένων. Μετατρέπετε παράλληλα το Σώμα Επιθεώρησης Εργασίας σε ανεξάρτητη αρχή. Όταν δει ο κόσμος της εργασίας τις συνέπειες, θα νίπτετε τας χείρας σας και θα λέτε «δεν ξέρουμε εμείς, η ανεξάρτητη αρχή, το Σώμα Επιθεώρησης Εργασίας».

Αυτή άραγε είναι η πρότασή σας απέναντι στους νέους ανθρώπους της χώρας μας για την άρση των αδιεξόδων τους και την επίλυση των προβλημάτων τους; Να είναι κάποιος κάτοικος Πειραιά, να εργάζεται με καθεστώς μερικής απασχόλησης στο Μαρούσι καθημερινά εννέα με δώδεκα το πρωί και έξι με εννέα το απόγευμα. Αναρωτιέται κανείς άραγε πώς θα κάνει οικογένεια αυτός ο άνθρωπος, τι καθημερινότητα θα έχει, σε ποιες συνθήκες ουσιαστικά τον υποχρεώνετε να ζήσει; Θα πληρώνεται για έξι ώρες, θα εργάζεται οκτώ και μαζί με τη μετακίνησή του που θα φτάνει τις δώδεκα ώρες.

Με τέτοιου είδους ρυθμίσεις μόνο τους εργοδότες ενισχύετε, οι οποίοι με την εισαγωγή του διακεκομμένου ωραρίου ακόμη και για τους part time απασχολούμενους δεν θα χρειάζεται καν να προχωρούν σε νέες προσλήψεις. Με την πολιτική σας ανοίγετε την κερκόπορτα για έναν νέο γύρο απολύσεων, καθώς οι επιχειρήσεις θα καλύπτουν τις ανάγκες τους εξωθώντας τους εργαζόμενους σε εξοντωτικά ωράρια.

Κυρίες και κύριοι της Νέας Δημοκρατίας, επιτρέψτε μου να σας ενημερώσω ότι η συντριπτική πλειοψηφία των θέσεων εργασίας στην πραγματική οικονομία δεν είναι όπως αυτές των γαλάζιων golden boys της ΔΕΗ, στα οποία δίνετε παχυλούς μισθούς ύψους 350.000 ευρώ τον χρόνο. Δεν υπάρχουν τέτοιες θέσεις στην πραγματική οικονομία, επειδή ο τυχερός τυγχάνει να είναι στέλεχος της Νέας Δημοκρατίας. Και θα αναρωτηθεί κανείς: Γιατί άραγε δεν πληρώνετε και τα golden boys όπως αυτά της ΔΕΗ με ρεπό, όπως θεσμοθετείτε για τους εργαζόμενους; Γιατί δεν εισάγετε μια ρύθμιση, ώστε οι εργαζόμενοι του ιδιωτικού τομέα να μπορούν να πληρώσουν με ρεπό τους λογαριασμούς της ΔΕΗ, μέσω των οποίων οι ίδιοι που είναι και καταναλωτές θα πληρώνουν τους υπέρογκους μισθούς των εκλεκτών σας;

Εκατοντάδες, δηλαδή, χιλιάδες ευρώ αμοιβές στα golden boys τα οποία στην πραγματικότητα είναι «blue boys», τα δικά σας παιδιά, αυξήσεις στις αμοιβές των μετακλητών, μείωση των προσόντων τους και παράλληλα ρεκόρ στον αριθμό τους από τη μια και από την άλλη κατάργηση του οκταώρου, ατομικές συμβάσεις, αύξηση των υπερωριών χωρίς αμοιβή και υπονόμευση του ΣΕΠΕ.

Κυρίες και κύριοι της Νέας Δημοκρατίας, σε αυτόν τον δρόμο εμείς δεν πρόκειται να σας ακολουθήσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Σαρακιώτη και για τη συνέπεια στον χρόνο.

Θα πάρει τον λόγο για πολύ λίγο ο Υπουργός, ο κ. Κοντοζαμάνης, προκειμένου να τοποθετηθεί για την τροπολογία με γενικό αριθμό 919 και ειδικό 98.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όπως γνωρίζετε, οι συμφωνίες που έχουν συνάψει η Ευρωπαϊκή Ένωση και τα κράτη μέλη με τις εταιρείες παραγωγής εμβολίων προβλέπουν τη δυνατότητα δωρεάν διάθεσης εμβολίων σε τρίτες χώρες εκτός Ευρωπαϊκής Ένωσης. Η ελληνική Κυβέρνηση έχει εκφράσει τη βούλησή της να βοηθήσει τα εμβολιαστικά προγράμματα των γειτονικών χωρών και ειδικότερα της Αλβανίας και της Βόρειας Μακεδονίας. Προς την κατεύθυνση αυτή έχει αποφασιστεί η δωρεάν διάθεση είκοσι χιλιάδων εμβολίων προς την Αλβανία και είκοσι χιλιάδων εμβολίων προς τη Βόρεια Μακεδονία.

Με την προτεινόμενη διάταξη διευκρινίζουμε τη διαδικασία διάθεσης πλεονασματικού αποθέματος εμβολίων σε τρίτα κράτη. Η έννοια αυτή εξειδικεύεται με αναφορά σε κριτήρια, όπως η συσχέτιση με την υπάρχουσα ζήτηση ανά τύπο εμβολίου, η συνάρτηση με τον χρόνο παράδοσης των ήδη προγραμματισμένων προμηθειών, ο χρόνος ανάλωσης και η ημερομηνία λήξης των εμβολίων και η δυνατότητα επαρκούς και ακριβόχρονης κάλυψης της εγχώριας ζήτησης. Όπως άλλωστε έχουμε πει, πρέπει να καλύψουμε πρώτα τη ζήτηση στη χώρα μας και μετά να προβούμε σε ενέργειες όπως αυτή την οποία σας ανέφερα. Όλα αυτά προκύπτουν βεβαίως από τις υφιστάμενες εγγραφές στο σύστημα προγραμματισμού συνεδριών εμβολιασμού κατά του κορωνοϊού.

Επιπλέον, με τη συγκεκριμένη ρύθμιση ρυθμίζεται το ζήτημα της κάλυψης κάθε παρεπόμενης δαπάνης που τυχόν απαιτηθεί για τη διάθεση των εμβολίων σε τρίτες χώρες πλεονασματικού -επισημαίνω- αποθέματος εμβολίων κατά του κορωνοϊού από τις πιστώσεις του προϋπολογισμού του Υπουργείου Υγείας, προκειμένου να καταστεί δυνατή η υλοποίηση της σχετικής απόφασης της αρμόδιας τριμελούς επιτροπής διαχείρισης προμηθειών του Εθνικού Προγράμματος Εμβολιασμών κατά του κορωνοϊού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Τον λόγο τώρα έχει ο Βουλευτής της Νέας Δημοκρατίας ο κ. Κωνσταντίνος Κυρανάκης και αμέσως μετά τον λόγο θα πάρει ο Κοινοβουλευτικός Εκπρόσωπος της Ελληνικής Λύσης κ. Βασίλειος Βιλιάρδος και θα συνεχιστεί ο κατάλογος.

Κύριε Κυρανάκη, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με αφορμή το σημερινό νομοσχέδιο, το οποίο ρυθμίζει κάτι αυτονόητο, για την τηλεργασία στο δημόσιο, νομίζω ότι έχει έρθει η ώρα να εξετάσουμε και μερικές άλλες πτυχές των αλλαγών που έχει φέρει η πανδημία και των ιδεών που μπορεί να έχουμε ως Κοινοβούλιο για να κάνουμε καλύτερη τη χώρα μας.

Έχει δώσει την ευκαιρία όλη αυτή η συζήτηση που έχει ανοίξει, κύριε Υπουργέ, με την τηλεργασία να εξετάσουμε πώς μπορεί το δημόσιο να γίνει καλύτερο, να λειτουργήσει καλύτερα υπέρ των πολιτών και των φορολογουμένων. Η αλήθεια είναι ότι κάτι το οποίο έχει μείνει πίσω στον δημόσιο διάλογο και λόγω της πανδημίας είναι η αξιολόγηση. Όταν ερχόμαστε και δημιουργούμε υπηρεσίες, ψηφιακές ή μη, οι οποίες πλέον είναι πολύ πιο ανοικτές στον κόσμο και πλέον μπορούν να αξιολογηθούν καλύτερα και με βάση την κοινή γνώμη τουλάχιστον μέχρι σήμερα αξιολογούνται ως πάρα πολύ θετικές αλλαγές, για ποιον λόγο να μην αρχίσουμε να προωθούμε ένα σύστημα αξιολόγησης τουλάχιστον για τις υπηρεσίες όπου ο δημόσιος υπάλληλος έρχεται σε απευθείας επαφή με τον πολίτη; Για όλες εκείνες τις υπηρεσίες που είτε αφορούν κτηματολόγια είτε υποθηκοφυλακεία είτε εφορίες είτε ΚΕΠ, υπηρεσίες στις οποίες καθημερινά ο δημόσιος υπάλληλος έρχεται σε επαφή με τον πολίτη, με την επιχείρηση, που πολλές φορές ψάχνει να βρει το δίκιο του, ψάχνει να βρει τη λύση στο πρόβλημα που αντιμετωπίζει. Αυτές οι υπηρεσίες και αυτοί οι υπάλληλοι, κατά τη γνώμη μου, θα πρέπει να αρχίσουν να αξιολογούνται από τον ίδιο τον κόσμο, από την ίδια την κοινωνία, όχι τιμωρητικά. Διότι υπάρχουν πάρα πολλοί άνθρωποι στο δημόσιο οι οποίοι θέλουν να προσφέρουν περισσότερο, θέλουν να δείχνουν ευγένεια, να δείχνουν μια συμπεριφορά εξυπηρέτησης πραγματικής προς τον πολίτη και δεν έχουν αυτή τη στιγμή τη δυνατότητα να ξεχωρίσουν από κάποιους άλλους που δεν το κάνουν.

Άρα, λοιπόν, έχει έρθει η ώρα ακόμα και με εργαλεία όπως η βιντεοκλήση, την οποία έχει εισαγάγει το αρμόδιο Υπουργείο ως μέσο εξυπηρέτησης του πολίτη, να αρχίσουμε επιτέλους να αξιολογούμε αυτές τις υπηρεσίες, για να τις κάνουμε καλύτερες, για να μας πουν οι ίδιοι οι πολίτες πού εξυπηρετούνται σωστά και πού εξυπηρετούνται λάθος και να μάθουμε από αυτά τα λάθη, ώστε να μπορέσουμε να κάνουμε ένα καλύτερο δημόσιο.

Θα μπορούσε επίσης η τηλεργασία, την οποία ρυθμίζουμε σήμερα με το νομοσχέδιο, να λειτουργήσει ως ένα κίνητρο για να πάει ο κόσμος στα νησιά, κύριε Υπουργέ, ειδικά στα ακριτικά νησιά, στα νησιά από όπου φεύγει κόσμος για να μπορέσει να βρει μια δουλειά στα μεγάλα αστικά κέντρα, στα νησιά από τα οποία οι νέοι άνθρωποι πλέον δεν βλέπουν το μέλλον τους εκεί, διότι δεν έχουν τα εργαλεία ή δεν είχαν μέχρι σήμερα τα εργαλεία για να μπορέσουν να φτιάξουν μια οικογένεια, να δημιουργήσουν μια οικογένεια στον τόπο από τον οποίο κατάγονται. Άρα προτείνω προς το Υπουργείο να δει την τηλεργασία και ως ένα μέσο το οποίο μπορεί να δώσει ξανά ζωή στα νησιά μας. Δημόσιοι υπάλληλοι οι οποίοι κατάγονται από ακριτικά νησιά να επιστρέψουν στις πατρίδες καταγωγής τους και να μπορούν να δουλεύουν από εκεί.

Τώρα, επειδή άνοιξε η κουβέντα για τα εργασιακά και άκουσα αρκετούς συναδέλφους από τον ΣΥΡΙΖΑ να εξάπτονται για το «αντεργατικό» νομοσχέδιο του κ. Χατζηδάκη, η αλήθεια είναι ότι δεν έχετε διαβάσει καν το νομοσχέδιο.

Η αλήθεια είναι ότι δεν έχει υπάρξει τα τελευταία χρόνια πιο φιλεργατικό νομοσχέδιο απ’ αυτό που φέρνει η Νέα Δημοκρατία.

Κι όταν μας λέτε, κύριε Ζαχαριάδη, για τα νέα παιδιά τα οποία δουλεύουν σήμερα υπερωρίες και δεν τις πληρώνονται, πρέπει να μας απαντήσετε τι κάνατε εσείς γι’ αυτούς. Και καλά κάνετε και νοιάζεστε, αλλά πρέπει να νοιάζεστε με στοιχεία και με τεκμήρια. Τι κάνατε επί πέντε χρόνια για τα νέα παιδιά που είτε στα σουπερμάρκετ, όπως είπατε, είτε στα συνεργεία είτε σε οποιοδήποτε γραφείο δούλευαν ξανά και ξανά υπερωρίες και η κυβέρνησή σας δεν έκανε ούτε ένα βήμα για να πληρωθεί ούτε μία απ’ αυτές τις υπερωρίες; Έρχεται, λοιπόν, η ψηφιακή κάρτα. Είναι ένα εργαλείο. Μπορεί να δουλέψει σωστά, μπορεί να χρειάζεται βελτιώσεις, αλλά είναι ένα βήμα, ώστε να μπορεί ο κάθε εργαζόμενος, εξασκώντας το δικό του δικαίωμα σε παραπάνω εισόδημα, να δηλώνει σε συνεννόηση με τον εργοδότη του τις υπερωρίες του και να τις πληρώνεται κανονικά.

Αυξάνουμε το πλαφόν των υπερωριών, για να μπορεί να αυξάνει περισσότερο το εισόδημά του ο εργαζόμενος, εφόσον το επιθυμεί. Αν το επιθυμεί ο ίδιος, με βάση την ελευθερία των επιλογών που φέρνουμε με το εργασιακό νομοσχέδιο, θα μπορεί να πάρει τον επόμενο μήνα ή σε μια άλλη περίοδο που θα επιλέξει μια παραπάνω άδεια. Μπορεί εσείς κοροϊδευτικά, ειρωνικά, χλευαστικά να λέτε ότι οι εργασίες για το μάζεμα των ελιών, για παράδειγμα, είναι κάτι αστείο. Μπορεί να είναι αστείο για σας. Ενδεχομένως να μην το θεωρείτε σοβαρό. Τι γίνεται, όμως, αν κάποιος έχει ένα θέμα υγείας του ιδίου ή της οικογένειάς του ή ένα οικογενειακό θέμα; Του δίνει επιτέλους το εργασιακό νομοσχέδιο -η Νέα Δημοκρατία, όχι η Αριστερά- την ευκαιρία να δουλέψει κατ’ επιλογήν, κατ’ επιθυμίαν περισσότερο ένα χρονικό διάστημα και λιγότερο ένα άλλο. Τι γίνεται με αυτούς; Νοιαζόμαστε καθόλου γι’ αυτούς ή μένουμε στα χαρτιά και σε αυτά τα οποία νομοθετήσατε και δεν εφαρμόστηκαν ποτέ;

Θα πρέπει να πάρετε θέση, κύριε Ζαχαριάδη, και όλοι οι νέοι συνάδελφοι από τον ΣΥΡΙΖΑ για θέματα τα οποία αφορούν τη γενιά μας στο εργασιακό. Δεν είπατε κουβέντα για τις ρυθμίσεις που φέρνουμε για τη σεξουαλική παρενόχληση, για τις ρυθμίσεις που φέρνουμε για όλα αυτά τα νέα κορίτσια, τις νέες κοπέλες, οι οποίες για πρώτη φορά δεν θα αισθάνονται αδύναμες. Παρενοχλούνταν ξανά και ξανά στους χώρους εργασίας και η δική σας κυβέρνηση δεν έκανε απολύτως τίποτα για να τις προστατεύσει. Απολύτως τίποτα για να μπορέσει να τους δώσει λίγη δύναμη να αντιμετωπίσουν και να σταθούν όρθιες στα πόδια τους και να μπορέσουν να βάλουν ένα φρένο στην παρενόχληση. Έρχεται, λοιπόν, η Νέα Δημοκρατία και το ρυθμίζει αυτό. Έρχεται η Νέα Δημοκρατία και υπερασπίζεται όλα αυτά τα κορίτσια και όχι μόνο τα κορίτσια. Όλους τους νέους ανθρώπους.

Δεν λέτε ούτε μία κουβέντα για το δικαίωμα στην αποσύνδεση. Πείτε μου εσείς ως ΣΥΡΙΖΑ τι κάνατε όλα αυτά τα χρόνια στα νέα παιδιά που έπαιρναν e-mail, τηλέφωνα και μηνύματα μέσα στο βράδυ από τον εργοδότη τους; Κι αν δεν απαντούσαν, απολύονταν. Τι κάνατε; Το ρυθμίσατε; Όχι. Το αγνοήσατε εκεί στον ΣΥΡΙΖΑ. Η Αριστερά αγνόησε τους νέους εργαζόμενους, οι οποίοι είχαν ανάγκη ένα κράτος, μια κυβέρνηση η οποία θα φερθεί πραγματικά με έναν τρόπο που δίνει δύναμη στον εργαζόμενο.

Τελειώνω, κύριε Πρόεδρε, κάνοντας μια παρατήρηση για την πορεία και την απεργία η οποία λαμβάνει χώρα αυτή τη στιγμή έξω από τη Βουλή, φέρνοντας ταλαιπωρία για μία ακόμη μέρα, μία ακόμη φορά σε όλους τους υπόλοιπους, οι οποίοι θέλουν απλά να πάνε στη δουλειά τους, θέλουν να κάνουν τη δουλειά τους. Δεν είναι πολλοί αυτοί που είναι έξω από τη Βουλή. Και ιστορικά αν το δούμε, αν αυτή είναι η μητέρα των μαχών για εσάς, όπως λέτε, σίγουρα αυτή η εικόνα η οποία υπάρχει έξω απ’ τη Βουλή δεν ανταποκρίνεται σε κάτι μεγαλειώδες, σε κάτι μεγάλο. Ίσως να έχουν πάρει παράδειγμα από εσάς, που ζητήσατε να έρχεστε όλοι μαζί μέσα στην Ολομέλεια. Επίμονα. Είπατε ότι θα παραβιάσατε τον Κανονισμό της Βουλής. Θέλατε όλοι μαζί να είστε στα έδρανα. Και τα έδρανα του ΣΥΡΙΖΑ είναι άδεια. Τα έδρανα της Αριστεράς είναι άδεια. Παίρνοντας παράδειγμα από την τηλεργασία, ίσως με μία τηλεαπεργία να είχατε περισσότερο κόσμο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κυρανάκη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, θα ήθελα τον λόγο για τριάντα δευτερόλεπτα.

**ΠΡΟΕΔΡΕΥΩΝ (Αθανάσιος Μπούρας):** Κύριε Ζαχαριάδη, σας είδα.

Όχι, όχι. Έχω μια αρχή, να τηρώ απόλυτα τον Κανονισμό. Η αναφορά στο όνομά σας δεν συνιστά προσωπικό. Έτυχε να είμαι καθηγητής, να διδάσκω. Προσωπικό συνιστά παραποίηση λεγομένων ή ύβρεις. Εγώ, λοιπόν, άκουσα επί λέξει «δεν είπατε τίποτα, κύριε Ζαχαριάδη, για ένα, δυο, τρία, τέσσερα που είναι οι πολιτικές θέσεις της από εδώ πλευράς». Δεν θα σας δώσω τον λόγο. Είναι αρχή μου αυτό. Δεν μπορώ. Δεν γίνεται αυτό.

Καλώ στο Βήμα τον Κοινοβουλευτικό Εκπρόσωπο της Ελληνικής Λύσης κ. Βασίλειο Βιλιάρδο. Μέχρι να έρθει, να πω ότι στη συνέχεια τον λόγο θα πάρουν η κ. Νάντια Γιαννακοπούλου, ο κ. Γιάννης Λοβέρδος, ο κ. Μάριος Κάτσης, ο κ. Χαράλαμπος Παπαδημητρίου και ο κ. Κωτσός, όπως αναφέρει ο κατάλογος που έχετε μπροστά σας.

Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Θα ξεκινήσουμε από το ότι σήμερα είναι η επέτειος του Διστόμου, της θηριωδίας, δηλαδή, των Γερμανών στη συγκεκριμένη περιοχή της χώρας μας, για την οποία πρέπει να θυμίσουμε ότι διεκδικούμε τις πολεμικές επανορθώσεις από τη Γερμανία. Είναι ένα ποσόν που υπερβαίνει τα 300 δισεκατομμύρια ευρώ, όσο μικρό και αν το χαρακτηρίσει κανείς, από το χαμηλότερό του μέγεθος, το οποίο μπορεί να πει κανείς.

Ο εισηγητής της Ελληνικής Λύσης, ο κ. Χήτας, αναφέρθηκε αναλυτικά στο νομοσχέδιο. Εγώ θα συμπληρώσω ελάχιστα για το θέμα της τηλεργασίας, η οποία είναι από καιρό γνωστή σε όποιον έχει εργαστεί στο εξωτερικό, ειδικά στις Ηνωμένες Πολιτείες, όπου ξεκίνησε να εφαρμόζεται αρκετά χρόνια πριν, με τους απασχολούμενους να μπορούν να εργάζονται κάποιες ημέρες από το σπίτι. Προβλέπεται δε να επιταχυνθεί η διαδικασία που κλιμακώθηκε την εποχή της πανδημίας, αφού πλέον τόσο οι εταιρείες όσο και οι υπάλληλοί τους εξοικονομούν αρκετά χρήματα από τη μείωση του κόστους των γραφείων, από τα έξοδα μετακίνησης και ούτω καθεξής.

Όλα αυτά ακούγονται βέβαια θετικά, έως εκείνη τη στιγμή που θα συνδυαστούν με τον νέο εργατικό νόμο και με την υπερεργασία, είτε καταναγκαστικά είτε εθελοντικά, η οποία οδηγεί στη φυσική εξάντληση των εργαζομένων στις χώρες του εξωτερικού που έχουν εφαρμοστεί, εκτός από την επιβάρυνση της οικογενειακής ζωής, όσον αφορά βέβαια τον ιδιωτικό τομέα.

Από την άλλη πλευρά, η εργασία στο σπίτι απειλεί το υφιστάμενο μοντέλο της οικονομίας, ειδικά όσον αφορά τα ακίνητα, όπου τα μεν εμπορικά κτήρια γραφείων χάνουν μεγάλο μέρος της αξίας τους, όπως και τα διαμερίσματα εντός των πόλεων, αφού οι άνθρωποι προτιμούν τη μετεγκατάστασή τους σε πιο άνετα σπίτια στα προάστια. Είναι κάτι που οφείλει να μας απασχολεί, ειδικά στην Ελλάδα της κρίσης και της ύφεσης, λόγω των οποίων έχουν καταρρεύσει οι τιμές των ακινήτων, προκαλώντας μεγάλα προβλήματα, τόσο στους ιδιοκτήτες τους όσο και στις τράπεζες. Εάν δε η έδρα των εργαζομένων μπορεί να είναι σε μία μικρή πόλη ή σε μία άλλη χώρα της Ευρωπαϊκής Ένωσης, όπως αναφέρεται στο άρθρο 11, τότε το πρόβλημα θα γίνει μεγαλύτερο, πόσω μάλλον αφού με την ίδια λογική θα μπορούσαν να είναι σε μία χώρα χαμηλότερου κόστους εργασίας, εκτός της Ευρωπαϊκής Ένωσης όπως, για παράδειγμα, στην Ινδία, αν και δεν επιτρέπεται στο παρόν.

Αν μειωθεί η παρουσία κατά δύο μήνες, τότε η μείωση του χώρου των γραφείων θα είναι περίπου 15% για το 25% των υπαλλήλων, σύμφωνα με τα άρθρα 8 και 9, ενώ σε αυτές τις περιπτώσεις οι υπάλληλοι δεν θα έχουν σταθερά κάποιο γραφείο, αλλά θα μοιράζονται όποιο υπάρχει. Το Γενικό Λογιστήριο του Κράτους πάντως δεν αναφέρει κάποιο κόστος από το νομοσχέδιο, αλλά μόνο 760 χιλιάδες ευρώ στο άρθρο 25 για μισθώματα ειδικού φορέα του Υπουργείου Εσωτερικών, που δεν γνωρίζουμε για τι ακριβώς πρόκειται και θα έπρεπε να μας εξηγηθεί.

Εκτός αυτού, στο άρθρο 22, αναφέρεται μία προνομιακή μισθοδοσία των δημοσιογράφων υπαλλήλων σε ΟΤΑ, κάτι που θα έπρεπε να μας εξηγηθεί καλύτερα, ελπίζοντας να μην πρόκειται για μία επιδότηση δημοσιογράφων ανάλογη με τα 80 εκατομμύρια ευρώ που δόθηκαν στα μέσα μαζικής ενημέρωσης για την εξασφάλιση της στήριξής τους στην Κυβέρνηση.

Θα συνεχίσουμε τώρα με τους προχθεσινούς ισχυρισμούς του Κοινοβουλευτικού Εκπροσώπου της Κυβέρνησης, αφού δεν μας δόθηκε η δυνατότητα απάντησης από το Προεδρείο, σωστά βέβαια, γιατί δεν υπήρχε χρόνος. Δεν είναι φυσικά εδώ, αλλά αφορούν την Κυβέρνηση και όχι προσωπικά τον ίδιο. Οι ισχυρισμοί του ήταν οι εξής:

Πρώτον, ανέφερε πως κακώς αμφισβητήσαμε τα στοιχεία της ΕΛΣΤΑΤ για την ύφεση του 2020, κάτι που όμως είναι λανθασμένο, αφού δεν τα αμφισβητήσαμε εμείς, αλλά η ίδια η ΕΛΣΤΑΤ. Προφανώς δεν πρόσεξε ο συνάδελφος ότι είπα καθαρά πως η ΕΛΣΤΑΤ αναθεώρησε τα στοιχεία του ΑΕΠ για μία ολόκληρη δεκαετία και μάλιστα ονομαστικά, γεγονός που αποτελεί μια παγκόσμια πρωτοτυπία. Δεν είχε ξαναγίνει ποτέ στον κόσμο.

Ειδικότερα, τον Ιούνιο του 2020 ανακοίνωσε τα αποτελέσματα του πρώτου τριμήνου του 2020, όπως πρόσφατα για το 2021, σύμφωνα με τα οποία η ύφεση στην Ελλάδα ήταν -0,9% σε σχέση με το αντίστοιχο τρίμηνο του 2019 και -1,6% σε σχέση με το προηγούμενο.

Στις 3 Σεπτεμβρίου του 2020, τρεις μήνες δηλαδή περίπου αργότερα, η ΕΛΣΤΑΤ προέβη σε μία άλλη ανακοίνωση, περιορίζοντας την ύφεση στο -0,6% ξανά για το πρώτο τρίμηνο, ενώ πάλι τρεις μήνες αργότερα, τον Δεκέμβριο, η ύφεση του ίδιου πάντοτε τριμήνου -του πρώτου τριμήνου του 2020- έγινε ανάπτυξη 0,4%.

Για να αιτιολογήσει τώρα την επανάληψη των Greek statistics, που γνωρίζουμε από το βρώμικο παρελθόν του ίδιου κόμματος που κυβερνά σήμερα την Ελλάδα, προέβη σε μία ανακοίνωση στις 16 Οκτωβρίου του 2020, σύμφωνα με την οποία άλλαξε το έτος βάσης και αναθεώρησε τα στατιστικά των ετών 2010 - 2017.

Τι σημαίνει αυτό; Απλούστατα ότι μετέφερε όλα τα αρνητικά στοιχεία πίσω, επιβαρύνοντας το παρελθόν, που δεν προσέχει πλέον κανείς, και ωραιοποιώντας το παρόν, με κόστος όμως περί τα 4 δισεκατομμύρια ευρώ ΑΕΠ, αφού το 2019 μειώθηκε από 187,5 δισεκατομμύρια ευρώ στα 183,4 δισεκατομμύρια ευρώ τελικά.

Στις 5 Μαρτίου του 2021 η ύφεση του πρώτου τριμήνου του 2020 -που από -0,9% στην αρχή μειώθηκε στο -0,6% και μετά έγινε ανάπτυξη 0,4%- άλλαξε ξανά για τέταρτη φορά. Αυτή τη φορά συρρικνώθηκε από 0,4% στο 0,1%.

Φυσικά κάτι ανάλογο συνέβη με όλα τα άλλα τρίμηνα, στα οποία διαπιστώθηκε η ίδια εξέλιξη, τύπου ακορντεόν όπως τη λέει κανείς, με τελικό και μάλλον επιδιωκόμενο αποτέλεσμα να χάνει κανείς τον στατιστικό λογαριασμό.

Με βάση τις προσωρινές ανακοινώσεις, η Κυβέρνηση κάνει πάντοτε πολιτική και θριαμβολογεί, κάτι που είναι και ύποπτο και απαράδεκτο, ενώ για όλα αυτά μπορούμε να παραθέσουμε φυσικά έγραφα στα Πρακτικά όποτε θελήσει ο συνάδελφος ή η Κυβέρνηση.

Δεύτερον, ανέφερε πως πρέπει να συγκρίνουμε την ύφεση του πρώτου τριμήνου του 2021 με το αντίστοιχο τρίμηνο του 2020. Κάναμε λάθος. Επειδή το τρίμηνο του 2020 η οικονομία ήταν κλειδωμένη για δύο εβδομάδες μόνο, ενώ το 2021 για το σύνολο των μηνών, και για τους τρεις μήνες. Εκτός του ότι όμως δεν έλαβε υπ’ όψιν του πως η αγορά είχε εξοικειωθεί με τα κλειδώματα και λειτουργούσε με διάφορους τρόπους, όπως με delivery, click away κ.λπ., καθώς επίσης με διάφορα τεχνάσματα που όλοι μας γνωρίζουμε, το πρώτο τρίμηνο του 2021 στηρίχθηκε από την Κυβέρνηση με 3,7 δισεκατομμύρια ευρώ, όπως θα καταθέσουμε στα Πρακτικά, κάτι που δεν συνέβη το 2020.

Φυσικά δε αυτά τα 3,7 δισεκατομμύρια ήταν επιπλέον των 24 δισεκατομμυρίων το 2020. Οπότε το να βυθιστούμε ξανά σε ύφεση -2,3% το πρώτο τρίμηνο του 2021 με προσωρινά στοιχεία, που αποτελεί την έκτη χειρότερη επίδοση στην Ευρώπη, όπως δείχνει ο πίνακας που θα καταθέσουμε στα Πρακτικά, αποτελούσε μια ξεκάθαρη κυβερνητική αποτυχία.

Τρίτον, ανέφερε πως δεν έχουμε προτάσεις, προφανώς αγνοώντας το πρόγραμμά μας των πεντακοσίων σελίδων, που ευτυχώς άρχισε να αντιγράφει η Κυβέρνηση, αυτές που καταθέσαμε ήδη τον Απρίλιο του 2020, καθώς επίσης το ότι είπαμε από την αρχή πως δεν έπρεπε να κλειδωθεί η οικονομία μας, ενώ προβλέψαμε ύφεση 10% και όχι 15%, όπως ισχυρίστηκε. Το 15% το είχε πει ο κ. Βαρουφάκης από το ΜέΡΑ25 και όχι εμείς.

Τα γεγονότα μάς επαλήθευσαν, όπως το ότι στις Ηνωμένες Πολιτείες τα κρούσματα και οι θάνατοι ήταν τα ίδια σε πολιτείες που κλείδωσαν και σε αυτές που δεν κλείδωσαν, όπως θα καταθέσουμε επίσης στα Πρακτικά για να τεκμηριώνουμε αυτά που λέμε. Το ίδιο συνέβη και στην Ελβετία, που δεν κλειδώθηκε αυστηρά όπως η Ελλάδα, με αποτέλεσμα η εξέλιξη της πανδημίας να είναι στο μέσον όρο της Ευρωπαϊκής Ένωσης όσον αφορά τους θανάτους και τα κρούσματα, ενώ η ύφεσή της μόλις 3% και αυτό λόγω του ότι μειώθηκαν οι εξαγωγές της, επειδή πολλές άλλες χώρες είχαν κλειδώσει.

Δεν νομίζει όμως η Κυβέρνηση πως η Ελβετία είχε και έχει μεγαλύτερες οικονομικές δυνατότητες από την Ελλάδα; Μπορώ εγώ να απαιτώ το ίδιο κόστος διαβίωσης, περίθαλψης κ.λπ., ας υποθέσουμε με τον Μπιλ Γκέιτς; Ήταν σωστό η Ελλάδα να δαπανήσει περισσότερα από κάθε άλλη χώρα της Ευρωπαϊκής Ένωσης, αναλογικά, για την κρίση στην οικονομική κατάσταση που βρίσκεται; Με αυτές τις λογικές δεν υπερχρέωσε η Νέα Δημοκρατία την Ελλάδα το 2004 - 2009 και δεν χρεοκόπησε το 2012;

Τέλος, στο ύψος της ανεργίας, για το οποίο υπερηφανεύτηκε ο συνάδελφος της Νέας Δημοκρατίας, δεν νομίζω πως χρειάζεται να αναφερθούμε καθόλου, αφού την περίοδο της πανδημίας οι μισθοί πληρώνονταν στην ουσία από το κράτος, οπότε η εικόνα είναι εντελώς πλασματική. Εκτός αυτού, στο επίσημο ποσοστό της ανεργίας δεν προσμετρώνται οι μακροχρόνια άνεργοι, ούτε φυσικά οι εξακόσιες πενήντα χιλιάδες νέοι μας, που έχουν φύγει στο εξωτερικό, στερώντας μας περίπου 32,5 δισεκατομμύρια ΑΕΠ, που δεν θα πετύχουμε ποτέ αν δεν επιστρέψουν, σημειώνοντας πως οι εγγεγραμμένοι άνεργοι σύμφωνα με τον ΟΑΕΔ ξεπερνούν το ένα εκατομμύριο εκατό χιλιάδες, όπως θα καταθέσουμε στα Πρακτικά. Είναι αλήθεια κάτι αυτό το ένα εκατομμύριο εκατό χιλιάδες για το οποίο μπορεί να θριαμβολογεί μία κυβέρνηση, λέγοντας πως η ανεργία διατηρήθηκε χαμηλά;

Θα αναφερθούμε τώρα στο πολύ σημαντικό θέμα του ελλείμματος του εμπορικού ισοζυγίου, που τον Απρίλιο υπερέβη το 70% -τεράστιο ποσοστό-, ενώ το τετράμηνο του 2021 εκτοξεύτηκε στο 15%, όπως θα καταθέσουμε στα Πρακτικά. Το γεγονός αυτό αφ’ ενός μεν τεκμηριώνει πως η οικονομία μας παράγει όλο και λιγότερα, αφ’ ετέρου πως συνεχίζει να επιδεινώνεται η ανταγωνιστικότητά μας, κάτι που πρέπει να μας προβληματίσει σε πολύ μεγάλο βαθμό, πόσω μάλλον όταν όλα αυτά πυροδοτούν το εξωτερικό μας χρέος, που έχει υπερβεί ήδη τα 500 δισεκατομμύρια δολάρια. Τεράστια ποσά.

Στη δέκατη αξιολόγηση οι προβλέψεις για τη βιωσιμότητα του δημοσίου χρέους μας ξεπερνούν τη γελοιότητα, αφού εκτιμάται πως θα μειωθεί στο 120% του ΑΕΠ -όσο δηλαδή ήταν το 2010 που οδηγηθήκαμε στο ΔΝΤ- το 2040, δηλαδή μετά από είκοσι χρόνια. Υπενθυμίζουμε εδώ πως την ίδια ακριβώς πρόβλεψη είχε κάνει ο πρωτεργάτης του PSI, ο κ. Βενιζέλος, αλλά για το 2020, για πέρυσι δηλαδή, που όμως ξεπέρασε το 205% του ΑΕΠ μας, με τα δάνειά μας στο 227% στα τέλη του 2020, ενώ σήμερα ακόμη υψηλότερα. Το μόνο που ξέρει η Κυβέρνηση, το μόνο που έχει δείξει μέχρι στιγμής είναι να δανείζεται.

Το χειρότερο όμως όλων στην ίδια αξιολόγηση είναι το κόστος αναχρηματοδότησής του, το οποίο προβλέπεται να υπερβεί το 20% του ΑΕΠ το 2021, όπως θα καταθέσουμε στα Πρακτικά, με έναν μέσο ρυθμό ανάπτυξης 2021 - 2029 στο 2,9% στο βασικό του σενάριο και επίσης με το πακέτο «Ελλάδα 2.0», που θεωρούμε ότι θα έχουμε πολύ μεγαλύτερη ανάπτυξη, αλλά δεν ισχύει.

Για το κόκκινο ιδιωτικό, βέβαια, που το 2010 ήταν σχεδόν αμελητέο, ενώ σήμερα έχει υπερβεί τα 240 δισεκατομμύρια ευρώ συν τα 80 δισεκατομμύρια ευρώ οι προσαυξήσεις των εφοριών, βρέθηκε η λύση για να καταστεί βιώσιμο. Ο νέος πτωχευτικός νόμος-έκτρωμα με τον οποίο δεν προστατεύεται καν η πρώτη κατοικία, καθώς, επίσης, η στήριξη του δανεισμού μας από την Ευρωπαϊκή Κεντρική Τράπεζα. Ως πότε όμως θα μας στηρίζει η Ευρωπαϊκή Κεντρική Τράπεζα και με ποιο αντάλλαγμα; Πόσο θα συνεχίζεται η χειραγώγηση που ακούσαμε και προηγουμένως με τα δήθεν χαμηλά επιτόκια, όταν όλοι γνωρίζουμε πως οφείλονται στη στήριξη της Ευρωπαϊκής Κεντρικής Τράπεζας; Με 8,75% δανείστηκε σήμερα η Πειραιώς, κάτι που αποτελεί ένα πολύ πιο αξιόπιστο κριτήριο του κόστους δανεισμού της χώρας μας, οι τράπεζες.

Κλείνοντας, θα ήθελα να πω πως με τον τρόπο αυτό θα αλλάξει το ιδιοκτησιακό καθεστώς του ιδιωτικού μας τομέα όπως του δημοσίου, με την παραχώρηση στο υποταμείο των ξένων και με το ξεπούλημα των πάντων. Οπότε πραγματικά η Κυβέρνηση δρομολογεί μια νέα Ελλάδα, όπως δηλώνει, μια Ελλάδα δηλαδή στην οποία οι Έλληνες θα είναι εξαθλιωμένοι, πάμφθηνοι σκλάβοι χρέους των νέων ιδιοκτητών της πατρίδας τους και την ίδια στιγμή δε θα αντικαθίστανται οι νέοι Έλληνες, που εγκατέλειψαν και θα συνεχίσουν να εγκαταλείπουν τη χώρα τους για να επιβιώσουν, από τους παράνομους μετανάστες, όπως ανέφερε άλλωστε και η Πρόεδρος της Δημοκρατίας.

Υπολογίζεται πάντως πως η μείωση του πληθυσμού της Ελλάδας σε πενήντα χρόνια θα είναι της τάξης του 20%, όταν η μέση μείωση στην Ευρωπαϊκή Ένωση θα είναι 5%. Το γεγονός αυτό σε συνδυασμό με τη συνεχιζόμενη εγκατάλειψη της χώρας μας από τους πολίτες της, ιδίως από τους νέους, αποτελούν το νούμερο ένα πρόβλημά μας, για το οποίο δυστυχώς δε γίνεται καμμία συζήτηση στη Βουλή, παρά το ότι όλοι γνωρίζουμε τη δημογραφική μας κατάρρευση ως μια από τις συνέπειες της αποτυχίας της οικονομικής πολιτικής της Κυβέρνησης και των συνεχιζόμενων μνημονίων που μας επιβάλλονται. Δυστυχώς, αυτή είναι αλήθεια. Δεν μας ικανοποιεί καθόλου, δεν κάνουμε τίποτα, αλλά πρέπει να τη λέμε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει τώρα η συνάδελφος Βουλευτής από το Κίνημα Αλλαγής κ. Γιαννακοπούλου.

Όπως προανήγγειλα, θα πάρει τον λόγο τώρα η συνάδελφος από το Κίνημα Αλλαγής. Επειδή κάποιοι συνάδελφοι από την Αντιπολίτευση βρέθηκαν στο πεδίο των εκδηλώσεων, αμέσως μετά τον λόγο θα πάρει ο κ. Γιαννούλης, ο οποίος έχει έρθει και θα μιλούσε. Αυτό έχει συμφωνηθεί από την αρχή. Στη συνέχεια θα ακολουθήσει ο κατάλογος.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η πανδημία του COVID-19 έφερε στην επιφάνεια την ανάγκη της άμεσης επιτάχυνσής μας στη νέα ψηφιακή εποχή. Μπροστά στην τέταρτη βιομηχανική επανάσταση και στην εποχή του 5G οι αλλαγές οι οποίες συντελούνται στον ψηφιακό μετασχηματισμό οφείλουν να είναι συμβατές με τα δεδομένα και με την πραγματικότητα την οποία αντιμετωπίζουμε. Σημαντικοί τομείς της καθημερινότητας, όπως είναι η εκπαίδευση, όπως είναι η τηλεργασία, αναγκάστηκαν να προσαρμοστούν σε όλες αυτές τις νέες συνθήκες αυτής της εποχής, πραγματοποιώντας ένα βήμα στην εξ αποστάσεως λειτουργία.

Και βεβαίως δεν θα μπορούσαν σε καμμία απολύτως περίπτωση να μείνουν ανέγγιχτοι πολύ σοβαροί τομείς του κράτους, όπως είναι η ίδια η διακυβέρνηση. Όμως, είναι πολύ εύκολα αντιληπτό νομίζω από όλους μας ότι αυτό το γεγονός επιφέρει νέες προκλήσεις, για τις οποίες οφείλουμε να είμαστε προετοιμασμένοι, προκειμένου να κάνουμε τη μετάβαση στο μέλλον και να ανταποκριθούμε με επάρκεια.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Η πανδημία, όπως προείπα, έχει δώσει, λοιπόν, μια αφορμή να προχωρήσουν ταχύτερα οι δράσεις ψηφιοποίησης και στον δημόσιο τομέα και να διευρυνθεί η τηλεργασία. Όμως ο δρόμος γι’ αυτή τη μετάβαση, κύριε Υπουργέ, θα είναι μακρύς, γιατί, όπως εύκολα νομίζω μπορείτε να αντιληφθείτε, προϋποθέτει επενδύσεις σε τεχνολογία, προϋποθέτει αναβάθμιση δεξιοτήτων, προϋποθέτει δημιουργία νέων εθνικών υποδομών και βεβαίως προϋποθέτει το κατάλληλο ρυθμιστικό περιβάλλον.

Στο σημείο αυτό δεν θα μπορούσα να μην αναφερθώ στα πολύ σημαντικά και πολύ τολμηρά βήματα που έχουν γίνει προς αυτή την κατεύθυνση ήδη από το 2009 και την κυβέρνηση του ΠΑΣΟΚ, όταν τότε εντάχθηκαν οι ψηφιακές δομές, όπως η διαδικτυακή πύλη «ΕΡΜΗΣ», η «ΔΙΑΥΓΕΙΑ», η ηλεκτρονική συνταγογράφηση και πολλές άλλες τέτοιες πολύ σημαντικές τομές και μεταρρυθμίσεις.

Εισερχόμενοι τώρα στην ουσία του νομοσχεδίου, κατ’ αρχάς, οφείλουμε να αναγνωρίσουμε ότι είναι ιδιαίτερα σημαντικό το γεγονός ότι όλη αυτή η συζήτηση γίνεται πριν από τη λήξη της πανδημίας και της επιστροφής μας στην πλήρη κανονικότητα. Και αυτό το σχέδιο νόμου, ναι, είναι ένα πρώτο βήμα, όμως, είναι ένα δειλό πρώτο βήμα για την κατοχύρωση της τηλεργασίας στο δημόσιο. Η τηλεργασία για την οποία συζητάμε σήμερα, για την περίπτωση του δημοσίου, ήρθε για να μείνει. Η έννοια της ευελιξίας στο ωράριο αλλά και στον τρόπο και στον τόπο παροχής της τηλεργασίας δεν αποτελεί αρνητική διάσταση, όταν είναι σε συγκεκριμένο πλαίσιο, κύριε Υπουργέ. Όμως, σίγουρα απαιτεί μια σύνθετη και ολιστική αντιμετώπιση και ένα πλήρες πλαίσιο, όπως σας είπα.

Εμείς, το Κίνημα Αλλαγής, θεωρούμε αναμφισβήτητα ότι η μετάβαση αυτή οφείλει να γίνει ολιστικά και συνολικά για όλους τους εργαζόμενους. Όλοι πρέπει να μπορούν να έχουν τη δυνατότητα να έχουν πρόσβαση στην τηλεργασία, ακόμα και οι λιγότερο προνομιούχοι, ώστε να μην καταστεί αυτή η μορφή απασχόλησης μόνο γι’ αυτούς οι οποίοι διαθέτουν τους απαραίτητους τεχνολογικούς πόρους. Επιπροσθέτως, η πρόσβαση στην τηλεργασία δεν πρέπει σε καμμία απολύτως περίπτωση να οδηγήσει σε διακινδύνευση είτε των προσωπικών δεδομένων -και αυτό είναι ένα ζήτημα στο οποίο έχουμε πολύ μεγάλη ευαισθησία ως χώρος- είτε γενικότερα της οικογενειακής και της ιδιωτικής ζωής. Μέσω της τηλεργασίας να βελτιωθούν και οι συνθήκες εργασίας, αλλά κυρίως η ποιότητα των παρεχόμενων υπηρεσιών προς τους Έλληνες πολίτες.

Επιβάλλεται, λοιπόν, κύριε Υπουργέ, από την πλευρά σας η θέσπιση περαιτέρω ψηφιακής επιμόρφωσης των δημοσίων υπαλλήλων, ώστε να μπορούν να είναι άρτια εκπαιδευμένοι για να μπορέσουν να υποστηρίξουν αυτό το έργο τους μέσω αυτών των νέων διαδικασιών.

Όμως, ενώ επί της αρχής το υπό συζήτηση νομοσχέδιο μας βρίσκει βεβαίως σύμφωνους, υπάρχουν ορισμένες διατάξεις οι οποίες θεωρούμε ότι είναι προβληματικές και οι οποίες θεωρούμε ότι με τον τρόπο με τον οποίο τις θέτετε θα δημιουργήσουν περισσότερα προβλήματα. Τις έχει αναλύσει ο ειδικός αγορητής μας κ. Καμίνης. Δεν μπορώ να μην αναφερθώ συνοπτικά και εγώ.

Άξιο αναφοράς, κατ’ αρχάς, είναι το υπόμνημα του Συνηγόρου του Πολίτη, καθώς αναφέρει ότι το παρόν σχέδιο νόμου ρυθμίζει επί της ουσίας την περιστασιακή και όχι την πλήρη τηλεργασία. Αυτό είναι κάτι, λοιπόν, το οποίο πρέπει να το δείτε και για το οποίο πρέπει να τοποθετηθείτε ξεκάθαρα.

Στο άρθρο 5δ εισάγετε το σύστημα παρακολούθησης του χρόνου εργασίας για τον τηλεργαζόμενο. Από τη διατύπωση του νόμου, αυτή φαίνεται προαιρετική, όταν λέτε «σε περίπτωση», και αναλογική με βάση τη διατύπωση την οποία έχετε κάνει και επιβάλλεται από τις λειτουργικές ανάγκες του φορέα. Όμως, είναι μια πρόβλεψη η οποία έχει προκαλέσει εύλογες αντιδράσεις και σε κανένα επόμενο άρθρο δεν υπάρχει μια εξειδίκευση για το πώς ακριβώς θα γίνει αυτό.

Επίσης, χρειάζεται μεγαλύτερη εξειδίκευση όσον αφορά το ποιες είναι οι κείμενες γενικές διατάξεις. Αναμένουμε, κύριε Υπουργέ, τις διευκρινίσεις σας για τα ζητήματα αυτά.

Επιπλέον, αρνητικά σημεία είναι η μη ρητή αναφορά του τρόπου προσμέτρησης της τηλεργασίας στην υπερωριακή απασχόληση, η κατ’ εξαίρεση χρήση κάμερας, τόσο για τις τηλεδιασκέψεις όσο και για την παρακολούθηση του χρόνου εργασίας.

Κατά την ακρόαση των φορέων η Αρχή Προστασίας Προσωπικών Δεδομένων εξέφρασε και μια σχετική επιφύλαξη ως προς την ισορροπία ισχύος ανάμεσα στην απαγόρευση και ανάμεσα στην εξαίρεση. Πολλά από τα ζητήματα που αφορούν την προστασία προσωπικών δεδομένων παραπέμπονται σε μεταγενέστερη έκδοση προεδρικού διατάγματος και αυτό, ναι, είναι προβληματικό. Αυτές είναι μερικές από τις διατάξεις με τις οποίες διαφωνούμε, έχουν αναλυθεί από τον κ. Καμίνη και περιμένουμε συγκεκριμένες απαντήσεις από την πλευρά σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ μισό λεπτό ακόμα, κύριε Πρόεδρε.

Κλείνοντας, κύριε Υπουργέ, θέλω να αναφερθώ σε δύο ζητήματα. Το πρώτο έχει να κάνει με όσα λαμβάνουν χώρα σε σχέση με το θέμα της Εθνικής Σχολής Δημόσιας Διοίκησης και την τροπολογία για τις τροποποιήσεις στο δεύτερο στάδιο του εισαγωγικού διαγωνισμού. Θεωρούμε ότι είναι παντελώς ανεπίτρεπτο να ετοιμάζετε και να φέρνετε αλλαγές σε τόσο σύντομο χρονικό διάστημα πριν από την έναρξη της προκήρυξης. Οι διαγωνιζόμενοι -και είμαι σίγουρη ότι το γνωρίζετε, ξέρετε και εσείς από πρώτο χέρι ποια είναι όλη αυτή η διαδικασία- έχουν ξεκινήσει την προετοιμασία τους σοβαρά, επαγγελματικά εδώ και μήνες, με βάση μια συγκεκριμένη εξεταστέα ύλη και συγκεκριμένα μαθήματα, μια προετοιμασία επίπονη, για να μπορέσουν να επιτύχουν.

Βεβαίως και πρέπει να υπάρξει αναβάθμιση και αλλαγή του προγράμματος σπουδών. Όμως σε τόσο σύντομο χρονικό διάστημα; Γιατί όλη αυτή η πρεμούρα, κύριε Υπουργέ; Γιατί δεν μπορούσατε να κάνετε, ναι, αυτή την αναβάθμιση, αλλά για τον επόμενο διαγωνισμό, όταν εδώ και έναν χρόνο όλοι αυτοί οι άνθρωποι κάνουν συγκεκριμένη προετοιμασία για τον συγκεκριμένο διαγωνισμό; Αυτό δεν νομίζω ότι μπορεί να το καταλάβει κανείς εχέφρων άνθρωπος εδώ μέσα.

Από κει και πέρα ένα άλλο ζήτημα, το οποίο γεννά επίσης εύλογα ερωτήματα, έχει να κάνει με την τροπολογία η οποία προβλέπει έκτακτη ρύθμιση των οφειλών προς τους ΟΤΑ Α΄ βαθμού. Σύμφωνα με το α2 της τροπολογίας ρυθμίζονται οφειλές οι οποίες έχουν βεβαιωθεί ή πρόκειται να βεβαιωθούν από τις 15-2-2020 έως τις 30-6-2021. Θα πρέπει να απαλειφθεί η έναρξη από 15-2-2020. Για ποιον λόγο το κάνετε αυτό; Για ποιον λόγο βάζετε μία τόσο στενή φωτογραφική ρύθμιση και δεν μπορούν, αποκλείεται, με αυτόν τον τρόπο, να υπαχθούν σε αυτή τη δυνατότητα και οι παλαιότερες οφειλές; Γιατί το κάνετε αυτό; Γιατί να μη δώσετε σε όλους τους πολίτες μια δεύτερη ευκαιρία, όπως κάνετε για αυτή τη συγκεκριμένη κατηγορία; Σας παρακαλώ να το δείτε, να μας εξηγήσετε ξανά το τόσο φωτογραφικό πλαίσιο και να βοηθήσετε να υπαχθούν όσο το δυνατόν περισσότεροι γίνεται.

Όπως τόνισε ο εισηγητής μας, εμείς είμαστε θετικοί επί της αρχής πάνω στο συγκεκριμένο νομοσχέδιο, όμως δεν μπορούμε να μην τονίσουμε τις διαφοροποιήσεις μας, τα ερωτήματά μας, τη διαφωνία μας πάνω στα συγκεκριμένα ζητήματα που εκφράσαμε, να σας ζητήσουμε έστω μέχρι και την τελευταία στιγμή να μας ακούσετε και να κάνετε τις απαιτούμενες αλλαγές. Εμείς αλλιώς θα τις καταψηφίσουμε.

Είμαστε πάντα υπέρ των θετικών μεταρρυθμίσεων, πόσω μάλλον υπέρ της ψηφιακής μετατροπής του κράτους, όχι όμως σε μικροκομματικά παίγνια ή αν θέλετε σε έναν μικρόπνοο τρόπο αντιμετώπισης τόσο σοβαρών ζητημάτων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλησπέρα σας και από μένα. Χερικό με, δεν είναι Θεσσαλονικιός, εκλέγεται στη Θεσσαλονίκη, Κατερινιώτης…

**ΧΡΗΣΤΟΣ ΓΙΑΝΝΟΥΛΗΣ:** Γειτονικοί που λένε, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ακριβώς.

Τον λόγο έχει ο κ. Χρήστος Γιαννούλης από τον ΣΥΡΙΖΑ - Προοδευτική Συμμαχία.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε. Ευχαριστώ και το Προεδρείο για την ανοχή στη σειρά των ομιλητών, καθώς συμμετείχαμε σήμερα στις μεγάλες απεργιακές κινητοποιήσεις.

Χαίρομαι πάρα πολύ που ήρθε και ο κ. Βορίδης, ο Υπουργός Εσωτερικών στην Αίθουσα, γιατί ξέρω ότι είναι φιλότεχνος. Είστε φιλότεχνος ή κάνω λάθος, κύριε Υπουργέ; Σας αρέσει το θέατρο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** A, ναι!

**ΧΡΗΣΤΟΣ ΓΙΑΝΝΟΥΛΗΣ:** Υπάρχει, όμως, μια ιστορική παράσταση, κύριε Υπουργέ, «Το μεγάλο μας τσίρκο» του Ιάκωβου Καμπανέλλη, παίχτηκε μέσα στη δικτατορία, όπου υπάρχει χαρακτηριστικά μία σκηνή που η αείμνηστη Τζένη Καρέζη περιφέρεται στο σανίδι και παρουσιάζει στον κόσμο, είναι θρυλική και παροιμιώδης η αναφορά, «ακούστε κάτι γίνεται, κάτι ακούγεται από κάτω».

Αυτό που ακούγεται από κάτω και αυτό που μεταφέρεται στη σημερινή πραγματικότητα είναι αυτό που έγινε έξω σήμερα στους δρόμους της Αθήνας και στους δρόμους όλης της Ελλάδας, που αφορά την εργασία και όχι την τηλεργασία.

Εδώ, κυρίες και κύριοι συνάδελφοι, προκύπτει καμμιά φορά και η πολιτική σχιζοφρένεια, αλλά και ο αυτοκτονικός πολιτικός ιδεασμός της Νέας Δημοκρατίας. Και λυπάμαι που θα παραβώ την παράδοση να αναφερθώ μόνο στις διατάξεις του νομοσχεδίου. Με αναγκάζει η πραγματικότητα να σας πω ότι είναι τουλάχιστον αντιφατικό σήμερα να υποστηρίζετε μία πρωτότυπη, πρότυπη, καινοτόμο μορφή εργασίας, που θα πρέπει να διέπεται από διαφάνεια, αξιοκρατία και ουσιαστική αξιολόγηση, αλλά την ίδια ώρα σε αυτή την Αίθουσα να πολεμάτε τον κόσμο της εργασίας. Αυτό μόνο εσείς μπορείτε να το πετύχετε. Μόνο εσείς μπορείτε να πετύχετε τέτοιες πολιτικές αντιφάσεις.

Ανοίγω παρένθεση. Είναι την ίδια ώρα που κουνάτε το δάχτυλο στους Έλληνες δανειολήπτες ότι πρέπει να είναι συνεπείς στις υποχρεώσεις τους και να σκύψουν το κεφάλι σε έναν απαράδεκτα άδικο Πτωχευτικό Κώδικα, αλλά την ίδια ώρα χρωστάτε με προνομιακές συνθήκες τριακόσια εκατομμύρια στις τράπεζες. Είναι σαν να λέμε ότι αυτή τη στιγμή μάς παρουσιάζετε το μοντέλο της τηλεργασίας, την ώρα που υποστελεχώνετε τον δημόσιο τομέα. Η αξιολόγηση και η κρίση έχει σχέση μόνο με την κομματική προέλευση αυστηρά. Βάλλετε, πλήττετε το ΑΣΕΠ. Αποδυναμώνονται ακόμα και οι τεχνικές δυνατότητες.

Θέλω να σας πω, κύριε Βορίδη και κύριε Πέτσα, όσο διαρκεί η συνομιλία σας στο περιθώριο της τοποθέτησής μου, στην Περιφέρεια Κεντρικής Μακεδονίας όπου έχετε την πολιτική ευθύνη δεν έχουν γίνει αξιολογήσεις γενικών διευθυντών, γιατί αυτοί που απολαμβάνουν την εμπιστοσύνη του επικεφαλής δεν έχουν τα τυπικά προσόντα για να διεκδικήσουν τις θέσεις. Αυτό το δημόσιο είναι που φαντάζεστε και στο οποίο θα εφαρμοστεί και η τηλεργασία με τις ρυθμίσεις που προτείνετε;

Θέλω, όμως, να προχωρήσω και λίγο περισσότερο. Σε ποια Ελλάδα αναφέρεστε σήμερα; Στην Ελλάδα της πλατείας Συντάγματος, της Θεσσαλονίκης, όπου πετιούνται στον δρόμο οι εργαζόμενοι των Λιπασμάτων της Καβάλας και ο κ. Χατζηδάκης ποιεί την νήσσαν μιλώντας για ελιές και ακρογιαλιές και πιστεύετε ότι αυτή η πολιτική πλέον δεν παράγει αντίκτυπο πολιτικό; Νιώθετε ότι είστε ακόμα στο άρμα της αλαζονείας των δημοσκοπικών σας επιδόσεων;

Από σήμερα και στο εξής με βάση την εικόνα, αν έχει περιέλθει στην αντίληψή σας, από όλη την Ελλάδα, πάρτε το μήνυμα. Το μήνυμα είναι ότι σας πήραν, σας έχουν καταλάβει ότι αυτό που αντιστοιχίζετε πραγματικά στον κόσμο δεν είναι αυτή η ονειροχώρα που έχετε πλάσει με τη βοήθεια των αρχικών δεδομένων πριν από την τηλεργασία, είναι η «τηλελίστα» Πέτσα, η οποία φρόντισε να φτιάξει έναν ιδανικό κόσμο.

Ακόμα και σήμερα, που έγινε μια προσπάθεια απεργοσπαστικής κίνησης στα μέσα ενημέρωσης, πάλι εμφανίστηκε ο ιδανικός κόσμος του κ. Χατζηδάκη, ο άνθρωπος ο οποίος για την εργασία εκτελεί το τρίτο κατά σειρά συμβόλαιο κατά του δημοσίου συμφέροντος: Ολυμπιακή, ΔΕΗ, εργασία, επιτεύγματα Χατζηδάκη, του καλού Αντιπροέδρου της Νέας Δημοκρατίας.

Αν θυμάστε, μας είχατε βάλει σε μια…

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη, δεν θα σας μείνει χρόνος για το νομοσχέδιο του κ. Βορίδη.

**ΧΡΗΣΤΟΣ ΓΙΑΝΝΟΥΛΗΣ:** Μένει χρόνος για την πραγματικότητα, κύριε Πρόεδρε, που είναι ίσως πιο ισχυρή από τον κ. Βορίδη.

**ΠΡΟΕΔΡΕΥΩΝ (Απόστολος Αβδελάς):** Ναι, αλλά καταναλώσατε όλο τον χρόνο εκεί. Την άλλη εβδομάδα, που θα έχουμε το εργασιακό, θα έχετε όλο τον χρόνο να τα πείτε.

**ΧΡΗΣΤΟΣ ΓΙΑΝΝΟΥΛΗΣ:** Σας ευχαριστώ για την υπόδειξη. Θα προσπαθήσω…

**ΠΡΟΕΔΡΕΥΩΝ (Απόστολος Αβδελάς):** Δεν λέω να μην αναφερθείτε στην επικαιρότητα, προς Θεού.

**ΧΡΗΣΤΟΣ ΓΙΑΝΝΟΥΛΗΣ:** Ναι, ναι, εντάξει.

Είναι το τρίτο, κατά σειρά, εγκληματικό συμβόλαιο κατά του δημοσίου συμφέροντος και σήμερα λέμε ότι όλα αυτά δεν έχουν καμμία επίδραση στον κόσμο. Η τηλεργασία, όπως αναφέρθηκαν και ο εισηγητής της Μείζονος Αντιπολίτευσης και άλλοι συνάδελφοι, είναι μια πολύ σοβαρή υπόθεση, για να ανατεθεί στα χέρια της πολιτικής ηγεσίας του Υπουργείου Εσωτερικών.

Είναι μια πολύ σοβαρή υπόθεση, την ώρα που δεν θέλετε να θεραπεύσετε παθογένειες που αντιμετωπίστηκαν σε μεγάλο βαθμό τα προηγούμενα χρόνια. Έλα, όμως, που είχατε να θρέψετε ένα κράτος που είχε να δει αυτοδύναμη κυβέρνηση της Νέας Δημοκρατίας από το 2009. Τι να κάνουμε; Καταλαβαίνω ότι είναι πάρα πολλές οι πολιτικές υποχρεώσεις που πρέπει να λυθούν και μέσα από το νομοσχέδιο της τηλεργασίας.

Κατά τα άλλα, σας μένουν οι μακροοικονομικές αναλύσεις, σας μένουν οι εύκολα διατυπωμένες δικαιολογίες, που δεν έχουν όμως το λαϊκό ένστικτο, το λαϊκό αισθητήριο, αυτό που σας περιέγραψα στην αρχή.

«Το μεγάλο μας τσίρκο» και η έκκληση της αείμνηστης Τζένης Καρέζη ότι κάτι γίνεται, κάτι βράζει σε αυτή τη χώρα ήταν πολύ μεγάλης συμβολικής σημασίας μήνυμα. Εσείς δεν το παίρνετε τώρα με αυτό που συμβαίνει, με αυτό που βράζει έξω στην κοινωνία και νομοθετείτε -κυριολεκτικά σάς το λέω, χωρίς να υπερβάλλω- ερήμην των συμφερόντων των πολιτών. Ελάτε στην πραγματικότητα! Ελάτε στην Ελλάδα του 2021! Ελάτε στην Ελλάδα που επιχειρηματικά αποδομείται από τον Ιούλιο του 2019. Δεν είναι όλα κυβιστήσεις τύπου Βόρειας Μακεδονίας, Συμφωνίας Πρεσπών. Υπάρχει και η πραγματικότητα. Αρκετά εκτεθήκατε. Προστατεύστε αυτή τη χώρα, η οποία έχει ανάγκη να δει το μέλλον με αισιοδοξία και όχι με τα κομματικά πρότυπα τα δικά σας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ και για την τήρηση του χρόνου, παρ’ όλο που έγινε και η παρατήρηση. Προς Θεού, ο Βουλευτής δεν είναι σε γυάλα -να αναφερθεί στην επικαιρότητα, έχω διαβάσει τι συμβαίνει έξω-, αλλά υπάρχει κι ένα νομοσχέδιο το οποίο πρέπει να συζητήσουμε. Για όλα τα άλλα μπορεί ο Κοινοβουλευτικός Εκπρόσωπος να πάρει τον λόγο. Κανένα πρόβλημα.

Επόμενος ομιλητής είναι ο κ. Ιωάννης - Μιχαήλ Λοβέρδος, Βουλευτής του Β2΄ Δυτικού Τομέα Αθηνών της Νέας Δημοκρατίας.

Ορίστε, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα είναι μια μέρα που δεν πρέπει να ξεχάσουμε. Σήμερα είναι η επέτειος της σφαγής του Διστόμου, μια από τις φρικτότερες θηριωδίες του Β΄ Παγκοσμίου Πολέμου και της ναζιστικής κατοχής της χώρας μας. Το λέω αυτό γιατί αυτά τα εγκλήματα δεν πρέπει ποτέ να τα ξεχάσουμε και έχουν μείνει και ατιμώρητα.

Σήμερα, φίλες και φίλοι, η Ελλάδα κατόρθωσε να δανειστεί και να έχει την εμπιστοσύνη των διεθνών αγορών όσο ποτέ άλλοτε τα τελευταία δέκα-έντεκα χρόνια, μετά τη χρεοκοπία του 2010. Είναι μια σημαντική μέρα και αυτό δείχνει την εμπιστοσύνη των αγορών στην οικονομία, στο ελληνικό κράτος και στην ελληνική Κυβέρνηση. Γι’ αυτό και πρέπει να το χαιρετίσουμε. Είναι μια θετική μέρα σε ό,τι αφορά αυτό το γεγονός.

Δεν είναι ιδιαίτερα θετική σε ό,τι αφορά τις αντιδράσεις που διαπιστώνω σχετικά με το εργασιακό νομοσχέδιο που έρχεται προς συζήτηση και ψήφιση την ερχόμενη εβδομάδα στη Βουλή. Η Αντιπολίτευση έχει κρίνει πως αυτό το νομοσχέδιο -δικαίωμά της- είναι η κορυφή, είναι η μάχη των μαχών. Θα τη χάσει, αλλά σε κάθε περίπτωση αυτό που γίνεται σήμερα, κατά τη γνώμη μου, αποτελεί μια ιδιαίτερη συνθήκη.

Ήρθαν εδώ οι Βουλευτές του ΣΥΡΙΖΑ -τους οποίους άκουσα με πολύ ενδιαφέρον και μερικοί εξ αυτών μού είναι ιδιαίτερα αγαπητοί, όπως ο κ. Μαμουλάκης, ο κ. Ζαχαριάδης- και είπαν πράγματα τα οποία δεν ισχύουν. Μίλησαν, ας πούμε, για αλαζονικές συμπεριφορές της Κυβέρνησης.

Η Κυβέρνηση είναι αλαζονική, όταν φέρνει το νομοσχέδιο στη Βουλή, όπως έχει δικαίωμα; Εσείς, που λέτε ότι η διαδήλωση που έγινε στο κέντρο της Αθήνας εκπροσωπεί τον λαό της εργασίας και το σύνολο των εργαζομένων, δεν είναι αλαζονική συμπεριφορά;

Μερικές χιλιάδες που διαδηλώνουν σήμερα μπορεί να εκφράζουν το σύνολο των βιοπαλαιστών, των μεροκαματιάρηδων αυτής της χώρας, που σήμερα αναγκάστηκαν να πάνε στη δουλειά τους χωρίς να έχουν τη δυνατότητα να πληρώνουν ταξί, με τα πόδια πολλές φορές από το Καματερό, το Χαϊδάρι, το Αιγάλεω, την Πετρούπολη, εκεί όπου είναι η ψυχή της εργατιάς; Γι’ αυτούς τους ανθρώπους που πήγαν στα σουπερμάρκετ, που θα πάτε μετά να ψωνίσετε, καμμία μέριμνα; Αυτούς εκπροσωπείτε, δήθεν; Όχι βέβαια.

Εκπροσωπείτε μια μικρή μειοψηφία εργαζομένων, που πράγματι θίγονται τα συμφέροντά τους. Γιατί, ναι, με το νομοσχέδιο -όχι του Χατζηδάκη- της Κυβέρνησης της Νέας Δημοκρατίας θίγονται οργανωμένες συντεχνίες και συνδικαλιστικά προνόμια. Αυτό είναι αλήθεια. Αυτοί θέλουν να διαδηλώνουν.

Δικαίωμά σας να διαδηλώνετε όσο θέλετε. Δικαίωμά σας να βγείτε στους δρόμους και να διαδηλώνετε, σύμφωνα πάντα με τον νόμο, αλλά δεν είναι δικαίωμά σας να μιλάτε για αλαζονεία. Οι αλαζονικές αυτές συμπεριφορές είναι που έφεραν τη χώρα σε αυτά τα χάλια, οι αλαζονικές συμπεριφορές της Αριστεράς επί δεκαετίες τώρα. Γι’ αυτό μείναμε πίσω, γι’ αυτό οδηγηθήκαμε και στη χρεοκοπία του 2010 και ακόμα μυαλό δεν φαίνεται να βάζετε.

**ΠΑΥΛΟΣ ΠΟΛΑΚΗΣ:** Η Αριστερά φταίει για τη χρεοκοπία;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Εκ των πραγμάτων, ναι, η Αριστερά φταίει, κύριε Πολάκη. Και το λέω και θα το ξαναλέω. Η Αριστερά και οι αριστερές νοοτροπίες φταίνε, αλλά είναι δικαίωμά σας, όταν πάρετε τον λόγο, να πείτε ότι φταίει η Δεξιά.

**ΠΑΥΛΟΣ ΠΟΛΑΚΗΣ:** Θα τα πω στον Βορίδη.

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, σας παρακαλώ.

Κύριε Λοβέρδο, μην απαντάτε, συνεχίστε.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Να τα πείτε στον Βορίδη, με μεγάλη μου χαρά.

Επίσης, σχετικά με αυτούς που ταλαιπωρήθηκαν σήμερα, δεν ταλαιπωρήθηκε ο Βορίδης για να έρθει σήμερα στη Βουλή. Ταλαιπωρήθηκε ο εργαζόμενος για να πάει στη δουλειά του, γιατί τα σουπερμάρκετ είναι ανοικτά ξέρετε, γιατί τα μαγαζιά είναι ανοικτά, οι περισσότερες επιχειρήσεις λειτουργούν σήμερα. Τα μαγαζιά του κέντρου της Αθήνας, που έχουν υποστεί τα πάνδεινα αυτό το διάστημα της πανδημίας, σήμερα δεν έχουν δουλειά. Αυτούς δεν τους σκεφτόμαστε!

**ΠΡΟΕΔΡΕΥΩΝ (Απόστολος Αβδελάς):** Να πάμε και λίγο στο σημερινό νομοσχέδιο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ναι, θα πάω. Έχω το δικαίωμα να λέω ό,τι θέλω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Έχω το δικαίωμα να απαντώ σε αυτά που ακούω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να μην απαντάτε, να μην απαντάτε.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Έχω δικαίωμα.

**ΠΡΟΕΔΡΕΥΩΝ (Απόστολος Αβδελάς):** Βέβαια, δεν φταίτε εσείς. Σας προκάλεσαν. Συμφωνώ.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ξέρετε, σήμερα συμπληρώνονται είκοσι τρεις μήνες από τότε που ανέλαβε την εξουσία η Κυβέρνηση της Νέας Δημοκρατίας και του Κυριάκου Μητσοτάκη. Σε αυτούς είκοσι τρεις μήνες, δεν έχει ξανασυμβεί από το 1974, μια Κυβέρνηση στη μέση της κοινοβουλευτικής θητείας να είναι πιο ισχυρή απ’ ό,τι ήταν την ημέρα των εκλογών. Δεν έχει ξαναγίνει ποτέ άλλοτε. Ποτέ!

Και αυτό πού οφείλεται; Οφείλεται στην ανεπάρκεια του πολιτικού λόγου της Αντιπολίτευσης. Και γιατί υπάρχει ανεπάρκεια; Γιατί δεν μπορέσατε να προσαρμοστείτε στην πραγματικότητα. Η πραγματικότητα σας είναι ξένη.

Φέρνει εδώ ο Βορίδης ένα νομοσχέδιο για την τηλεργασία, κάτι το οποίο είναι αυτονόητο. Αυτονόητο, δηλαδή, θα έπρεπε να είναι εδώ και πολλά χρόνια. Εγώ είχα διαβάσει ένα βιβλίο του Άλβιν Τόφλερ του 1973 -ήμουν ακόμη μαθητής γυμνασίου- που μιλούσε για το ψηφιακό κράτος και για το ηλεκτρονικό σπίτι. Από το 1973! Τότε ήταν μελλοντολογία. Σήμερα είναι πραγματικότητα.

Αντί, λοιπόν, να έρθετε εδώ να του πείτε «κοίτα, Βορίδη, εκεί έκανες λάθος, εκεί έκανες λάθος, εκεί έκανες λάθος» και να του φέρετε προτάσεις, που να του πω και εγώ «βρε Μάκη, πώς το σκέφτηκε ο Ζαχαριάδης, ο Ραγκούσης, ο Πολάκης ή οποιοσδήποτε άλλος και δεν το σκεφτήκαμε εμείς;», εσείς λέτε όχι! Άρνηση, να μην περάσει αυτό το νομοσχέδιο!

Όμως, αυτό δεν είναι πρόοδος -και μιλάτε για προοδευτική Αριστερά-, αυτό είναι αντίδραση. Η αντίδραση είναι να μη δέχεσαι καμμία αλλαγή. Αντίδραση είναι να μη δέχεσαι ούτε την τηλεργασία ούτε κανένα από αυτά τα νομοσχέδια που φέρνει η Κυβέρνηση. Για το εργασιακό θα τα πούμε την ερχόμενη εβδομάδα.

Το να προσαρμοσθείς στη διεθνή πραγματικότητα είναι το λογικό. Το παράλογο είναι να θες να μην αλλάξει τίποτα, να μην αλλάξουν τα προνόμια των συνδικαλιστών, να μην αλλάξει ο τρόπος εργασίας στον δημόσιο τομέα, να μην αλλάξει απολύτως τίποτα.

Ξέρετε, ζούμε σε εποχές πάρα πολύ δύσκολες, σε μια κοινωνία που είναι σε μετάβαση, πολύ μεγάλη μετάβαση, γιατί η τεχνολογία έχει φέρει μια τεράστια επανάσταση, τη μεγαλύτερη στην ιστορία της ανθρωπότητας. Σε συνδυασμό με την πανδημία, αυτή η επανάσταση πρέπει να μας βρει έτοιμους, για να μπορέσουμε να την αντιμετωπίσουμε όσο το δυνατόν θετικότερα για τη χώρα μας, για την πατρίδα μας, για τον λαό της, για το μέλλον αυτού του έθνους.

Αυτό προσπαθεί να κάνει η Κυβέρνηση του Κυριάκου Μητσοτάκη, η Κυβέρνηση της Νέας Δημοκρατίας, όλοι εμείς μαζί και σε αυτό θα επιμείνουμε γιατί αυτό θέλει το εκλογικό σώμα, αυτό θέλει ο λαός μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ εσάς και για την τήρηση του χρόνου, κύριε Λοβέρδο.

Καλείται στο Βήμα ο κ. Μάριος Κάτσης, ο Θεσπρωτός, από τον ΣΥΡΙΖΑ - Προοδευτική Συμμαχία.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Είναι προφανής η προσπάθεια των κυβερνητικών Βουλευτών να κοντύνουν πολιτικά τη σημερινή κινητοποίηση. Τους έχει πιάσει άγχος προφανώς από τις χιλιάδες του κόσμου που διαδηλώνουν και απεργούν και κατέβηκαν σήμερα στον δρόμο και επενδύουν στον κοινωνικό αυτοματισμό, όπως ο προηγούμενος ομιλητής. Δεν είναι εδώ βέβαια, ήθελα να του απαντήσω. Και επενδύουν στον κοινωνικό αυτοματισμό, αναφερόμενοι στους ανθρώπους που πάνε στις δουλειές τους, ότι δυσκολεύονται να μετακινηθούν σήμερα. Αλλά δεν έχουν να πουν κουβέντα οι κυβερνητικοί Βουλευτές στους εργαζόμενους που κόβονται οι μισθοί τους, που θα δουλεύουν απλήρωτες υπερωρίες, που αυξάνονται οι ώρες εργασίας από οκτώ σε δέκα.

Κουνήστε όσο θέλετε το δάχτυλο. Δεν διαβάζετε μόνο εσείς τα νομοσχέδια. Μας λέτε και αδιάβαστους, όπως άκουσα νωρίτερα έναν άλλο συνάδελφο. Απλήρωτες υπερωρίες! Τι νομίζετε; Ότι μπορείτε να κρύψετε την πραγματικότητα; Δεν θα το δει ο εργαζόμενος, δηλαδή, ότι θα δουλεύει δεκάωρο και θα πληρώνεται σε ρεπό; Δεν θα το δει; Και μιλάτε και επενδύετε στον κοινωνικό αυτοματισμό.

Δεν βλέπετε, όμως, ότι στην πραγματικότητα πολιτικά είστε απομονωμένοι, όλα τα κόμματα είναι απέναντι στο νομοσχέδιο Χατζηδάκη, στο νομοσχέδιο-λαιμητόμο, που καταργεί εργασιακά δικαιώματα. Οι κοινωνικοί και συλλογικοί φορείς και οι μικρομεσαίοι είναι όλοι απέναντι. Μείνατε μόνο με τον ΣΕΒ να συμπορεύεστε. Είστε απομονωμένοι και πολιτικά και κοινωνικά, αλλά προφανώς εκτελείτε προεκλογικά γραμμάτια. Αυτός ήταν ο στόχος σας.

Όσο για τον κ. Λοβέρδο, που έφυγε νωρίτερα, μια και τον διαδέχθηκα στο Βήμα, θα ήθελα να πω ότι τον θυμάμαι σε ένα βιντεάκι την εποχή που κυβερνούσε ο ΣΥΡΙΖΑ να λέει από ένα κανάλι: «Αισθάνεστε ασφαλείς, τηλεθεατές;», αναφερόμενος τότε στην εγκληματικότητα. Και θέλω σήμερα εγώ να ρωτήσω τον κ. Λοβέρδο και τους Βουλευτές της Νέας Δημοκρατίας: Εσείς, κύριε Λοβέρδο και οι Βουλευτές της κυβερνητικής πλειοψηφίας, αισθάνεστε ασφαλείς, που καθημερινά εκτελούνται συμβόλαια πληρωμένα και πέφτουν «βροχή», «χαλάζι» οι σφαίρες καθημερινά σε γειτονιές της Ελλάδας, παντού, και μέρα μεσημέρι; Αισθάνεστε ασφαλής με τον κ. Χρυσοχοΐδη; Αισθάνεστε ασφαλείς με το νομοσχέδιο που φέρνει ο κ. Χατζηδάκης; Αισθάνονται ασφαλείς οι ψηφοφόροι σας, αυτοί που εκπροσωπείτε, η νέα γενιά; Αλλά, τι ρωτάω; Ρητορικά ήταν αυτά τα ερωτήματα, όταν δεν είχε το σθένος καν να ζητήσει συγγνώμη για κάποιες απρέπειες που είχε εκστομίσει στο νομοσχέδιο για τη συνεπιμέλεια.

Σήμερα συζητάμε για ένα νομοσχέδιο, αυτό της τηλεργασίας στον δημόσιο τομέα, τη στιγμή που η Βουλή συζητά αυτό το νομοσχέδιο-λαιμητόμο, τη στιγμή που χιλιάδες συμπολίτες μας διαδηλώνουν. Η Κυβέρνηση Μητσοτάκη, με ξεπερασμένες συνταγές από νεοφιλελεύθερα εγχειρίδια της σχολής του Σικάγο και μεταρρυθμίσεις από τα πανέρια της Θάτσερ και του Ρίγκαν, έρχεται να προκαταλάβει ότι η επόμενη μέρα μετά την πανδημία θα είναι πολύ χειρότερη για το βιοτικό επίπεδο της κοινωνικής πλειοψηφίας και πολύ καλύτερη για τους πλούσιους και ισχυρούς εργοδότες στη χώρα. Με λίγα λόγια, η πολιτική σας είναι η κλασική δεξιά νεοφιλελεύθερη πολιτική, που κάνει τους μεσαίους και φτωχούς φτωχότερους και τους πλούσιους πλουσιότερους, κύριε Βορίδη.

Τώρα να αναφερθώ και στο νομοσχέδιο. Είναι σαφές ότι η τηλεργασία που εφαρμόστηκε στον δημόσιο και τον ιδιωτικό τομέα λόγω της πανδημίας είναι μια νέα πραγματικότητα και, απ’ ό,τι φαίνεται, αυτή η πραγματικότητα ήρθε να μείνει και για τη μετέπειτα εποχή.

Από την εμπειρία που βίωσαν οι εργαζόμενοι στη χώρα με την τηλεργασία είναι αλήθεια ότι δεν έχουμε αναλυτικά εμπειρικά στοιχεία για το πώς λειτούργησε στον ελληνικό δημόσιο και ιδιωτικό τομέα το προηγούμενο διάστημα. Όλοι μας, συνομιλώντας με συμπολίτες μας αλλά και από εμάς τους ίδιους, έχουμε αποκομίσει και θετικές και αρνητικές εμπειρίες για το ζήτημα.

Στα θετικά είναι ο περιορισμός των μετακινήσεων από και προς την εργασία και το περιβαλλοντικό αποτύπωμα, λόγω μείωσης κίνησης στους δρόμους, περισσότερος χρόνος με την οικογένεια, ειδικά με τους γονείς, δυνατότητα να εργάζεσαι από την επαρχία, που ενισχύει την αποκέντρωση, δυνατότητα αύξησης στην απασχόληση των ατόμων με αναπηρία.

Ωστόσο, υπάρχουν και αρκετές αρνητικές πτυχές, πάρα πολύ σημαντικές. Εμπειρικά πολλοί εργαζόμενοι ανέφεραν ότι επί της ουσίας δούλευαν πολύ περισσότερο από το σπίτι και χωρίς κανένα ωράριο, ελαστικοποιώντας έτι περαιτέρω την εργασία. Επίσης, είχαμε μία νέα μετακύλιση των πάγιων εξόδων της εργασίας από τον εργοδότη στον εργαζόμενο. Πλέον, το ρεύμα, νερό, ίντερνετ, θέρμανση, τα κατάλληλα έπιπλα για τη σωστή στάση του σώματος, αλλά και ο υπολογιστής και τα αναλώσιμα του γραφείου πληρώνονται από την τσέπη του εργαζόμενου, που επωμίζεται ένα μεγάλο κόστος, ελαφρύνοντας τις συμβατικές υποχρεώσεις του εργοδότη. Πολλοί ανέφεραν την αποξένωση από την ανθρώπινη επαφή, που οδηγεί σε επιδείνωση της ψυχικής και σωματικής υγείας των εργαζομένων και είναι κάτι που δεν πρέπει να περνάει απαρατήρητο.

Ως εκ τούτου, είναι αναγκαία η θέσπιση κατάλληλου ρυθμιστικού πλαισίου. Είναι υπαρκτή η ανάγκη και δεν είμαστε επί της αρχής αντίθετοι στο να υπάρχει πλαίσιο. Είναι σημαντικό ότι πρέπει να λαμβάνουμε υπ’ όψιν το δικαίωμα του υπαλλήλου στην αποσύνδεση, δηλαδή να κλείνει τον υπολογιστή του μετά το πέρας του ωραρίου, να μην είναι διαθέσιμος ανά πάσα ώρα και στιγμή.

Ως προς την ανάγκη τήρησης των προσωπικών δεδομένων, αντιμετωπίζετε το ζήτημα επιδερμικά, θυμίζοντας περισσότερο έκθεση ιδεών, που περιέχει σκόπιμες ασάφειες, κατά τη γνώμη μου. Κρίσιμες λεπτομέρειες, όπως, για παράδειγμα, το ζήτημα της ρύθμισης της προστασίας των προσωπικών δεδομένων, παραπέμπονται σε μελλοντικά προεδρικά διατάγματα ή άλλες κανονιστικές πράξεις της διοίκησης, καθιστώντας επισφαλή τη ρύθμισή τους. Θα έπρεπε να αναφέρεται στο νομοσχέδιο ρητά ο τρόπος που δεν θα καταπατάται η ιδιωτικότητα των εργαζομένων στην τηλεργασία.

Επιπροσθέτως, η απουσία θέσπισης ενιαίων προϋποθέσεων, κανόνων και κριτηρίων συνδεδεμένων με τα οργανογράμματα των φορέων για την υπαγωγή των δημόσιων φορέων στο πλαίσιο της τηλεργασίας αναμένεται να προκαλέσει δυσχέρειες στην εφαρμογή του, διαφορετικές προσεγγίσεις μεταξύ των φορέων και να δημιουργήσει υπαλλήλους διαφορετικών ταχυτήτων μέσα από το φίλτρο του πελατειασμού.

Πώς το είπατε, κύριε Βορίδη, όταν ρωτηθήκατε σε μία συνέντευξη, νομίζω, για τη στελέχωση των διοικήσεων των νοσοκομείων με «γαλάζια» στελέχη; «Ποιους θα βάζαμε; Τους ξένους;».

Αυτοί οι δικοί σας, οι άριστοι, που λέτε «έλα ντε», κύριε Βορίδη, είναι που βαρύνονται με τις εγκληματικές πράξεις που οδήγησαν σε πολλά νοσοκομεία να έχουμε 100% θνησιμότητα στις ΜΕΘ και μετά, εκ των υστέρων, να τους διώχνετε και να έχουμε εισαγγελικές παραγγελίες. Αυτό το «έλα ντε» πληρώνει σήμερα η ελληνική κοινωνία.

Και εδώ τι βλέπουμε; Την ίδια λογική. Δεν τίθενται συγκεκριμένες προϋποθέσεις και κριτήρια για τη θέση ενός υπαλλήλου σε καθεστώς τηλεργασίας και επαφίεται ουσιαστικά στον προϊστάμενο, τους οποίους μπορεί εσείς να τοποθετήσετε με κομματικά κριτήρια. Άρα εδώ λέμε ότι όποιος έχει «μπάρμπα στην Κορώνη» και θέλει θα τηλεργάζεται, μιας και μιλάμε για τον δημόσιο τομέα στο παρόν νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Κάτση.

**ΜΑΡΙΟΣ ΚΑΤΣΗΣ:** Η ρύθμιση του καθεστώτος της τηλεργασίας πρέπει να είναι σε μια κατεύθυνση που δεν θα διευρύνει τις ανισότητες, και κυρίως τις ψηφιακές, αλλά θα τις αμβλύνει. Και όταν μιλάμε για ανισότητες, όπως τις ορίζει ο ψηφιακός δείκτης DESI της Ευρωπαϊκής Επιτροπής, μιλάμε για τη δυνατότητα πρόσβασης στο ίντερνετ. Αλήθεια, όλοι οι εργαζόμενοι σε ορεινά χωριά έχουν ίντερνετ εκεί πέρα, έχουν πάει οι ευρυζωνικές υποδομές; Για βασικές και εξειδικευμένες ψηφιακές δεξιότητες στους εργαζόμενους. Για ενσωμάτωση των νέων τεχνολογιών. Πρέπει αυτά να τα παρέχουν οι εργοδότες στους εργαζόμενους, εν προκειμένω το δημόσιο προς τους υπαλλήλους.

Με το άρθρο 12 λέτε ότι μπορούν να χρησιμοποιούν τον δικό τους υπολογιστή και να εργάζονται. Έχουν όλοι τα κατάλληλα μέσα; Έχετε προβλέψει επιμορφωτικά σεμινάρια ενδεχομένως σε υπαλλήλους; Ακόμα, δεν υπάρχει ξεκάθαρο πλαίσιο ενθάρρυνσης της τηλεργασίας για ειδικές ομάδες, όπως άτομα με αναπηρία, με χρόνιες παθήσεις ή μέλη μονογονεϊκών οικογενειών.

Ιδιαίτερα κρίσιμο είναι επίσης το θέμα των συμβάσεων που θα συναφθούν στον τομέα της τηλεργασίας. Απαιτούμε πλήρη διαφάνεια και λογοδοσία, να σταματήσει το πάρτι των απευθείας αναθέσεων.

Τέλος, η τηλεργασία μπορεί να αποτελέσει χρήσιμο συμπληρωματικό εργαλείο για τον δημόσιο τομέα, σε καμμία, όμως, περίπτωση δεν μπορεί να υποκαταστήσει τη διά ζώσης εργασία. Δεν θα επιτρέψουμε στα χέρια του κ. Μητσοτάκη και του κ. Βορίδη, που ξέρουμε τις προθέσεις τους, τις έχουμε δει, να αποτελέσει μοχλό για τη μείωση του εργατικού δυναμικού στις υπηρεσίες, τη μείωση των μισθών, την αύξηση του φόρτου εργασίας, την ελαστικοποίηση του ωραρίου.

Να ξέρετε ότι, όπως είπε και ο Πρόεδρός μας, ο Αλέξης Τσίπρας, από τη σημερινή συγκέντρωση, ο κόσμος της εργασίας, κύριε Υπουργέ, πολύ σύντομα και στον κ. Μητσοτάκη και σε εσάς τους Υπουργούς θα σας δώσει μόνιμο ρεπό. Να είστε καλά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Χαράλαμπος Παπαδημητρίου από τη Νέα Δημοκρατία, ο οποίος εκλέγεται στον Β3΄ Νότιο Τομέα Αθηνών.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Μας μπερδέψατε, αγαπητέ συνάδελφε. Ήμουν υποχρεωμένος να ρωτήσω τον Υπουργό Εσωτερικών για το μήπως κάνω λάθος σε ποια παράταξη είστε. Όμως, είναι ελεύθερη η κυκλοφορία, όπως ελεύθερο είναι να ονειρεύεστε. Κάντε όνειρα κι εδώ είμαστε εμείς να τα υποστηρίξουμε.

Δεν μπορώ, όμως, να καταλάβω το εξής. Γιατί τώρα στο θέμα της εργασίας από το σπίτι, δηλαδή μιας ευέλικτης μορφής, πριν καλά καλά τελειώσει αυτή η περίοδος, δυστυχώς, με την COVID, αντί να πείτε ότι επιτέλους έχουμε μια Κυβέρνηση η οποία σπεύδει να προσαρμόζεται, σπεύδει να κάνει αυτό που χρειάζονται και οι άνθρωποι για να ζήσουν καλύτερα -σε αυτό λέτε εντάξει, άντε και να το δεχθούμε, έχετε και κάποιες παρατηρήσεις, μπορούμε να πάμε παρακάτω, τις παρατηρήσεις όλοι είμαστε σύμφωνοι να τις συζητούμε-, γιατί σε αυτό που υπάρχει άμεση αντίδραση συμφωνείτε, ενώ στις ρυθμίσεις οι οποίες έρχονται δεν συμφωνείτε.

Ήθελα να παρακαλέσω και το Προεδρείο -με όλο τον σεβασμό βεβαίως, αλλά επειδή είδα τον κ. Ζαχαριάδη, εγώ περίμενα να έρθει η σειρά μου να μιλήσω- την επόμενη φορά, μπορεί να έχω κάποιο κομματικό καθήκον, να απευθυνθώ στο Προεδρείο.

Κύριε Ζαχαριάδη, μη βάζετε τις φωνές. Μιλήσατε στην εκδήλωση εκεί, τα είπατε μεταξύ σας, τα ακούσατε. Δεν μας τρομάζετε. Θα προχωρήσουμε βήμα βήμα στο να πάει αυτή η χώρα μπροστά. Έχουμε μπροστά μας κυριολεκτικά τόσες πολλές ευκαιρίες, που θα είμαστε καταδικασμένοι από τα παιδιά μας αν αφήσουμε ξανά να περάσουν. Κι αυτό δεν πρόκειται να το κάνουμε. Είναι ευκαιρία και δίνεται κυρίως στους νεότερους, οι μορφές οι οποίες επιτρέπουν να συμβαδίζουν και να συμβιβάζεις τη δουλειά σου με την οικογένεια. Τη θέλουμε την οικογένεια και θέλουμε να μεγαλώσει και πρέπει να δώσουμε κίνητρο γι’ αυτό, πολλά περισσότερα από όσα έχουμε ήδη δώσει. Και αυτές οι μορφές που λέμε, όμως, και η διευθέτηση είναι κίνητρο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Συμφωνώ.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Όταν ένας άνθρωπος, όπως το κάνουν σε όλη την Ευρώπη πλέον, λέει εγώ θέλω να δουλέψω κάποιες μέρες περισσότερο και να προσθέσω αυτές τις ώρες που παίρνω να τις κάνω κάτι άλλο που γουστάρω εγώ, όταν παντού στην Ευρώπη έχουν αυτό το δικαίωμα, θα πούμε στις νεότερες γενιές δεν το έχεις ή μήπως πρέπει να εγκριθεί από το κόμμα για να αποκτήσει αυτό το δικαίωμα; Δικαιώματα δίνουμε. Είναι ένα προοδευτικό νομοσχέδιο. Είναι ένα νομοσχέδιο, το οποίο, εδώ θα είμαστε, θα ταλαιπωρηθείτε όλη την επόμενη βδομάδα και κυρίως θα ταλαιπωρηθείτε όταν -και εκεί είναι το χειρότερο- όλοι αυτοί θα αρχίσουν να το χρησιμοποιούν. Λέτε συνεχώς ως μοναδικό επιχείρημα ότι είναι κακά τα αφεντικά. Βεβαίως και υπάρχουν κακά αφεντικά. Υπάρχουν καλοί και κακοί Βουλευτές, καλοί και κακοί Υπουργοί, καλά και κακά παιδιά, καλά και κακά αφεντικά.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κακοί Υπουργοί;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, όχι τέτοια σχόλια.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Φυσικά! Είναι δικιά μας δουλειά να διαλέγουμε τι θέλουμε να κάνουμε και πώς θέλουμε να το κάνουμε και να τους κρίνουμε. Πρέπει να δώσουμε, λοιπόν, ευκαιρίες και την ευκαιρία αυτή θα τη δώσουμε.

Άκουσα τον εισηγητή του KKE να λέει για τριάντα πέντε ώρες. Είναι πρωτότυπο το τριάντα πέντε, δεν είπε τριάντα έξι, που κατοχύρωσαν οι Γάλλοι και το λένε με γαλλική πατέντα. Θα ήθελα, όμως, να ρωτήσω: Αν συμφωνούσαμε -θεωρητικά εγώ συμφωνώ- να πάμε σε λιγότερες ώρες εργασίας, πρέπει να ανέβει η ανταγωνιστικότητα, η παραγωγικότητα, πρέπει να κάνουμε όλα αυτά όπως είναι αυτά που φέρνει ο κ. Χατζηδάκης και τα συζητά η Βουλή. Αν συμφωνούσαμε σε αυτό, γιατί θα διαφωνούσαμε στην ευέλικτη εργασία; Γιατί θα διαφωνούσαμε με τις ευέλικτες μορφές εργασίας; Γιατί θα διαφωνούσαμε στη διευθέτηση;

Άρα νομίζω ότι έχουμε λίγο μπερδεμένα τα πράγματα στο πώς τα σκεφτόμαστε. Πρέπει να βγάλουμε τις παρωπίδες τις κομματικές, για να αρχίσουμε να σκεφτόμαστε λίγο πιο ανοικτά, λίγο πιο ευαίσθητα στην πραγματικότητα η οποία είναι μπροστά μας.

Θέλουμε να προσελκύσουμε -και δεν διαφωνούμε σε αυτό- νέες μορφές επιχειρηματικότητας στην Ελλάδα. Θέλουμε να γυρίσουν από έξω, που δυστυχώς εξορίστηκαν, άνθρωποι ικανότατοι. Πώς θα γυρίσουν; Θα αφήσουν εκεί τη δυνατότητα που έχουν; Το διάβαζε το πρωί ο καλός συνάδελφος μου στον «ΣΚΑΪ» σε εμένα που ήμουνα δίπλα του ότι ένας κύριος ο οποίος έχει πάει να κάνει την ειδικότητά του, γιατί εδώ δεν έβρισκε ως γιατρός καρδιολόγος, έλεγε ότι εγώ επωφελούμαι από αυτό το μέτρο. Επωφελούμαι γιατί θέλω να δω τα παιδιά μου τώρα που μεγαλώνουν, όχι αργότερα. Λεφτά θα βγάζω κι αύριο. Ακριβώς έτσι το έλεγε. Πρέπει, λοιπόν, να προσαρμοστούμε.

Δεν θέλω περισσότερο χρόνο. Δύο παρατηρήσεις μόνο, επειδή και ο κ. Βιλιάρδος, που είναι πάντοτε διαβασμένος στα οικονομικά, έβαλε ένα θέμα που είναι πολύ σημαντικό. Η Βουλή, έτσι κι αλλιώς, ελέγχει τη Στατιστική Αρχή. Δεν έχει ο κ. Βιλιάρδος παρά να το ζητήσει να έρθει προς έλεγχο. Δεν είναι, όμως, σωστό. Δεν είναι σωστό και είναι ατόπημα του συναδέλφου και Κοινοβουλευτικού Εκπροσώπου της Ελληνικής Λύσης να λέμε ότι η Στατιστική Υπηρεσία δεν έχει το κύρος που της αρμόζει και που χρειάζεται να έχει. Αν δεν το είχε, θα το βλέπατε στα επιτόκια των ομολόγων. Θα το βλέπατε εκεί. Όπως το είδαμε και όπως το βλέπουμε και σήμερα με το πώς έχουν πάει αυτόν τον καιρό. Όπως, άλλωστε, το γεγονός ότι η βιομηχανική παραγωγή κάνει 22% πάνω στον μήνα του Απριλίου, που βγήκαν τα στοιχεία, που είναι η καλύτερη επίδοση από τότε που μπήκαμε στην κρίση, το 2010, που είναι δέκα μονάδες πάνω ο δείκτης από εκεί που τον άφησε ο ΣΥΡΙΖΑ.

Όλα αυτά δείχνουν ότι έχουμε μπροστά προκλήσεις τις οποίες πρέπει να τις πάρουμε. Και για να τις πάρουμε, κύριοι της Αντιπολιτεύσεως, πρέπει να ξεχωρίζουμε μεταξύ υπερωριών, διευθέτησης της εργασίας. Είναι δύο διαφορετικοί κόσμοι. Ελάτε και στον διπλανό, υπάρχει χώρος.

Κατά τα λοιπά, θα κάνω ό,τι μπορώ, κύριε Υπουργέ, να πείσω την παράταξή μου να πάμε σε ονομαστική ψηφοφορία. Θέλω να σας δω να καταψηφίζετε τις ρυθμίσεις για τους πατεράδες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Παπαδημητρίου, και για την τήρηση του χρόνου.

Τον λόγο έχει ο κ. Γεώργιος Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, δεν μπορώ παρά να ξεκινήσω αναφερόμενος στην ημέρα τιμής και μνήμης από το ολοκαύτωμα του Διστόμου. Στις 10 Ιουνίου του 1944 σταμάτησε επί της ουσίας ο χρόνος για ένα από τα ειδεχθέστερα, τα πλέον αποτρόπαια εγκλήματα κατά της ανθρωπότητας. Διακόσιοι είκοσι οκτώ νεκροί, γυναίκες, παιδιά, γέροι. Μια θηριωδία εναντίον ενός λαού, εναντίον της δημοκρατίας και της ελευθερίας. Αυτές οι μνήμες θα πρέπει να μας διδάσκουν ότι θα πρέπει να είμαστε ενωμένοι απέναντι σε οποιαδήποτε τέτοια επιβουλή.

Ακούγοντας τους συναδέλφους του ΣΥΡΙΖΑ και ιδιαίτερα τον τελευταίο, μου θύμισαν μια παροιμία που λέμε στα μέρη μας ότι «ο νηστικός καρβέλια ονειρεύεται». Προφανώς έχετε πάρει διαζύγιο, αγαπητοί συνάδελφοι του ΣΥΡΙΖΑ, με την πραγματικότητα. Γιατί η πραγματικότητα τι λέει; Λέει ότι η Νέα Δημοκρατία, η Κυβέρνησή μας, μετά από δύο περίπου χρόνια -σε έναν μήνα περίπου κλείνουμε δύο χρόνια- διακυβέρνησης και έχοντας να αντιμετωπίσει τη χειρότερη υγειονομική κρίση όλων των εποχών, έχοντας να αντιμετωπίσει μια επιθετικότητα από την Ανατολή, έχοντας να αντιμετωπίσει φυσικά φαινόμενα δύσκολα, καταστροφές, παραμένει η ισχυρή πολιτική δύναμη που απολαμβάνει την εμπιστοσύνη του ελληνικού λαού.

Κι αν αυτό δεν σας φτάνει, δεν προβληματίζεστε από το γεγονός ότι οι διεθνείς αγορές εμπιστεύονται την Ελλάδα, εμπιστεύονται πλέον την Κυβέρνηση της Νέας Δημοκρατίας και έρχονται και μας δανείζουν με εξαιρετικά μικρά χαμηλά επιτόκια; Δεν είναι αυτά, αν μη τι άλλο, δείγματα γραφής για τον ορθό δρόμο, τον αποτελεσματικό δρόμο που ακολουθεί ο Κυριάκος Μητσοτάκης και η Κυβέρνηση της Νέας Δημοκρατίας;

Κουβεντιάζουμε σήμερα ένα νομοσχέδιο που έχει να κάνει με το αυτονόητο, κάτι που το επιτάχυνε η πανδημία, η οποία είναι αλήθεια ότι ταλαιπώρησε και δοκίμασε τις αντοχές όλων μας, την υπομονή μας, την υγεία μας, την οικονομία μας, αλλά, ταυτόχρονα, λειτούργησε και ως επιταχυντής σε ορισμένες διαδικασίες, όπως είναι και η τηλεργασία. Λίγο βίαια; Λίγο απότομα; Λίγο απροετοίμαστα; Μπήκε, όμως, στη ζωή μας και τα καταφέραμε, παρά τις όποιες δυσκολίες, παρά το γεγονός ότι πιθανότατα να ήταν μία πρωτόγνωρη διαδικασία. Τα καταφέραμε, λειτούργησε αποτελεσματικά και πλέον ερχόμαστε, με το σχέδιο νόμου που φέρνει το Υπουργείο Εσωτερικών, να το εντάξουμε στην καθημερινότητά μας, να το εντάξουμε στην πραγματικότητα, σε αυτή την πραγματικότητα από την οποία εσείς -όπως σας είπα- έχετε πάρει διαζύγιο.

Και, ξέρετε, όταν ήμασταν φοιτητές, μπορεί άνετα να λέγαμε «αλίμονο στην πραγματικότητα, αν δεν συμφωνεί μαζί μας». Σήμερα, όμως, όντες ώριμοι και κατέχοντες θέσεις ευθύνης οφείλουμε να προσαρμοζόμαστε στην πραγματικότητα, να προσπαθούμε να τη διαμορφώσουμε, αλλά κυρίως να κοιτάμε μπροστά. Γιατί, πέρα από την πραγματικότητα, έχω την αίσθηση ότι ο ΣΥΡΙΖΑ έχει πάρει διαζύγιο και από την έννοια της αλλαγής, της μετεξέλιξης, της μεταρρύθμισης, της προοδευτικότητας. Στέκεται αρνητικά επί παντός επιστητού, αρκεί και μόνο να είναι απέναντι από την Κυβέρνηση. Αυτό δεν συνιστά εχέφρονα Αντιπολίτευση, δεν συνιστά στιβαρή πολιτική δύναμη και ιδιαίτερα για ένα νομοσχέδιο που θα έρθει σύντομα στη Βουλή -την επόμενη εβδομάδα- και το οποίο έχει να κάνει με την προσαρμογή στη νέα πραγματικότητα, με την προσαρμογή στις εξελίξεις, στο μέλλον των εργασιακών συνθηκών.

Και χρησιμοποιείτε έωλα επιχειρήματα, που δεν έχουν καμμία σχέση με την πραγματικότητα. Λέτε ότι καταργείται το οκτάωρο. Μα, πού το είδατε; Η βάση του νομοσχεδίου δεν είναι το οκτάωρο, δεν είναι οι σαράντα ώρες εργασίας την εβδομάδα; Γιατί θέλετε να στερήσουμε το δικαίωμα από τις επιχειρήσεις και κυρίως από τον εργαζόμενο που θέλει να έχει μια ευελιξία πάνω στο οκτάωρο και δουλεύοντας κάποιες ημέρες, κάποιες ώρες, παραπάνω αξιοποιεί αυτές τις ημέρες με άδειες ή με επιπλέον ρεπό; Γιατί δεν σκέφτεστε όλους εκείνους -και κυρίως τους περιοδικά εργαζόμενους στον τουρισμό- που δουλεύουν τέσσερις, πέντε μήνες και παραπάνω από οκτώ ώρες καθημερινά, οι οποίοι θα αξιοποιήσουν τη δυνατότητα αυτή για να τους προσμετρηθεί ο επιπλέον χρόνος εργασίας, με ό,τι αυτό συνεπάγεται και για τις ασφαλιστικές τους δυνατότητες και για τις συνταξιοδοτικές τους δυνατότητες;

Θα συνηγορήσω απόλυτα σε αυτό που είπε ο προηγούμενος συνάδελφος. Θα ήθελα, πραγματικά, και εγώ να δω τι θα πείτε στον εργαζόμενο πατέρα, που έχει επιπλέον προνόμια με το νέο σχέδιο νόμου.

Αγαπητές και αγαπητοί συνάδελφοι, η ίδια η φύση καταδικάζει στον αφανισμό όλα εκείνα τα είδη που δεν μπορούν να προσαρμοστούν στη νέα πραγματικότητα και, απ’ ό,τι φαίνεται, μάλλον είστε είδος προς πολιτική εξαφάνιση, γιατί δεν μπορείτε να προσαρμοστείτε στην πραγματικότητα, δεν μπορείτε να ακολουθήσετε τις εξελίξεις, δεν μπορείτε να είστε καινοτόμοι, να είστε πρωτοπόροι. Έχετε γίνει οπισθοδρομικοί, έχετε γίνει κάτι παραπάνω και από συντηρητικοί.

Εδώ, κύριε Υπουργέ, θα ήθελα να πω ότι κινείται στη σωστή κατεύθυνση η διαδικασία που δίνει τη δυνατότητα σίτισης και στέγασης στους εργαζόμενους των ορεινών, μειονεκτικών, απομακρυσμένων περιοχών. Και σας το λέω αυτό διότι προχθές επισκέφθηκα τον ορεινό Δήμο της Αργιθέας, όπου το πρόβλημά του είναι το στελεχιακό δυναμικό. Αυτή η ρύθμιση έρχεται να προσδώσει νέες δυνατότητες, νέες ευκαιρίες σε ανθρώπους που θέλουν να εργαστούν σε αυτές περιοχές και κυρίως τους διευκολύνει να το κάνουν αυτό.

Ορθή είναι και η τροπολογία που έρχεται για τη ρύθμιση των χρεών.

Θα ήθελα να εξετάσετε τη δυνατότητα να δοθεί μία πρόσθετη παράταση στην ευκαιρία που είχε δοθεί για τη δήλωση των επιπλέον τετραγωνικών προς την τοπική αυτοδιοίκηση σε εκείνους που δεν το έχουν κάνει μέχρι τώρα. Είναι αρκετοί και νομίζω ότι πρέπει να το κάνουμε.

Η τηλεργασία -και κλείνω με αυτό- είναι και μια ευκαιρία για τις ορεινές, μειονεκτικές περιοχές ή για την ύπαιθρο χώρα, προκειμένου να μπορέσουν από εκεί οι εργαζόμενοι να αξιοποιήσουν αυτή τη νέα δυνατότητα. Αρκεί να τρέξουμε με πιο γρήγορους ρυθμούς την επέκταση των νέων τεχνολογιών στις «λεύκες», όπως λέγονται, περιοχές.

Η Νέα Δημοκρατία, αγαπητές και αγαπητοί συνάδελφοι, ανταποκρίνεται στα κελεύσματα των καιρών. Είναι μια δύναμη αλλαγής, είναι μια δύναμη εκσυγχρονισμού, είναι μια δύναμη προόδου. Έτσι θα προχωρήσουμε και όσοι μπορούν ας μας ακολουθήσουν. Οι υπόλοιποι ας μείνουν με τις ιδεοληψίες τους και τις εμμονές τους.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα η κ. Ραλλία Χρηστίδου από τον ΣΥΡΙΖΑ - Προοδευτική Συμμαχία, η οποία εκλέγεται στον Β3΄ Νότιο Τομέα Αθηνών.

Ορίστε, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ θερμά, κύριε Πρόεδρε.

Κυρίες και κύριοι συνάδελφοι, βρισκόμαστε σήμερα στην ασυνήθιστη θέση να συζητάμε στην Ολομέλεια της Βουλής επί της ουσίας μισό νομοσχέδιο, ένα νομοσχέδιο που αφορά, σύμφωνα με τον τίτλο του, την τηλεργασία, αλλά μόνο στον δημόσιο τομέα, ενώ ρυθμίσεις για τηλεργασία στον ιδιωτικό τομέα εμφανίζονται σε άλλο νομοσχέδιο, που συζητείται ταυτόχρονα, την ίδια ακριβώς περίοδο, στις επιτροπές του Κοινοβουλίου. Συμπεριλαμβάνονται στο άρθρο 67 στο εκτρωματικό νομοσχέδιο του «υπουργείου εργοδοσίας», που ψευδεπίγραφα ονομάζεται Υπουργείο Εργασίας.

Το γιατί η τηλεργασία και οι αναγκαίες ρυθμίσεις που πρέπει να γίνουν αναφορικά με αυτή έχουν χωριστεί σε δύο νομοσχέδια, μόνο οι άριστοι του «επιτελικού» κράτους το καταλαβαίνουν. Οι υπόλοιποι κοινοί θνητοί θα περιμέναμε ένα νομοσχέδιο που θα αντιμετώπιζε το ζήτημα συνολικά. Τι να υποθέσουμε; Αντιζηλία Υπουργών; Αδυναμία συνεννόησης ακόμα και σε αυτό;

Τουλάχιστον το μισό νομοσχέδιο που μας φέρνετε σήμερα έχει, σε κάποιον βαθμό, μια συνοχή, κάποιους άξονες που να το διατρέχουν, ώστε επί αυτών να διεξαχθεί η συζήτησή μας; Δυστυχώς όχι. Η πλειονότητα των σοβαρών ζητημάτων παραπέμπονται να ρυθμιστούν με προεδρικό διάταγμα και υπουργικές αποφάσεις, κάτι, βέβαια, που δεν το βλέπουμε πρώτη φορά. Είναι, αντίθετα, μία συστηματική πρακτική σας, που αντιβαίνει σε κάθε κανόνα δημοκρατικής νομοθέτησης και, τελικά, το μόνο που νομιμοποιεί είναι η διαφάνεια διά της κατάργησης του κοινοβουλευτικού διαλόγου.

Παράλληλα, ακόμα και οι αρχές της τηλεργασίας διατυπώνονται με κανονιστικό έλλειμμα και χωρίς δομημένο και συνεκτικό τρόπο, γεγονός που θα δημιουργήσει σοβαρά προβλήματα κατά την εφαρμογή του νόμου στο μέλλον.

Επί της ουσίας, κανένα από τα επίδικα ζητήματα που αφορούν την τηλεργασία δεν αντιμετωπίζεται στο παρόν σχέδιο νόμου. Επίτηδες αφήνετε ασαφές και συγκεχυμένο το θεσμικό πλαίσιο, ώστε να πάρετε από τη Βουλή μια γενική έγκριση και να τη διαμορφώσετε εσείς στη συνέχεια όπως το επιθυμείτε.

Πρώτα πρώτα δεν διασφαλίζεται με σαφή τρόπο η προστασία των εργασιακών δικαιωμάτων. Με ποιον τρόπο θα περιφρουρηθεί το ωράριο εργασίας; Με ποιον τρόπο θα περιφρουρηθεί το δικαίωμα στην αποσύνδεση και, γενικότερα, όλα τα δικαιώματα που προβλέπονται από την εργατική νομοθεσία και ισχύουν για τους εργαζόμενους με φυσική παρουσία; Με ποιον τρόπο το Σώμα Επιθεωρητών Εργασίας θα μπορεί να προβαίνει σε αποτελεσματικό έλεγχο της τήρησης του θεσμικού πλαισίου;

Το νομοσχέδιο σιωπά ή επιδίδεται σε ευχολόγια, σε αοριστολογίες, αφήνοντας ευρεία περιθώρια εργασιακής ψηφιακής ζούγκλας. Ο κίνδυνος πλήρους απορρύθμισης των εργασιακών συνθηκών, ο κίνδυνος του ελαστικού ωραρίου, ο κίνδυνος εισαγωγής επισφαλών εργασιακών σχέσεων δεν αξιολογούνται και δεν αντιμετωπίζονται με το παρόν σχέδιο νόμου. Και, βέβαια, όλα αυτά είναι απόλυτα συνεπή με αυτή τη νεοφιλελεύθερη ιδεοληψία σας.

Μήπως το νομοσχέδιο προβλέπει κάτι για τον εξοπλισμό που θα χρησιμοποιηθεί στην τηλεργασία; Ο δήθεν επιτελικός νομοθέτης θεωρεί περίπου αυτονόητο ότι ο εξοπλισμός θα είναι του εργαζόμενου και δεν υπάρχει πρόβλεψη ούτε για παροχή εξοπλισμού ούτε για την αναβάθμισή του.

Αναφορικά με την προστασία των προσωπικών δεδομένων και της ιδιωτικότητας των τηλεργαζόμενων αλλά ακόμα και με την προστασία των δεδομένων των πολιτών, που οι υποθέσεις τους θα επιλύονται από το δημόσιο μέσω τηλεργασίας, υπάρχει κάποια πρόβλεψη συγκεκριμένη; Επιτρέψτε μας να θεωρούμε τις διατάξεις του νομοσχεδίου αόριστες. στην καλύτερη περίπτωση. Παρά τα antivirus και τα firewalls που υποτίθεται ότι θα παράσχει ο φορέας και θα δούμε στην πράξη αν θα ισχύσει ή όχι, δεν γνωρίζει το Υπουργείο ότι είναι πολύ πιο εύκολο να χακάρει κανείς το ιδιωτικό δίκτυο της οικίας ενός υπαλλήλου, για παράδειγμα, σε αντίθεση με το δίκτυο ενός Υπουργείου, μιας δημόσιας υπηρεσίας; Υπάρχει πρόβλεψη για τις νομικές ευθύνες που μπορεί να προκύψουν από τυχόν απώλεια και παραβίαση προσωπικών δεδομένων στο πλαίσιο της άσκησης της τηλεργασίας; Η απάντηση είναι «όχι». Μήπως τουλάχιστον το νομοσχέδιο αντιμετωπίζει το ζήτημα της κάλυψης των λειτουργικών εξόδων των εργαζομένων, που πλέον παραχωρούν τον χώρο τους; Δεν υπάρχει ούτε μία αναφορά στην κάλυψη των εξόδων σύνδεσης ίντερνετ και τηλεφωνίας, αλλά και ψύξης και θέρμανσης από τη χρήση της οικίας του εργασιακού χώρου. Μήπως τουλάχιστον διασφαλίζεται το οικειοθελές του χαρακτήρα της τηλεργασίας, ώστε να μην αφήνεται η αποδοχή της στο διευθυντικό δικαίωμα αυθαίρετα και χωρίς κριτήρια;

Ο περιορισμένος αριθμός των εργαζομένων δημοσίων υπαλλήλων επιβάλλει τη θέσπιση αντικειμενικών κριτηρίων για την επιλογή τους και επ’ αυτού το νομοσχέδιο πάλι ούτε λέξη. Εντάσσει την τηλεργασία στο πλαίσιο των συλλογικών διαπραγματεύσεων και των συλλογικών συμβάσεων εργασίας; Η απάντηση πάλι είναι «όχι». Και πώς αλλιώς θα μπορούσε να γίνει από μία Κυβέρνηση που αισθάνεται αλλεργία απέναντι σε οποιονδήποτε συλλογικό θεσμό προάσπισης των εργασιακών δικαιωμάτων;

Ασχολείται το νομοσχέδιο με επαγγελματικές ασθένειες ή ατυχήματα που μπορεί να προκύψουν κατά την άσκηση της τηλεργασίας; Η απάντηση για ακόμα μια φορά είναι «όχι». Μας εκπλήσσει η προχειρότητα και τα κενά του νομοσχεδίου; Και εδώ η απάντηση είναι «όχι», δεν μας εκπλήσσει. Έχουμε πάρει δείγματα γραφής για το πώς εννοεί την τηλεργασία η Κυβέρνηση. Είδαμε στον ευαίσθητο χώρο της παιδείας. Είδαμε πόσες χιλιάδες εκπαιδευτικοί προσπάθησαν να ανταποκριθούν στις ανάγκες των μαθητών τους, με όποια τεχνολογικά μέσα διέθετε ο καθένας και η καθεμία, με μεγάλα δικά τους έξοδα, ενώ το κράτος δεν προσέφερε καμμία βοήθεια, προκειμένου να ενισχύσει τεχνολογικά μαθητές και εκπαιδευτικούς, ούτε στο πρώτο κύμα της πανδημίας ούτε στο δεύτερο κύμα της πανδημίας. Είδαμε πόσο απροστάτευτα έμειναν τα προσωπικά δεδομένα εκπαιδευτικών και μαθητών, όπως ακριβώς απροστάτευτα αφήνετε και τώρα τα δεδομένα των εμπλεκομένων στην τηλεργασία υπαλλήλων αλλά και πολιτών συναλλασσόμενων με το δημόσιο.

Με άλλα λόγια, έχουμε πάρει γεύση πώς εννοείτε την τηλεργασία ως Κυβέρνηση και το σχέδιο νόμου που έχετε φέρει επιβεβαιώνει όλα όσα γνωρίζουμε και για τις προθέσεις αλλά και για τις κυβερνητικές σας αδυναμίες και αστοχίες.

Και κλείνω, κύριε Πρόεδρε. Όπως ακούσατε, κυρίες και κύριοι συνάδελφοι της Νέας Δημοκρατίας, σήμερα έξω από τη Βουλή από τα πλήθη των διαδηλωτών που απεργούν ενάντια στην πολιτική σας είναι πάρα πολλοί εκείνοι που πια σας έχουν αντιληφθεί, ό,τι κι αν σας παραμυθιάζουν οι κατά παραγγελία δημοσκοπήσεις σας. Και ξέρετε κάτι; Το άναρχο τοπίο που δημιούργησαν οι συνθήκες της πανδημίας δεν υπάρχει καμμία αμφιβολία ότι χρειαζόταν ρύθμιση. Αν η ρύθμιση θα ήταν προς όφελος των εργαζομένων, προς όφελος των υπηρεσιών, προς όφελος των πολιτών αυτό ήταν το στοίχημα και, όπως ήταν αναμενόμενο, το στοίχημα αυτό το χάσατε για ακόμα μια φορά.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Χρηστίδου. Από την ώρα που είμαι πάνω, κυρία Χρηστίδου, είστε η μοναδική που κάνατε παρατηρήσεις-προτάσεις στο νομοσχέδιο. Μπράβο σας!

**ΧΡΗΣΤΟΣ ΓΙΑΝΝΟΥΛΗΣ:** Τι είπατε, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Από την ώρα που είμαι εδώ, ήταν η μόνη που έκανε παρατηρήσεις πάνω στο νομοσχέδιο και προτάσεις.

**ΧΡΗΣΤΟΣ ΓΙΑΝΝΟΥΛΗΣ:** Ε, τότε έπρεπε να τις δώσετε άλλα δύο λεπτά.

**ΠΡΟΕΔΡΕΥΩΝ (Απόστολος Αβδελάς):** Θα δώσω τον λόγο στην Υπουργό Παιδείας, την κ. Κεραμέως, για μία τροπολογία που έχει την 920/49.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχει κατατεθεί τροπολογία του Υπουργείου Παιδείας και Θρησκευμάτων, η οποία περιλαμβάνει ενδεικτικά τα εξής. Όπως θα θυμόσαστε ήδη από πέρσι είχε ψηφιστεί το πρόγραμμα των εργαστηρίων δεξιοτήτων στα σχολεία της χώρας μας. Από πέρσι σε διακόσια δεκαοκτώ σχολεία της χώρας είχαν εισαχθεί τα εργαστήρια δεξιοτήτων, τα οποία στοχεύουν στο να καλλιεργήσουν δεξιότητες τα παιδιά, δεξιότητες όπως κριτική σκέψη, ενσυναίσθηση, η ομαδική δουλειά, η επίλυση προβλημάτων. Το πρόγραμμα αυτό επεκτείνεται πλέον σε όλα τα σχολεία της χώρας -νηπιαγωγεία, δημοτικά και γυμνάσια- στη βάση του πιλοτικού, αντιστοίχως και το πρόγραμμα των δραστηριοτήτων στην αγγλική γλώσσα, που επίσης εφαρμόστηκε πιλοτικά την περασμένη σχολική χρονιά και πλέον πάμε σε καθολική εφαρμογή αυτή τη χρονιά.

Επίσης, όπως ξέρετε, επίκεινται μόνιμοι διορισμοί στη γενική εκπαίδευση. Γι’ αυτόν ακριβώς τον λόγο έχουμε προβεί σε κάποιες ρυθμίσεις σχετικά με οργανικές θέσεις που είναι απαραίτητες στο πλαίσιο ακριβώς αυτών των μόνιμων διορισμών. Επίσης έχει ανακοινωθεί εδώ και πολύ καιρό και προβλέπεται μια ρύθμιση για την παράταση του διδακτικού έτους για την πρωτοβάθμια εκπαίδευση μέχρι το τέλος Ιουνίου, μία μεταβατική ρύθμιση σχετικά με τις ΕΠΑΣ μαθητείας του ΟΑΕΔ και δύο ρυθμίσεις σχετικά με τα θρησκεύματα, ενδεικτικά η επίλυση του ζητήματος της ταφής μουσουλμάνων και άλλα σχετικά ζητήματα σε τροπολογία που έχουμε καταθέσει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Υπουργέ.

Πάμε στον τρίτο κύκλο ομιλητών με φυσική παρουσία. Θα ανοίξει την αυλαία ο κ. Σάββας Χιονίδης από τη Νέα Δημοκρατία και την όμορφη Κατερίνη με την Πλάκα Λιτοχώρου και τον Όλυμπο. Ακολουθούν η κ. Καφαντάρη, ο κ. Καππάτος, ο κ. Κεγκέρογλου, ο οποίος είναι στη Διάσκεψη των Προέδρων, ο κ. Κόνσολας και μετά ο κ. Πολάκης.

Κύριε Χιονίδη, έχετε τον λόγο.

**ΣΑΒΒΑΣ ΧΙΟΝΙΔΗΣ:** Ευχαριστώ πολύ, κύριε Πρόεδρε, και σας ευχαριστώ ιδιαίτερα για την αγάπη που δείχνετε πάντοτε για την Πιερία και τις ομορφιές της. Σας ευχαριστούμε πολύ, όπως και οι περισσότεροι Έλληνες που ξέρουν την Πιερία και τον Όλυμπο.

Κύριε Υπουργέ, κυρία Υπουργέ, κυρίες και κύριοι συνάδελφοι, βλέπουμε συστηματικά ότι αυτή η Κυβέρνηση και ο συγκεκριμένος Υπουργός βήμα βήμα και πάντοτε στον κατάλληλο χρόνο στήνουμε όλοι μαζί το παζλ της Ελλάδας τού αύριο, αυτό το οποίο υποσχεθήκαμε προεκλογικά και το οποίο βήμα βήμα το στήνουμε δυναμικά. Γιατί η Ελλάδα οφείλει να πάει μπροστά, η Ελλάδα πάει μπροστά με συγκεκριμένο βηματισμό, με σίγουρα βήματα, πατάμε στα πόδια μας και κάνουμε αυτό που απαιτούν οι νέες εποχές.

Ακούστηκαν βέβαια εδώ πολλά θέματα. Χαίρομαι πολύ που γενικότερα υπάρχει μια σύμπνοια. Περισσότερο ακούσαμε γι’ αυτό το οποίο θα έχουμε την τεράστια άνεση του χρόνου των τριών ημερών να συζητήσουμε, για το θέμα των εργασιακών σχέσεων. Εγώ δεν θα σταθώ σε αυτό. Συναδέλφισσες και συνάδελφοι, τρεις μέρες ολόκληρες! Χαρά στο κουράγιο του Υπουργού που θα τα ακούει. Επομένως δεν θα πούμε τίποτε για αυτό.

Ακούστηκαν, επίσης, παράπονα για τη λειτουργία του δημοσίου. Και ρωτώ: Πότε ήταν τέλεια η λειτουργία του δημοσίου και ξαφνικά το θυμηθήκαμε τώρα; Πρέπει να γίνουν βήματα; Θέλει ενίσχυση ο ηλεκτρονικός εξοπλισμός και οι ψηφιακές υποδομές; Μα είναι ξεκάθαρο. Ήδη ο διαγωνισμός έχει τελειώσει. Οι διαγωνισμοί για τις ψηφιακές υποδομές τρέχουν και, για να θυμίσω στην Αίθουσα, πάμε το «fiber to the home», την οπτική ίνα στο σπίτι. Τα σχολειά μας, τα κτήρια τα δημόσια έχουν όλα σχεδόν οπτική ίνα. Επομένως χρειάζονται όλα αυτά. Γιατί ακούστηκαν διάφορα. Ναι, στον ΕΦΚΑ θέλει αλλαγή, όλο το ηλεκτρονικό σύστημα, όπως και στις περισσότερες υπηρεσίες του δημοσίου, ακόμη και στην ΑΔΑΕ. Δεν διαφωνεί κανείς με αυτό.

Αυτό, λοιπόν, που έρχεται με το συγκεκριμένο νομοσχέδιο είναι αυτό το οποίο ήταν το επόμενο βήμα.

Και γιατί στον κατάλληλο χρόνο; Γιατί έπρεπε να αποκτήσουμε την εμπειρία, το πώς θα νομοθετήσουμε καλύτερα, μετά από αυτή την υπόθεση του κορωνοϊού που μας έχει ταλαιπωρήσει όλους. Έχει, όμως, και θετικές παρεπόμενες συνέπειες. Μας έκανε λιγότερο αναλφάβητους ψηφιακά. Μάθαμε όλοι, από τον παππού, ο οποίος θέλει να μιλήσει με το εγγόνι, τι είναι το «ZOOM» και όλα τα υπόλοιπα.

Άρα, λοιπόν, είναι κάτι ευκολότερο. Δεν υπάρχει η τεχνοφοβία πλέον, ιδιαίτερα στις μεγαλύτερες ηλικίες, και αυτό είναι σημαντικό. Τώρα είναι η ευκαιρία να κάνουμε το βήμα το οποίο χρειαζόμαστε.

Έχει ελαττώματα αυτό; Μπορούμε να βρούμε χίλια, αν θέλουμε να πούμε. Πρώτα από όλα ο νόμος ορίζει ξεκάθαρα στοιχεία, είναι οικειοθελής η συμμετοχή, είναι ίση η μεταχείριση, είναι τα προσωπικά δεδομένα διασφαλισμένα -και θα αναφερθώ σε λίγο σε αυτό-, υπάρχει σεβασμός ιδιωτικότητας.

Βάζουμε στην πραγματική ζωή συναγερμό στο σπίτι ή οτιδήποτε άλλο. Αναφέρθηκαν πολλοί στο hacking που μπορεί να γίνει σε αυτή την επικοινωνία των δημοσίων υπαλλήλων. Μα και στο σπίτι μας, που έχουμε βάλει όλα τα πραγματικά firewalls, μπορεί κάποια στιγμή επαγγελματίες ή επιτήδειοι να μπουν, να μας ληστέψουν ή να το κλέψουν. Επομένως πάντα υπάρχει αυτή η πιθανότητα και στον πραγματικό κόσμο και στον ψηφιακό κόσμο.

Παίρνουμε όλα τα μέτρα σαν δημόσιο; Σαφώς και τα παίρνουμε.

Πέραν όλων αυτών, έχουμε τους σταθμούς τηλεργασίας οι οποίοι θα δουλέψουν. Κάθε υπάλληλος θα έχει τον σταθμό τηλεργασίας. Στο δεύτερο μέρος του συγκεκριμένου νομοσχεδίου, επιτέλους, κύριε Υπουργέ, έστω και με μικρά βήματα γίνεται κάτι για το θέμα της αξιολόγησης, την οποία οφείλουμε να επιταχύνουμε, παρά τις ιδιαίτερες συνθήκες, όπως το να φροντίζουμε τα πειθαρχικά να είναι πειθαρχικά, να λειτουργούν και να υπάρχει ανάλογη ενημέρωση. Το κυρίαρχο όμως εδώ -και σας το λέει κάποιος που δεν είναι από νησί, είναι από την Πιερία- είναι πως τη νησιωτική Ελλάδα πρέπει να τη φροντίζουμε με πράξεις και όχι με λόγια. Η Ελλάδα είναι πολυνησιωτική και αυτό είναι ένα τεράστιο βήμα, το οποίο δίνουμε σε δημοτικούς υπαλλήλους, επιπλέον των άλλων, ώστε να μπορέσουν να λειτουργούν αυτά τα νησιά με αυτές τις συνθήκες.

Η Ελλάδα θέλει πράξεις. Η νησιωτική Ελλάδα θέλει πράξεις, όπως και οι απρόσιτες περιοχές, οι οποίες θα βρουν πάρα πολύ θετικά αποτελέσματα από αυτή την υπόθεση, μετά την ψήφιση του σημερινού νόμου.

Επίσης, δεν διαπίστωσα καθόλου να υπάρχουν αντιθέσεις στο συγκεκριμένο νομοσχέδιο. Αντιθέσεις υπήρχαν σε μια σειρά άλλα πράγματα. Ουσιαστικά υπάρχει σύμπνοια. Όλοι λέμε «ναι» στην τηλεργασία και υπάρχουν λεπτομέρειες. Τώρα θα μου πει κάποιος: Ποιο μοντέλο νομοθέτησης να ακολουθήσουμε; Αυτό που ορίζει με ακρίβεια τα πάντα της περιόδου 1920 - 1960 ή το γαλλικό μοντέλο, που λέει πως ορίζουμε τις βασικές αρχές και από εκεί και πέρα με υπουργικές αποφάσεις οφείλουμε να προσδιορίσουμε τις λεπτομέρειες; Βέβαια, όταν λέμε υπουργικές αποφάσεις, δεν λέμε να καθυστερούν μερικούς μήνες ή μερικά χρόνια. Όλες οι κυβερνήσεις από ενάρξεως του ελληνικού κράτους έχουμε το ελάττωμα να καθυστερούμε και να έχουμε ξεχασμένες υπουργικές αποφάσεις.

Πιστεύουμε ότι οι τομές που γίνονται αυτή τη στιγμή και η αποφασιστικότητα του συγκεκριμένου Υπουργού και του συγκεκριμένου Υπουργείου μάς κάνουν να αισθανόμαστε βέβαιοι ότι θα προχωρήσουμε σημαντικά πάρα πολλά ζητήματα, τα οποία οφείλαμε να προχωρήσουμε.

Όσον αφορά δε την «ερανιστική» τροπολογία, όπως αρέσκεται να λέει ο Μάκης Βορίδης, όσον αφορά το κομμάτι να κάνουμε τις απογραφές των δημοτικών παρατάξεων, την έκτακτη ρύθμιση χρεών -που είναι σημαντική βοήθεια, γι’ αυτό οφείλουμε να το κάνουμε στους πολίτες που χρωστούν στους δήμους, να αφαιρέσουμε τα πανωτόκια και όλα τα υπόλοιπα-, το να δώσουμε μια παράταση στα δημοτικά ακίνητα που πραγματικά έπαθαν ζημιές, το να συμμετέχουν δυναμικότερα στον «Αντώνη Τρίτση» με όλες τις συνθήκες αναπτυξιακά, όλα αυτά τα χρειαζόμαστε σήμερα και καλώς είναι ως τροπολογία στο συγκεκριμένο σχέδιο νόμου.

Όσον αφορά το κομμάτι της τοπικής αυτοδιοίκησης. Και εκεί η Ελλάδα χρειάζεται τοπική αυτοδιοίκηση, για να προοδεύσει ανεξάρτητη, αυτοτροφοδοτούμενη, με μια δυναμική τοπική αυτοδιοίκηση Α΄ και Β΄ βαθμού. Κάνουμε σημαντικά βήματα και θα γίνουν ακόμη περισσότερα, γιατί μόνο συμφέρον υπάρχει για την ελληνική κοινωνία το να έχουμε μια δυνατή αυτοδιοίκηση. Η μέχρι σήμερα πορεία του Υπουργείου αυτό δείχνει.

Κλείνοντας, θέλω να αναφερθώ σε κάτι που είναι πρώτο στις επιλογές όλων μας, νομίζω, αλλά και της Κυβέρνησης της Νέας Δημοκρατίας. Είναι αυτό που μόλις κατέθεσε η Νίκη Κεραμέως. Είπαμε ότι καλά είναι τα πτυχία και τα τυπικά προσόντα. Το σημαντικότερο σήμερα είναι οι δεξιότητες. Είναι προς τιμήν του Υπουργείου που βάζει σε τέτοια τεράστια προτεραιότητα -αφού πρώτα ψηφίσαμε- το να μπορέσουμε να βελτιώσουμε τις δεξιότητες των παιδιών μας, των πολιτών τού αύριο. Είναι πάρα πάρα πολύ σημαντικό και χρήσιμο. Γιατί ακούστηκαν φωνές να λένε: «Και για ποιον λόγο κάποιος που έχει proficiency να πρέπει στη δημόσια διοίκηση να εξετασθεί;». Γιατί παγκοσμίως αυτό γίνεται. Θέλουμε τους καλύτερους; Κάτσε και απόδειξέ το. Είσαι καλός μηχανικός με πτυχίο; Λύσε μου αυτά τα ζητήματα. Αυτές τις δεξιότητες στις οποίες στον νόμο που ψηφίσαμε εδώ στη Βουλή για το ΑΣΕΠ τις περιλάβαμε. Περιλάβαμε τεστ δεξιοτήτων. Αυτή την Ελλάδα θέλουμε, των άξιων, των ικανών, των ανθρώπων που αποδεικνύουν κάθε στιγμή ότι μπορούν να επιτελέσουν το καλύτερο έργο. Εκτός αν στο δημόσιο πρέπει να βάλουμε τους χειρότερους, τους λιγότερο επιδέξιους, αυτούς οι οποίοι δεν αντέχουν, με την εξαίρεση βέβαια των ατόμων με αναπηρία.

Κλείνω, κύριε Πρόεδρε, συμφωνώντας στο ότι η εμπιστοσύνη που δείχνει ο κόσμος της Ελλάδας και γενικότερα στην Κυβέρνηση Μητσοτάκη αποδεικνύεται συστηματικά. Θα πω κάτι σε νούμερα. Δεν θα αναφερθώ στο 0,9% επιτόκιο που πήραμε. Θα το κάνω χρήματα. Στα δέκα χρόνια, λοιπόν, όταν ανέλαβε αυτή η Κυβέρνηση με επιτόκιο 3,9% στο δεκαετές, θα πληρώναμε 523 εκατομμύρια τόκους. Σήμερα με το 0,9% θα πληρώσουμε 115. Δηλαδή εγώ, εσείς, όλοι οι Έλληνες θα γλιτώσουμε 407 εκατομμύρια 942 χιλιάδες ευρώ. Αυτό σημαίνει εμπιστοσύνη, αυτό σημαίνει ότι δανειζόμαστε πιο εύκολα, γιατί χτίσαμε αυτή την εμπιστοσύνη. Όλοι μαζί μπορούμε να χτίσουμε περισσότερα, γιατί όλοι πιστεύουμε στην πρόοδο, όλοι πιστεύουμε ότι της Ελλάδας τής αξίζουν πολλά περισσότερα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει η κ. Χαρούλα Καφαντάρη από τον ΣΥΡΙΖΑ - Προοδευτική Συμμαχία.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, δεν μπορώ να μην κάνω ένα σχόλιο στον συμπαθή συνάδελφο κ. Χιονίδη, ο οποίος μου έδωσε το έναυσμα να πω για την Ελλάδα των αρίστων της Νέας Δημοκρατίας. Τι σημαίνει στην πράξη, αγαπητοί συνάδελφοι; Σημαίνει θέλουμε να διορίσουμε κάποιον στο δημόσιο ως γενικό γραμματέα, σύμβουλο, επικεφαλής κάποιας αρχής και δεν έχει τα προσόντα; Αλλάζουμε τον νόμο. Αυτή είναι η Ελλάδα των αρίστων της Νέας Δημοκρατίας, την οποία βιώνουμε καθημερινά.

Πραγματικά, σήμερα η εν λόγω συζήτηση στην Ολομέλεια γίνεται μέσα σε ένα κλίμα αγωνιστικό, γίνεται μέσα σε ένα κλίμα αντίδρασης του κόσμου της εργασίας στο νέο εργασιακό έκτρωμα το οποίο ετοιμάζει η Κυβέρνηση και από την επόμενη Δευτέρα θα συζητήσουμε εδώ στη Βουλή, την κατάλυση του Εργατικού Δικαίου, την κατάργηση δικαιωμάτων και βέβαια την εξυπηρέτηση μεγάλων οικονομικών συμφερόντων και πρώτιστα του ΣΕΒ.

Οι εργαζόμενοι έδωσαν μία απάντηση σε όλη την Ελλάδα σήμερα με τις κινητοποιήσεις που έγιναν. Ο αγώνας, όμως, συνεχίζεται. Όλα κατά τη Νέα Δημοκρατία στο όνομα του εκσυγχρονισμού του Εργατικού Δικαίου.

Δηλαδή, εκσυγχρονισμός για τη Νέα Δημοκρατία είναι οι συνθήκες εργασιακής γαλέρας, η κατάργηση των εργασιακών δικαιωμάτων, το χτύπημα του συνδικαλιστικού κινήματος ή να υπάρχει το συνδικαλιστικό κίνημα το οποίο μάς εξυπηρετεί. Μας εξυπηρετεί κυβερνητικά, μας εξυπηρετεί αν θέλετε και όσον αφορά σε συγκεκριμένα συμφέροντα. Ένα νομοσχέδιο που, όσο και να προσπάθησαν μάταια συνάδελφοι από τη Νέα Δημοκρατία μέσα στη Αίθουσα να υπερασπιστούν και να ωραιοποιήσουν, ούτε στις συνδικαλιστικές παρατάξεις που πρόσκεινται στην Κυβέρνηση της Νέας Δημοκρατίας δεν βρίσκουν μία συναίνεση.

Λοιπόν, λογικό είναι η σημερινή συζήτηση να εστιάζει στο εν λόγω ζήτημα. Ακούσαμε πάρα πολλά. Εγώ θα αναφερθώ σ’ αυτό που ακούστηκε από τον συνάδελφό μου στον Δυτικό Τομέα, τον κ. Λοβέρδο, ότι η Αριστερά φταίει γιατί χρεοκόπησε η χώρα το 2010. Αν είναι δυνατόν! Ποιοι κυβέρνησαν δεκαετίες μέχρι το 2010 είναι γνωστό. Ο κ. Κυρανάκης μέσα σε όλα όσα είπε ξέχασε να μας πει πώς οι νέοι θα συμπληρώνουν αυτό το βιογραφικό τους για να βρουν δουλειά. Γιατί κατ’ αυτόν δεν βρίσκουν δουλειά γιατί δεν ξέρουν να συμπληρώνουν ένα βιογραφικό. Ας σοβαρευτούμε, λοιπόν.

Έρχομαι στο σχέδιο νόμου. Όντως είμαστε σε μία καινούργια εποχή, την ψηφιακή εποχή. Ζούμε μια ψηφιακή επανάσταση, αλλά η ψηφιακή αυτή εποχή και επανάσταση πρέπει να εξυπηρετεί και να βελτιώνει προς το καλύτερο τις συνθήκες εργασίας. Πρέπει να βελτιώνει στη μείωση του χρόνου εργασίας, κάτι που γίνεται και σε πανευρωπαϊκό επίπεδο και, βέβαια, να μη δημιουργεί επιπλέον δεσμεύσεις, επιπλέον εκμετάλλευση των εργαζομένων.

Είναι γεγονός ότι η πανδημία διαμόρφωσε ένα διαφορετικό τοπίο και ανάγκασε τον κόσμο της εργασίας να αναδιοργανωθεί και να προσαρμοστεί σε αυτές τις καινούργιες συνθήκες. Διεθνείς έρευνες δείχνουν ότι λόγω της πανδημίας συντελείται αλλαγή κουλτούρας σε σχέση με την εργασία. Μελέτες του Πανεπιστημίου Δυτικής Αττικής λένε ότι ένας στους έξι Έλληνες -17%- είχε εμπειρία τηλεργασίας πριν από την πανδημία. Δηλαδή, μόνο ένας στους έξι. Επίσης, ότι από αυτούς που τηλεργάστηκαν το 12,4% επιθυμεί να συνεχίσει να τηλεργάζεται σε πλήρες ωράριο και το 47,4% δήλωσε ότι δεν το θέλει. Οι εργαζόμενοι νιώθουν αβέβαιοι και ανασφαλείς για τις συνθήκες που διαμορφώνονται στη νέα μορφή εργασίας, κάτι το οποίο συμβαίνει και στους εργοδότες.

Επίσης, το Οικονομικό Πανεπιστήμιο τον Μάρτιο του 2021 μίλησε για το ζήτημα συνδυασμού προσωπικής - οικογενειακής ζωής με την επαγγελματική στον ίδιο χώρο, μετατροπή του σπιτιού σε γραφείο, χωρίς ωράριο, χωρίς όριο, με συγχώνευση οικογενειακής ζωή απόλυτα στην επαγγελματική. Η τηλεργασία δε, σε συνδυασμό με την τηλεκπαίδευση, βρίσκει τους γονείς σε απόλυτη αποδιοργάνωση, καθώς θα πρέπει να ελέγχουν συγχρόνως και το ηλεκτρονικό σχολείο αλλά βέβαια και τον απαιτητικό προϊστάμενο, ο οποίος μέσω της τηλεργασίας έχει μπει μέσα στο σπίτι. Καταλαβαίνουμε τις συνθήκες. Η καθημερινή και κοινωνική επαφή στον εργασιακό χώρο λόγω αυτού του περιορισμού έχει εξαλειφθεί εντελώς, καθώς όλες οι επικοινωνίες έχουν περιοριστεί μόνο ηλεκτρονικά. Μετατρέπουν την εργασία σε νούμερα και παραγωγή. Οι ειδικοί ψυχολόγοι και ειδικοί μιλάνε για τον κίνδυνο στον ψυχισμό των εργαζομένων από την τηλεργασία. Το άτομο παραιτείται, δεν προσέχει την προσωπική του υγιεινή, την εξωτερική του εμφάνιση, τη διατροφή, τις ώρες ύπνου του κ.λπ.. Για δε τους εκπαιδευτικούς το πρόβλημα είναι πολύ μεγάλο, με την έννοια ότι ειδικές μελέτες λένε ότι η ίδια η εκπαιδευτική κοινότητα σε όλο τον κόσμο θεωρεί ότι είναι δύσκολο να υποκαταστήσει ικανοποιητικά τη φυσική σχέση μαθητή-εκπαιδευόμενου αλλά και την αλληλεπίδραση μαθητών μέσα στο σχολικό περιβάλλον.

Ερχόμαστε στο σχέδιο νόμου. το οποίο, όπως αναφέρθηκε και πριν, περιλαμβάνει πλήθος εξουσιοδοτικών διατάξεων. Είναι ένα σύνηθες φαινόμενο στη νομοθέτηση που κάνει η Κυβέρνηση της Νέας Δημοκρατίας. Παραπέμπει σε εξουσιοδοτικές πράξεις, σε έκδοση προεδρικών διαταγμάτων στο μέλλον. Αυτό σημαίνει κακή νομοθέτηση αλλά και διαφάνεια και δημοκρατική νομιμοποίηση, όπως αυτές προσδιορίζονται από το άρθρο 58 του νόμου για το επιτελικό κράτος. Υπάρχει θέμα διασφάλισης προσωπικών δεδομένων. Το είπαν κι άλλοι συνάδελφοι. Επίσης, δεν είναι σαφές το πλαίσιο ενθάρρυνσης τηλεργασίας για ειδικές ομάδες, όπως άτομα με αναπηρία, με χρόνιες παθήσεις, μονογονεϊκές οικογένειες. Για δε τον εξοπλισμό υπάρχει ένα ζήτημα και στην προμήθεια του εξοπλισμού. Εννοώ ποιος θα καλύψει το κόστος για τον τηλεργαζόμενο αλλά και κάτι άλλο πολύ σημαντικό: το πιθανό πάρτι που θα γίνει με απευθείας αναθέσεις για ηλεκτρονικό εξοπλισμό. Θέλουμε απόλυτη διαφάνεια στο κομμάτι αυτό των δημόσιων και ιδιωτικών προμηθειών.

Δεν μπορώ να μη θυμίσω, κύριε Πρόεδρε, ότι πρόσφατα στην Ευρωβουλή, οι Ευρωβουλευτές της Νέας Δημοκρατίας ψήφισαν τροπολογία που προέβλεπε το πάγωμα της κατοχύρωσης του δικαιώματος στην αποσύνδεση για το τηλεργαζόμενους, δηλαδή ψήφισαν κατά, να κλείνει το λάπτοπ, να κλείνει ο υπολογιστής, το κινητό, όταν τελειώνει η δουλειά, μετά την ολοκλήρωση του ωραρίου, χωρίς τον φόβο της απόλυσης. Αυτό ίσως δείχνει κάποιες σκέψεις και πιθανές προθέσεις.

Όμως, κύριε Βορίδη, έχω κάποια ερωτήματα. Έχετε στόχο να εξαρτώνται οι υπάλληλοι που θα υπαχθούν στην τηλεργασία απευθείας από το διευθυντικό δικαίωμα του ανώτερου. Πώς θα κατοχυρώνεται ο οικειοθελής χαρακτήρας της ευέλικτης μορφής απασχόλησης; Πώς διασφαλίζονται τα προσωπικά δικαιώματα; Θα πιέζονται, θα εκβιάζονται οι εργαζόμενοι για τηλεργασία; Επίσης, με την τηλεργασία σχεδιάζεται έμμεσα η μείωση του εργατικού προσωπικού και η αύξηση, ας το πούμε καλύτερα, της ανεργίας; Είναι σοβαρό ζήτημα αυτό. Θα εξασφαλιστεί η προσωπική ισορροπία, ψυχική επαγγελματική, όλων των εργαζομένων;

Αλλά μήπως μέσα από το εν λόγω σχέδιο νόμου έχετε στόχο καθαρά την απομόνωση των εργαζομένων μεταξύ τους; Το χτύπημα του συνδικαλισμού έτσι όπως τον εννοείτε; Ο συνδικαλισμός είναι βασικός πυρήνας μιας δημοκρατικής πολιτείας. Το δικαίωμα του συνέρχεσθαι και του συναποφασίζειν είναι θεμελιώδες στοιχείο της δημοκρατίας. Γι’ αυτούς τους λόγους δεν σας έχουμε εμπιστοσύνη, κύριοι της Κυβέρνησης, για την εφαρμογή του εν λόγω σχεδίου νόμου σχετικά με την τηλεργασία. Έχουμε πάρα πολλές επιφυλάξεις και δεν σας εμπιστευόμαστε.

Κλείνω. Σαφώς για την τροπολογία για την Εθνική Σχολή Δημόσιας Διοίκησης μας φέρνετε μία μέθοδο, έναν διαγωνισμό παλαιών εποχών, δυο-τρεις μήνες πριν από τη διεξαγωγή των εξετάσεων, που δημιουργεί προβλήματα πολλά στους προετοιμαζόμενους συμπολίτες μας για να δώσουν εξετάσεις στην Εθνική Σχολή. Αυτό σημαίνει επιπλέον κόστος, φροντιστήρια, πρόσβαση σε πληροφόρηση κ.λπ.. Αυτά είναι σοβαρά ζητήματα, ενώ θα μπορούσε όποια αλλαγή να συζητηθεί δημοκρατικά και στο Κοινοβούλιο. Και βέβαια όπως πάντα να μην ισχύει την επόμενη φορά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κλείνω, κύριε Πρόεδρε.

Το ίδιο ισχύει και για τις πανελλήνιες. Μέσα στις πανελλήνιες που αρχίζουν άμεσα αλλάζει η βάση, ο τρόπος εισαγωγής. Υπάρχει κίνδυνος είκοσι πέντε χιλιάδες, τριάντα χιλιάδες νέα παιδιά να μείνουν εκτός πανεπιστημίου μετά από τη βάσανο της πανδημίας. Και εφαρμόζετε από τώρα τις ρυθμίσεις που κάνατε για τους σκληρά εργαζόμενους μαθητές για τα εσπερινά λύκεια. Αυτό δημιουργεί πολλά ερωτηματικά ως προς τους στόχους σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα δώσω τον λόγο στον Υφυπουργό Προστασίας του Πολίτη κ. Ελευθέριο Οικονόμου για την τροπολογία με αριθμό 921 και ειδικό 100.

Κύριε Οικονόμου, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η Κυβέρνηση με μεθοδικότητα και ρεαλισμό προωθεί αναγκαίες νομοθετικές παρεμβάσεις, συνεχίζοντας να αντιμετωπίζει κάθε μορφής αναφυόμενης πρόκλησης. Στο πλαίσιο αυτό και για τον σκοπό της ενίσχυσης της εθνικής μας ικανότητας ελέγχου και επιτήρησης των εξωτερικών μας συνόρων, προβαίνουμε στις αναγκαίες δράσεις, ώστε να εξασφαλίζεται μεταξύ άλλων η απαιτούμενη χρηματοδότηση για την πρόσληψη του αναγκαίου προσωπικού από ευρωπαϊκά ταμεία, όπως είναι το Ταμείο Ασύλου, Μετανάστευσης και Ένταξης καθώς επίσης και το Ταμείο Εσωτερικής Ασφάλειας.

Ταυτόχρονα αναπτύσσουμε όλες τις απαραίτητες πρωτοβουλίες με στόχο την επίλυση ζητημάτων που τυχόν ανακύπτουν κατά τον σχεδιασμό, την ανάπτυξη και την υλοποίηση των κυβερνητικών μας πολιτικών. Για τον λόγο αυτόν βρίσκομαι ενώπιον του Σώματος σήμερα, με στόχο την επίλυση σειρά ζητημάτων που αφορούν τον χώρο των συνοριακών φυλάκων ορισμένου χρόνου.

Τέτοια ζητήματα είναι:

Πρώτον, η διαδικασία ανανέωσης της θητείας των συνοριακών φυλάκων ορισμένου χρόνου. Πρόκειται για ζήτημα που απαιτεί άμεση επίλυση, καθώς οι πρώτοι πεντακόσιοι τριάντα τέσσερις συνοριακοί φύλακες ορισμένου χρόνου ολοκληρώνουν την ετήσια θητεία τους τον Ιούλιο του 2021.

Δεύτερον, η δυνατότητα να μπορούν οι εν λόγω συνοριακοί φύλακες να απασχοληθούν σε θεσμοθετημένα σημεία εισόδου-εξόδου της χώρας, ιδίως αεροδρόμια, αλλά και να διευρυνθούν περαιτέρω τα καθήκοντα που εκτελούν, με στόχο την αποτελεσματικότερη φύλαξη των συνόρων της χώρας μας.

Τρίτον, η δυνατότητα να καλυφθούν οι προκηρυχθείσες θέσεις συνοριακών φυλάκων ορισμένου χρόνου από υποψηφίους που κατοικούν την τελευταία διετία ή κατοικούσαν έως και τη συμπλήρωση του δέκατου έκτου έτους της ηλικίας τους σε άλλες περιφέρειες από εκείνες στις οποίες έχουν προκηρυχθεί θέσεις, εφόσον για τις τελευταίες δεν έχει καλυφθεί ο αναγκαίος αριθμός, λόγω μειωμένου ενδιαφέροντος υποψηφίων. Αποφεύγουμε έτσι τη έως σήμερα ισχύουσα απαίτηση του νομοθέτη για νέα προκήρυξη, που θα οδηγούσε σε πολύμηνη εκ νέου καθυστέρηση.

Επιπλέον, στόχος της εν λόγω νομοθετικής πρωτοβουλίας και ειδικότερα των άρθρων 5 και 6 είναι η υποβολή εφεξής των υποψηφίων ιδιωτών για πρόσληψη, κατάταξη ως ένστολο προσωπικό της Ελληνικής Αστυνομίας σε ψυχομετρικές δοκιμασίες. Σκοπός μας είναι η διαπίστωση ύπαρξης των αναγκαίων ψυχικών και διανοητικών τους προσόντων, τα οποία θα εγγυώνται μεγαλύτερη αντικειμενικότητα και αποτελεσματικότητα στην κρίση τους.

Το πλέγμα των διατάξεων της εν λόγω νομοθετικής πρωτοβουλίας συμπληρώνεται με τις προβλέψεις του άρθρου 7 και τη χορήγηση ειδικών αποζημιώσεων στους μαθητές των σχολών της Ελληνικής Αστυνομίας.

Συμπληρώνουμε υφιστάμενες προβλέψεις του νομοθέτη, που είχαν ως αποτέλεσμα την έλλειψη έως σήμερα του απαραίτητου θεσμικού πλαισίου, ώστε να δύναται η διοίκηση να απασχολεί τους δόκιμους για εργασία πέραν του πενθημέρου καθώς και για νυκτερινή απασχόληση. Αυτό είχε ως αποτέλεσμα τη διαρκή μετακίνηση προσωπικού από υπηρεσίες αστικών κέντρων προς τουριστικούς προορισμούς, ειδικά κατά τους καλοκαιρινούς μήνες, καθότι οι υπηρεσιακές ανάγκες τότε είναι ιδιαίτερα αυξημένες.

Με το ισχύον νομοθετικό πλαίσιο οι ανάγκες αυτές μπορούν να καλυφθούν αποκλειστικά από μόνιμο αστυνομικό προσωπικό και όχι από δόκιμους κατά την πρακτική τους εκπαίδευση. Επιτυγχάνεται πλέον με αυτόν τον τρόπο τόσο η εξασφάλιση της συνέχισης της εύρυθμης λειτουργίας των υπηρεσιών όσο και η εκπαίδευση υπό ρεαλιστικές συνθήκες των σπουδαστών, οι οποίοι ωστόσο χωρίς αυτή την κυβερνητική πρωτοβουλία θα καλούνταν να συνεχίσουν να διαμένουν σε τόπους μακριά από την έδρα των σχολών, με υψηλό κόστος διαβίωσης και χωρίς τη δυνατότητα να τύχουν των σχετικών αποζημιώσεων που προβλέπονται για το μόνιμο αστυνομικό προσωπικό που συνυπηρετεί μαζί τους.

Κύριε Πρόεδρε, κυρίες και κύριοι Βουλευτές, το σύνολο των διατάξεων που απαρτίζουν τη νομοθετική παρέμβασή μας στο πλαίσιο συζήτησης και ψήφισης στο σχέδιο νόμου του Υπουργείου Εσωτερικών θέτει στο επίκεντρο ζητήματα αστυνομικού προσωπικού αλλά και εύρυθμης λειτουργίας των υπηρεσιών της Ελληνικής Αστυνομίας στην κατεύθυνση υλοποίησης της αποστολής της. Στοχεύει στη βέλτιστη στήριξη του ήδη υπηρετούντος προσωπικού, ενώ παράλληλα μέσα από ειδικότερες προβλέψεις θεσμοθετεί ψυχομετρικά κριτήρια καταλληλότητας για τους υποψηφίους, με στόχο την αναβάθμιση του επιπέδου των προκαταρκτικών εξετάσεων στις οποίες θα υποβάλλονται εφεξής τα μελλοντικά στελέχη της Ελληνικής Αστυνομίας.

Σχετικά με τα άρθρα 8 και 9 της εν λόγω τροπολογίας, θα ήθελα να επισημάνω ότι αφορούν αναγκαίες κυβερνητικές πρωτοβουλίες, ώστε να διασφαλιστεί το υψηλό επίπεδο των παρεχόμενων υπηρεσιών προς τους πολίτες, καθώς επίσης και αποτελεσματικότερη αντιμετώπιση κρίσεων και κινδύνων, ειδικότερα κατά την τρέχουσα περίοδο με τον κίνδυνο της πανδημίας του COVID-19 να παραμένει.

Έτσι, λοιπόν, με το άρθρο 8 δίδεται η αναγκαία χρονική παράταση των συμβάσεων του προσωπικού της Γενικής Γραμματείας Πολιτικής Προστασίας που υπηρετεί με σχέση εργασίας ιδιωτικού δικαίου ορισμένου χρόνου, το οποίο προσλήφθηκε για την ενίσχυση της Γενικής Γραμματείας Πολιτικής Προστασίας προς τον σκοπό της αποτελεσματικότερης αντιμετώπισης του κινδύνου διασποράς του COVID-19, αλλά και για την αντιμετώπιση έτερων υγειονομικών και πάσης φύσεως κινδύνων. Πρόκειται για στελέχη τα οποία είναι επιφορτισμένα σε κεντρικό αλλά και περιφερειακό επίπεδο με το σημαντικό έργο της ιχνηλάτησης και της παρακολούθησης των διαδικασιών απομόνωσης, αλλά και του ελέγχου των ασθενών κορωνοϊού, καθώς και των στενών τους επαφών.

Οι εν λόγω συμβάσεις οκτάμηνης διάρκειας, σύμφωνα με το υφιστάμενο νομοθετικό πλαίσιο, λήγουν στις 13 Αυγούστου 2021, ενώ με τη νέα αυτή διάταξη τις παρατείνουμε για ενάμιση μήνα περίπου.

Από το ίδιο πνεύμα διέπεται και το άρθρο 9, που αφορά και αυτό ζητήματα στελέχωσης της Γενικής Γραμματείας Πολιτικής Προστασίας. Δεδομένης της εν εξελίξει μη τερματισθείσας παγκόσμιας υγειονομικής κρίσης λόγω του COVID-19, καθώς και άλλων ιδιαίτερα αυξημένων υπηρεσιακών αναγκών της Γενικής Γραμματείας Πολιτικής Προστασίας, δίδεται η αναγκαία χρονική παράταση έως 31-12-2021, που θα εξασφαλίσει την πληρέστερη στελέχωση και εξυπηρέτηση των λειτουργικών αναγκών της μέσω της διαδικασίας μετατάξεων πολιτικών υπαλλήλων. Παρέχεται συνεπώς ο απαραίτητος επιπλέον χρόνος στη διαδικασία αυτή, ώστε η στελέχωση του φορέα να πραγματοποιηθεί με τον πλέον άρτιο τρόπο και να λειτουργήσει πιο αποτελεσματικά χάριν του ευρύτερου κοινωνικού συνόλου.

Σε ό,τι αφορά το άρθρο 10, θα ήθελα να πω τα εξής. Η κυβερνητική παρέμβαση αφορά αυστηρά τη νομοτεχνική βελτίωση μέσα από μια πληρέστερη διατύπωση του πρώτου εδαφίου της περίπτωσης Α΄ της παραγράφου 8 του άρθρου 79 του ν.4504/2017 περί των δοκιμασιών εισαγωγών στις Σχολές Δοκίμων Σημαιοφόρων Λιμενικού Σώματος Ελληνικής Ακτοφυλακής και Δοκίμων Λιμενοφυλάκων. Με τον τρόπο αυτόν εξαλείφεται η όποια αμφισημία ενδεχομένως ελλόχευε κατά την ερμηνεία της εν λόγω διάταξης και διασφαλίζεται το ισότιμο πλαίσιο διεξαγωγής των εν λόγω δοκιμασιών ανάμεσα σε όλους τους υποψηφίους.

Με την προωθούμενη τροπολογία για το Λιμενικό Σώμα - Ελληνική Ακτοφυλακή προβλέπεται ότι οι υποψήφιοι δόκιμοι θα θεωρούνται ότι πέτυχαν τις προκαταρκτικές εξετάσεις, υγειονομικές, αθλητικές και ψυχομετρικές δοκιμασίες που διενεργήθηκαν, όπως ρητώς αναφέρεται πλέον, κατά το σχολικό έτος πραγματοποίησης των πανελλαδικών εξετάσεων.

Με τον τρόπο αυτόν αποφεύγεται η περίπτωση υποψήφιος δόκιμος ο οποίος επέτυχε στις ανωτέρω δοκιμασίες που θα πραγματοποιηθούν μετά τις επικείμενες πανελλαδικές εξετάσεις του Ιουνίου 2021 να επικαλεστεί την επιτυχία του και να διεκδικήσει τη μη συμμετοχή του στις αντίστοιχες εξετάσεις των πανελλαδικών εξετάσεων του έτους 2022, που θα πραγματοποιηθούν το φθινόπωρο του 2021.

Για τους λόγους αυτούς σάς καλώ να στηρίξετε την κυβερνητική πρωτοβουλία ψηφίζοντας τα εν λόγω άρθρα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα ήθελα τον λόγο, παρακαλώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θέλω να καταθέσω νομοτεχνικές βελτιώσεις.

Κυρίες και κύριοι συνάδελφοι, καταθέτουμε νομοτεχνικές βελτιώσεις τις οποίες ήδη έχουμε αναπτύξει στο βασικό τους περιεχόμενο στην επιτροπή. Στην πραγματικότητα τα κρίσιμα, αν θέλετε, και ουσιαστικά ζητήματα των νομοτεχνικών βελτιώσεων -γιατί κατά τα λοιπά είναι ζητήματα παρεμβάσεων νομοτεχνικής αρτιότητας- είναι ότι εξαιρούμε από το πεδίο εφαρμογής του νόμου της τηλεργασίας τους ασκούντες καθήκοντα προϊσταμένου. Άρα οι προϊστάμενοι δεν μπορούν να τηλεργάζονται. Και το δεύτερο το οποίο κάνουμε είναι ότι δεχόμαστε, όπως είχα πει, μια παρατήρηση της Αρχής Προστασίας Προσωπικών Δεδομένων.

Επομένως η σχετική διάταξη διαβάζεται ως εξής: «Η Αρχή Προστασίας Δεδομένων Προσωπικού Χαρακτήρα εκδίδει τη γνώμη της εντός αποκλειστικής προθεσμίας δεκαπέντε ημερών από την αποστολή σε αυτή του σχεδίου προεδρικού διατάγματος του επισπεύδοντος Υπουργείου. Η άπρακτη παρέλευση της ως άνω προθεσμίας δεν κωλύει την έκδοση του προεδρικού διατάγματος.».

Επομένως θα ζητηθεί η γνώμη της αρχής για την έκδοση του σχετικού προεδρικού διατάγματος που προβλέπεται.

Επίσης, δεχόμαστε και κάποιες παρατηρήσεις τις οποίες έκανε ο Συνήγορος του Πολίτη, διευκρινίζοντας στο πεδίο εφαρμογής ως αρμόδια αρχή τις ανεξάρτητες αρχές. Επομένως να μην υπάρχει αυτή η παρανόηση. Κατά τη γνώμη μου, ήταν μάλλον αυτονόητο, αλλά εν πάση περιπτώσει διευκρινίζεται και αυτό.

Μια διόρθωση στην τροπολογία την οποία καταθέτουμε για την παράταση των εκλογών των σωματείων έχει ζητηθεί από το Υπουργείο Εργασίας και αφορά τις συνδικαλιστικές οργανώσεις. Θέλει να φέρει την αντίστοιχη διάταξη και θα τη φέρει το Υπουργείο Εργασίας για να τη ρυθμίσει.

Νομίζω ότι αυτές είναι οι νομοτεχνικές τις οποίες θα καταθέσουμε.

Θα ήθελα να πω και μισή κουβέντα για τις βουλευτικές τροπολογίες. Έχουν κατατεθεί τέσσερις. Τις απορρίπτουμε όλες. Έχει κατατεθεί μία από το Κίνημα Αλλαγής, η οποία αφορά την παράταση της θητείας των οργάνων της ΕΣΑΜΕΑ, καλύπτεται από τη διάταξη την οποία έχουμε ήδη καταθέσει. Έχει κατατεθεί μία για το θέμα των ατόμων με αναπηρία στην τηλεργασία, για αυτό θα εξηγήσω στην ομιλία μου ποια είναι η θέση μας. Έχουν κατατεθεί δύο από το ΜέΡΑ25, οι οποίες κατατίθενται και επανακατατίθενται, απορρίπτονται ως εκπρόθεσμες και ως μη έχουσες οποιαδήποτε σχέση με το συζητούμενο σχέδιο νόμου και αφορώσες άλλα Υπουργεία. Δεν ξέρω γιατί το ΜέΡΑ25 το κάνει αυτό, γιατί το έχουμε ξαναπεί, αλλά καταθέτει τις ίδιες τροπολογίες συνεχώς και απορρίπτονται με την ίδια αιτιολογία συνεχώς. Αυτό είναι δικό σας θέμα γιατί το κάνετε.

Ευχαριστώ πολύ, κύριε Πρόεδρε.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 229-231)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Παρακαλώ να διανεμηθούν.

Κύριε Καππάτο, είναι η σειρά σας, όμως θα δώσω τον λόγο στον κύριο Κεγκέρογλου, γιατί πρέπει να πάει στη Διάσκεψη των Προέδρων.

Τον λόγο έχει ο κ. Βασίλειος Κεγκέρογλου του Κινήματος Αλλαγής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ,κύριε Πρόεδρε, και τον συνάδελφο.

Κυρίες και κύριοι συνάδελφοι, η συζήτηση μέσα στο Κοινοβούλιο για το θέμα της τηλεργασίας στο δημόσιο είναι βεβαίως σε διαφορετικό κλίμα από αυτό που αναμένεται την επόμενη εβδομάδα για τις ρυθμίσεις στο εργασιακό, γιατί αφ’ ενός μεν το ζήτημα της τηλεργασίας που συζητάμε σήμερα έρχεται να καλύψει μια υπαρκτή ανάγκη και αφ’ ετέρου έχουμε πνεύμα θετικό των διατάξεων, που μπορείς βεβαίως να τις κρίνεις σε πολλά σημεία για τις ελλείψεις τους, αλλά και να καταθέσεις προτάσεις, δεν έχουν αρνητικό φορτίο σε σχέση με αυτό το οποίο έρχεται την άλλη εβδομάδα. Είναι η μέρα με τη νύχτα, θα έλεγα, και αυτό βεβαίως έχει να κάνει και με τον χαρακτήρα της πολιτικής η οποία επελέγη από την Κυβέρνηση για τον ιδιωτικό κυρίως τομέα.

Όπως κατέθεσε ο εισηγητής μας, οι επτά προϋποθέσεις για ένα δίκαιο θεσμικό πλαίσιο για την τηλεργασία, και μιλάμε για συνθήκες κανονικότητας, είναι: Πρώτα απ’ όλα πρέπει να είναι δικαίωμα του δημοσίου υπαλλήλου και όχι υποχρέωση. Δεν πρέπει να επηρεάζονται στο παραμικρό οι μισθολογικές απολαβές και γενικότερα τα εργασιακά δικαιώματα. Να μην έχουμε επιδείνωση των ανισοτήτων ανάμεσα σε τηλεργαζόμενους και μη, γιατί πραγματικά το είδαμε αυτό στην πιλοτική εφαρμογή. Να εξασφαλίζονται πλήρως τα προσωπικά δεδομένα, είναι μια βελτίωση η οποία έγινε από τον Υπουργό και νομίζω είναι σε θετική κατεύθυνση. Θα πρέπει να διασφαλίζεται η ομαλή και απρόσκοπτη λειτουργία της δημόσιας υπηρεσίας και ο προγραμματισμός της να μην ανατρέπεται. Η δυνατότητα τηλεργασίας να μη γίνει αφορμή για οποιαδήποτε διάκριση ανάμεσα στους εργαζόμενους, με ευθύνη βεβαίως της διοίκησης, ή να υπάρχουν ζητήματα αποκλεισμού ατόμων με αναπηρία. Να μην υποβαθμίζονται και να μη δυσχεραίνονται οι συνθήκες στις οποίες παρέχεται η τηλεργασία. Αυτές είναι επτά βασικές προϋποθέσεις και αρχές για την τηλεργασία.

Εδώ θέλω να πω ότι η πανδημία ήρθε με δραματικό τρόπο να μας υπενθυμίσει πολλά πράγματα σε σχέση με αυτά τα οποία δεν έχουμε κάνει, αλλά και πολλά από αυτά για τα οποία έχουμε μια πολιτική που δεν έχει στο επίκεντρό της τον άνθρωπο έπρεπε να έχουν έρθει από την πρώτη μέρα.

Θεωρώ, δηλαδή, ότι η συζήτηση η σημερινή θα έπρεπε να είχε γίνει τον Απρίλιο του 2020. Και το λέω αυτό με βεβαιότητα, γιατί πραγματικά αυτή η ανάγκη από την πρώτη μέρα υπήρξε, ο προβληματισμός όμως υπήρχε τα προηγούμενα χρόνια. Είχε εισαχθεί η εξ αποστάσεως εργασία με κάποιον τρόπο, αλλά δεν υπήρχε το πλαίσιο.

Ερχόμαστε, λοιπόν, να συζητήσουμε ένα νομοσχέδιο, το οποίο είναι λιτό, βεβαίως, έχει λίγα άρθρα, αλλά είναι πλούσιο στις εξουσιοδοτικές. Νομίζω ότι προβλέπει πέντε, έξι υπουργικές αποφάσεις, προεδρικό διάταγμα, κ.λπ.. Θα μπορούσε βεβαίως αν από πέρσι είχε γίνει συστηματική δουλειά να είχε έρθει και νωρίτερα και να είναι και περισσότερο ενισχυμένο το πλαίσιο.

Εδώ σε αυτό το σημείο βεβαίως, σε αντίθεση με τον ιδιωτικό τομέα, είναι περισσότερο χαλαρά τα πράγματα. Στον ιδιωτικό τομέα είναι προσδιορισμένα και για τις υποχρεώσεις του εργαζόμενου αλλά και για τις υποχρεώσεις του εργοδότη με το νομοσχέδιο το οποίο θα συζητήσουμε. Είναι μια αντίφαση σε σχέση με τον γενικότερο χαρακτήρα του νομοσχεδίου που θα έρθει.

Εδώ, λοιπόν, θα ήθελα να επισημάνω ότι το θέμα της διευθέτησης πρέπει να αιτιολογείται, να είναι ένα θέμα που θα εξυπηρετήσει τις ανάγκες της υπηρεσίας και τον πολίτη, αλλά να μη θίξει δικαιώματα των εργαζομένων με οποιονδήποτε τρόπο. Ο περιορισμός που μπαίνει για το τρίμηνο δεν τεκμηριώνεται ούτε επιστημονικά ούτε επιχειρησιακά. Ποιος είναι ο λόγος που περιορίζεται, ποια είναι η ανάγκη που επιβάλλει αυτόν τον περιορισμό;

Το θέμα με τα άτομα με αναπηρία θεωρώ ότι είναι ένα κρίσιμο ζήτημα. Ούτως ή άλλως έχουμε υποχρέωση και από το Σύνταγμα και από τις διεθνείς συμβάσεις για τα άτομα με αναπηρία που έχει κυρώσει η Βουλή των Ελλήνων από το ’12 για να δούμε πώς το πλαίσιο υποστήριξης των ατόμων με αναπηρία, αλλά και μελών των οικογενειών ατόμων με αναπηρία που εντάσσονται στην τηλεργασία, θα γίνεται με τον καλύτερο τρόπο. Χρειάζεται αυτή η υποστήριξη και η διαφορετική αντιμετώπιση, για να έρχονται σε ίση μοίρα σε σχέση με τους υπόλοιπους εργαζόμενους.

Σε αυτή την κατεύθυνση καταθέσαμε την τροπολογία, είναι ουσιαστικά οι προτάσεις της ΕΣΑΜΕΑ, οι ανάγκες οι οποίες είναι διαπιστωμένες. Η ΕΣΑΜΕΑ το έχει μελετήσει το θέμα. Θεωρώ ότι η λέξη «απόρριψη» που είπατε, κύριε Υπουργέ, είναι λάθος. Μπορεί να λέγατε ότι «δεν την κάνω δεκτή σε αυτό το νομοσχέδιο», αλλά δεν απορρίπτεται έτσι μια πρόταση, ως προς το περιεχόμενό της εννοώ, όταν περιλαμβάνει ουσιαστικές προτάσεις, ανεξάρτητα αν σήμερα δεν είναι ώριμα τα πράγματα από την πλευρά τη δικιά σας για να την εντάξετε στο νομοσχέδιο. Θεωρώ ότι το είπατε με την έννοια την τυπική.

Θα αναφερθώ τώρα στην Εθνική Σχολή Δημόσιας Διοίκησης. Εισάγεται διευρυμένη ύλη. Και λέω εγώ η διευρυμένη ύλη είναι για όλους, το είπατε και εσείς. Κοιτάξτε, όμως, δεν μπορεί να εφαρμοστεί άμεσα, σε μια χρονιά με προβλήματα, με την έννοια ότι όλοι βεβαίως οι υποψήφιοι, τα στελέχη που θα φοιτήσουν στην Εθνική Σχολή Δημόσιας Διοίκησης θα κριθούν σε διαφορετικούς όρους από τους περσινούς.

Τι σημασία έχει αυτό, θα μου πείτε. Βεβαίως και δεν πρέπει να φανεί ότι η σειρά του 2021 είναι χαμηλότερου επίπεδου, επειδή θα πάρουν χαμηλότερους βαθμούς όλοι επί ίσοις όροις από ό,τι πέρσι. Αυτό είναι ένα ζήτημα. Θεωρώ ότι δεν υπάρχει λόγος να το βάλετε από φέτος.

Και τελειώνω την τοποθέτησή μου με την τροπολογία για τη ρύθμιση των οφειλών στους δήμους. Κοιτάξτε. Υπάρχουν δύο θέματα σε αυτή την τροπολογία. Το πρώτο αφορά ποιες ληξιπρόθεσμες οφειλές καταλαμβάνει και το δεύτερο είναι πόσο διάστημα δίνουμε για να ενταχθούν στη ρύθμιση. Το ποιες οφειλές καταλαμβάνει δυστυχώς κρίθηκε όταν είχε έρθει η πρώτη τροπολογία, αλλά κρίθηκε κακώς από την Κυβέρνηση, τις οφειλές λέει που προκύπτουν μετά τον Φεβρουάριο που επέδρασε η πανδημία.

Σας λέω, όμως, την εξής λεπτομέρεια, κύριε Υπουργέ. Οι οφειλές του 2019 που προγραμμάτιζε ο επιχειρηματίας, που προγραμμάτιζε ο οικογενειάρχης, που προγραμμάτιζε ο επαγγελματίας να τις πληρώσει από τα εισοδήματά του 2020 δυστυχώς δεν πληρώθηκαν. Δεν ήταν μπαταχτσής. Έκανε έναν προγραμματισμό. Όλες τις οφειλές του ’19, του ’18, που είχαν συσσωρευτεί, θα τις πλήρωνε τον επόμενο χρόνο.

Έρχεται η πανδημία, μπαίνει σε μηδενικό ουσιαστικά εισόδημα -αφορά μεγάλη κατηγορία ανθρώπων- και δημιουργείται το πρόβλημα και οξύνεται. Άρα θα πρέπει να αλλάξει αυτό και να είναι όλες οι ληξιπρόθεσμες οφειλές. Εξάλλου, είναι διευκόλυνση των δήμων να εισπράξουν τα ποσά που τους οφείλονται. Το αν συσσωρευθούν εκεί και χρεώνονται οι πολίτες με τόκους, επιτόκια κ.λπ. δεν λέει τίποτα αυτό για το αποτέλεσμα, που το αποτέλεσμά μας είναι να εισπράξουμε όσο το δυνατόν περισσότερα ληξιπρόθεσμα.

Λέτε 30 Ιουνίου. Γιατί μέχρι 30 Ιουνίου; Δώστε μεγαλύτερη προθεσμία. Το 30 Ιουνίου μπορεί κάλλιστα να γίνει 31 Ιουλίου, χωρίς κανένα ρίσκο, για να έχουν τη δυνατότητα οι δήμοι να ενημερώσουν τους δημότες, να ενημερωθούν όλοι όσοι έχουν ληξιπρόθεσμες οφειλές και να έχουμε το καλύτερο αποτέλεσμα με την ένταξή τους στις ρυθμίσεις αυτές, που δίνουν μια ανάσα και μια διέξοδο.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεγκέρογλου.

Τον λόγο έχει τώρα ο κ. Καππάτος από τη Νέα Δημοκρατία και την όμορφη Κεφαλλονιά. Τον ευχαριστώ και για τη διευκόλυνση.

Ενημερώνω -και κυρίως ενδιαφέρει τον κ. Δερμεντζόπουλο, ο οποίος είναι από πολύ νωρίς στην Αίθουσα- ότι μετά θα πάρει τον λόγο ο κ. Πολάκης, αμέσως μετά ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ραγκούσης και μετά είστε εσείς.

Ορίστε, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώ την τοποθέτησή μου με την επανάληψη μιας διαπίστωσης που επισημάνθηκε αρκετές φορές σε αυτή εδώ τη συζήτησή μας, τη διαπίστωση της νέας πραγματικότητας που επέφερε στην καθημερινότητα μας η κρίση του COVID-19 με τη μεταφορά σειράς ευρύτερων δραστηριοτήτων στη σφαίρα του ψηφιακού.

Είδαμε τομείς όπως η εκπαίδευση, η απασχόληση, αλλά και ο ελεύθερος χρόνος μας να μεταβάλλονται ριζικά και ταχύτατα, τόσο ως προς το περιεχόμενό τους όσο και ως προς τον τρόπο με τον οποίο αυτές οι δραστηριότητές μας πραγματοποιούνται. Αναμφίβολα, επομένως, η κρίση του κορωνοϊού λειτουργεί ως τομή για την καθημερινή μας ζωή και με τον τρόπο με τον οποίο αντιλαμβανόμαστε τα πράγματα.

Ο δημόσιος τομέας δεν θα μπορούσε να αποτελέσει εξαίρεση από τη νέα αυτή πραγματικότητα. Η καθημερινή εν σώματι παρουσία μας στις δημόσιες υπηρεσίες σχεδόν εκμηδενίστηκε, ενώ η ηλεκτρονική επικοινωνία αποκατέστησε σε εξαιρετικό βαθμό την πλειοψηφία των συναλλαγών μας με το δημόσιο.

Από την άλλη, το ίδιο το αντικείμενο εργασίας του ανθρώπινου δυναμικού προσαρμόστηκε αναλόγως. Η υποχρέωση σημαντικού ποσοστού των εργαζόμενων για εξ αποστάσεως εργασία, ώστε να περιοριστεί η διασπορά του COVID-19, ανέδειξε την τηλεργασία ως μια αναγκαία και όχι συμπληρωματική μέθοδο εργασίας.

Στο πρωτόγνωρο αυτό περιβάλλον γεννιούνται νέες ανάγκες, από τις οποίες προκύπτει η δική μας υποχρέωση να νομοθετήσουμε, προκειμένου εκείνες να ικανοποιηθούν. Ένα τέτοιο πεδίο αποτελεί και η τηλεργασία. Εάν πριν από την πανδημία η εργασία από απόσταση εφαρμοζόταν λίγο έως πολύ σε περιοδικό βαθμό και σποραδικά, σήμερα βρίσκεται σε πρώτο πλάνο στον τρόπο με τον οποίο εργαζόμαστε και παράγουμε προϊόν και αποτέλεσμα.

Επομένως σήμερα πρακτικά τι εισάγουμε; Με το σχέδιο νόμου του Υπουργείου Εσωτερικών επιχειρείται για πρώτη φορά η θεσμοθέτηση ενός ενιαίου για όλους τους φορείς τρόπου οργάνωσης και διαχείρισης της εργασίας, μια διαδικασία στη βάση κοινών αρχών, μεθόδων οργάνωσης και διαχείρισης της εργασίας, κανόνων προστασίας προσωπικών δεδομένων και τήρησης απορρήτου, κανόνων χρήσης της τεχνολογίας πληροφοριών και επικοινωνιών, καθώς και όλων των διαδικασιών που προβλέπονται, τόσο σε συνθήκες κανονικότητας όσο και κρίσης.

Ακόμη με το νομοσχέδιο καθορίζονται οι βασικές αρχές που διέπουν την τηλεργασία. Πιο συγκεκριμένα, πρόκειται για τον οικειοθελή της χαρακτήρα, την αρχή της ίσης μεταχείρισης των τηλεργαζομένων και μη υπαλλήλων, της προστασίας δεδομένων προσωπικού χαρακτήρα, καθώς και τον σεβασμό της ιδιωτικής ζωής των εργαζομένων από απόσταση.

Περαιτέρω, ενισχύεται το διευθυντικό δικαίωμα. Με απόφαση του διευθυντή καθορίζεται ο ρυθμός των τηλεργαζομένων, λαμβάνοντας φυσικά υπ’ όψιν την κάλυψη των υπηρεσιακών αναγκών, τη φύση των καθηκόντων τους και την εύρυθμη λειτουργία του φορέα. Την ίδια ώρα θεσπίζονται κανόνες, προκειμένου η ιδιωτική ζωή και τα δεδομένα προσωπικού χαρακτήρα για τους υπαλλήλους που εργάζονται με τηλεργασία να διασφαλίζονται.

Πέραν του προφανούς, της δημιουργίας δηλαδή ενός αποτελεσματικού θεσμικού πλαισίου για την τηλεργασία, μια σειρά σημαντικών κατευθύνσεων της δημόσιας διοίκησης υλοποιούνται με το παρόν σχέδιο νόμου.

Η παραγωγικότητα, η αποτελεσματικότητα, αλλά και η αυτονομία των εργαζομένων ενισχύονται. Τα λειτουργικά κόστη για τον ίδιο το φορέα αλλά και τον εργαζόμενο, του οποίου η μετακίνηση περιορίζεται, μειώνονται και τελικά ο ζητούμενος ψηφιακός μετασχηματισμός του δημοσίου τομέα επιτυγχάνεται.

Μιλάμε, επομένως, για μια νέα εργασιακή κουλτούρα, που μπορεί η πανδημία να επιτάχυνε, αλλά σίγουρα ήρθε για να μείνει. Αυτή η κουλτούρα της εξ αποστάσεως εργασίας είναι σε θέση να συμβάλει ώστε αφ’ ενός οι θέσεις εργασίας να διατηρηθούν και αφ’ ετέρου η ισορροπία ιδιωτικής και επαγγελματικής ζωής να διαφυλαχθεί.

Επιτρέψτε μου και μια αναφορά στην τροπολογία σχετικά με την Εθνική Σχολή Δημόσιας Διοίκησης. Με δεδομένη τη σπουδαιότητα της παραγωγικής αυτής σχολής ανώτερων στελεχών της δημόσιας διοίκησης, δεν μπορούμε να αγνοήσουμε τόσο τη σπουδαιότητα όσο και την αναγκαιότητα των ρυθμίσεων που εισάγει η ρύθμιση αυτή.

Το Εθνικό Κέντρο Δημόσιας Διοίκησης και η σχολή ειδικότερα καταλαμβάνουν αναμφίβολα κομβική θέση στη νέα δημόσια διοίκηση που ως κράτος έχουμε ανάγκη, μια δημόσια διοίκηση με στελέχη άρτια εκπαιδευμένα και προετοιμασμένα να ανταποκριθούν στις αυξημένες υπηρεσιακές προκλήσεις του δημοσίου τομέα στη χώρα μας.

Σήμερα, λοιπόν, ο εισαγωγικός διαγωνισμός της Εθνικής Σχολής Δημόσιας Διοίκησης ενισχύεται. Ενισχύεται ως προς την αποδοτικότητα, την αποτελεσματικότητα και πρωτίστως τη χρησιμότητά του στην ανάδειξη των ικανότερων υποψηφίων να φοιτήσουν στη Σχολή και να σταδιοδρομήσουν στα ανώτερα κλιμάκια του δημοσίου τομέα.

Την ίδια ώρα επιβεβαιώνεται το κύρος και η ιστορικότητα της σχολής, που σε τίποτα δεν υστερεί από αντίστοιχες φημισμένες σχολές, όπως η εμβληματική Γαλλική Σχολή Δημόσιας Διοίκησης. Η συμμετοχή άλλωστε στο διοικητικό συμβούλιο του κέντρου προσωπικοτήτων με εμβέλεια αλλά και στελεχών που προέρχονται από τα σπλάχνα της σχολής επικυρώνει τη διαπίστωσή μου αυτή.

Κύριε Υπουργέ, κυρίες και κύριοι συνάδελφοι, καταλήγω τη σκέψη μου με μια βαθύτερη κατεύθυνση του θεσμικού πλαισίου για την εργασία. Το ανθρώπινο δυναμικό του δημοσίου τομέα κάθε εκπαιδευτικής βαθμίδας και υπηρεσιακής ιεραρχίας είναι η ψυχή και η δύναμη της οργάνωσης του κράτους και της δημόσιας διοίκησης.

Χωρίς αμφιβολία, τα παραδείγματα εκείνα που δυσφημούν το δημόσιο ή θέτουν εμπόδια στην εξυπηρέτηση των πολιτών υφίστανται. Εάν όμως κάποτε αυτή ήταν και η δικαιολογία για φαινόμενα γραφειοκρατικών καθυστερήσεων, έχουμε την ευκαιρία σήμερα να τα αφήσουμε πίσω.

Από την ψηφιακή μετάβαση των δημοσίων υπηρεσιών και της εξυπηρέτησης των πολιτών μέχρι και την τηλεργασία που μας ωθεί να νομοθετήσουμε σήμερα, το δημόσιο αλλάζει. Αλλάζει γιατί οι συνθήκες το επιβάλλουν, αλλά και γιατί στο τιμόνι της χώρας βρίσκεται μια πολιτική δύναμη που επιταχύνει μεταρρυθμίσεις και επιβεβαιώνει τη θέληση και τη δυναμική της πατρίδας να πάμε πολλά βήματα μπροστά.

Το σχέδιο νόμου που ψηφίζουμε σήμερα πυροδοτεί αυτή την αλλαγή και σας καλώ να το υπερψηφίσουμε χωρίς δισταγμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καππάτο.

Καλείται στο Βήμα ο Βουλευτής του ΣΥΡΙΖΑ - Προοδευτική Συμμαχία κ. Παύλος Πολάκης από τα όμορφα Χανιά.

Παρακαλώ πολύ -δεξιά μου- ψυχραιμία!

Ορίστε, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κύριε Βορίδη, είχα σημειώσει κάποια πράγματα να πω για το νομοσχέδιο που φέρνετε σήμερα. Όμως, με κάλυψε πλήρως και ο εισηγητής μας και η τοποθέτηση της Ραλλίας Χρηστίδου πριν και δεν θα αναφερθώ ιδιαίτερα στο νομοσχέδιο, καθότι κι εσείς δεν αναφέρεστε πολύ, γιατί φτιάχνετε ένα πράγμα που τα πάτε όλα σε προεδρικά διατάγματα και σε μελλοντικές νομοθετικές ρυθμίσεις. Νομίζω έγινε μια πολύ σοβαρή και εμπεριστατωμένη κριτική και από τη Ραλλία Χρηστίδου προηγουμένως.

Εγώ για άλλον λόγο ανέβηκα. Προχθές ήρθε ο κ. Μητσοτάκης εδώ και διάβασε έναν λόγο που του γράψανε, αφού πρώτα εξασφάλισε ότι ο Αλέξης Τσίπρας είχε ραντεβού με την ΑΔΕΔΥ και δεν μπορούσε να έρθει εδώ να του απαντήσει.

**ΧΡΗΣΤΟΣ ΜΠΟΥΚΩΡΟΣ:** Προηγείται της Βουλής η ΑΔΕΔΥ;

**ΠΑΥΛΟΣ ΠΟΛΑΚΗΣ:** Ηρέμηση, ηρέμησε!

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, σας παρακαλώ. Δέχτηκα την αντικατάσταση…

**ΠΑΥΛΟΣ ΠΟΛΑΚΗΣ:** Εγώ ό,τι θέλω λέω.

**ΠΡΟΕΔΡΕΥΩΝ (Απόστολος Αβδελάς):** Όχι ό,τι θέλετε. Ο Κοινοβουλευτικός Εκπρόσωπος λέει ό,τι θέλει. Εσείς θα μιλήσετε για το νομοσχέδιο. Σας παρακαλώ πολύ.

**ΠΑΥΛΟΣ ΠΟΛΑΚΗΣ:** Αφού, λοιπόν, τρεις διαδοχικές Παρασκευές δεν εμφανίστηκε να απαντήσει σε ερώτηση στην ώρα του Πρωθυπουργού, είπε μερικά πράγματα για την πανδημία και δύο φορές -επειδή καθόμουν εκεί- με κοίταξε σε δύο σημεία της ομιλίας του, που είναι τα πρώτα που θα απαντήσω σήμερα.

Το πρώτο ήταν όταν είπε: «Διασπείρετε φήμες για φάρμακα που δεν φέρνουμε και θα σωζόταν κόσμος» και κοίταζε εμένα εκεί. Δεν μπορούσα να του απαντήσω, γιατί δεν απαντάει Βουλευτής στον Πρωθυπουργό, απαντάει ο Αρχηγός της Αξιωματικής Αντιπολίτευσης και δεν είχα δηλώσει καν ομιλητής προχθές.

Λοιπόν, ακούστε, αν ο «πες κι εσύ, Σωτήρη» δεν έχει δώσει στον Πρωθυπουργό τις εκατοντάδες μελέτες που έχουν βγει από τον Οκτώβρη του 2020 και μέχρι σήμερα και δεν τον έχει ενημερώσει ότι είναι τρεις οι εταιρείες οι οποίες έχουν παράξει μονοκλωνικά αντισώματα, τα οποία αποδεδειγμένα και με μελέτες φάσης Γ΄ πλέον δείχνουν ότι μειώνουν είτε μόνα τους είτε ο συνδυασμός τους -γιατί είναι διπλά αυτά και φαίνεται ότι αυτά αποδίδουν καλύτερα και είναι τριών εταιρειών, της «ELI LILLY», της «REGENERON» και τελευταία και της «GLAXO»- κατά 70% την κακή εξέλιξη σε αυτούς που έχουν ένδειξη να τα πάρουν, άρα μειώνουν τις εισαγωγές στις ΜΕΘ, άρα μειώνουν τους θανάτους τουλάχιστον κατά 50% με 60%, αν δεν του έχει πάει αυτές τις μελέτες, να τους τις πάει.

Αν δεν του έχει πάει την έκτακτη έγκριση του FDA του Νοεμβρίου, αν δεν του έχει πάρει την έγκριση του ΕΜΑ, που επιτρέπει στις εθνικές αρχές να τα εισάγουν, αν δεν του έχει πει ότι παραπάνω από δέκα χώρες τα φέρνουν με θεαματικά αποτελέσματα έχοντας μειώσει τους θανάτους, να το κάνει ο «πες κι εσύ, Σωτήρη».

Με τον κ. Γώγο, που μίλησα από χθες για ένα άλλο περιστατικό, μου είπε ότι είναι υπέρ. Ο κ. Εξαδάκτυλος είναι υπέρ. Ο κ. Τσιόδρας, που ήρθε εδώ, είπε ότι είναι υπέρ της χρήσης των μονοκλωνικών. Αφού είναι όλοι υπέρ, γιατί δεν τα φέρνουν;

Εγώ θα σας πω το εξής, αν αυτή τη στιγμή κυβερνούσε ο ΣΥΡΙΖΑ, είχαμε δώδεκα χιλιάδες τριακόσιους θανάτους, και δεν φέρναμε θεραπείες γνωστές και αποτελεσματικές από τον Νοέμβριο, αλλά είχαμε ποντάρει όλα τα λεφτά μόνο στο εμβόλιο, τι θα γινόταν; Τι θα κάνατε; Δεν θα είχατε βγάλει τον «ΣΚΑΪ» σε απευθείας μετάδοση από τα νοσοκομεία, έξω από τις μονάδες, να παίρνουν συνεντεύξεις από χαροκαμένους συγγενείς και να βλαστημούν και να καταριούνται τους κυβερνητικούς του ΣΥΡΙΖΑ που δεν φέρνουν τα φάρμακα για να σωθεί ο κόσμος;

Εδώ μας είχατε κρεμάσει στα μανταλάκια τη χρονιά με τους λιγότερους νεκρούς από τη γρίπη, που είχαμε τριάντα επτά νεκρούς τότε, και λέγανε σε μένα, που έχω ξενυχτήσει τα δεκαπέντε από τα πενήντα χρόνια της ζωής μου στις μονάδες εντατικής θεραπείας για να σώσω μια ζωή, ότι είμαστε άσπλαχνοι. Και τώρα με δώδεκα χιλιάδες τριακόσιους νεκρούς, είναι απλά Πέμπτη! Επιτυχία! Μωυσής! Δεν ξέρω κι εγώ τι είμαστε!

Με 24% εμβολιασμό στις δύο δόσεις, έξι μήνες από όταν ξεκίνησε, δεν έρχεται από εκεί η ύφεση, κύριε Μητσοτάκη. Επειδή το είπε κι αυτό προχτές. Έρχεται επειδή ζέστανε ο καιρός και πέφτει η δραστηριότητα των κορωνοϊών με την άνοδο της θερμοκρασίας. Δεν θα ξεχάσουμε την ιατρική που ξέρουμε. Με 60% και 70% εμβολιασμένων δημιουργείς ανοσιακό φράγμα και όχι με 24%.

Εγώ σας λέω ένα πράγμα, το ξαναλέω και το έχω πει δεκαπέντε φορές και δεν θα κουραστώ να το λέω: Όταν είσαι σε έναν πόλεμο, όπως αυτή τη στιγμή που πολεμάμε, αυτό που θέλουμε πρώτα απ’ όλα είναι σφαίρες, όπλα, φάρμακα δηλαδή! Δεν θέλουμε πρώτα απ’ όλα οχυρωματικά έργα για τον επόμενο πόλεμο, για την επόμενη μάχη. Τα χρειαζόμαστε βέβαια κι αυτά. Αυτά τα οχυρωματικά έργα, δηλαδή τα εμβόλια, γίνονται στα διαλείμματα της πανδημίας και του πολέμου. Τώρα πεθαίνει ο κόσμος!

Ακόμη μια φορά ξανακάνω την έκκληση: Φέρτε τα και τώρα! Θα υπάρξει κύμα το φθινόπωρο, πιθανόν όχι τόσο ισχυρό όσο τα προηγούμενα, γιατί έχουμε πολλές μεταλλάξεις. Φέρτε τα τώρα! Δεν σας γλιτώνει το εμβόλιο μόνο.

Δεύτερο που είναι πολύ σημαντικό και θα ήθελα να ήμουν εγώ Υπουργός να δω τι θα έκανε ο «ΣΚΑΪ» και τα άλλα κανάλια, η δεύτερη φορά που με κοίταξε ήταν όταν είπε: «Μας παραδώσατε πεντακόσια πενήντα εφτά κρεβάτια ΜΕΘ κι εμείς έχουμε αυτή τη στιγμή χίλια πεντακόσια.». Αυτό είναι οι φήμες και η διαστρέβλωση.

Λοιπόν, ακούστε, για να ξεκαθαρίσουμε τα πράγματα και να τα ακούσει άλλη μια φορά ο ελληνικός λαός, διότι ο κ. Μητσοτάκης συγκρίνει αυγά με πατάτες με αυτό που έκανε προχτές.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Πρώτον, δεν σας παραδώσαμε πεντακόσια πενήντα εφτά κρεβάτια, σας παραδώσαμε πεντακόσια εξήντα οκτώ και από τον Ιούλη του 2019 μέχρι τον Μάρτη του 2020 κλείσατε και δεκατρία, γιατί μετακινήσατε προσωπικό και κλείσατε κάποια κρεβάτια. Ξεκινήσατε την πανδημία με τα πεντακόσια πενήντα πέντε. Τι ήταν αυτά; Ήταν κρεβάτια πολυδύναμων ΜΕΘ. Γιατί λέτε σήμερα χίλια πεντακόσια, που δεν είναι χίλια πεντακόσια, αλλά από την έκθεση του ΕΟΔΥ είναι γύρω στα χίλια τριακόσια; Τι μετράτε εκεί; Μετράτε τα διακόσια εξήντα του ιδιωτικού τομέα, τα εκατόν ογδόντα των ειδικών μονάδων, νευροχειρουργικών, καρδιοχειρουργικών, ΜΑΦ, πλαστικής χειρουργικής, εγκαυμάτων, τραύματος, μετεγχειρητικής φροντίδας, τα ογδόντα των στρατιωτικών, τα οποία υπήρχαν και επί των ημερών μας και μάλιστα πολλά των ειδικών μονάδων και των ΜΑΦ και των νευροχειρουργικών τα φτιάξαμε εμείς, ο υποφαινόμενος. Άλλα εξακόσια κρεβάτια υπήρχαν και τότε, μόνο που δεν τα λογαριάζαμε στα πεντακόσια εξήντα οκτώ που μπαίνουν στην εφημερία του ΕΚΑΒ, γιατί δεν κάνουν αυτή τη δουλειά. Δεν είναι κρεβάτια πολυδύναμων ΜΕΘ. Είναι κρεβάτια ειδικών ΜΕΘ. Τα βάζετε, λοιπόν, σε ένα τσουβάλι, για να πείτε ότι τα φτιάξετε. Κολοκύθια με τη ρίγανη είναι αυτά! Διακόσια σκάρτα κρεβάτια προσθέσατε τώρα που μπορούσατε, που σας αγοράζει η Ευρωπαϊκή Κεντρική Τράπεζα «αέρα» τα ομόλογα και σας τυπώνει χρήμα.

Εμείς έπρεπε να παραδώσουμε αυτό που μας παρέδωσε ο Άδωνις και ο Σαμαράς το 2014, τα τετρακόσια τριάντα οκτώ και τα εξακόσια που ήταν λιγότερα από τετρακόσια, να δω τι θα κάνατε. Αυτή είναι η πραγματικότητα.

Επίσης, με βάση τα στοιχεία του ΕΟΔΥ -κι εδώ θέλω απάντηση συγκεκριμένη από γιατρούς- φαίνεται ότι από τις μονάδες εντατικής θεραπείας από τότε που ξεκίνησε μέχρι σήμερα έχουν εξελιχθεί, επιβιώσαντες δηλαδή, δυόμισι χιλιάδες άτομα. Η κ. Κοτανίδου είπε ότι έχουμε 30% με 35% θνητότητα. Αυτό πίστευα και εγώ, είδα όμως ότι θνητότητα είναι πάνω από 60%, με βάση τα στοιχεία του ΕΟΔΥ. Αν τα υπολογίσει κανείς αυτά, θα δει το εξής: Από τις δώδεκα χιλιάδες τριακόσιους που έχουν πεθάνει μέχρι σήμερα, οι τεσσερισήμισι χιλιάδες έχουν πεθάνει στις ΜΕΘ, δηλαδή βρήκαν κρεβάτι. Οι υπόλοιποι πού πέθαναν; Πού οι δύο και οι τρεις χιλιάδες κρεβάτια; Με στοιχεία του ΕΟΔΥ, πέθαναν χίλιοι οκτακόσιοι στα σπίτια τους. αυτό είναι η επιτυχία στη διαχείριση της πανδημίας!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και μια κουβέντα ακόμη, κύριε Πρόεδρε.

Πέταξε ο κ. Μητσοτάκης μια κουβέντα για να αρχίσει μια πολύ άσχημη συζήτηση, η οποία έχει να κάνει με την υποχρεωτικότητα του εμβολιασμού. Λοιπόν, εγώ αυτό που θέλω να πω είναι μία κουβέντα μόνο για το θέμα αυτό, γιατί είχε απαντήσει η Κοινοβουλευτική Συνέλευση του Συμβουλίου της Ευρώπης για το θέμα.

Θέλω να διαβάσω το εξής, που είναι η ανάρτηση μιας πολύ παλιάς φίλης και συντρόφισσας, οδοντιάτρου, από το ΚΚΕ τότε, η οποία λέει το εξής και με καλύπτει πλήρως: «Οι υποχρεωτικές ιατρικές πράξεις έχουν τελειώσει με τη Δίκη της Νυρεμβέργης. Το υποχρεωτικό μαζικό στο οτιδήποτε συνιστά επιβολή και εν τέλει φασισμό. Είμαστε η έκτη χώρα σε εμβολιασμούς στην Ευρωπαϊκή Ένωση, οπότε το πολιτικό αφήγημα και η συζήτηση περί προνομίων των υπεύθυνων πολιτών είναι συζήτηση κοινωνικής περιθωριοποίησης και αρίας φυλής, εμβολιασμένοι και διωκόμενης πλέμπας ανεμβολίαστοι. Η επιστήμη δεν είναι δόγμα ούτε ποδοσφαιρική φανέλα ούτε θρησκεία. Η επιστήμη επικοινωνεί τα επιτεύγματά της και πείθει. Αν δεν μπορεί να το κάνει αυτό, έχει αποτύχει οικτρά». Για την αντιγραφή, Αριστέα Σερεμέτη.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

Το έχουμε πει κι άλλη φορά, δεν το λέω με ευκαιρία αυτή την ομιλία, αλλά γενικότερα. Υπάρχει η ρητή διάταξη του άρθρου 66 του Κανονισμού, που δεν μπορεί είτε ο ομιλητής είτε ο εισηγητής να απομακρύνεται από το θέμα. Παρακαλώ να το τηρούμε.

**ΠΑΥΛΟΣ ΠΟΛΑΚΗΣ:** Κύριε Πρόεδρε…(δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Αυτό που σας λέω, κύριε Πολάκη. Γιατί δεν είναι σωστό να αφαιρούμε τον λόγο. Δεν το έχει κάνει η Βουλή ούτε τα προηγούμενα χρόνια ούτε τώρα. Δεν πρέπει να αναγκαζόμαστε να το κάνουμε. Είναι σαφέστατες οι διατάξεις.

**ΠΑΥΛΟΣ ΠΟΛΑΚΗΣ:** Δυστυχώς για εσάς, αργήσατε να έρθετε και ακουστήκατε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο για μία διευκρίνιση.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Κύριε πρώην Υπουργέ Υγείας, μείνετε μισό λεπτό!

Κύριε Πρόεδρε, ευχαριστώ. Όμως, πρέπει να απαντηθούν ορισμένα ζητήματα.

Θα ήθελα να υπενθυμίσω στον κύριο πρώην Υπουργό Υγείας ότι η συζήτηση κατά την οποία τοποθετήθηκε ο Πρωθυπουργός και από την οποία ο ίδιος άδραξε την ευκαιρία για να απαντήσει και να μας διηγηθεί πάλι διάφορα για την πανδημία, σύμφωνα με το αφήγημα του ΣΥΡΙΖΑ, δεν αφορούσε τη διαχείριση της πανδημίας. Αφορούσε το Ευρωπαϊκό Πιστοποιητικό, που δεν είναι ένα μέτρο υγειονομικού χαρακτήρα, είναι ένα μέτρο κυρίως οικονομικού και κοινωνικού χαρακτήρα. Είναι ένα διαβατήριο ελευθερίας, ένα άνοιγμα μιας λεωφόρου για τους επισκέπτες της χώρας.

Τώρα, ο πρώην Υπουργός Υγείας του ΣΥΡΙΖΑ ήρθε εδώ να κάνει πτωματολογία και να δημιουργήσει εντυπώσεις και να πει για θύματα και για θνητότητα στις μονάδες εντατικής θεραπείας. Και να πει βεβαίως, διαβάζοντας το απόσπασμα της συντρόφου του, ότι είμαστε έκτη χώρα στους εμβολιασμούς στην Ευρώπη. Κατά τα λεγόμενά του, λοιπόν, η Ελλάδα είναι μεταξύ των πρώτων χωρών στους εμβολιασμούς. Το είπε ο ίδιος στη βιασύνη του να διαβάσει αυτό το μήνυμα.

Όσον αφορά τη διαχείριση της πανδημίας, το Σώμα έχει πολλές φορές την ευκαιρία, τουλάχιστον μια φορά το δεκαπενθήμερο, είτε με πράξη νομοθετικού περιεχομένου είτε με νομοθετικές πρωτοβουλίες της Κυβέρνησης είτε μέσω του κοινοβουλευτικού ελέγχου, να απαντήσει. Και για τη διαχείριση της πανδημίας κρινόμαστε από τον ελληνικό λαό. Και η κρίση του, ξέρετε, κυρίες και κύριοι συνάδελφοι του ΣΥΡΙΖΑ, επί του παρόντος δεν είναι θετική για σας, δεν είναι καθόλου θετική για σας.

Κοντολογίς, κύριε Πρόεδρε, το να παρουσιάζεται ως αφορμή ότι «με κοίταξε ο Πρωθυπουργός στην Ολομέλεια, γι’ αυτό απαντάω» ξεπερνάει τα όρια του δημοκρατικού διαλόγου και δείχνει, αν θέλετε, έναν χαρακτήρα αλαζονικό. Άλλους κατηγορούν για αλαζονεία, αλλά η αλαζονικότητα αποδεικνύεται από τη στάση ζωής και την πολιτική συμπεριφορά του καθένα μας εδώ μέσα.

Κύριε Πρόεδρε, παρακαλώ να αφαιρέσετε από τον χρόνο μου, διότι δεν έχω τοποθετηθεί ως Κοινοβουλευτικός Εκπρόσωπος.

Εν κατακλείδι -και να ολοκληρώσω- ήταν λάθος η αφορμή. Συζητάμε σήμερα ένα νομοσχέδιο για την τηλεργασία, για ένα άλλο είδος εργασίας, που αφορά τον δημόσιο τομέα, που αφορά τους δήμους. Γιατί ο ιδιωτικός τομέας τον έχει ανακαλύψει.

Και τα στελέχη του ΣΥΡΙΖΑ έρχονται να αδράξουν αφορμές σε ζητήματα, είτε για τη σημερινή απεργιακή κινητοποίηση εν όψει του εργασιακού νομοσχεδίου είτε για τη διαχείριση της πανδημίας, που πιστεύουν οι ίδιοι ότι τους ευνοούν. Δεν διδάσκονται τίποτα ούτε από τα τελευταία εκλογικά αποτελέσματα της τελευταίας διετίας σε όλα τα μέτωπα ούτε από τις δημοσκοπήσεις ούτε από το τι λέει η κοινωνία ούτε από το πόσο βελτιώνεται η εικόνα της χώρας σε ευρωπαϊκό επίπεδο. Και αντί να διατυπώσουν έναν λόγο αντιπολιτευτικό, χρήσιμο και παραγωγικό για τη χώρα, να δείξουν ότι πραγματικά αποτελούν την εναλλακτική λύση -γιατί αυτός είναι ο ρόλος της Αξιωματικής Αντιπολίτευσης, να πείθει τον ελληνικό λαό ότι αποτελεί εναλλακτική λύση-, απομακρύνονται όλο και περισσότερο από το κοινωνικό και κατ’ επέκταση από το εκλογικό σώμα.

**ΠΡΟΕΔΡΕΥΩΝ (Χαράλαμπος Αθανασίου):** Τώρα ξεφεύγετε εσείς.

**ΧΡΗΣΤΟΣ ΓΙΑΝΝΟΥΛΗΣ:** Για το νομοσχέδιο είναι αυτά;

**ΧΡΗΣΤΟΣ ΜΠΟΥΚΩΡΟΣ:** Κύριε Γιαννούλη, αν δεν το έχετε καταλάβει, τοποθετούμαι ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Χαράλαμπος Αθανασίου):** Δεν το εγκρίνω που μιλάει τόσο πολύ. Όμως, εσάς δεν σας ενόχλησε που μιλούσε δέκα λεπτά, σας ενοχλούν τώρα τα δύο λεπτά.

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ!

Ολοκληρώστε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Αν μου επιτρέπετε, δεν χρειάζεται να το εγκρίνετε εσείς, το εγκρίνει ο Κανονισμός. Τοποθετούμαι ως Κοινοβουλευτικός Εκπρόσωπος και έχω το δικαίωμα να τοποθετηθώ δώδεκα συν τρία, δεκαπέντε λεπτά. Με διακόπτετε στα τέσσερα ή πέντε λεπτά.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Μπουκώρο, ολοκληρώστε.

**ΧΡΗΣΤΟΣ ΜΠΟΥΚΩΡΟΣ:** Δεν θα εξαντλήσω τον χρόνο γι’ αυτό, κύριε Γιαννούλη. Αλλά τι σας ενοχλεί από αυτά που λέω;

**ΠΡΟΕΔΡΕΥΩΝ (Χαράλαμπος Αθανασίου):** Μα, γιατί κάνετε διάλογο τώρα;

**ΧΡΗΣΤΟΣ ΓΙΑΝΝΟΥΛΗΣ:** Μας κάνετε μάθημα, αλλά…(δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διάλογο.

**ΧΡΗΣΤΟΣ ΜΠΟΥΚΩΡΟΣ:** Σας παρακαλώ, κύριε Γιαννούλη. Εδώ ακούσαμε για τη διαχείριση της πανδημίας στο νομοσχέδιο για την τηλεργασία.

**ΧΡΗΣΤΟΣ ΓΙΑΝΝΟΥΛΗΣ:** Χρόνο πάντως δεν έχετε, χρόνος δεν έχει μπει.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπουκώρο, μην κάνετε διάλογο, σας παρακαλώ. Ολοκληρώστε.

**ΧΡΗΣΤΟΣ ΜΠΟΥΚΩΡΟΣ:** Δεν θα κάνω διάλογο. Λέω λοιπόν ότι καθημερινά…

**ΧΡΗΣΤΟΣ ΓΙΑΝΝΟΥΛΗΣ:** Χρόνο πάντως δεν έχετε, ο χρόνος δεν έχει μπει.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Γιαννούλη, τώρα, παρακαλώ.

**ΧΡΗΣΤΟΣ ΜΠΟΥΚΩΡΟΣ:** Ακούσαμε τον κ. Πολάκη να μιλάει για δέκα λεπτά, χωρίς να τον διακόψει κανένας, εκτός θέματος και κάθε άλλο παρά για το νομοσχέδιο που συζητάμε σήμερα. Τοποθετούμαι ως Κοινοβουλευτικός Εκπρόσωπος και με διακόπτουν συνεχώς. Αυτές είναι οι δημοκρατικές σας αντοχές, τις οποίες διαφημίζετε;

**ΧΡΗΣΤΟΣ ΓΙΑΝΝΟΥΛΗΣ:** Αν είχατε χρόνο, θα είχαμε συνεννοηθεί.

**ΧΡΗΣΤΟΣ ΜΠΟΥΚΩΡΟΣ:** Κρατήστε εσείς χρόνο, κύριε Γιαννούλη. Θα σφυρίξετε εσείς τη λήξη.

**ΧΡΗΣΤΟΣ ΓΙΑΝΝΟΥΛΗΣ:** Δεν είναι στα καθήκοντά μου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπουκώρο, ολοκληρώστε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ολοκληρώνοντας, λέω ότι η διαχείριση της πανδημίας για ένα ζήτημα τέτοιας μεγάλης κλίμακας από την Κυβέρνηση υλοποιείται με τρόπο ικανοποιητικό, με τις όποιες αδυναμίες, με τις όποιες ατέλειες, μπροστά στον πρωτοφανή αυτό εχθρό, στην πρωτοφανή αυτή κρίση, αλλά συζητάμε ταυτόχρονα και νομοσχέδια η ανάγκη των οποίων προέκυψε απ’ αυτή τη μεγάλη πανδημική κρίση. Και ένα τέτοιο νομοσχέδιο είναι το σημερινό της τηλεργασίας, που βάζει τάξη και κανόνες.

Και συμφωνούν με μια μιζέρια, με μια κριτική η οποία δεν έχει σχέση με το νομοσχέδιο και αποδεικνύουν ότι δεν έχουν επαφή με την πολιτική πραγματικότητα ορισμένοι συνάδελφοι από τον ΣΥΡΙΖΑ.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Για να το κλείσουμε το θέμα, εδώ παραβιάζεται ο Κανονισμός συνέχεια. Δεν μπορεί ο ομιλητής να απομακρύνεται από το θέμα -κι αυτό αφορά όλους- σύμφωνα με τη ρητή διάταξη του Κανονισμού.

Παρακαλώ οι Κοινοβουλευτικοί Εκπρόσωποι όλων των κομμάτων να εφιστούν την προσοχή στους ομιλητές. Δεν είναι σωστό να διακόπτουμε τον ομιλητή. Αν γίνει μία παρατήρηση και δεν συμμορφώνεται ο ομιλητής, ο Κανονισμός λέει ότι αφαιρείται ο λόγος. Δεν θέλουμε να το κάνουμε, αλλά δεν μπορεί να γίνει αλλιώς.

**ΧΡΗΣΤΟΣ ΜΠΟΥΚΩΡΟΣ:** Οι Κοινοβουλευτικοί Εκπρόσωποι δεν έχουν το δικαίωμα να σχολιάζουν πέραν του νομοσχεδίου;

**ΠΡΟΕΔΡΕΥΩΝ (Χαράλαμπος Αθανασίου):** Δεν μιλώ σε εσάς, κύριε Μπουκώρο. Γενικά μιλάω. Δεν γίνεται αυτή η δουλειά. Μόνο οι Αρχηγοί των κομμάτων μπορούν να φεύγουν από το θέμα για να μιλάνε για θέματα επικαιρότητας και, αν λείπουν, οι Κοινοβουλευτικοί Εκπρόσωποι σε περίληψη. Δεν γίνονται αυτά τα πράγματα. Εν πάση περιπτώσει, ας διαβαστεί ο Κανονισμός. Δεν μπορεί να τα κάνει ο Βουλευτής αυτά ούτε ο αγορητής μπορεί.

**ΠΑΥΛΟΣ ΠΟΛΑΚΗΣ:** …(Δεν ακούστηκε).

**ΠΡΟΕΔΡΕΥΩΝ (Χαράλαμπος Αθανασίου):** Να διαβάσετε τον Κανονισμό, κύριε Πολάκη. Σας το έχω πει και άλλη φορά. Να διαβάσετε τον Κανονισμό, γιατί έρχεστε εδώ πολλές φορές για να εντυπωσιάσετε.

Τον λόγο έχει ο κ. Ραγκούσης, Κοινοβουλευτικός Εκπρόσωπος του ΣΥΡΙΖΑ.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Τώρα δεν μπορώ να το αποφύγω να ξεκινήσω με μια επισήμανση -δεν λέω ούτε παρατήρηση, προς Θεού, ούτε κάτι άλλο- προς τον αγαπητό Κοινοβουλευτικό Εκπρόσωπο της Νέας Δημοκρατίας, που πριν από λίγο ολοκλήρωσε την παρέμβασή του.

Το μεγάλο πλεονέκτημα της εκάστοτε κυβέρνησης στον κοινοβουλευτικό διάλογο, σε αντίθεση με το δομικό μειονέκτημα που έχει η αντιπολίτευση, είναι ότι η εκάστοτε κυβέρνηση μπορεί και προσέρχεται στον κοινοβουλευτικό διάλογο με στοιχεία, λόγω του ότι υπάρχουν υπηρεσίες, υπάρχουν δομές, παρακολουθεί τα δεδομένα, ενημερώνεται κ.λπ.. Η αντιπολίτευση έχει αυτό το δομικό μειονέκτημα, έχει πρόβλημα στα στοιχεία.

Όταν, αγαπητέ Κοινοβουλευτικέ Εκπρόσωπε της Νέας Δημοκρατίας, έρχεται σε αυτό το Βήμα η αντιπολίτευση με στοιχεία και ο Κοινοβουλευτικός Εκπρόσωπος της κυβερνητικής πλειοψηφίας δεν ανταπαντά με στοιχεία, δεν καταρρίπτει αυτά τα στοιχεία με άλλα στοιχεία, τότε καλύτερα -τη γνώμη μου λέω - να σιωπά.

Κυρίες και κύριοι συνάδελφοι, αυτές τις βδομάδες συμπληρώνονται δύο χρόνια από την ανάληψη της διακυβέρνησης της χώρας από τη Νέα Δημοκρατία και τον σχηματισμό της Κυβέρνησης του Κυριάκου Μητσοτάκη. Η προσωπική μου γνώμη είναι ότι οι μέρες που περνάμε είναι μέρες ορόσημο, είναι μέρες σταθμός. Και αυτό το λέω με την εξής έννοια: ότι για δύο χρόνια, μέχρι πρόσφατα, η Νέα Δημοκρατία και συγκεκριμένα η Κυβέρνηση και ο Πρωθυπουργός δεν έβγαλαν τον πραγματικό τους εαυτό το προηγούμενο διάστημα, για πολλούς και διάφορους λόγους. Αυτό πια δεν συμβαίνει. Διανύουμε -και υπ’ αυτή την έννοια κατά τη γνώμη μου διερχόμαστε μια περίοδο ορόσημο- μια περίοδο που πια έχουμε μπροστά μας τον πραγματικό εαυτό της Νέας Δημοκρατίας, της Κυβέρνησης του Κυριάκου Μητσοτάκη.

Ποια είναι τα βασικά συστατικά αυτού που θα μπορούσε κανείς να υιοθετήσει ως όρο «πραγματικός εαυτός»; Πρώτο βασικό συστατικό κατά τη γνώμη μου -και το ξεκινάω όχι ιεραρχικά, απλώς έτσι έχω δομήσει την παρέμβασή μου- είναι η προχειρότητα. Δεύτερο βασικό χαρακτηριστικό αυτού του πραγματικού εαυτού της Νέας Δημοκρατίας και της Κυβέρνησης του Κυριάκου Μητσοτάκη είναι η ταξική μεροληψία, δηλαδή ότι είναι μια Κυβέρνηση η οποία δουλεύει υπέρ των λίγων και εναντίον των πολλών. Και τρίτο βασικό χαρακτηριστικό αυτού του πραγματικού εαυτού της Νέας Δημοκρατίας, της Δεξιάς στην Ελλάδα, της Δεξιάς του Κυριάκου Μητσοτάκη, είναι το ψέμα.

Όσον αφορά την προχειρότητα, δεν χρειάζεται να πάμε μακριά. Αρκεί να αναφερθούμε στο παρόν νομοσχέδιο. Κύριε Βορίδη, κανείς από εμάς, ούτε ο Εισηγητής μας, ο κ. Παπαηλιού, ούτε κανείς συνάδελφος από την Αξιωματική Αντιπολίτευση δεν επικέντρωσε την κριτική του σε μία αιτίαση του τύπου «γιατί δεν φέρατε αυτό το νομοσχέδιο νωρίτερα». Εγώ θα συμπλήρωνα ότι ούτε θα είχαμε ποτέ την πρόθεση ή τη διάθεση να σας επικρίνουμε γιατί δεν προηγηθήκατε και της πραγματικής ζωής, γιατί έρχεστε δηλαδή ως Κυβέρνηση, άρα ερχόμαστε συνολικά ως πολιτεία, πίσω από τις εξελίξεις που δημιουργεί η ίδια η πραγματικότητα, η ίδια η ζωή, η ίδια η κίνηση της ανθρωπότητας και τα προβλήματα που έχει.

Όμως, κύριε Βορίδη, το να έρχεστε μετά από ένα τόσο μεγάλο χρονικό διάστημα, πάνω από χρόνο, με ένα τέτοιο νομοσχέδιο για ένα τέτοιο θέμα νομίζω ότι δεν επιτρέπει και δεν σας αφήνει καμμία απολύτως δικαιολογία. Δεν είναι νομοσχέδιο για την ελληνική πολιτεία, για την ελληνική Κυβέρνηση, για ένα σημαντικό και καινούργιο θέμα, που είναι το θέμα της τηλεργασίας. Δεν έχετε καμμία δικαιολογία να έρχεστε με ένα τέτοιο νομοσχέδιο, ένα γονατογράφημα στην πραγματικότητα, που αρχίζει και ξεκινάει από τον περισπούδαστο ορισμό ότι η τηλεργασία είναι η εξ αποστάσεως εργασία.

Δύο θέματα είναι στο επίκεντρο ενός παγκόσμιου ακαδημαϊκού, θεωρητικού πρωτίστως, αλλά και πραγματικού προβληματισμού, όταν ανοίγει κανείς τη συζήτηση, τον φάκελο «τηλεργασία», γενικά χρήση και ένταξη των τεχνολογιών πληροφορικής στον χώρο της εργασίας.

Το πρώτο μεγάλο θέμα είναι η προστασία των προσωπικών δεδομένων. Είναι δυνατόν να έρχεστε με ένα νομοσχέδιο στη Βουλή γι’ αυτό το μείζον θέμα σε σχέση με την εργασία και να μην έχετε να πείτε μία κουβέντα και να παραπέμπετε αυτό το ουσιώδες, το μείζον, το θεμελιώδες ζήτημα σε προεδρικό διάταγμα του μέλλοντος; Μα, αυτό έπρεπε να κάνετε για τον δημόσιο διάλογο, αυτό έπρεπε να κάνετε για τον κοινοβουλευτικό διάλογο, να έχετε προετοιμαστεί και να εισηγηθείτε ένα πλαίσιο συνολικό για το τι σημαίνει προστασία των προσωπικών δεδομένων, από την ώρα που ξεκινάει και θεσμοθετείται η διαδικασία της τηλεργασίας στο ελληνικό δημόσιο.

Κι αν κάνατε -υποχρεωθήκατε από την Επιστημονική Υπηρεσία της Βουλής στην πραγματικότητα, σήμερα, δηλαδή που έδωσε στη δημοσιότητα τις επισημάνσεις της- μία προσθήκη, είναι αυτή που αναφέρατε μόλις προηγουμένως, δηλαδή στο τέλος της διαδικασίας επικύρωσης του νομοσχεδίου, ψήφισης του νομοσχεδίου, που είναι ότι θα προβλέψετε πλέον και τη γνωμοδότηση από την Αρχή Προστασίας Προσωπικών Δεδομένων γι’ αυτά τα ζητήματα, πριν το προεδρικό διάταγμα κατατεθεί προς επεξεργασία από το Συμβούλιο Επικρατείας.

Το δεύτερο μεγάλο θέμα στον φάκελο «τηλεργασία», κύριε Βορίδη, είναι πραγματικά μεγάλο, γιατί είναι ταυτόχρονα σίγουρα και δύσκολο θέμα, αλλά γι’ αυτό υπάρχουν οι κυβερνήσεις, για να αναμετρώνται με τα δύσκολα κι όταν έχουν και τον χρόνο και δεν φέρατε εδώ καμμία ΠΝΠ, δεν φέρατε δηλαδή καμμία πράξη νομοθετικού περιεχομένου, γιατί όλα έγιναν χτες και έπρεπε σήμερα κάτι να νομοθετηθεί. Η Κυβέρνηση είχε πάνω από έναν χρόνο για να δουλέψει όλα αυτά τα θέματα.

Ποιο είναι, λοιπόν, το δεύτερο μεγάλο και πολύ δύσκολο θέμα; Είναι με ποιους κανόνες θα λειτουργήσει το δημόσιο, από την ώρα που μπαίνει μπροστά η τηλεργασία. Ποιους κανόνες διαφάνειας, αμεροληψίας και αξιοκρατίας στη λειτουργία της τηλεργασίας μέσα στο ελληνικό δημόσιο.

Εσείς σε αυτό (κάνατε) μηδέν επεξεργασία, μηδέν δουλειά, μηδέν αναμέτρηση με το πραγματικό πρόβλημα, (κάνατε) γενικές αναφορές, ότι ο προϊστάμενος θα αποφασίζει. Δεν ξέρω πόσο ακόμη θα είστε στο Υπουργείο Εσωτερικών ή δεν ξέρω πόσο ο ελληνικός λαός θα σας επιτρέψει να είστε Κυβέρνηση, αλλά θέλω να το θυμάστε, κύριε Βορίδη, ότι ένα από τα μεγάλα προβλήματα που θα συναντήσει μπροστά του το ελληνικό δημόσιο είναι ακριβώς οι μεγάλες τριβές που θα προκύψουν στο εσωτερικό λειτουργίας του δημοσίου από την ώρα που θα τεθούν όρια και περιορισμοί στο πόσοι μπορούν να λειτουργήσουν και να εργαστούν με το σύστημα της τηλεργασίας. Με ποια κριτήρια θα αποφασίζει ο εκάστοτε, ο οποιοσδήποτε προϊστάμενος για το ότι ο κ. Παπαηλιού μπορεί να τηλεργαστεί και όχι ο κ. Ραγκούσης; Αυτό είναι μείζον πρόβλημα. Είναι δύσκολο θέμα. Είναι αυτό, όμως, για το οποίο έπρεπε να έχετε δουλέψει και να έρθετε εδώ και να πείτε εμείς προτείνουμε αυτούς τους δέκα κανόνες, να αποφασίζει ο εκάστοτε προϊστάμενος, με κανόνα α΄, β΄, γ΄, δ΄, επαγγελματικό, υπηρεσιακό, διοικητικό, κοινωνικό, και αυτό εισηγούμαστε και να έρθουν τα κόμματα όλα και οι Βουλευτές της Αντιπολίτευσης και να πουν τις δικές τους προτάσεις. Εσείς τίποτα.

Μα, άμα δεν λέτε τίποτα για τους κανόνες με βάση τους οποίους θα λειτουργήσει μέσα στο δημόσιο, μέσα στις εκατοντάδες χιλιάδες εργαζόμενους του δημοσίου, η τηλεργασία, άμα δεν λέτε τίποτα για τα προσωπικά δεδομένα, τότε τι λέτε; Να πώς αιτιολογείται -και δεν είναι μια κριτική εύκολη της Αντιπολίτευσης- αυτό που σας είπαμε προηγουμένως και σας το είπαν και οι συνάδελφοι περί γονατογραφήματος. Και δεν αξίζει στη χώρα το 2021 να προσέρχεται Κυβέρνηση γι’ αυτό το καινούργιο, δύσκολο και σημαντικό θέμα με ένα τέτοιο νομοσχέδιο.

Δεύτερον, βασικό χαρακτηριστικό, είναι το χαρακτηριστικό που έχουμε πολλές φορές, αλλά πια δεν κρύβεται ο πραγματικός σας εαυτός, που είναι αυτό το βασικό στοιχείο της πολιτικής σας, που είναι η ταξική μεροληψία, ότι δουλεύετε κυριολεκτικά για τους λίγους και αδιαφορείτε για τους πολλούς. Η πεμπτουσία του εργασιακού νομοσχεδίου, που θα μπει την άλλη εβδομάδα στη Βουλή, αυτή είναι ουσιαστικά και ήδη έχει τεκμηριωθεί. Δεν πιστοποιείται μόνο από το γεγονός της σημερινής απεργίας και τις κινητοποιήσεις. Κι όλες οι καταγραφές που γίνονται και οι έρευνες της κοινής γνώμης αυτό το πιστοποιούν, κύριε Βορίδη. Πιστεύω να το ξέρετε και οι συνάδελφοι της Νέας Δημοκρατίας ότι η συντριπτική πλειοψηφία των Ελληνίδων και των Ελλήνων τοποθετείται εντελώς αρνητικά απέναντι στο νομοσχέδιο του κ. Χατζηδάκη.

Είναι, όμως, και αυτό το άλλο θέμα που έγινε αυτές τις μέρες με τις αντικειμενικές αξίες. Είναι δυνατόν το 2021, που ακολούθησε το 2020, μια χρονιά με τη μεγαλύτερη ύφεση που γνώρισε η ελληνική οικονομία, να έρχεται η Κυβέρνηση του Κυριάκου Μητσοτάκη και να ρημάζει τις λαϊκές συνοικίες, τα λαϊκά νοικοκυριά, τα μικρομεσαία νοικοκυριά, τις λαϊκές περιοχές της χώρας, όπως είναι, για παράδειγμα, η Β΄ Πειραιά;

Ανεβάζουν τις αντικειμενικές αξίες -κύριοι συνάδελφοι, δεν ξέρω πόσοι από εσάς έχετε προλάβει να το δείτε- στο Πέραμα και στο Κερατσίνι 40%, στη Νίκαια και στον Κορυδαλλό από 20%. Την ίδια ώρα, βέβαια, που σε περιοχές όπως η Εκάλη, η Κηφισιά, το Ψυχικό, η Φιλοθέη, στις περισσότερες περιπτώσεις, οι αντικειμενικές πέφτουν. Είναι δυνατόν να πηγαίνεις στο Πέραμα και στο Κερατσίνι και στη Δραπετσώνα και στη Νίκαια και στον Κορυδαλλό και τη Σαλαμίνα και εν μέσω οικονομικής ύφεσης να λες ως Κυβέρνηση ότι ανεβάζω τις αντικειμενικές αξίες από 15% ως 40%;

Εάν αυτό δεν είναι ο ορισμός μιας σκληρής ταξικά δεξιάς Κυβέρνησης, με συγχωρείτε πάρα πολύ αλλά τότε τι είναι; Και εδώ είναι μετρήσιμα αυτά που λέμε. Δεν είναι ανταλλαγή ιδεολογικών και πολιτικών πεποιθήσεων. Εδώ λέμε ότι ο κάτοικος του Περάματος θα πρέπει να κληθεί να πληρώσει 40% περισσότερο, να επιβαρυνθεί η αξία του και ό,τι αυτό συνεπάγεται. Και δεν είναι μόνο ο ΕΝΦΙΑ κ.ο.κ.. Μέχρι τα επιδόματα επηρεάζονται από τις αντικειμενικές αξίες, με βάση τις οποίες κάνει φορολογική δήλωση ο κάτοικος μιας τέτοιας περιοχής.

Και τρίτο και τελευταίο, κύριε Πρόεδρε, για να τελειώσω. Είναι αυτό το στοιχείο, που είπα στην αρχή, του πραγματικού εαυτού της Κυβέρνησης Μητσοτάκη, που είναι το ψέμα. Έχει ξεκινήσει η δημόσια συζήτηση, έχει ξεκινήσει και η συζήτηση στην επιτροπή. Εμείς ως κόμμα, αλλά και όλη η Αντιπολίτευση, όλα τα συνδικάτα, η κοινωνία, είπαμε προηγουμένως, και η πλειοψηφία των πολιτών έχει ήδη τοποθετηθεί αρνητικά στο νομοσχέδιο.

Έχετε ακούσει, κυρίες και κύριοι συνάδελφοι της Νέας Δημοκρατίας, πολλές φορές τον Υπουργό σας, τον κ. Χατζηδάκη, να υπερασπίζεται το νομοσχέδιο και πολλοί από εσάς και στις τηλεοπτικές εκπομπές. Με κάποιους έχει τύχει να συζητήσω και εγώ το θέμα αυτό. Έχετε, λοιπόν, ακούσει τον κ. Χατζηδάκη να λέει ότι δεν καταργείται το οκτάωρο, δεν μειώνονται οι μισθοί, δεν καταργούνται οι συλλογικές συμβάσεις, δεν καθιερώνεται η μορφή της ατομικής σύμβασης ως κυρίαρχη μορφή, δεν, δεν, δεν.

Και έχετε ακούσει, επίσης, τον κ. Χατζηδάκη, όταν κατηγορείται ότι έχει καταργήσει το ΣΕΠΕ, τους ελέγχους στους εργασιακούς χώρους, να λέει: «Τι λέτε; Το ΣΕΠΕ; Το αναβαθμίζουμε και το κάνω», λέει ο κ. Χατζηδάκης, «και ανεξάρτητη αρχή.». Έτσι δεν είναι; Πόσες φορές το έχει πει; Και στα non papers που σας έχει μοιράσει το κόμμα σας, είμαι 100% βέβαιος και εγώ προσωπικά, ότι θα το έχετε δει ως ένα από τα βασικά επιχειρήματα που πρέπει να επικαλείστε. Είναι αλήθεια αυτό; Είναι αλήθεια. Μάλιστα.

Άρα αυτό που λέω εγώ, ότι το ψέμα χαρακτηρίζει τον πραγματικό εαυτό αυτής της Κυβέρνησης, δεν είναι αλήθεια.

Πάμε, λοιπόν, τώρα να δούμε τώρα ποιος λέει αλήθεια και ποιος ψέματα, κύριε Βορίδη.

Στο άρθρο 110 -και είναι συναφές με εσάς, γι’ αυτό το αναφέρω σήμερα και όχι την ερχόμενη εβδομάδα, είναι συναφές με το ζήτημα ευρύτερα του ρόλου που έχει να παίξει το Υπουργείο Εσωτερικών- θεσπίζει ο κ. Χατζηδάκης, σας εισηγείται να ψηφίσετε την ανεξαρτητοποίηση του ΣΕΠΕ, της Επιθεώρησης Εργασίας, και λέει ότι το Διοικητικό Συμβούλιο του ΣΕΠΕ, η σύνθεσή του, τα μέλη του θα αποφασίζονται από μια πενταμελή επιτροπή.

Ποια θα είναι αυτή πενταμελής επιτροπή; Ανεξάρτητη. Πρώτον, λέει, από τον Πρόεδρο του ΑΣΕΠ. Εντάξει; Εντάξει. Δεύτερον, από τον Υπηρεσιακό Γραμματέα του Υπουργείου Εργασίας και Κοινωνικών Υποθέσεων. Εντάξει; Να πω εγώ εντάξει. Τρίτον, από τον Γενικό Γραμματέα του Υπουργείου Εργασίας και Κοινωνικών Υποθέσεων. Εντάξει; Βεβαίως όχι εντάξει, διότι ο Γενικός Γραμματέας του Υπουργείου Εργασίας -στον υπηρεσιακό είπαμε να πούμε εντάξει- είναι πολιτικό πρόσωπο. Το ξέρετε και το ξέρουμε πάρα πολύ καλά. Διορίζεται όχι από τη δική σας Κυβέρνηση, αλλά από όλες τις κυβερνήσεις με κομματικά κυβερνητικά κριτήρια, με πολιτικά κριτήρια. Άρα ο τρίτος είναι πολιτικό προσωπικό. Ο τέταρτος ποιος είναι; Ο Πρόεδρος της Οικονομικής και Κοινωνικής Επιτροπής. Θα το αφήσω τελευταίο, γιατί έχει ενδιαφέρον αυτό. Και ο πέμπτος ποιος είναι; Ένα μέλος διδακτικού-ερευνητικού προσωπικού, ένας πανεπιστημιακός δηλαδή, που υποδεικνύεται από τον Υπουργό Εργασίας και Κοινωνικών Υποθέσεων. Άρα είναι ένας άνθρωπος στους πέντε, που μαζί με τον Γενικό Γραμματέα του Υπουργείου Εργασίας είναι πολιτική επιλογή του Υπουργού, προσωπική, κομματική, πολιτική επιλογή. Θα πάρει έναν πανεπιστημιακό της αρεσκείας του και θα τον βάλει σε αυτή την πενταμελή επιτροπή.

Πάμε να δούμε τώρα ποιος είναι ο Πρόεδρος της Οικονομικής και Κοινωνικής Επιτροπής, τι ρόλο παίζει, αν αυτός, με την παρουσία του, σπρώχνει και γέρνει αυτή την επιτροπή που θα αποφασίσει τη σύνθεση και τη στελέχωση του νέου ΣΕΠΕ, της δήθεν ανεξάρτητης αρχής του κ. Χατζηδάκη, αν αυτός είναι αυτός που θα γείρει προς την αξιοκρατία ή προς την αναξιοκρατία και τον κομματισμό, προς την ανεξαρτησία ή προς την εξάρτηση του νέου ΣΕΠΕ από την Κυβέρνηση και τον Υπουργό.

Θα καταθέσω στα Πρακτικά δημοσίευμα με τίτλο -δεν θα σταθώ σε αυτό, απλώς το αναφέρω μιας που το βρήκαν οι συνεργάτιδές μου- «Κομματικό και εργοδοτικό πραξικόπημα στην ΟΚΕ», με ημερομηνία 28-1-2021. Ποιος είναι σήμερα ο Πρόεδρος της ΟΚΕ, που θα είναι ο πέμπτος που θα κρίνει την ανεξαρτησία ή την εξάρτηση, τη χειραγώγηση ή όχι από την Κυβέρνηση του νέου ΣΕΠΕ; Είναι ο κ. Γιάννης Πάιδας, αν διαβάζω καλά το όνομά του. Ποιος είναι ο κ. Γιάννης Πάιδας, το πέμπτο μέλος της επιτροπής που θα στήσει το ανεξάρτητο ΣΕΠΕ; Υποψήφιος Ευρωβουλευτής της Νέας Δημοκρατίας, κύριε Βορίδη.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Πρώην Πρόεδρος της ΑΔΕΔΥ.

**ΙΩΑΝΝΗΣ ΡΑΓΚΟΥΣΗΣ:** Ναι, πρώην Πρόεδρος της ΑΔΕΔΥ και υποψήφιος Ευρωβουλευτής της Νέας δημοκρατίας είναι ο Πρόεδρος της ΟΚΕ. Εξ ου και το δημοσίευμα περί πραξικοπήματος.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποια σύνθεση φτιάχνει, λοιπόν, ο κ. Χατζηδάκης για να επιλεγεί η νέα ηγεσία της Ανεξάρτητης Αρχής του ΣΕΠΕ; Μία σκληρή τριάδα στους πέντε, κομματικά και κυβερνητικά ελεγχόμενη, που όχι μόνο ανεξάρτητη αρχή δεν θα δημιουργήσει, αλλά θα διαιωνίσει τη μεγάλη παθογένεια του ελληνικού κράτους, που δεν είναι τίποτα παραπάνω από τον κομματισμό. Και αν μεν δεν έλεγε τίποτα και ποιούσε την νήσσαν, ποιούσε την νήσσαν. Έχει, όμως, το θράσος να βγαίνει στα κανάλια -δεν ντρέπεται λίγο;- και να φλομώνει τον ελληνικό λαό με το ψέμα ότι στήνει ανεξάρτητη αρχή με τρεις στους πέντε που θα ελέγχει ο ίδιος, γιατί θα είναι κομματικά στελέχη και μέλη της Νέας Δημοκρατίας;

(Χειροκροτήματα από την πτέρυγα του ΣΥΡΙΖΑ)

Δεν ντρέπεται λίγο ο κ. Κωστής Χατζηδάκης πια με τα ψέματά του;

Ο Κωστής Χατζηδάκης, κυρίες και κύριοι συνάδελφοι, έχει τόση σχέση με την αλήθεια όση σχέση έχει με τη μουσική του Μάνου Χατζιδάκι.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

(Θόρυβος στην Αίθουσα)

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Κάθε φορά αυτό θα γίνεται; Εσάς δεν σας πέφτει λόγος. Υπάρχει Προεδρείο, κύριε Πολάκη. Ξέρουμε να διευθύνουμε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Δεν υπάρχει προσωπικό τώρα, κύριε Μπουκώρο. Ως Κοινοβουλευτικός Εκπρόσωπος θέλετε να κάνετε σχόλιο;

**ΧΡΗΣΤΟΣ ΜΠΟΥΚΩΡΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο για δύο λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα ήθελα τον λόγο.

**ΧΡΗΣΤΟΣ ΜΠΟΥΚΩΡΟΣ:** Μήπως θέλει να μιλήσει ο Υπουργός νωρίτερα;

**ΠΑΥΛΟΣ ΠΟΛΑΚΗΣ:** Ο Κανονισμός πού το λέει αυτό, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

(Θόρυβος στην Αίθουσα)

Κύριε Μπουκώρο, σας παρακαλώ. Θα απαντήσει ο Υπουργός.

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Τι να σας πω τώρα, κύριε Πολάκη; Από ασχετοσύνη σε ασχετοσύνη είστε.

(Θόρυβος από την πτέρυγα της Νέας Δημοκρατίας)

Σας παρακαλώ, κύριε Μπουκώρο, δίνω τον λόγο στον Υπουργό. Θα κάνετε διάλογο τώρα; Εσείς είστε πάντοτε ήρεμος.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ήρεμος είμαι, κύριε Πρόεδρε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Με αυτά που ακούει, νομίζω ότι είναι αρκετά ήρεμος. Εγώ τον κατανοώ πάντως.

Το πρώτο το οποίο θέλω να επισημάνω είναι το εξής, κύριε Πρόεδρε: Αυτά συμβαίνουν όταν, βεβαίως, κάποιος δεν θέλει να συζητήσει για αυτό που συζητούμε, αλλά θέλει να συζητήσει για κάτι άλλο. Και θέλει να κάνει και προσωπικές επιθέσεις ο κ. Ραγκούσης σε απολειπόμενο Υπουργό, ο οποίος δεν είναι εδώ για να του απαντήσει, το οποίο, κατά τη γνώμη μου, είναι ο ορισμός της πολιτικής δειλίας και απρέπειας και την ώρα που υπάρχει η δυνατότητα, όπως αντιλαμβάνεστε, όλα αυτά να συζητηθούν σε ένα νομοσχέδιο το οποίο ήδη συζητείται στις επιτροπές.

Όμως, αφού με βάζετε σε αυτή τη θέση -με βάζετε τώρα, κύριε Ραγκούση, στη θέση του Κυβερνητικού Εκπροσώπου, την οποία δεν έχω-, θα απαντήσω ως προς τα τελευταία. Δεν θα ανοίξω τη συζήτηση, όπως αντιλαμβάνεστε, για όλο το νομοσχέδιο του Υπουργείου Εργασίας. Ελπίζω ότι θα μπορέσω να έρθω να τοποθετηθώ για το νομοσχέδιο του Υπουργείου Εργασίας όταν θα γίνει η συζήτηση κανονικά. Θα απαντήσω, λοιπόν, μόνο ως προς το τελευταίο, επειδή λέτε για τα ψέματα και την ντροπή που πρέπει να φέρει ο Κωστής Χατζηδάκης. Μάλιστα! Να το βάλουμε στο πλαίσιο της συζήτησης που ανοίξατε; Ποιο είναι ένα από τα βασικά σας επιχειρήματα; Όλα αυτά που έρχονται, ανεξαρτήτως του αν είναι σωστά ή όχι, είναι επικίνδυνα για τους εργαζόμενους, γιατί θα καταστρατηγηθούν από κακούς εργοδότες. Είναι ένα από τα επιχειρήματά σας.

Ανοίγουν, λοιπόν, την κερκόπορτα, ώστε ανεξαρτήτως του αν οι ρυθμίσεις αυτές κρίνονται σωστές ή όχι για τους εργαζόμενους, πάντως θα καταστρατηγηθούν. Όταν, λοιπόν, κάποιος σάς απαντά ότι «ξέρετε, όμως, τότε η συζήτηση μετακινείται και γίνεται μια συζήτηση ελέγχου, του αποτελεσματικού ελέγχου της εφαρμογής του νόμου και επομένως ικανών ελεγκτικών αρχών» και άρα τοποθετείται η συζήτηση στην Επιθεώρηση Εργασίας, απαντάτε: «Ναι, αλλά μια ταξικά μεροληπτική Κυβέρνηση, όπως είναι η δική σας, ελέγχει την Επιθεώρηση Εργασίας και δεν την αφήνει να κάνει τη δουλειά της, γιατί προστατεύει τους εργοδότες εναντίον των εργαζομένων.».

Αφήνω το προσβλητικό για τους επιθεωρητές εργασίας. Αφήνω την προσβολή για ανθρώπους που κάνουν αυτή τη δουλειά στην υπηρεσία τους. Έρχεται, λοιπόν, εδώ ο Χατζηδάκης και σας λέει: «Μα εγώ θέλω να οπλίσω με λειτουργική και διοικητική ανεξαρτησία αυτή την αρχή, αυτό το σώμα, ώστε να φύγει από τον ασφυκτικό δικό μου πολιτικό έλεγχο.». Προσέξτε, σας λέει αυτό. Τι του απαντάτε εσείς; «Α, είναι υποκριτικό.». Γιατί είναι υποκριτικό; Διότι θα βάζει διοίκηση αυτού του σώματος ένα πενταμελές συμβούλιο, στο οποίο θα είναι ο Πρόεδρος του ΑΣΕΠ, που κάτι θα ψηφίζει και θα γνωστοποιείται αυτό που ψηφίζει, είναι ο Υπηρεσιακός Γραμματέας, που κάτι θα ψηφίζει και θα γνωστοποιείται αυτό που ψηφίζει, και είναι -λέτε- και ο Πρόεδρος της ΟΚΕ, που τώρα είναι ο Γιάννης Πάιδας και αύριο δεν ξέρω ποιος θα είναι. Όταν, δηλαδή, ήταν κάποιος ο οποίος ήταν, παραδείγματος χάριν, πριν από τον Γιάννη Πάιδα, που ήταν γνωστό πρόσωπο στέλεχος του ΠΑΣΟΚ ήταν καλή η ΟΚΕ; Τώρα που πήγε ο Πάιδας είναι κακή η ΟΚΕ;

Ο δε Πάιδας, ναι, βεβαίως είναι στέλεχος της Νέας Δημοκρατίας, αλλά ταυτοχρόνως έχει υπάρξει Πρόεδρος της ΑΔΕΔΥ, αυτή τη στιγμή είναι Πρόεδρος της Οικονομικής και Κοινωνικής Επιτροπής και, επειδή κάνετε και μειωτικές αναφορές σε επίπεδο προσώπων, γιατί είπατε κάτι για κομματικά πραξικοπήματα, δεν σας έχουν ενημερώσει ότι η υπόθεση αυτή κρίθηκε δικαστικά και επικυρώθηκε η εκλογή του Πάιδα στην ΟΚΕ με δικαστική απόφαση;

Άρα, λοιπόν, τι λέτε στην πραγματικότητα; Πηγαίνουμε σε ένα σώμα με πολύ μεγαλύτερη ανεξαρτησία…

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θα ήθελα τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Α, εσάς δεν σας αρέσει. Θέλετε να μείνει στον Υπουργό. Ε, αποφασίστε τώρα τι θέλετε να κάνουμε.

Πείτε μας και πού ακριβώς είναι το ψέμα το οποίο σάς είπε ο Χατζηδάκης, που δεν είναι εδώ για να υπερασπιστεί το νομοθέτημά του και τον εαυτό του.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ραγκούση, μπορείτε να μιλήσετε μόνο κατά το σκέλος που δεν απέδωσε καλά αυτά που είπατε, σύμφωνα με τον Κανονισμό.

Έχετε τον λόγο για ένα λεπτό.

**ΙΩΑΝΝΗΣ ΡΑΓΚΟΥΣΗΣ:** Είναι θετική η αυστηρότητα με την οποία, όσον αφορά την τήρηση του Κανονισμού, έχετε ανέβει σήμερα στην Έδρα. Μακάρι να είστε και το επόμενο διάστημα έτσι. Συμβαίνουν αυτά.

Κύριε Βορίδη, είδατε πόσο πολύ ισχύει το «ενός κακού μύρια έπονται». Τι θέλετε κι εσείς τώρα να πάτε να υπερασπιστείτε μία πολιτική θέση της Κυβέρνησής σας που λέει ότι ιδρύει το ΣΕΠΕ για πρώτη φορά ως ανεξάρτητη αρχή και επιβεβαιώνεται από αυτό το Βήμα, χωρίς εσείς να έχετε την παραμικρή δυνατότητα αυτό να το διαψεύσετε, ότι αυτό είναι ένα τεράστιο ψέμα; Διότι αυτό το οποίο στήνεται προκύπτει από μία πενταμελή επιτροπή, τριών μελών μέσα στα πέντε που ορίζει ο ίδιος ο κ. Χατζηδάκης και ο όποιος κ. Χατζηδάκης. Άρα δεν είναι ανεξάρτητη αρχή, κύριε Βορίδη και άρα λέει ο κ. Χατζηδάκης -αλλά πια το γενικεύω- λέτε, κύριε Βορίδη, ψέματα στον ελληνικό λαό.

Γιατί η μόνη περίπτωση να μη λέγατε ψέματα ήταν να αποδεικνύατε κάτι άλλο από αυτό το οποίο γράφει το σχέδιο νόμου. Αλλά δεν μπορείτε, γιατί οι τρεις στους πέντε είναι κομματικά επιλεγμένοι. Άρα αυτό που θα παραχθεί από τις αποφάσεις τους δεν θα είναι ανεξάρτητη αρχή. Θα είναι μια κομματική αρχή, δοσμένη στην υπηρεσία της εργοδοσίας, γιατί εκεί είστε και εσείς ως Κυβέρνηση δοσμένοι.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

**ΧΡΗΣΤΟΣ ΜΠΟΥΚΩΡΟΣ:** ΚύριεΠρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Λοιπόν, ακούστε, κύριε Μπουκώρο, για να το ξεκαθαρίσουμε το θέμα. Οι Κοινοβουλευτικοί Εκπρόσωποι μπορείτε να συγκεντρώνετε και σημειώνετε ό,τι λένε οι Βουλευτές και να απαντάτε συνολικά. Αυτό αφορά όλους. Δεν γίνεται καθένας που μιλάει να απαντάμε.

Η περίπτωση του κ. Ραγκούση είναι διαφορετική, διότι δίνει διευκρίνιση σε αυτά που είπε. Ζητά τον λόγο σύμφωνα με το άρθρο 68.

**ΧΡΗΣΤΟΣ ΜΠΟΥΚΩΡΟΣ:** Αυτό δεν έχει να κάνει με την πρόβλεψη στον Κανονισμό.

**ΠΡΟΕΔΡΕΥΩΝ (Χαράλαμπος Αθανασίου):** Κατ’ εξαίρεση έχετε τον λόγο για ένα λεπτό, αλλά μην το κάνουμε αυτό το πράγμα. Έχουν δικαιώματα οι Κοινοβουλευτικοί Εκπρόσωποι, αλλά σας είπα, υπάρχει ένα όριο.

**ΧΡΗΣΤΟΣ ΜΠΟΥΚΩΡΟΣ:** Μην αντιδικήσουμε για τον Κανονισμό. Θεωρώ ότι τον γνωρίζετε καλύτερα, αλλά, εν πάση περιπτώσει, εάν δεν έχει προηγηθεί ομιλία του Προέδρου του κόμματος, είναι γνωστό ότι ο Κοινοβουλευτικός Εκπρόσωπος έχει δικαίωμα δευτερολογίας.

Εγώ λαμβάνω ως θετική την τοποθέτηση του κ. Ραγκούση σε ό,τι αφορά το υπό συζήτηση νομοσχέδιο. Πραγματικά δεν υπήρχε κριτική. Θέλω να σταθώ σε κάτι με το οποίο ξεκίνησε την ομιλία του και τη δόμησε εκεί καλύτερα, «όταν δεν έχει στοιχεία η Κυβέρνηση, να μη μιλάει, να σιωπά».

Κατ’ αρχάς, καμμία παράταξη δεν σιωπά στο Κοινοβούλιο. Όλες έχουν το δικαίωμα του λόγου και είναι το δημοκρατικά κατοχυρωμένο δικαίωμα του κοινοβουλευτικού διαλόγου. Το στοιχείο, αγαπητέ κύριε Κοινοβουλευτικέ Εκπρόσωπε, είναι ότι ήρθε ο Υπουργός Υγείας σας εδώ με αφορμή ένα νομοσχέδιο που δεν έχει να κάνει με την πανδημική κρίση και μίλησε για την πανδημική κρίση. Το ίδιο κάνατε και εσείς, το ίδιο λάθος διαπράξατε. Βεβαίως σας απάντησε ο κύριος Υπουργός αναλυτικότατα.

Ήρθατε εδώ και δεν είχατε καμμία κριτική για το υπό συζήτηση νομοσχέδιο για την εξ αποστάσεως εργασία και αναφερθήκατε στο εργασιακό νομοσχέδιο, που συζητείται αυτές τις μέρες στις επιτροπές της Βουλής και θα έρθει στην Ολομέλεια την ερχόμενη εβδομάδα. Ξέρετε, πολλές φορές οι μισές αλήθειες είναι χειρότερες και από τα ψέματα και εξαρτάται τι είδους στοιχεία επικαλείται κανείς. Αν τα στοιχεία είναι διαμορφωμένα κατά την προτίμησή μας, δεν οδηγούν σε ένα αποτέλεσμα αληθινό. Αυτό συνέβη και με τον Πρόεδρο της Κοινωνικής και Οικονομικής Επιτροπής. Είναι ένα κομματικό στέλεχος; Διορίζεται από τον Υπουργό; Θα είναι πάντα ο ίδιος; Είναι ένα αξίωμα αντιπροσωπευτικό, αιρετό. Κατά συνέπεια, το «τρεις κλειδωμένοι» που λέτε δεν ισχύει σε καμμία περίπτωση.

Άρα προτιμάτε εσείς το ΣΕΠΕ να είναι κάτω από τον απόλυτο έλεγχο του Υπουργού, όπως σας είπε και ο κ. Βορίδης. Ξεκινώντας, λοιπόν, από μια λαθεμένη αφετηρία, καταλήγουμε σε λαθεμένα συμπεράσματα.

Ολοκληρώνοντας, κύριε Πρόεδρε, και σας ευχαριστώ για την ανοχή σας, θα σας έλεγα ότι δεν είναι ούτε το εργασιακό νομοσχέδιο προνομιακό πεδίο για τον ΣΥΡΙΖΑ και θα το δείτε την ερχόμενη εβδομάδα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Κόνσολας από τη Νέα Δημοκρατία και μετά ο κ. Δερμεντζόπουλος.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, η αλήθεια είναι ότι συζητάμε ένα πολύ σημαντικό νομοσχέδιο και δεν το λέει ο κ. Βορίδης, το λέει η ελληνική κοινωνία. Το λένε οι εργαζόμενοι, το λένε οι Οργανισμοί Τοπικής Αυτοδιοίκησης, το λένε οι ιδιωτικοί φορείς και ακόμα και ο ΣΕΤΕ, όπως είπε ο κ. Ραγκούσης, ένας εξαιρετικός οργανισμός, ένας κοινωνικός εταίρος, μια ανεξάρτητη αρχή που παράγει πολιτική για τον τουρισμό και συνεργάστηκε και με την κυβέρνηση ΣΥΡΙΖΑ και συνεργάζεται και με την Κυβέρνηση τη δική μας και θα συνεργαστεί και με τις κυβερνήσεις τις επόμενες. Γιατί έχει αποτυπώσει με τη δράση του πολιτικές σημαντικές για την επόμενη μέρα.

Άρα εμείς ας μείνουμε στο θεσμικό πλαίσιο που εισηγείται το Υπουργείο Εσωτερικών, που είναι πολύ σημαντικό και μάλιστα το καθιστά εξαιρετικά επίκαιρο. Ο κ. Κοτρωνιάς, ένας εξαιρετικά έμπειρος πολιτικός και εξαιρετικός αυτοδιοικητικός για χρόνια, εισηγήθηκε το νομοσχέδιο και αποτύπωσε τα πολύ σημαντικά στοιχεία που έχει. Ο κ. Μπουκώρος επίσης, ο Κοινοβουλευτικός Εκπρόσωπος, πολλές φορές διάνθισε τη συζήτηση με επιχειρήματα, προκειμένου να αμβλυνθούν οι εντυπώσεις.

Γιατί, κυρίες και κύριοι Βουλευτές, οι εντυπώσεις στην ελληνική κοινωνία είναι ότι ο ψηφιακός μετασχηματισμός είναι πλέον δεδομένος, σημαντικός και χρήσιμος για τη δημόσια διοίκηση, κυρίως για τον πολίτη.

Αν το συνειδητοποιήσουμε, τότε θα πιστέψουμε ότι αυτή η προσπάθεια της μεταρρύθμισης του Υπουργείου Εσωτερικών που ενάγεται στον ψηφιακό μετασχηματισμό των πολιτών μέσα από τη συνεργασία των δομών δημόσιας διοίκησης είναι προτεραιότητα για όλους μας. Μέσα από τις δυνατότητες που δίνει η χρήση νέων τεχνολογιών βελτιώνονται οι εργασιακές συνθήκες των εργαζομένων στο δημόσιο, αλλά κυρίως βελτιώνεται η ποιότητα των υπηρεσιών. Και απ’ αυτή τη σκοπιά, κύριε Βορίδη, επιτρέψτε μου να σας συγχαρώ εσάς, συνολικά τους συνεργάτες σας, τη Γραμματέα, τον Αναπληρωτή Υπουργό και τα στελέχη του Υπουργείου, γιατί τολμούν να αφουγκραστούν την κοινωνία και να αποδώσουν αυτό που χρειάζεται σήμερα ο πολίτης.

Η πανδημία έφερε αναγκαστικά κάποιες αλλαγές στην τοπική διακυβέρνηση, στην υπερτοπική, αλλά και την κεντρική κυβέρνηση. Κυρίως όμως έφερε πιο κοντά τις αλλαγές που έχει ανάγκη ο πολίτης. Πολλές υπηρεσίες του δημοσίου αναγκάστηκαν για λόγους προστασίας της δημόσιας υγείας να εξυπηρετούνται και να εξυπηρετούν ηλεκτρονικά και από απόσταση τους πολίτες.

Οι αλλαγές αυτές έχουν νομοτελειακή διάσταση. Η τηλεργασία -ευτυχώς για τους περισσότερους, δυστυχώς για κάποιους ενδεχόμενα- ήρθε για να μείνει και θα μείνει για τα επόμενα χρόνια. Μάλιστα, διαβάζοντας αναφορές στον διεθνή Τύπο αλλά και αναφορές ανθρώπων έμπειρων, που μετασχηματίζουν πολιτικές και για τον τουρισμό, διαπιστώνεται ότι θεωρούν προτεραιότητα την τηλεργασία, αφού μπορούν και στο εξωτερικό να δουλέψουν. Κατά συνέπεια καταλαβαίνετε ότι αυτή την πτυχή για τη χώρα μας τη θέτουμε ως προτεραιότητα, αφού μπορούν από το εξωτερικό, από την Ευρώπη, από την Αμερική να έρχονται, να μένουν και να δουλεύουν. Άρα είναι αναφορά της παγκόσμιας κοινότητας ότι αποτελεί πλέον ανάγκη η τηλεργασία για την ίδια την εργασία. Θα αποτελέσει αναπόσπαστο στοιχείο του διοικητικού μοντέλου κάθε φορέα του δημοσίου. Γι’ αυτό και καθίσταται αναγκαία η δημιουργία ενός θεσμικού και ρυθμιστικού πλαισίου για την εφαρμογή της τηλεργασίας στο δημόσιο.

Παρακολούθησα με ενδιαφέρον τη συζήτηση στις επιτροπές, αλλά κυρίως τις αναφορές των πολιτών που κατέθεσαν στη διαβούλευση. Υπάρχει μια κριτική που θεωρώ καλόπιστη από τους πολιτικούς φορείς αλλά και από τους κοινωνικούς εταίρους, από τους ίδιους τους πολίτες. Αξίζει, όμως, να σταθούμε σε αυτές. Οι αναφορές είναι εξαιρετικές γι’ αυτή την προσπάθεια. Αυτόν τον σκοπό υπηρετεί το νομοσχέδιο που κατατέθηκε από το Υπουργείο Εσωτερικών, το οποίο συνιστά έναν καταστατικό χάρτη για το μοντέλο λειτουργίας της τηλεργασίας αλλά και για τα δικαιώματα των εργαζομένων.

Μιας που μιλάμε για δικαιώματα, οι ενστάσεις που διατυπώνονται από κάποιους παραπέμπουν περισσότερο σε ένα διαρκές φοβικό σύνδρομο απέναντι σε κάθε αλλαγή και μεταρρύθμιση, παρά σε τεκμηριωμένες απόψεις και αντιλήψεις. Άλλωστε, περισσεύουν η κινδυνολογία, τα fake news και η προσπάθεια αποδόμησης κάθε μεταρρυθμιστικής προσπάθειας. Και αυτές τις βάζουν σε παρένθεση ,όπως βάζουν και τις μεμονωμένες φωνές από την Αντιπολίτευση. Γιατί ενσυνείδητα οι περισσότεροι από τους συναδέλφους απ’ όλες τις πτέρυγες κατέθεσαν εδώ στοιχεία που συνθέτουν τις σκέψεις του νομοθέτη. Αυτό που πρέπει να καταστεί σαφές για το κανονιστικό πλαίσιο που διέπει και την τηλεργασία είναι ότι επτά σημεία τεκμηριώνουν την ανάγκη αλλά και τη σημαντικότητα αυτού του νομοσχεδίου. Επιτρέψτε μου, κύριε Πρόεδρε, πολύ σύντομα να τα καταθέσω.

Πρώτον, η τηλεργασία είναι οικειοθελής σε περίοδο κανονικότητας. Δεν εξαναγκάζει κανέναν να μπει στη διαδικασία της τηλεργασίας, άρα εξαρτάται από τον ίδιο τον υπάλληλο κάθε φορέα του δημοσίου αν θα επιλέξει αυτή τη μορφή εργασίας. Φυσικά, αν υπάρχουν έκτακτες συνθήκες, όπως ζούμε τώρα, όπως αυτές που ζήσαμε και το προηγούμενο διάστημα κυρίως στη διαχείριση της πανδημίας, δεν πιστεύω ότι υπάρχει εχέφρων άνθρωπος που αρνείται την ανάγκη της τηλεργασίας.

Από την άλλη, διαπιστώνει κανείς ότι έχει το ίδιο δικαίωμα κάθε εργαζόμενος ή στέλεχος της δημόσιας διοίκησης στην τηλεργασία και τις ίδιες υποχρεώσεις με τους υπαλλήλους που εκτελούν τα καθήκοντά τους με φυσική παρουσία στην υπηρεσία. Η τηλεργασία θα πραγματοποιείται εντός του ωραρίου λειτουργίας του φορέα της υπηρεσίας και φυσικά η αρχή της ισότητας και της ισονομίας είναι αδιαπραγμάτευτη.

Τρίτον, στο κανονιστικό πλαίσιο για την εργασία εντάσσονται όλοι οι δημόσιοι υπάλληλοι και οι υπάλληλοι με σχέση εργασίας ιδιωτικού δικαίου αορίστου χρόνου ή ορισμένου χρόνου, αλλά και οι αποσπασμένοι εκπαιδευτικοί που ασκούν διοικητικό έργο. Η μόνη εξαίρεση αφορά στους εκπαιδευτικούς που είναι σε άλλες δομές στις βαθμίδες εκπαίδευσης και κατάρτισης.

Τέταρτο σημείο είναι ότι η υπηρεσία και ο φορέας του δημοσίου παρέχει ασφάλεια. Το τονίζω αυτό. Διασφαλίζει στο μέγιστο επίπεδο την ασφάλεια και την προστασία των προσωπικών δεδομένων, για τα οποία πολύς λόγος γίνεται, κατά τη διάρκεια της τηλεργασίας. Επιπρόσθετα, και το τονίζω αυτό, κύριε Πρόεδρε, έχει την ευθύνη για το τεχνικό και λειτουργικό σκέλος, αφού οφείλει να διασφαλίσει ότι υπάρχει δυνατότητα ασφαλούς απομακρυσμένης πρόσβασης των εργαζομένων στα πληροφοριακά συστήματα της υπηρεσίας ή του φορέα. Θα υπάρχει σύνδεση μέσω εικονικού ιδιωτικού δικτύου, με κρυπτογραφημένη και προστατευμένη δρομολόγηση δεδομένων. Παράλληλα, προμηθεύει στο στέλεχος ή τον υπάλληλο της δημόσιας δομής κατάλληλο εξοπλισμό για να εργαστεί.

Δύο αναφορές μόνο, κύριε Πρόεδρε. Επιτρέψτε μου ένα λεπτό περισσότερο.

Δεν επιτρέπεται η χρήση συστημάτων λήψης καταγραφής για τον έλεγχο της απόδοσης του εργαζομένου κατά τη διάρκεια της τηλεργασίας. Έτσι δίνεται μια απάντηση στις φωνές που λένε ότι θα εποπτεύεται, θα υπάρχει μια παράλληλη διαδρομή στη σχέση εργασίας εργοδότη-εργαζόμενου και όλα τα συναφή που ακούσαμε το προηγούμενο διάστημα από μερίδα του πολιτικού κόσμου. Καθορίζεται μάλιστα με απόλυτη σαφήνεια ότι, αν υπάρχει πρόσβαση αυτών των δεδομένων, τότε η τηλεργασία ή σταματά ή δεν αρχίζει καθόλου.

Έκτον, καθορίζονται χρονικά όρια της συνεργασίας με μάξιμουμ σαράντα τέσσερις εργάσιμες ημέρες ανά ημερολογιακό έτος. Και τέλος, κύριε Πρόεδρε, πέραν του ότι δεν θα υπερβαίνει το 25% του συνόλου των υπαλλήλων της συγκεκριμένης διεύθυνσης, είναι σημαντικό να πούμε ότι οι εργαζόμενοι του δημοσίου που θα επιλέξουν να ενταχθούν στην τηλεργασία θα ενημερώνονται εγγράφως εν είδει δέσμευσης της υπηρεσίας ή του φορέα στον οποίο ανήκουν για τα εξής δεδομένα: τόπος, σκοπός, εξοπλισμός, κανόνες ασφαλείας, αλλά και η παράμετρος της αξιολόγησης.

Υπάρχει σήμερα, κύριε Πρόεδρε, κάποιος στην ελληνική κοινωνία που δεν πιστεύει στην αποτίμηση του έργου, της προσπάθειας; Μόνο κακοπροαίρετα στελέχη της δημόσιας διοίκησης ή ελάχιστοι πολίτες -εγώ δεν έχω συναντήσει- δεν θέλουν να αποδώσουμε τα εύσημα σ’ αυτούς που επιχειρούν, εργάζονται και έχουν αποτέλεσμα, παρά μόνο αυτοί οι οποίοι μόνο με λαϊκισμό εκφράζουν την αντίθεσή τους για την αξιολόγηση.

Αυτό που πρέπει να συνειδητοποιήσουμε όλοι είναι ότι ήρθε η στιγμή να προχωρήσουμε μπροστά. Γι’ αυτό καλώ το σύνολο των συναδέλφων Βουλευτών του ελληνικού Κοινοβουλίου αυτή την ευκαιρία για μεταρρύθμιση να μην τη χάσουμε. Σας καλώ να ψηφίσετε το νομοσχέδιο.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Χρήστος Δερμεντζόπουλος από τη Νέα Δημοκρατία έχει τον λόγο. Αμέσως μετά τον λόγο θα πάρει η κ. Αναστασία Γκαρά από τον ΣΥΡΙΖΑ.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εγώ θα εστιάσω στο σημερινό σχέδιο νόμου, μιας και τα εργασιακά θα τα πούμε την επόμενη εβδομάδα. Με το σημερινό, λοιπόν, υπό συζήτηση σχέδιο νόμου η Κυβέρνησή μας συνεχίζει απρόσκοπτα την προσπάθεια εκσυγχρονισμού της δημόσιας διοίκησης. Η πανδημία και η έξαρσή της δημιούργησε ή καλύτερα αποτέλεσε μια αφορμή και προκάλεσε μια αναγκαιότητα που έπρεπε να επιλυθεί εδώ και καιρό. Να προσαρμοστεί, δηλαδή, το ελληνικό δημόσιο στα τρέχοντα κοινωνικά, οικονομικά και τεχνολογικά δεδομένα, που θα εξυπηρετούν καλύτερα και πιο άμεσα τους πολίτες, που θα προσφέρουν καλύτερες συνθήκες εργασίας στους εργαζόμενους, ενισχύοντας την αυτονομία τους στην οργάνωση της εργασίας τους ή ακόμα καλύτερα δίνοντάς τους τη δυνατότητα να ισορροπήσουν αρτιότερα την επαγγελματική και κοινωνική ζωή τους, εξοικονομώντας παράλληλα και πόρους στο δημόσιο.

Διαμορφώνουμε, λοιπόν, σήμερα το κατάλληλο νομοθετικό πλαίσιο για την αποτελεσματική εφαρμογή της τηλεργασίας στις δημόσιες υπηρεσίες. Αρχικά πρέπει να αναφερθεί πως η τηλεργασία έχει οικειοθελή χαρακτήρα και για τον φορέα και για τον τηλεργαζόμενο. Είναι υποχρεωτική μόνο εφόσον το ζητήσει η ίδια η υπηρεσία. Πότε συμβαίνει αυτό; Αυτό συμβαίνει σε περίπτωση κινδύνου της δημόσιας υγείας και έκτακτων συνθηκών. Περιπτώσεις, δηλαδή, καταστάσεων όπως αυτή που βιώνουμε με την πανδημία του κορωνοϊού.

Οι τηλεργαζόμενοι και οι υπάλληλοι που εργάζονται με φυσική παρουσία έχουν τα ίδια δικαιώματα και τις ίδιες υποχρεώσεις. Προβλέπεται, δηλαδή, ίση μεταχείριση, μιας και μισθοί και ωράρια δεν επηρεάζονται.

Επίσης, καθορίζονται τα κατάλληλα μέτρα και οι λεπτομέρειες για τη διασφάλιση των προσωπικών δεδομένων τους, όπως και ο σεβασμός της ιδιωτικής ζωής των τηλεργαζόμενων. Από απόσταση και για κάθε τρίμηνο μπορεί να εργαστεί έως το 25% των υπαλλήλων της διεύθυνσης ή του εκάστοτε τμήματος του φορέα. Υπό συγκεκριμένες συνθήκες, βέβαια, αυτό μπορεί να φτάσει και το 50% . Η τηλεργασία αποκλείεται το διάστημα από 15 Ιουλίου έως 31 Αυγούστου και παρέχεται σε καθορισμένες ημέρες ανά βδομάδα. Δεν μπορεί να υπερβαίνει τις σαράντα τέσσερις ανά ημερολογιακό έτος και υποχρεωτικά πρέπει να είναι μέσα σε διάστημα τριών μηνών. Επίσης, μπορεί να λάβει τόπο από οποιονδήποτε σταθερό χώρο στην Ελλάδα ή σε χώρα της Ευρωπαϊκής Ένωσης. Και όσον αφορά τον εξοπλισμό, αυτός παρέχεται από την υπηρεσία, η οποία καλύπτει και τα έξοδα συντήρησης και αναβάθμισής του.

Η διαδικασία, λοιπόν, είναι πολύ απλή. Ο ενδιαφερόμενος υποβάλλει αίτημα στον προϊστάμενο της διεύθυνσης που αναφέρει συγκεκριμένα τον αριθμό ημερών και το διάστημα που θέλει να εργαστεί από απόσταση, όπως και τη διεύθυνση από όπου επιθυμεί να το πράξει. Έπειτα, και μέσα σε διάστημα δέκα ημερών, λαμβάνοντας υπ’ όψιν φυσικά και τις υπηρεσιακές ανάγκες και την εύρυθμη λειτουργία της υπηρεσίας και τα καθήκοντα του ενδιαφερόμενου υπαλλήλου, ο παραλήπτης του αιτήματος καλείται και είναι υποχρεωμένος να απαντήσει.

Κυρίες και κύριοι συνάδελφοι, είναι λογικό οτιδήποτε παρουσιάζεται ή θεσπίζεται για πρώτη φορά να προκαλεί μια ανασφάλεια. Ακόμα περισσότερο όταν αυτό εισχωρεί στη ζωή μας υπό αντίξοες συνθήκες, σε μια περίοδο, όπως αυτή η οποία περάσαμε αβεβαιότητας, μια περίοδο με υγειονομικούς κινδύνους, με οικονομικές επιπτώσεις και ειδικά σε μια χώρα που άργησε, άλλοι μπορούν να πουν και αρνήθηκε, σε πολλούς τομείς να συμβαδίσει με το παγκόσμιο γίγνεσθαι.

Η χώρα μας, λοιπόν, σήμερα καταλαμβάνει τη δέκατη όγδοη θέση στην Ευρώπη στη λίστα με τους τακτικά τηλεργαζόμενους. Προφανώς και είναι πολλές αυτές οι προκλήσεις και οι δυσκολίες που θα κληθούν και οι υπηρεσίες και οι εργαζόμενοι να αντιμετωπίσουν, δυσκολίες ακόμη και στο πώς να εμπεδωθεί η κουλτούρα της εργασίας από το σπίτι. Θα απαιτηθεί σίγουρα η απαιτούμενη κατάρτιση των υπαλλήλων, όπως και το να διαφυλαχθεί η διατήρηση του ομαδικού κλίματος που υπάρχει στις υπηρεσίες. Θα πρέπει, επίσης, να υπάρχει προσοχή σε ζητήματα διαχείρισης προσωπικού ή ορθής οργάνωσης εργασίας.

Αυτές βέβαια είναι κάποιες από τις προκλήσεις στις οποίες θα κληθούν όλοι να αντεπεξέλθουν. Το θέμα είναι πώς θα μετατρέψουμε σήμερα την όποια αβεβαιότητα, την όποια ανησυχία σε μια ευκαιρία, μια ευκαιρία, μια δυνατότητα να καλύψουμε γρήγορα την απόσταση που είχαμε αφήσει όλα αυτά τα χρόνια να δημιουργηθεί σε σχέση με άλλες χώρες, δηλαδή να προχωρήσουμε σε αυτές τις διαρθρωτικές κινήσεις που έπρεπε να συμβούν εδώ και πάρα πολλά χρόνια.

Η δυνατότητα της εργασίας από το σπίτι, δηλαδή η τηλεργασία, είναι μια τέτοια κίνηση. Μπορεί να προήλθε από ανάγκη, το πώς, όμως, θα οριοθετηθεί και το πώς θα εξελιχθεί είναι κάτι που επαφίεται σε εμάς. Θεωρώ, λοιπόν, ότι είναι καθήκον μας και γι’ αυτό σάς καλώ όλους να το πράξετε, υπερψηφίζοντας το σημερινό νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Δερμεντζόπουλε, και για την τήρηση του χρόνου.

Τον λόγο έχει η κ. Αναστασία Γκαρά.

Μετά την κ. Γκαρά θα πάρει τον λόγο ο κ. Βασίλειος Σπανάκης από τη Νέα Δημοκρατία.

Κυρία συνάδελφε, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σε μια ιδιαίτερα δύσκολη συγκυρία για την κοινωνία μας, σε μια συγκυρία που επικρατεί η ανασφάλεια σε όλα τα επίπεδα, κυρίως στο υγειονομικό πεδίο και αυτό δεν πρέπει να το ξεχνάμε, σε μια εποχή που αμφισβητείται κάθε προηγούμενη βεβαιότητα, σε μια συγκυρία που η Κυβέρνηση της Νέας Δημοκρατίας, αντί να στηρίξει τους συμπολίτες μας με προωθητικές πολιτικές ενίσχυσης, δυστυχώς έχει εξαπολύσει ολομέτωπη επίθεση στο σύνολο των εργαζομένων και των μεσαίων στρωμάτων της χώρας, εξυπηρετώντας συγκεκριμένα συμφέροντα, όπως με το κλείσιμο σχολείων και πανεπιστημίων, με το νέο πτωχευτικό που αφήνει απροστάτευτη την πρώτη κατοικία, με τις νέες αντικειμενικές αξίες και την αυτόματη αύξηση τουλάχιστον είκοσι φόρων, με το νομοσχέδιο του κ. Χατζηδάκη, που καταργεί την κυριακάτικη αργία, απελευθερώνει τις απολύσεις, προβλέπει δεκάωρη εργασία και απλήρωτες υπερωρίες.

Κυρίες και κύριοι συνάδελφοι, χιλιάδες πολίτες σήμερα κατέβηκαν στον δρόμο σε όλη την Ελλάδα. Νέοι, νέες, εργαζόμενοι, άνεργοι, άνεργες έστειλαν ένα ηχηρό μήνυμα σε όλους, ένα ηχηρό μήνυμα κυρίως στην Κυβέρνηση. Ακούστε τους αυτούς τους ανθρώπους, ακούστε τους και νομοθετήστε για τις πραγματικές ανάγκες των πολιτών, προστατεύστε την εργασία και μην την διαλύετε με τα νομοθετήματά σας.

Η προστασία της εργασίας, ξέρετε, είναι θεμέλιος λίθος και της κοινωνικής συνοχής και της ανάπτυξης. Την ώρα, λοιπόν, που οι τιμές σε πρώτες ύλες, σε βασικά είδη διατροφής σε δεκάδες κλάδους της οικονομίας αυξάνονται ανεξέλεγκτα, την ώρα που χιλιάδες μικρομεσαίες επιχειρήσεις μένουν εκτός χρηματοδοτήσεων, με ευθύνη του σχεδιασμού και των προγραμμάτων που έχει κάνει η Κυβέρνηση, ο τουριστικός κλάδος αγκομαχά, προσπαθώντας να σώσει ό, τι σώζεται, την ώρα που ο ίδιος ο Πρωθυπουργός προαναγγέλλει την ιδιωτικοποίηση του Εθνικού Συστήματος Υγείας, σε αυτή τη συγκυρία, ενώ ήδη δυστυχώς ένα νέο brain drain νέων ανθρώπων ξεκίνησε, σε αυτή τη συγκυρία, λοιπόν, η Κυβέρνηση φέρνει προς ψήφιση ένα νομοσχέδιο για το πλαίσιο λειτουργίας της τηλεργασίας, παράλληλα, όμως, σε ξεχωριστό νομοσχέδιο, και με το αντεργατικό νομοσχέδιο του κ. Χατζηδάκη.

Το θέμα της τηλεργασίας είναι ένα ιδιαίτερα σοβαρό ζήτημα, όπως και ο εκσυγχρονισμός και η λειτουργία του δημοσίου τομέα στο σύνολό του, ένα ζήτημα το οποίο χρήζει σοβαρής και συνολικής νομοθέτησης. Θα περίμενε, δηλαδή, κανείς η Κυβέρνηση να σκύψει πάνω από τα νέα δεδομένα και της εργασίας και της ψηφιοποίησης, διότι πράγματι η τηλεργασία θα συνεχίσει να μας απασχολεί και τα πολλά επόμενα χρόνια και υπάρχουν πλευρές αυτού του τομέα που πράγματι έχουν ένα θετικό αποτύπωμα, όμως, για μια ακόμη φορά η Κυβέρνηση προσεγγίζει επιδερμικά και επιφανειακά ένα τόσο σοβαρό ζήτημα.

Έχουμε, λοιπόν, στα χέρια μας ένα νομοσχέδιο που μοιάζει περισσότερο με έκθεση ιδεών, ένα νομοσχέδιο, θα λέγαμε, ουσιαστικά χωρίς σχέδιο.

Ενδεικτικά αναφέρω πως κρίσιμα ζητήματα, όπως η προστασία των προσωπικών δεδομένων, παραπέμπονται στο μέλλον σε προεδρικά διατάγματα ή άλλες κανονιστικές διατάξεις της διοίκησης.

Ήδη, κύριε Υπουργέ, μας αναφέρατε ότι για να υλοποιήσετε, να σχεδιάσετε τα προεδρικά διατάγματα εν καιρώ θα ζητήσετε την άποψη της Αρχής Προστασίας Προσωπικών Δεδομένων.

Επιπλέον, κυρίες και κύριοι συνάδελφοι, συζητάμε για το πλαίσιο της τηλεργασίας και διαπιστώνουμε πως σε αυτό το νομοσχέδιο δεν θεσπίζονται ενιαίοι κανόνες και κριτήρια και προϋποθέσεις συνδεδεμένα με τα οργανογράμματα τω δημόσιων φορέων για την υπαγωγή αυτών στο πλαίσιο τηλεργασίας αν και όποτε χρειαστεί. Προκαλείτε, δηλαδή, εξαρχής διαφορετικές προσεγγίσεις μεταξύ των φορέων και κατά συνέπεια δημιουργείτε υπαλλήλους, εργαζόμενους, πολλών και διαφορετικών ταχυτήτων.

Επιπλέον, στο άρθρο 6, που αφορά στην προστασία προσωπικών δεδομένων, η διατύπωση η οποία αναφέρεται στο νομοσχέδιο αφήνει παραθυράκια και δεν προφυλάσσει τους εργαζόμενους και τους υπαλλήλους από κακόβουλες επιθέσεις τρίτων.

Δεν μας εκπλήσσει ιδιαίτερα αυτή η προχειρότητα στην αντιμετώπιση των δεδομένων προσωπικού χαρακτήρα, διότι ως Κυβέρνηση έχετε ήδη αμαρτωλό παρελθόν στο συγκεκριμένο ζήτημα. Θυμίζω την πρόσφατη προσπάθεια της Υπουργού Παιδείας να βάλει κάμερες στις τάξεις των μαθητών, λες και οι ζωές των παιδιών και των εκπαιδευτικών είναι ένα τηλεπαιχνίδι που μπορούμε να το παρακολουθούμε. Επίσης, να θυμίσω τη σκανδαλώδη σύμβαση με την «PALANTIR» αλλά και τις πρόσφατες δηλώσεις του κ. Χατζηδάκη, ο οποίος δεν δίστασε να προτείνει την εφαρμογή συστημάτων γεωεντοπισμού εργαζομένων. Ευτυχώς, δεν μας το έφερε για νομοθέτηση.

Ένα ακόμη ζήτημα το οποίο πρέπει να διευκρινιστεί είναι η διαδικασία προμήθειας των απαραίτητων τεχνολογικών μέσων, ώστε να λειτουργήσει η τηλεργασία. Είναι προφανές ότι οι εργαζόμενοι δεν μπορούν να χρησιμοποιούν τον προσωπικό τους εξοπλισμό, αν έχουν, αν διαθέτουν. Και σίγουρα για εργασίες του δημόσιου τομέα δεν είναι και ασφαλές να χρησιμοποιούν τον προσωπικό εξοπλισμό και ούτε μπορούν να επιβαρύνονται οι ίδιοι με την αγορά και τη συντήρηση αυτού του εξοπλισμού -υπολογιστές, κάμερες, δίκτυα, προγράμματα- και αυτό πρέπει να αναφέρεται ρητά, καθαρά, στο κείμενο του νομοσχεδίου.

Για την προμήθεια, λοιπόν, κατάλληλου εξοπλισμού αποκλειστικής χρήσης, που θα διαθέτει και συστήματα ασφαλείας από κακόβουλες επιθέσεις, θα απαιτηθούν συμβάσεις αξίας πολλών εκατομμυρίων ευρώ. Ελπίζουμε, κυρίες και κύριοι, ελπίζουμε, κύριε Υπουργέ, να ακολουθήσετε διαφανείς διαδικασίες προμηθειών και όχι απευθείας αναθέσεις σε γνωστούς, φίλους, κολλητούς, κατασπαταλώντας πόρους του δημόσιου προϋπολογισμού, του κρατικού προϋπολογισμού.

Παράλληλα είναι ιδιαίτερα σημαντικό να επισημάνουμε πως στο νομοσχέδιο δεν υπάρχει σαφές πλαίσιο ενθάρρυνσης για τη συμμετοχή εργαζομένων που ανήκουν σε ευπαθείς ομάδες, όπως άτομα με αναπηρία ή μέλη μονογονεϊκών οικογενειών, ώστε να συμμετέχουν και αυτοί στην τηλεργασία.

Επιπρόσθετα, προβληματικό είναι και το άρθρο 14, το οποίο ορίζει ότι ο προϊστάμενος θα αποφασίζει ποιος εργαζόμενος ή ποια εργαζόμενη θα υπαχθεί σε καθεστώς τηλεργασίας, χωρίς να τίθενται συγκεκριμένες προϋποθέσεις και κριτήρια ή έστω κατευθύνσεις. Είναι βέβαιο και φοβόμαστε -γι’ αυτό και το επισημαίνουμε- πως η έλλειψη κριτηρίων θα οδηγήσει σε άνιση μεταχείριση υπαλλήλων, προσωπικές, ίσως πελατειακές συμπεριφορές -πολλές φορές το έχουμε συναντήσει- και εκδικητικές συμπεριφορές απέναντι στους εργαζόμενους.

Κυρίες και κύριοι συνάδελφοι, θα πρέπει να γίνει κατανοητό πως η τηλεργασία είναι ένα ιδιαίτερα χρήσιμο, πολλές φορές και αναγκαίο, αλλά συμπληρωματικό εργαλείο για τον δημόσιο τομέα. Δεν ήρθε, για να αντικαταστήσει τη διά ζώσης εργασία ούτε βεβαίως για να οδηγήσει στην περαιτέρω υποβάθμιση των εργασιακών δικαιωμάτων. Γι’ αυτό και ζητούμε να μπουν συγκεκριμένοι όροι, όπως το ανώτατο όριο ωρών ή ημερών τον χρόνο της τηλεργασίας. Θυμίζω πως και η έκθεση της ILO, της Διεθνούς Οργάνωσης Εργασίας, διευκρινίζει πως και οι εξ αποστάσεως εργαζόμενοι αντιμετωπίζονται ως παραδοσιακοί εργαζόμενοι.

Ολοκληρώνω, κύριε Πρόεδρε, λέγοντας πως είναι προφανές ότι πρέπει να καταστεί ένα θεσμικό ολοκληρωμένο πλαίσιο για την τηλεργασία, ειδικά σε αυτές τις συνθήκες, που πολλές φορές ήταν αναγκαία αυτή η μορφή εργασίας. Ωστόσο, σε καμμία περίπτωση δεν θα σας επιτρέψουμε με όχημα την τηλεργασία να αλώσετε δημόσιες υπηρεσίες, να μειώσετε προσωπικό, να πλήξετε μισθούς και δικαιώματα των εργαζομένων, να ελαστικοποιήσετε περισσότερο το ωράριο. Διότι δεν σας έχουμε καμμία εμπιστοσύνη σε αυτά τα ζητήματα. Άλλωστε, ο κ. Μητσοτάκης ήταν ο Υπουργός των απολύσεων και της διαθεσιμότητας.

Νομοθετούμε, κυρίες και κύριοι συνάδελφοι, για την τηλεργασία. Ωστόσο, σε λίγο καιρό θα αναζητούμε την ποιοτική εργασία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Γκαρά.

Τον λόγο έχει ο κ. Σπανάκης από τη Νέα Δημοκρατία και αμέσως μετά ο κ. Διονύσης Καλαματιανός από τον ΣΥΡΙΖΑ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, άκουσα με πολλή προσοχή τους προηγούμενους ομιλητές και, κυρίως, τον Κοινοβουλευτικό Εκπρόσωπο του ΣΥΡΙΖΑ, και απορώ: Τελικά, σε αυτή την Αίθουσα θα μιλήσει η Αξιωματική Αντιπολίτευση γι’ αυτό το νομοσχέδιο ή θα συνεχίσει να πετάει την μπάλα στην εξέδρα, να κινδυνολογεί, να λέει ψέματα στην ελληνική κοινωνία και να μην παίρνει μια υπεύθυνη θέση;

Κυρίες και κύριοι του ΣΥΡΙΖΑ, επιτέλους καταλάβετε ότι περάσαμε μια υγειονομική κρίση, διανύουμε τις τελευταίες εβδομάδες αυτής της κρίσης, με ένα αβέβαιο αποτέλεσμα ως προς τη χρονική διάρκεια, αλλά με μία Κυβέρνηση έτοιμη, πανέτοιμη, να αντιμετωπίσει την υγειονομική κρίση και πολύ περισσότερο την οικονομική κρίση και τις οικονομικές επιπτώσεις της υγειονομικής κρίσης. Και έχουμε μια Αξιωματική Αντιπολίτευση να κινδυνολογεί, να λέει ψέματα και να μην ασχολείται επί της ουσίας με τα νομοσχέδια που φέρνει αυτή η Κυβέρνηση προς ψήφιση στο ελληνικό Κοινοβούλιο.

Δηλαδή, κύριοι του ΣΥΡΙΖΑ, σήμερα θα τοποθετηθείτε γι’ αυτό το θεσμικό πλαίσιο που για πρώτη φορά η ελληνική Κυβέρνηση βάζει; Θα μιλήσετε εδώ πέρα και για τις τροπολογίες που φέρνει η Κυβέρνηση όσον αφορά την ανανέωση της θητείας και τοποθέτησης σε υπηρεσίες των συνοριακών φυλάκων ορισμένου χρόνου; Θα μιλήστε εδώ πέρα για τα θέματα που βάζουμε όσον αφορά την Εθνική Σχολή Δημόσιας Διοίκησης και Αυτοδιοίκησης και για άλλα θέματα που αφορούν θέματα του Υπουργείου Εσωτερικών και που ο Υπουργός, ο κ. Βορίδης, και το επιτελείο του Υπουργείου Εσωτερικών φέρνουν προς ψήφιση;

Κυρίες και κύριοι συνάδελφοι, η τηλεργασία μπήκε εντατικά στη ζωή μας κατά την περίοδο της πανδημίας. Εδώ και αρκετά, όμως, χρόνια οι εξελίξεις στην τεχνολογία παρείχαν τη δυνατότητα σε αυτές τις περιπτώσεις, πάντα, που η φύση της εργασίας το επιτρέπει. Και ο διάλογος για τη θεσμοθέτηση της τηλεργασίας έχει ανοίξει εδώ και πολύ καιρό παγκοσμίως. Μάλιστα, αυτός ο δημόσιος διάλογος με τα υπέρ και τα κατά της τηλεργασίας σε σχέση με την παραδοσιακή μορφή με φυσική παρουσία στον τόπο της εργασίας παρουσιάζει μεγάλο ενδιαφέρον, καθώς λαμβάνει υπ’ όψιν πολλές παραμέτρους και οπτικές: την κοινωνική, την ψυχολογική, την οικονομική, την ασφάλεια, το περιβάλλον και άλλες πολλές.

Στις μέρες μας και καθώς επιστρέφουμε σταδιακά σε μια κανονικότητα, παρατηρείται και το εξής παράδοξο, όπως αποτυπώνεται σε δημοσιεύματα από μεγάλες εταιρείες σε παγκόσμιο επίπεδο. Οι εργοδότες και η διοίκηση αντιμετωπίζουν δυσκολίες στο να πείσουν τους εργαζόμενους να επιστρέψουν στα γραφεία τους. Σε κάθε περίπτωση η εξέλιξη, η αλλαγή, η προσαρμογή στα νέα δεδομένα είναι πάντα θετικές και, εφόσον αποδείχθηκε πως η τηλεργασία δουλεύει, πρέπει να μπει και το κατάλληλο θεσμικό πλαίσιο.

Να αναφέρουμε εδώ πως στον ιδιωτικό τομέα εφαρμοζόταν ήδη η τηλεργασία και άλλες ευέλικτες μορφές εργασίας στις μεγάλες εταιρείες, ίσως πιο εντατικά και οργανωμένα. Στον δημόσιο τομέα πλήθος υπαλλήλων για λόγους δημόσιας υγείας παρείχαν εργασία όλο αυτό το διάστημα από το σπίτι και συνεχίζουν να εργάζονται απομακρυσμένα.

Ανεξαρτήτως συνθηκών -ούτως ή άλλως, ακόμη δεν μπορούμε να πούμε με βεβαιότητα πως ξεπεράστηκε η υγειονομική κρίση- η πανδημία κατέδειξε τη σημασία των εναλλακτικών και ευέλικτων μορφών εργασίας και είναι απαραίτητο να ενταχθούν στην εργασιακή νομοθεσία με τρόπο ισότιμο. Και αυτό κάνει σήμερα το Υπουργείο Εσωτερικών, φέρνοντας ένα νομοσχέδιο για τη δημιουργία ενός ενιαίου και σύγχρονου θεσμικού πλαισίου για την εφαρμογή της τηλεργασίας στον δημόσιο τομέα, τόσο σε κανονικές συνθήκες όσο και σε συνθήκες κρίσης, και με βασικό πυλώνα την αρχή της ίσης μεταχείρισης.

Οι τηλεργαζόμενοι απολαμβάνουν τα ίδια δικαιώματα και έχουν τις ίδιες υποχρεώσεις με τους μη τηλεργαζόμενους υπαλλήλους. Υπάρχει σεβασμός της ιδιωτικής ζωής, προστασία δεδομένων προσωπικού χαρακτήρα. Δίνεται έμφαση και καθορίζονται τα κατάλληλα μέτρα και όλες οι τεχνικές προδιαγραφές, οι κανόνες και όλες οι λεπτομέρειες για τη διασφάλισή τους, ο οικειοθελής χαρακτήρας της. Λαμβάνεται ειδική μέριμνα για την περίπτωση κινδύνου υγείας του εργαζομένου, για εργαζόμενους με μόνιμα ή πρόσκαιρα προβλήματα υγείας.

Πριν από την κατάθεση του σημερινού νομοσχεδίου, κυρίες και κύριοι συνάδελφοι, δεν υπήρχε άλλη σχετική νομοθεσία που να ρυθμίζει την οργάνωση και την εφαρμογή της τηλεργασίας στο δημόσιο. Στον ιδιωτικό τομέα ενσωματώθηκε στην Εθνική Γενική Συλλογική Σύμβαση Εργασίας 2006 - 2007 η ευρωπαϊκή συμφωνία-πλαίσιο για τηλεργασία, που είχε υπογραφεί από τις ευρωπαϊκές χώρες στις 16 Ιουλίου του 2002. Μάλιστα, παρ’ όλο που η συγκεκριμένη συμφωνία δεν έλαβε ποτέ τη μορφή οδηγίας και την υποχρέωση ενσωμάτωσης στη νομοθεσία των κρατών μελών, η χώρα μας δεν επέλεξε να την αγνοήσει, αλλά την ενσωμάτωσε στην εργασιακή της νομοθεσία. Αναφορά στην τηλεργασία βρίσκουμε για πρώτη φορά στο Εθνικό μας Δίκαιο στον ν.2639/1998, ενώ μια πρώτη αυτοτελής ρύθμιση για την τηλεργασία ως μορφή απασχόλησης στον ιδιωτικό τομέα υπάρχει και στον ν.3846/2010.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Κυρίες και κύριοι συνάδελφοι, η ανάγκη ρύθμισης του πλαισίου λειτουργίας της τηλεργασίας στον δημόσιο τομέα είναι πλέον επιτακτική. Ο κρατικός μηχανισμός βρέθηκε ξαφνικά πριν από ενάμιση χρόνο μπροστά σε μια πρωτοφανή κατάσταση και έπρεπε να προσαρμοστεί τάχιστα. Η Κυβέρνηση της Νέας Δημοκρατίας, οι Υπουργοί και τα επιτελεία ανταποκρίθηκαν άμεσα στα νέα δεδομένα. Με συνεχείς, με ακούραστες προσπάθειες, ίσως και με κάποιες αστοχίες μερικές φορές, που όμως διορθώνονταν, εντάξαμε με επιτυχία την ηλεκτρονική διακυβέρνηση σε ένα πολύ μεγάλο τμήμα της λειτουργίας του δημοσίου.

Οι υπάλληλοι αλλά και οι πολίτες αγκάλιασαν τη νέα αυτή πραγματικότητα και σήμερα γίνεται το πρώτο βήμα, ένα σταθερό βήμα. Μπαίνει η βάση, για να μπει όλο αυτό σε ένα ενιαίο θεσμικό πλαίσιο. Πιθανόν να χρειαστούν προσθήκες, βελτιώσεις. Αυτά θα τα δούμε στην εφαρμογή. Γιατί η Κυβέρνησή μας ακούει προσεκτικά και διορθώνει όπου χρειάζεται.

Και σε αυτό το νομοσχέδιο, υιοθετήθηκαν σχόλια από τη διαβούλευση και έγιναν βελτιώσεις, όπως, για παράδειγμα, στον χρόνο τηλεργασίας, που, ενώ αρχικά ήταν μικρότερος, αυξήθηκε και πήγε στις σαράντα τέσσερις ημέρες μετά από πολλά σχόλια που έγιναν κατά τη δημόσια διαβούλευση για το θέμα.

Στο άρθρο 11, ως προς τον τόπο παροχής της τηλεργασίας αρχικά οριζόταν η ελληνική επικράτεια, αλλά τελικά υιοθετήθηκαν τα σχόλια και ο τόπος παροχής της τηλεργασίας δύναται να είναι και εντός των συνόρων της Ευρωπαϊκής Ένωσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, και σας ευχαριστώ για την ανοχή σας, το σημερινό νομοσχέδιο αποτελεί σημαντική καινοτομία για τη δημόσια διοίκηση και είναι βέβαιο πως θα συμβάλει περαιτέρω στον εκσυγχρονισμό του δημοσίου, στην εξυπηρέτηση και στην αναβάθμιση των υπηρεσιών προς τους πολίτες. Παράλληλα, τα πλεονεκτήματα για τους δημόσιους υπαλλήλους θα είναι πολλά. Όλο αυτό το διάστημα της υγειονομικής κρίσης, οι δημόσιοι υπάλληλοι της χώρας ανταποκρίθηκαν άμεσα και αποτελεσματικά στις μεγάλες αλλαγές. Από σήμερα οι επιτακτικές αυτές αλλαγές εντάσσονται επισήμως στην ελληνική νομοθεσία. Γι’ αυτόν τον λόγο, πρέπει όλες οι πτέρυγες του Κοινοβουλίου να υπερψηφίσουν αυτό το σχέδιο νόμου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ τον κ. Σπανάκη.

Ο κ. Διονύσιος Καλαματιανός έχει τον λόγο και αμέσως μετά ακολουθεί ο κ. Κωνσταντίνος Μαραβέγιας.

Ο κύκλος αυτός θα κλείσει ως εξής: Μετά τον κ. Μαραβέγια, είναι ο κ. Ιλχάν Αχμέτ από το Κίνημα Αλλαγής και η κ. Σουλτάνα Ελευθεριάδου από τον ΣΥΡΙΖΑ. Στη συνέχεια, θα μπούμε στον κύκλο ομιλητών με «WEBEX».

Κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Σπανάκη, μην ανησυχείτε, θα μιλήσουμε και για το νομοσχέδιο. Άλλωστε, ο εισηγητής μας και στις επιτροπές και σήμερα έχει αναλύσει τη θέση μας γι’ αυτό το νομοσχέδιο. Όμως σήμερα είναι μία ημέρα που οι εργαζόμενοι απαντούν στον Υπουργό Εργασίας, τον κ. Χατζηδάκη.

Το προηγούμενο διάστημα ο Υπουργός προσπάθησε ατελέσφορα να πείσει τους εργαζόμενους ότι οι διατάξεις που φέρνει είναι δήθεν προστατευτικές γι’ αυτούς. Οι εργαζόμενοι σήμερα, όμως, του φώναξαν να σταματήσει την ισοπέδωση των δικαιωμάτων τους, να σταματήσει την καταστρατήγηση του οκταώρου, να σταματήσει την εισαγωγή της δεκάωρης εργασίας με ατομικές συμβάσεις, να σταματήσει τις απλήρωτες και φθηνές υπερωρίες, να σταματήσει την υποβάθμιση της προστασίας από τις παράνομες και άκυρες καταγγελίες της σύμβασης εργασίας, άκυρες απολύσεις, να σταματήσει την υποβάθμιση της συλλογικής τους δράσης, να σταματήσει τα προσκόμματα στην κήρυξη της απεργίας, να σταματήσει την καταστρατήγηση και την κατάργηση της κυριακάτικης αργίας για πολλούς κλάδους εργαζομένων.

Οι εργαζόμενοι σήμερα του φώναξαν ότι θέλουν ζωή με αξιοπρέπεια και εργασία με δικαιώματα και μαζί με αυτούς αντιδρούν σε αυτές τις διατάξεις και οι μικρομεσαίες επιχειρήσεις. Ακούσαμε χθες, κατά την κοινοβουλευτική διαδικασία των επιτροπών, την τοποθέτηση των φορέων της μικρομεσαίας επιχειρηματικότητας, που είναι απέναντι σε αυτές τις διατάξεις, γιατί γνωρίζουν, βέβαια, ότι, αν μειωθούν οι αποδοχές και οι αμοιβές των εργαζομένων, μειώνεται και ο δικός τους τζίρος.

Αντιδρούν, βέβαια, σε αυτές τις διατάξεις και οι νέοι και οι νέες μας, που βλέπουν ότι η Κυβέρνηση φέρνει συνθήκες γαλέρας, με εξαντλητικά ωράρια και μειωμένες αποδοχές.

Αντιδρούν οι άνεργοι, γιατί βλέπουν ότι η Κυβέρνηση επιλέγει να ανάψει το «πράσινο φως» στους κακόβουλους εργοδότες για υπερεκμετάλλευση του ήδη υπάρχοντος προσωπικού. Και το ερώτημα είναι: Γιατί ο κακόβουλος εργοδότης να προσλάβει άλλον εργαζόμενο για να καλύψει τις ανάγκες του, όταν μπορεί να «ξεζουμίσει» τους εργαζόμενους που ήδη έχει; Και αυτό, βέβαια, οδηγεί σε αύξηση της ανεργίας.

Πρέπει, όμως, να γνωρίζετε ότι αυτή η βάναυση επίθεση της Κυβέρνησης στον κόσμο της εργασίας δεν θα περάσει, δεν θα μπορέσει να επιβληθεί. Ακόμη και αν συνεχίσετε αυτόν τον μοναχικό, καταστροφικό δρόμο και ψηφίσετε αυτή την αντιμεταρρύθμιση που μας γυρίζει στο παρελθόν, οι εργαζόμενοι, οι μικρομεσαίοι, οι άνεργοι, οι νέοι και οι νέες μας, όλη η κοινωνία θα απαντήσουν και μαζί μας θα καταργήσουν αυτό το πισωγύρισμα.

Δεν θα επιτρέψουμε η τέταρτη βιομηχανική επανάσταση στην Ελλάδα να συνδεθεί με συνθήκες εργασίας ρωμαϊκής γαλέρας. Μαζί με τους εργαζόμενους θα εφαρμόσουμε ένα μοντέλο που θα επενδύει στον άνθρωπο-εργαζόμενο. Δεν θα επιτρέψουμε να γυρίσετε την κοινωνία πίσω σε εποχές σκοτεινές, που οι εργαζόμενοι ήταν έρμαια της υπερεκμετάλλευσης και της κοινωνικής αναλγησίας.

Επί του νομοσχεδίου τώρα. Είναι τουλάχιστον προκλητικό να έρχεστε σήμερα και να λέτε «φέρνουμε διατάξεις που προστατεύουν την τηλεργασία», όταν οι δικοί σας Ευρωβουλευτές καταψήφισαν, όταν ήρθε η σχετική ψήφιση στο Ευρωκοινοβούλιο, το δικαίωμα στην αποσύνδεση.

Είναι προκλητικό, επίσης, να εμφανίζεστε εσείς ως υπερασπιστές της τηλεργασίας, όταν για δεκαπέντε μήνες μέσα στην πανδημία δεν φέρατε προστατευτικό πλαίσιο για την τηλεργασία, ενώ ο προηγούμενος Υπουργός, ο κ. Βρούτσης, είχε πει ότι είναι έτοιμο το πλαίσιο για να εφαρμοστεί. Δεν το φέρατε. Αντίθετα, κλείσατε το μάτι σε εργοδότες που βρήκαν την ευκαιρία μέσα στην πανδημική κρίση να επιβάλουν τον νόμο του ισχυρού, να εκμεταλλευτούν το κλίμα φόβου και τις ανασφάλειες για το αύριο, με τις απολύσεις να καραδοκούν. Και το επιτρέψατε εσείς αυτό, με την επιλογή σας να μη ρυθμίσετε το πεδίο και με την ανυπαρξία ελέγχων, βεβαίως.

Το νομοσχέδιο είναι γεμάτο παραλείψεις και αοριστίες. Η εφαρμογή της τηλεργασίας αφήνεται στη διακριτική ευχέρεια της Κυβέρνησης και της διοίκησης. Δεν διασφαλίζονται με σαφήνεια η προστασία των δικαιωμάτων των εργαζομένων, η εύρυθμη λειτουργία των δημόσιων υπηρεσιών και η εξυπηρέτηση των πολιτών. Δεν εξασφαλίζετε την αποτροπή της εργασιακής ψηφιακής ζούγκλας με σαφήνεια και καθαρό τρόπο. Αυτό που πρέπει να επιβληθεί είναι να κατοχυρωθούν ρητά και συγκεκριμένα τα δικαιώματα στην αποσύνδεση, το ωράριο εργασίας, όλα τα δικαιώματα που προβλέπονται από την εργατική νομοθεσία και ισχύουν για τους εργαζόμενους με φυσική παρουσία, όπως επίσης και η προστασία των προσωπικών δεδομένων και της ιδιωτικότητας των εργαζομένων.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Η τηλεργασία πρέπει να ενταχθεί στο πλαίσιο των συλλογικών διαπραγματεύσεων και των συλλογικών συμβάσεων εργασίας. Πράγματι, η τηλεργασία θα μπορούσε να συμβάλει στην περιφερειακή ανάπτυξη, θα μπορούσε να συνδεθεί με κίνητρα και να ενισχυθεί η ανάπτυξη παραμεθορίων, νησιωτικών, ορεινών, απομονωμένων, αραιοκατοικημένων περιοχών. Μπορεί να διευκολυνθεί η παραμονή ή η εγκατάσταση εργαζομένων του δημοσίου, που θα έχουν τη δυνατότητα να εργάζονται είτε από το σπίτι τους είτε από σταθμούς-κέντρα τηλεργασίας στις περιοχές αυτές.

Αυτό που χρειάζεται, λοιπόν, είναι η θωράκιση της τηλεργασίας με καθορισμένο και προστατευτικό πλαίσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω την ομιλία μου, κύριε Υπουργέ, με τις αλλαγές που εισάγετε στον διαγωνισμό για την Εθνική Σχολή Δημόσιας Διοίκησης. Το κάνετε αυτό με τροπολογία. Είναι απαράδεκτο να ισχύσουν αυτές οι αλλαγές στον επικείμενο διαγωνισμό. Το κράτος δικαίου, η χρηστή διοίκηση και η ασφάλεια δικαίου επιβάλλουν να εφαρμοσθεί τουλάχιστον στον μεθεπόμενο διαγωνισμό. Δεν είναι δυνατόν να αιφνιδιάζονται οι υποψήφιοι που ετοιμάζονται με αυτόν τον τρόπο, με την αλλαγή του περιεχομένου και του τρόπου διεξαγωγής των εξετάσεων.

Παίζετε, λοιπόν, με την αγωνία των υποψηφίων, επιλέγετε να νομοθετήσετε εν κρυπτώ. Δεν υπήρξε καμμία διαβούλευση για αυτή τη διάταξη. Επιλέγετε να ευτελίσετε την κοινοβουλευτική διαδικασία.

Κλείνοντας, επισημαίνω ότι η τηλεργασία μπορεί να αποτελέσει ένα χρήσιμο συμπληρωματικό εργαλείο. Ειδικά για τους δημοσίους υπαλλήλους με χρόνιες παθήσεις ή άτομα με ειδικές ανάγκες μπορεί να είναι μία σωτήρια λύση. Σε καμμία περίπτωση, όμως, δεν μπορεί να υποκαταστήσει τη διά ζώσης εργασία και σε καμμία περίπτωση, επίσης, δεν μπορεί να χρησιμοποιηθεί για την απομείωση των εργασιακών δικαιωμάτων, για τη μείωση του εργατικού δυναμικού στις υπηρεσίες, για τη μείωση των μισθών, την αύξηση του φόρτου εργασίας και την ελαστικοποίηση του ωραρίου. Οι εργαζόμενοι στον δημόσιο και στον ιδιωτικό τομέα ενημερώνονται, αντιδρούν και δεν θα επιτρέψουν κανένα πισωγύρισμα και την απομείωση των εργασιακών δικαιωμάτων τους, που κατέκτησαν με τόσους αγώνες.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Κωνσταντίνο Μαραβέγια από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ξεκινήσω ζητώντας συγγνώμη, γιατί θα κάνω κάτι που δεν συνηθίζω. Όμως, επειδή προηγουμένως ο κ. Πολάκης ζήτησε απαντήσεις από γιατρούς και επειδή, δυστυχώς, εκτός από τη δεύτερη ιδιότητά μου, αυτή του γιατρού, έχω την τιμή να είμαι και ο εισηγητής στο εργασιακό νομοσχέδιο εκ μέρους της Νέας Δημοκρατίας, θεωρώ ότι πρέπει να αφιερώσω λίγα δευτερόλεπτα για να δώσω κι εγώ κάποιες απαντήσεις.

Ο κ. Πολάκης μίλησε για τα μονοκλωνικά αντισώματα. Ε, λοιπόν, τα μονοκλωνικά αντισώματα δεν έχουν άδεια στον Ευρωπαϊκό Οργανισμό Φαρμάκων και βρίσκονται σε μία κατάσταση που λέγεται «rolling review», σε μια κυλιόμενη θεώρηση και γι’ αυτόν τον λόγο δεν μπορούν να χρησιμοποιηθούν ακόμα επισήμως κατ’ αυτόν τον οργανισμό. Αυτό είναι πολύ εύκολο να το δει κανείς στο επίσημο site του EMA.

Δεύτερον, φυσικά και δεν οδηγούνται όλοι οι ασθενείς στη ΜΕΘ πριν καταλήξουν στον θάνατο. Δυστυχώς ή ευτυχώς. Κάποιοι καταλήγουν και στον θάλαμο νοσηλείας. Κι αν το ρωτούσε αυτό κάποιος που δεν είναι γιατρός, θα μπορούσα και να το καταλάβω. Όμως, το να το ρωτάει κάποιος που είναι γιατρός, καλά το είπε, μάλλον όντως το ξέχασε λίγο ο κ. Πολάκης, ξέχασε την ιατρική που ήξερε. Εντάξει, είναι και η έντονη ενασχόληση με την πολιτική!

Κι αν επί ημερών ΣΥΡΙΖΑ είχατε όλα αυτά τα κρεβάτια που μας έλεγε στις μονάδες εντατικής θεραπείας και εμείς απλώς παίζουμε με τα νούμερα, γιατί σε απλές εξάρσεις γρίπης υπήρχε λίστα αναμονής περίπου εκατόν είκοσι ατόμων και δεν επιστρατεύονταν και τότε αυτά τα κρεβάτια, προκειμένου να σωθούν ανθρώπινες ζωές και να μην περιμένουν ασθενείς σε εκκρεμότητα για να μπουν στις μονάδες εντατικής θεραπείας; Αυτά σε ό,τι αφορά τα ιατρικά και τον κ. Πολάκη.

Και τώρα έρχομαι στον κ. Ραγκούση, γιατί και αυτός είπε μισές αλήθειες, δηλαδή ολόκληρα ψέματα. Πόσο θα διαρκεί η θητεία του Δ.Σ. της επικείμενης ανεξάρτητης αρχής; Θα κρατάει πέντε χρόνια, δηλαδή περισσότερο από την συνταγματική θητεία μιας κυβέρνησης. Και πού θα λογοδοτεί αυτή η αρχή για τα πεπραγμένα της; Όπως κάθε ανεξάρτητη αρχή, θα λογοδοτεί στη Βουλή. Άρα δεν τα διάβασαν καλά. Μισή αλήθεια, ολόκληρο ψέμα!

Και τώρα έρχομαι και στο νομοσχέδιο, γιατί αυτή η νομοθετική πρωτοβουλία που φέρνετε εδώ σήμερα, κύριε Υπουργέ, έχει διπλή σημασία. Από τη μία έχει τον τεχνοκρατικό της ρόλο, που ρυθμίζει τον τρόπο λειτουργίας της δημόσιας διοίκησης, αλλά από την άλλη έχει και ψυχολογική σημασία για την Αντιπολίτευση, κύριε Υπουργέ. Γι’ αυτό και τους βλέπετε σήμερα να τυρβάζουν περί άλλα. Διότι όλο το προηγούμενο διάστημα πήγε η ψυχή τους στην Κούλουρη, όταν είδαν το Υπουργείο Εσωτερικών να φέρνει σειρά διατάξεων, τις οποίες οι συνάδελφοι της Αντιπολίτευσης χαρακτήριζαν ως προεκλογικές, για την ψήφο των ομογενών, για το εκλογικό σύστημα στην τοπική αυτοδιοίκηση και για τους περιορισμούς των εκλογικών δικαιωμάτων των καταδικασμένων εγκληματιών.

Και βέβαια, θα μπορούσε να αναρωτηθεί κανείς: Γιατί όλα αυτά πρέπει να προκαλούν προβληματισμό στην Αντιπολίτευση; Για παράδειγμα, ακούσαμε το Κομμουνιστικό Κόμμα Ελλάδας να δηλώνει αρνητικό στα πάντα, ακόμα και στο τελευταίο νομοθέτημα, αυτό που αφορούσε τη Χρυσή Αυγή. Ακούσαμε και τον ΣΥΡΙΖΑ, που ήταν αρνητικός στα δύο πρώτα. Κοινός παρονομαστής ήταν προφανώς ο φόβος τους για τις εκλογές.

Τους ανησυχήσατε, λοιπόν, κύριε Υπουργέ, γιατί δεν είδαν το προφανές, ότι είναι καθήκον του Υπουργείου Εσωτερικών να αναφέρεται στην οργάνωση του νομοθετικού πλαισίου που διέπει τα εκλογικά συστήματα στη χώρα. Και ασκώντας ακριβώς αυτή την αρμοδιότητα το Υπουργείο, έφερε η Κυβέρνηση τα δύο σχετικά νομοσχέδια και τη μία τροπολογία πρόσφατα στη Βουλή. Και αυτό δεν έγινε ούτε με κρυφή ατζέντα ούτε με στόχο κάποια συνωμοσία, όπως θέλουν ορισμένοι να βλέπουν τα πράγματα γύρω τους.

Όμως τελικά κανένας δεν ξεφεύγει από τη ρήση που λέει «αυτό που φοβάσαι, αυτό βλέπεις συνέχεια μπροστά σου». Οπότε λογικά η σημερινή νομοθετική πρωτοβουλία πρέπει να είναι καλοδεχούμενη από την Αντιπολίτευση και μάλλον να την ανακουφίζει, γιατί οι συνάδελφοι αντιδρούσαν λίγο σπασμωδικά σε οποιοδήποτε ερέθισμα, φοβούμενοι προφανώς ότι θα αναγκαστούν να ακούσουν κάνα δυο χρόνια νωρίτερα τι γνώμη έχει ο ελληνικός λαός γι’ αυτά τα κόμματα. Ε, σήμερα νομίζω ότι, εμμέσως πλην σαφώς, τους καθησυχάσατε. Εξάλλου, ο Πρωθυπουργός είπε πριν από λίγες μέρες ότι εκλογές θα έχουμε σε κάνα δυο χρόνια. Οπότε, θα έχετε ακόμα κάνα δυο χρονάκια περίπου για να βρείτε θέματα, προκειμένου να εκτονωθείτε πολιτικά και να μην εξαντλείστε σε φθηνή αντιπολίτευση, όπως αυτά περί αντεργατικών ρυθμίσεων που επικαλείστε αυτές τις μέρες, τόσο στον ΣΥΡΙΖΑ όσο και στο ΚΚΕ.

Κύριε Υπουργέ, αυτό το νομοσχέδιο για την τηλεργασία στον δημόσιο τομέα θα έπρεπε κανονικά να αποτελεί και ένα σημείο πολιτικής συνάντησης των κομμάτων. Κι όμως, στην επιτροπή μόνο το Κίνημα Αλλαγής υπερψήφισε ρητά. Τα υπόλοιπα κόμματα επιφυλάχθηκαν ανεξήγητα και το δε ΚΚΕ είπε ότι θα καταψηφίσει, λογικά από κεκτημένη ταχύτητα.

Ποιοι θα μπορούσαν να είναι οι λόγοι των επιφυλάξεων σε αυτό το νομοσχέδιο; Ποια είναι τα περίεργα ή τα δυσνόητα σημεία ή οι δεύτερες σκέψεις από την Αριστερά;

Ας δούμε, λοιπόν, τι προτείνει το Υπουργείο Εσωτερικών. Προτείνει ένα σύγχρονο θεσμικό πλαίσιο για την εφαρμογή της τηλεργασίας στις δημόσιες υπηρεσίες, τόσο σε κανονικές συνθήκες όσο και σε συνθήκες κρίσης, όπως συνέβη κατά την περίοδο της πανδημίας, ώστε να προσαρμόσουμε το ελληνικό δημόσιο στα τρέχοντα κοινωνικά -και όχι μόνο- δεδομένα.

Επίσης, προτείνει ενιαίο για όλους τους φορείς τρόπο οργάνωσης και διαχείρισης της εργασίας, βάσει κοινών αρχών, μεθόδων οργάνωσης, κανόνων προστασίας των προσωπικών δεδομένων και τήρησης του απορρήτου. Επιπλέον, προτείνει την αποσύνδεση του τηλεργαζομένου από τα ψηφιακά εργαλεία επικοινωνίας και εργασίας, η οποία πρέπει να λαμβάνει υποχρεωτικά χώρα με το πέρας του ωραρίου του.

Οι βασικές αρχές που θα διέπουν την τηλεργασία είναι ο οικειοθελής χαρακτήρας της, η αρχή της ίσης μεταχείρισης των τηλεργαζόμενων με τους μη τηλεργαζόμενους υπαλλήλους, η αρχή της προστασίας δεδομένων προσωπικού χαρακτήρα, καθώς και ο σεβασμός της ιδιωτικής ζωής.

Επίσης, η τηλεργασία λαμβάνει υπ’ όψιν την κατάσταση υγείας του εργαζόμενου. Σε περίπτωση κινδύνου υγείας του υπαλλήλου καθώς και σε περιπτώσεις υπαλλήλων με μόνιμα ή με πρόσκαιρα προβλήματα υγείας, εφόσον τα καθήκοντα είναι τέτοια που γίνεται να εκτελούνται μέσω τηλεργασίας, ο φορέας οφείλει να αποδεχθεί την πρόταση του υπαλλήλου, εκτός αν συντρέχει ειδικός και σπουδαίος λόγος για την απόρριψή της, τον οποίο ο φορέας οφείλει να αιτιολογήσει εγγράφως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί, όμως, αυτά είναι σημαντικά; Τι πετυχαίνουμε; Πετυχαίνουμε ισορροπία μεταξύ επαγγελματικής και κοινωνικής ζωής, λόγω εξοικονόμησης χρόνου μετακίνησης και ευέλικτης ρύθμισης του χρόνου εργασίας. Πετυχαίνουμε εξοικονόμηση πόρων. Πετυχαίνουμε αξιολόγηση της απόδοσης του προσωπικού, προσανατολισμένης στα αποτελέσματα της εργασίας. Πετυχαίνουμε την προώθηση του ψηφιακού μετασχηματισμού του δημόσιου τομέα και βέβαια θεσπίζουμε ουσιαστικά κίνητρα για τους υπαλλήλους και για καλύτερη οργάνωση της εργασίας αλλά και για απόκτηση νέων δεξιοτήτων.

Με δυο λόγια, μόνο θετικά έχουμε να περιμένουμε από την τηλεργασία. Άλλωστε, το γεγονός αυτό επιβεβαιώθηκε από την εμπειρία που αποκτήσαμε στους δεκαέξι μήνες της πανδημίας, όταν δηλαδή εκ των πραγμάτων αναγκάστηκε και ο δημόσιος τομέας να «τρέξει» γρηγορότερα, με πρώτη και καλύτερη την εκπαίδευση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, θα πρέπει να ολοκληρώσετε.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Κύριε Πρόεδρε, θα ήθελα για ένα λεπτό την ανοχή σας.

Βέβαια, αναγκάζομαι να υπενθυμίσω στους συναδέλφους του ΣΥΡΙΖΑ ότι και τότε προεξόφλησαν την αποτυχία της τηλεκπαίδευσης, κινδυνολογώντας μάλιστα για τη μετατροπή της σε σόου τύπου «Big Brother». Ευτυχώς, βέβαια, για άλλη μια φορά οι Κασσάνδρες διαψεύσθηκαν και σήμερα η χώρα μπορεί να είναι περήφανη για το ότι απέκτησε σπουδαία ψηφιακή υποδομή, που επιτρέπει στο δημόσιο να προσφέρει σε εκατοντάδες χιλιάδες παιδιά υπηρεσίες τηλεκπαίδευσης και γενικότερα στους πολίτες ποιοτικές υπηρεσίες. Επομένως το γεγονός ότι κάποια κόμματα δεν στηρίζουν το νομοσχέδιο αυτό θα πρέπει να αναζητηθεί όχι σε λογικά, αλλά σε καθαρά ψυχολογικά αίτια.

Τελειώνω, κύριε Πρόεδρε, θέλοντας να προσθέσω δυο λόγια για επιμέρους διατάξεις και υπουργικές τροπολογίες. Θέλω να συγχαρώ την Υπουργό κ. Κεραμέως για την εισαγωγή του θεσμού των εργαστηρίων δεξιοτήτων ήδη από την πρωτοβάθμια εκπαίδευση. Δεν είναι απλώς μια καινοτομία που συμπληρώνει το ωρολόγιο πρόγραμμα, αλλά συνιστά από μόνη της ένα διδακτικό αντικείμενο, ένα αυτοτελές αντικείμενο, χρήσιμο στους μαθητές, που βλέπουν το σχολείο να έρχεται πιο κοντά στην καθημερινότητά τους.

Εξίσου σημαντική είναι και η σύσταση επτακοσίων είκοσι νέων θέσεων εκπαιδευτικών στην πρωτοβάθμια εκπαίδευση και η διεύρυνση της διδασκαλίας των Αγγλικών στο νηπιαγωγείο. Ελπίζω, βέβαια, να μην ακούσουμε ξανά αυτές τις θεωρίες περί αμερικανικού δακτύλου, όπως ατυχώς είχε υποστηρίξει κάποιος συνάδελφος του ΣΥΡΙΖΑ, όταν ήρθε το μέτρο για πρώτη φορά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ! Έχετε φτάσει ήδη τα δέκα λεπτά.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Έχετε δίκιο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το ξέρω ότι έχω δίκιο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Και κλείνω με τους ΟΤΑ. Η παράταση δύο ετών που δίνεται στις μισθώσεις σχολικών κυλικείων, ένα βασικό αίτημα των μισθωτών, το οποίο μετέφεραν και σε εμάς προσωπικά, είναι βασική για να ισορροπήσουν αυτοί οι άνθρωποι τις απώλειες από τα δύο σχολικά έτη που ήταν ήδη κουτσουρεμένα.

Ίσως, όμως, το σημαντικότερο μέτρο για τις κοινωνίες είναι η παροχή δωρεάν σίτισης και καταλύματος στο μόνιμο επί συμβάσει προσωπικό των ΟΤΑ ορεινών και νησιωτικών περιοχών. Είναι ουσιαστικό μέτρο, ειδικά για τη Μαγνησία, που εκπροσωπώ. Αναμένουμε, κύριε Υπουργέ, τη γρήγορη εφαρμογή του, κάτι που θα έχει άμεσες και θετικές συνέπειες και στους ορεινούς δήμους του νομού αλλά και στα νησιά μας, τις Βόρειες Σποράδες, τα οποία περιμένουν, ειδικά τώρα το καλοκαίρι με τις αυξημένες ανάγκες λόγω της τουριστικής κίνησης, την οποία ελπίζουμε να δούμε αρκετά αυξημένη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, σας παρακαλώ πάρα πολύ να είστε εντός του χρόνου, γιατί μετά αρχίζουν τα θέματα και οι συζητήσεις, γιατί αφήσαμε τον έναν συνάδελφο να μιλήσει λίγο περισσότερο. Πρέπει να κάνετε την επιλογή σας. Απαντάτε σε όποιον συνάδελφο θέλετε και μειώνετε τον χρόνο από τα υπόλοιπα. Τι να κάνουμε; Έτσι είναι η ζωή.

Τον λόγο έχει ο κ. Αχμέτ Ιλχάν από το Κίνημα Αλλαγής.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε ένα νομοσχέδιο σήμερα το οποίο λέμε ότι, για να είναι αποτελεσματικό και δίκαιο, πρέπει να υπάρχουν κάποιοι άξονες, τους οποίους ανέλυσε ο εισηγητής μας. Βάλαμε επτά άξονες. Τους έχουν αναπτύξει και άλλοι συνάδελφοι. Οπότε εγώ δεν θα μπω στους άξονες αυτούς, οι οποίοι πρέπει να υπάρχουν, για να υπάρχει μια αποτελεσματικότητα.

Εξαρχής και εμείς ως Κίνημα Αλλαγής ψηφίσαμε θετικά επί της αρχής για το νομοσχέδιο και ασκούμε μια αντιπολίτευση ουσιαστική και εποικοδομητική, προκειμένου να βοηθήσουμε εκεί που τα πράγματα είναι σωστά.

Όμως, κυρίες και κύριοι συνάδελφοι, θέλω να σταθώ σε μια τροπολογία του Υπουργείου Παιδείας, η οποία αφορά -και μείναμε έκπληκτοι- την παροχή υπηρεσιών ταφής μουσουλμάνων, παρακαλώ. Είναι το άρθρο 7, το οποίο κάνει μια πρωτοτυπία και λέει ότι ένα βακουφικό ίδρυμα -δηλαδή μια διαχειριστική επιτροπή, η οποία είναι ένα ίδρυμα φιλανθρωπικό, θρησκευτικό, το οποίο παρέχει μόνο θρησκευτικές υπηρεσίες- θα εξελίσσεται σε μια εμπορική επιχείρηση και θα γίνει με το άρθρο 7 ένα γραφείο κηδειών. Τι λέει, δηλαδή, το άρθρο 7; Λέει ότι θα μπορεί αυτή η βακουφική επιτροπή ν’ αγοράσει ένα αυτοκίνητο, μια νεκροφόρα, να γίνει ένα γραφείο κηδειών. Μάλιστα, έρχεται και το ελληνικό δημόσιο και το Υπουργείο, το οποίο θα βγάλει και μια κοινή υπουργική απόφαση, με την οποία θα ορίσει και την ανώτερη τιμή με την οποία θα μπορούν να ενταφιάζονται και να θάβονται οι μουσουλμάνοι στα νεκροταφεία.

Έλεος! Αυτή η κρατική παρεμβατικότητα ως προς τι, κύριε Υπουργέ; Μάλιστα, υπάρχουν και θέματα αθέμιτου ανταγωνισμού. Γραφεία κηδειών δεν υπάρχουν στη Θράκη; Δεν υπάρχουν γραφεία κηδειών στην Ελλάδα; Αυτά τα γραφεία κηδειών, την ταφή των μουσουλμάνων, είτε είναι στην Αθήνα είτε είναι μετανάστες είτε είναι μειονοτικοί, δεν την κάνουν μέχρι σήμερα; Ποια είναι η σκοπιμότητα η πολιτική, ούτως ώστε ένα βακούφι, αυτό το ευγενές, θρησκευτικό ίδρυμα, να γίνει επιχειρηματίας; Δεν το χωράει το μυαλό μας. Σίγουρα υπάρχει κάποια πολιτική σκοπιμότητα. Θα θέλαμε από την Υπουργό Παιδείας ν’ απαντήσει τι κρύβεται πίσω από αυτό.

Επί τη ευκαιρία τώρα, επειδή μιλάμε γι’ αυτή την τροπολογία και βλέπουμε μία παρεμβατικότητα, την οποία θα την καταψηφίσουμε ως Κίνημα Αλλαγής, να ξέρετε, ιδίως το άρθρο 7 εξ ολοκλήρου, λόγω της παρέμβασης, θα ήθελα ν’ αναφερθώ στον περίφημο νόμο περί βακουφίων, ο οποίος ψηφίστηκε το 2007, επί κυβερνήσεως Νέας Δημοκρατίας. Τυγχάνει τότε να ήμουν κι εγώ Βουλευτής. Πέρασαν δεκατρία χρόνια και ακόμα να εφαρμοστεί ο νόμος αυτός και να διεξαχθούν ελεύθερες εκλογές ως προς τις διαχειριστικές επιτροπές των βακουφίων. Γιατί, κυρίες και κύριοι συνάδελφοι; Ποιος είναι ο λόγος που δεν εφαρμόζεται ένας νόμος;

Μάλιστα, θέλω να σας υπενθυμίσω πάλι, για να δείτε την κρατική παρεμβατικότητα στη θρησκεία, πάλι επί κυβερνήσεώς σας, ορθώς, τότε, το 2007, με τον ν.3554, είχαν σβήσει πέντε εκατομμύρια οφειλές της βακουφικής περιουσίας προς το ελληνικό δημόσιο. Είχαν συσσωρευτεί, δηλαδή, πέντε εκατομμύρια ευρώ οφειλές, τα οποία με μια γενναία, μπορώ να πω, νομοθετική πράξη τότε του κ. Αλογοσκούφη, με το άρθρο 7, δόθηκε η δυνατότητα να διαγραφούν όλα τα χρέη.

Τι έγινε όμως; Παρ’ όλο που ο νόμος στο άρθρο 7 προέβλεπε ότι μαζί με την κύρια οφειλή θα διαγραφούν και τα πρόστιμα και οι πιθανές ποινές, δηλαδή τα παρεπόμενα, έρχεται το δημόσιο και κρατάει ένα πρόστιμο, το οποίο μέσα σε αυτά τα δεκατρία χρόνια συσσωρεύτηκε και σήμερα πάλι το χρέος των βακουφίων είναι 3,5 εκατομμύρια ευρώ. Οι διορισμένες διαχειριστικές επιτροπές σάς έχουν στείλει απανωτές επιστολές και σας ζητάνε να φέρετε νομοθετική ρύθμιση, να εφαρμοστεί ο νόμος και το άρθρο 7 του 2007 και να διαγραφούν οριστικά τα χρέη, γιατί πρόκειται για ένα ίδρυμα θρησκευτικό. Έρχεστε εσείς σήμερα και προσπαθείτε αυτό το ίδρυμα να το κάνετε γραφείο τελετών, παραβιάζοντας κάθε αρχή αθέμιτου ανταγωνισμού, αναμειγνύοντάς το σε μία υπόθεση που δεν αφορά τη βακουφική περιουσία.

Πείτε μου τέλος πάντων: Υπάρχει σήμερα στην Ελλάδα οποιοσδήποτε δημόσιος φορέας που να εκτελεί καθήκοντα γραφείου τελετών; Υπάρχει, δηλαδή, σήμερα, κάποιος φορέας δημόσιος ή ίδρυμα, τέλος πάντων, το οποίο να είναι και γραφείο τελετών; Σαφώς εδώ προσπαθείτε να δημιουργήσετε μία κατάσταση που δεν ξέρω πού στοχεύει στο τέλος.

Εξ αυτού του λόγου, κύριε Υπουργέ, εγώ, με την ευκαιρία αυτή της τροπολογίας, κάνω μία τελευταία έκκληση, γιατί θέλω να κλείσω εδώ. Και στη διακομματική επιτροπή συζητούνται διάφορα θέματα. Και αυτά τα θεσμικά είναι αυτά για τα βακούφια που συζητάμε. Καλώ από το Βήμα ξανά, να δοθεί μία λύση στην εφαρμογή αυτού του νόμου, πάντα κατόπιν διαλόγου με την ίδια τη μειονότητα, έτσι όπως εκφραστεί από τους συλλόγους τους, από τον σύλλογο επιστημόνων μειονότητας, από την ίδια τη διαχειριστική επιτροπή, απ’ όλους. Πρέπει να δοθεί μια σύννομη λύση, να διαγραφούν αυτά τα χρέη και ν’ αφήσετε τις τελετές να τις κάνουν τα γραφεία τελετών στην Κομοτηνή ή παντού στην Ελλάδα, όπως πρέπει να τις κάνουν και τις κάνουν πάρα πολύ σωστά.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε, και για την τήρηση του χρόνου.

Τον λόγο έχει η κ. Σουλτάνα Ελευθεριάδου από τον ΣΥΡΙΖΑ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, συνεχίζω ν’ ακούω από τους κυβερνητικούς Βουλευτές ότι το νομοσχέδιο που θα έρθει την επόμενη εβδομάδα προς ψήφιση, του κ. Χατζηδάκη, έχει φιλεργατικές διατάξεις. Η απάντηση σ’ αυτό δόθηκε σήμερα από τους ίδιους τους εργαζόμενους, οι οποίοι κατά χιλιάδες συμμετείχαν στην πανελλήνια απεργία κατά του αντεργατικού νομοσχεδίου. Νομίζω πλέον ότι όποιος συνεχίζει να υποστηρίζει τα όσα λέει ο κ. Χατζηδάκης κάθε άλλο παρά λογικός θα μπορούσε να είναι.

Η πραγματικότητα είναι ότι το νομοσχέδιο καταργεί το οκτάωρο, αφού ο μόνος που θα μπορεί να κάνει πρόταση για να αυξηθεί το οκτάωρο σε δέκα ώρες θα είναι ο εργοδότης και, αν εργοδότης δεν θέλει, ακόμη και ο εργαζόμενος να το επιθυμεί δεν υπάρχει περίπτωση να γίνει δεκτό. Η πραγματικότητα είναι ότι το νομοσχέδιο απελευθερώνει τις απολύσεις πλήρως. Ουσιαστικά νομιμοποιεί την εθελούσια έξοδο με το ζόρι. Όταν η επιχείρηση θα επικαλείται οικονομικοτεχνικούς λόγους και θ’ απολύει τους εργαζόμενους, ακόμη και τα δικαστήρια να δικαιώσουν τους εργαζόμενους, δεν θα μπορεί ο εργαζόμενος να επιστρέψει στην εργασία του. Εθελούσια έξοδος με το ζόρι, λοιπόν, σε όλες τις επιχειρήσεις.

Επίσης μειώνει την αποζημίωση απόλυσης, με τη δυνατότητα που δίνει στον εργοδότη να απολύσει με προειδοποίηση τον εργαζόμενό του, χωρίς να τον έχει στη δουλειά.

Θα σας πω ένα παράδειγμα και θα κλείσω με το εργασιακό νομοσχέδιο. Ένας εργαζόμενος ο οποίος έχει δεκαέξι χρόνια προϋπηρεσία δικαιούται δώδεκα μισθούς αποζημίωση απόλυσης. Για εύλογους λόγους σήμερα οι εργοδότες δεν απολύουν με προειδοποίηση. Το ένα, το δύο, το τρία τοις εκατό των απολύσεων γίνεται με προειδοποίηση. Από εδώ και πέρα όλες οι απολύσεις θα γίνονται με προειδοποίηση. Ο ίδιος ο εργαζόμενος που τώρα θα πάρει δώδεκα μισθούς, μετά την ψήφιση του νομοσχεδίου ο εργοδότης θα τον απολύει με προειδοποίηση, δεν θα τον έχει στην εργασία του τον χρόνο της προειδοποίησης και θα πάρει έξι μισθούς και τους τέσσερις μήνες της προειδοποίησης θα τους πάρει και επομένως σε σύνολο δέκα μισθούς και θα είναι και μισθοί, επομένως θα φορολογούνται. Μειώνει, δηλαδή, έμμεσα και στα κρυφά, κάτω από το τραπέζι, την αποζημίωση απόλυσης και πολλά άλλα, που θα τα πούμε την επόμενη εβδομάδα.

Κύριε Υπουργέ, η προαπαιτούμενη ενδοδιοικητική ανεξαρτησία των ανεξάρτητων αρχών, που από τη σύστασή τους δεν υπάγονται σε έλεγχο από τον κάθε Υπουργό ούτε σε έλεγχο νομιμότητας των πράξεών τους -αναφέρομαι στη συζήτηση που είχατε πριν με τον κ. Ραγκούση-, είναι στις μέρες του επιτελικού κράτους ένα αστείο. Ό,τι δεν σας βολεύει που να έχει σχέση με τις ανεξάρτητες αρχές το αλλάζετε με νόμο, όπως κάνατε τελευταία με την επιλογή του Προέδρου στην αρχή ξεπλύματος βρώμικου χρήματος, που, ενώ επιλεγόταν από το Ανώτατο Δικαστικό Συμβούλιο, εσείς δώσατε το δικαίωμα σε δύο Υπουργούς να επιλέγουν ακόμα και συνταξιούχο δικαστή για τη θέση του. Ή κάνετε κουμπαριές, όπως έκανε ο κ. Άδωνις Γεωργιάδης εσχάτως εν μέσω πανδημίας με τον Γιώργο Καταπόδη, Πρόεδρο της Ενιαίας Ανεξάρτητης Αρχής Δημοσίων Συμβάσεων. Θα μπορούσα να πω πάρα πολλά παραδείγματα, που αφορούν σχεδόν όλες τις ανεξάρτητες αρχές που υφίστανται αυτή τη στιγμή, αλλά δυστυχώς ο χρόνος δεν μας φτάνει.

Επομένως ας μην είναι επιχείρημα ότι θα κάνετε ανεξάρτητη αρχή το ΣΕΠΕ. Σας ανέλυσε πριν και ο κ. Ραγκούσης ότι μόνο ανεξάρτητη δεν θα είναι, αφού ο τρόπος επιλογής της αρχής αυτής θα είναι καθαρά κομματικός. Εγώ βέβαια θεωρώ ότι προσχηματικά κάνετε αυτή την αλλαγή και ότι με ένα σμπάρο θα έχετε δύο τρυγόνια, δηλαδή και θα λέτε ότι είναι ανεξάρτητη αρχή -ενώ δεν θα είναι- και απεκδύεται το Υπουργείο Εργασίας από κάθε αρμοδιότητα και από κάθε ευθύνη. Πλέον το Υπουργείο Εργασίας θα μιλάει μόνο με τον ΣΕΒ. Οι εργαζόμενοι δεν θα έχουν κανέναν λόγο να προσφύγουν στο Υπουργείο Εργασίας. Τις συμφιλιωτικές διαδικασίες τις πάτε στον ΟΜΕΔ και τις καταγγελίες των εργαζομένων τις πάτε σε μια ανεξάρτητη αρχή, που θα συνεχίσει να λέγεται ΣΕΠΕ. Επομένως στο Υπουργείο ποιοι θα έρχονται, ποιοι εργαζόμενοι και για ποιους λόγους; Κανείς.

Αυτό βέβαια γίνεται και τα δύο τελευταία χρόνια στο Υπουργείο επί της δικής σας διακυβέρνησης. Η κ. Στρατινάκη δηλώνει αναρμόδια να εμπλακεί και να δώσει λύση σε οποιαδήποτε εργατική υπόθεση. Δηλώνει ξεκάθαρα ότι το Υπουργείο δεν έχει κανένα οπλοστάσιο. Δηλώνει ότι δεν μπορεί να ελέγξει το ΣΕΠΕ, που δεν είναι ακόμα ανεξάρτητη αρχή. Τα ίδια είπε και χθες στους εργαζόμενους στα Λιπάσματα Καβάλας με τους οποίους συναντήθηκε. «Δεν μπορώ να κάνω τίποτα», είπε. «Το Υπουργείο μου δεν έχει καμμία αρμοδιότητα.». Δεν έχει αρμοδιότητα να αντιμετωπίσει τους εργοδότες που αυθαιρετούν εις βάρος των εργαζομένων. Δεν έχει αρμοδιότητα να επιβάλει πρόστιμα, για παράδειγμα για μεταβίβαση επιχείρησης. Άκουσον άκουσον.

Αυτό θέλετε να κάνετε με το νομοσχέδιο, αυτό που γίνεται στην πράξη τα τελευταία δύο χρόνια, που έχετε ξεφτιλίσει το Υπουργείο Εργασίας, που έχετε ξεφτιλίσει τον θεσμό του ΣΕΠΕ, αυτό θα το κάνετε νόμο και θα το δούμε. Από δω και πέρα όποιος εργαζόμενος πηγαίνει στο Υπουργείο, να γνωρίζει ότι πλέον το Υπουργείο Εργασίας έχει γίνει «υπουργείο εργοδοσίας».

Όσον αφορά το δημόσιο, η Νέα Δημοκρατία έχει μια ιδιότυπη σχέση με το δημόσιο. Το μεταχειρίζεται ως λάφυρο. Έχουμε σήμερα ρεκόρ δεκαετίας σε μετακλητούς, με βάση επίσημα στοιχεία του Μαρτίου του 2021. Οι μετακλητοί έχουν φτάσει τις τρεις χιλιάδες ενενήντα έξι και ταυτόχρονα οι αποδοχές τους έχουν αυξηθεί κατά 70%, σε δυσαναλογία βέβαια με τα προσόντα που χρειάζονται. Πλέον ακόμα και οι διευθυντές των Υπουργών μπορεί να είναι απλώς απόφοιτοι λυκείου. Ακόμα ένα μεγάλο δείγμα της σχέσης που έχετε με το δημόσιο είναι ότι έχουν αυξηθεί κατακόρυφα οι συμβασιούχοι σε σχέση με τους μόνιμους υπαλλήλους. Πενήντα τοις εκατό αύξηση σε συμβασιούχους. Γιατί; Διότι θέλετε να βάζετε τα δικά σας παιδιά, τα «γαλάζια» παιδιά. Βρίσκετε λόγους προσχηματικούς για να τα βάζετε στο δημόσιο εκτός ΑΣΕΠ.

Αλλά βέβαια το είχατε πει, κύριε Βορίδη, στο παρελθόν. «Και ποιους θέλετε να διορίσουμε; Τους ξένους;». Μας το είχατε δηλώσει ξεκάθαρα. Το είχαν ακούσει όλοι. Λάφυρο για εσάς είναι το δημόσιο, οπότε μην προσπαθείτε να μας πείσετε ότι με την έκθεση ιδεών που φέρατε προς ψήφιση σήμερα θα μας δείξετε ότι ενδιαφέρεστε για τους δημοσίους υπαλλήλους. Όλα τα μεταφέρετε σε μελλοντικά προεδρικά διατάγματα ή άλλες κανονιστικές πράξεις και βέβαια θα δημιουργήσετε πολύ περισσότερα προβλήματα μ’ αυτό το νομοσχέδιο απ’ όσα θα λύσετε.

Για να κλείσω, αυτή τη στιγμή ο κ. Χατζηδάκης είναι σε σύσκεψη με τους εργαζόμενους των Λιπασμάτων Καβάλας στο Υπουργείο. Εγώ είμαι βέβαιη πως δέχτηκε να τους δει, μετά από είκοσι τέσσερις ώρες και ενώ διανυκτέρευσαν σε σκηνές έξω από το Υπουργείο, για να αποφύγει την περαιτέρω κλιμάκωση των κινητοποιήσεών τους. Μακάρι να διαψευσθώ. Θα είμαι η πρώτη που θα τον ευχαριστήσω.

Δώστε λύση, λοιπόν, στο σκάνδαλο Λαυρεντιάδη. Δώστε λύση, γιατί, ακόμα και αν δεν ενδιαφέρεστε για τους εργαζόμενους -που δεν ενδιαφέρεστε-, θα πρέπει να ενδιαφέρεστε για το συμφέρον του ελληνικού δημοσίου. Ο κ. Λαυρεντιάδης αυτή τη στιγμή έχει εταιρείες οι οποίες έχουν να καταθέσουν ισολογισμό -το πιο απλό- από το 2014. Έχουν δημιουργήσει χρέη εκατοντάδων εκατομμυρίων ευρώ και συνεχίζουν να δημιουργούν. Δώστε λύση. Μη συνεχίζετε να γίνεστε συμμέτοχοι και συνένοχοι σ’ αυτό το σκάνδαλο. Θα είμαι εδώ για να φέρνω αυτό το σκάνδαλο. Το σκάνδαλο αυτό είναι το σκάνδαλο που το 2018 περιέγραφαν ο κ. Γεωργιάδης, ο κ. Χατζηδάκης, ο κ. Δένδιας και ο κ. Μητσοτάκης απ’ αυτή τη θέση που βρίσκομαι εγώ τώρα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ πολύ.

Συνεχίζουμε τώρα με τον κύκλο ομιλητών από το «WEBEX».

Τον λόγο έχει ο κ. Καράογλου από τη Νέα Δημοκρατία.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κύριε Πρόεδρε.

Νομίζω ότι σήμερα το νομοσχέδιο που συζητάμε είναι το νομοσχέδιο που αφορά την τηλεργασία στον δημόσιο τομέα. Βεβαίως η προλαλήσασα συνάδελφος αναφέρθηκε στο εργασιακό νομοσχέδιο, το οποίο θα έλθει την άλλη εβδομάδα στην Ολομέλεια. Παρ’ όλα αυτά, θα υποκύψω στον πειρασμό να κάνω ένα σχόλιο λίγων δευτερολέπτων, λέγοντας ότι μπορεί πράγματι σήμερα μερικές χιλιάδες να απεργούν και να διαδηλώνουν, αλλά παράλληλα εκατομμύρια εργαζόμενοι ήταν κανονικά στις εργασίες τους. Και βέβαια αυτοί που διαδηλώνουν ήταν ένα πολύ μικρό ποσοστό και των εργαζομένων αλλά και της κοινωνίας συνολικότερα. Όμως αυτά θα τα πούμε την επόμενη εβδομάδα.

Έρχομαι, λοιπόν, στο νομοσχέδιο που συζητάμε σήμερα, το νομοσχέδιο για την τηλεργασία.

Κύριε Πρόεδρε, κύριε Υπουργέ, κυρίες και κύριοι συνάδελφοι, δεν χωρά καμμιά αμφιβολία ότι η πανδημία διαμόρφωσε ένα ριζικά διαφορετικό τοπίο στην υφήλιο. Οι συνθήκες ανάγκασαν τον εργασιακό κόσμο να αναδιοργανωθεί και να προσαρμοστεί στα νέα δεδομένα, αφού η αποσύνδεση του τόπου εργασίας από τον τόπο κατοικίας είναι πλέον μια πραγματικότητα. Από την πρώτη στιγμή που ξέσπασε η υγειονομική κρίση, η Κυβέρνηση της Νέας Δημοκρατίας ανταποκρίθηκε τάχιστα στο προσκλητήριο της ευθύνης. Έκρινε εγκαίρως το νέο περιβάλλον αυξημένων απαιτήσεων που δημιουργούσε ο νέος ψηφιακός κόσμος που γεννιόταν και τα μικρά θαύματα, όπως όλοι ομολογούν, που συντελέστηκαν στην πατρίδα μας στον κρίσιμο τομέα της νέας εποχής πράγματι αποτελούν ένα παγκόσμιο σημείο αναφοράς. Από ουραγός των εξελίξεων η πατρίδα μας, η Ελλάδα, έγινε ισότιμο μέλος των είκοσι επτά μελών της Ευρωπαϊκής Ένωσης και αυτό διότι, ναι μεν, ο ψηφιακός μετασχηματισμός της πατρίδας μας έγινε από τη μια στιγμή στην άλλη επείγουσα προτεραιότητα, ωστόσο τα σημαντικά άλματα που κάναμε πραγματοποιήθηκαν γρήγορα, αλλά όχι βιαστικά, και ήταν σχεδιασμένα και όχι τυχαία.

Προφανώς, κυρίες και κύριοι συνάδελφοι, είναι πολλά εκείνα που έχουμε να πετύχουμε, όμως η αλήθεια είναι ότι η χώρα μας εισέρχεται με αξιώσεις στην εποχή της τέταρτης βιομηχανικής επανάστασης. Στο πλαίσιο αυτό η τηλεργασία είναι ένα από τα προαπαιτούμενα, για να χρησιμοποιήσω έναν δόκιμο όρο, για την επανεκκίνηση της οικονομίας και της κοινωνίας, συμβάλλοντας σημαντικά στη βελτίωση των σχέσεων πολίτη - κράτους.

Διαβάζοντας κανείς το εγχειρίδιο της νέας ψηφιακής εποχής, αντιλαμβάνεται ότι η τηλεργασία είναι ανάγκη των καιρών. Απαντά στην εργασιακή πραγματικότητα του σήμερα, αποτελώντας ταυτόχρονα μια εναλλακτική την οποία αποδεδειγμένα αξίζει να διερευνήσουμε και να υιοθετήσουμε.

Ειδικότερα, στον δημόσιο τομέα είναι ένα νέο μοντέλο εργασίας, το οποίο δεν επηρεάζει μισθολογικά τον εργαζόμενο ούτε θίγει την εξέλιξή του. Αξίζει, λοιπόν, να τολμήσουμε. Κάνουμε ένα βήμα προς τα εμπρός, διαμορφώνοντας στην Ελλάδα το πρώτο ολοκληρωμένο θεσμικό πλαίσιο εκσυγχρονισμού της λειτουργίας του δημόσιου τομέα, προκειμένου αυτός να ξανασυναντηθεί με τα σύγχρονα ρεύματα της δημόσιας διοίκησης. Στο τέλος του δρόμου ο στόχος είναι κοινός: η άρση της γραφειοκρατίας και η καλύτερη εξυπηρέτηση των πολιτών.

Η νέα εποχή, κυρίες και κύριοι συνάδελφοι, που ορίζουν οι κοινωνικές και τεχνολογικές εξελίξεις, γίνεται η αφετηρία να ξεπεράσουμε το δύσκαμπτο και πολλές φορές προβληματικό μοντέλο διάρθρωσης και λειτουργίας της δημόσιας διοίκησης. Όσο για τους καχύποπτους -γιατί προφανώς υπάρχουν και καχύποπτοι στις ημέρες μας, ειδικά στον χώρο που υπηρετούμε- υπάρχουν σαφείς δικλίδες ασφαλείας, που καθιστούν ξεκάθαρο ότι δεν δημιουργούνται εργαζόμενοι δύο ταχυτήτων.

Πρώτα από όλα, η τηλεργασία είναι οικειοθελής. Δεύτερον, δεν θα υπερβαίνει συνολικά τις σαράντα τέσσερις εργάσιμες ημέρες τον χρόνο, οι οποίες λαμβάνονται υποχρεωτικά εντός διαστήματος τριών μηνών. Τρίτον, αποκλείεται η παροχή τηλεργασίας από 15 Ιουλίου έως 31 Αυγούστου κάθε χρόνο. Τέταρτον, οι σχετικές διατάξεις προβλέπουν πως το μέγιστο ποσό των υπαλλήλων ανά διεύθυνση του φορέα που δύναται να απασχολείται μέσω τηλεργασίας δεν μπορεί να υπερβαίνει το 25% επί του συνόλου των υπαλλήλων της. Πέμπτον, εξυπακούεται ότι οι τηλεργαζόμενοι απολαμβάνουν τα ίδια δικαιώματα, αλλά παράλληλα έχουν και τις ίδιες υποχρεώσεις με τους υπαλλήλους που εκτελούν τα καθήκοντά τους με φυσική παρουσία.

Ένα άλλο σημείο στο οποίο αξίζει να σταθώ είναι η πρόνοια που υπάρχει στο νομοσχέδιο αναφορικά με την αναβάθμιση του Εθνικού Κέντρου Δημόσιας Διοίκησης και Αυτοδιοίκησης, στην κατεύθυνση δηλαδή επιμόρφωσης του ανθρώπινου δυναμικού του δημοσίου. Αυτό σημαίνει ότι θα παρέχονται όλα τα εχέγγυα στους δημοσίους υπαλλήλους για να αντεπεξέλθουν στις προκλήσεις της εποχής, αλλά και να προσαρμοστούν στις νέες συνθήκες που διαμορφώνονται.

Ένας νέος σύγχρονος δημόσιος τομέας, ο οποίος θα ενδυναμώνει και θα αναπτύσσει τις δεξιότητες του ανθρώπινου δυναμικού του, είναι σίγουρο ότι θα εμπνεύσει τους άξιους υπαλλήλους που τον υπηρετούν και θα τους εντρυφήσει καλύτερα σε μια νέα διοικητική νοοτροπία.

Όσον αφορά στη συζήτηση περί προστασίας των προσωπικών δεδομένων των εργαζομένων καθώς και των πολιτών που διαχειρίζεται ο δημόσιος υπάλληλος από το σπίτι του, η Κυβέρνηση προχωρά στη δημιουργία ενός μηχανισμού που θα εποπτεύει την όλη διαδικασία. Άρα, λοιπόν, κυρίες και κύριοι συνάδελφοι, δεν υπάρχει απολύτως κανένας λόγος ανησυχίας.

Επίσης, λόγος ανησυχίας δεν πρέπει να υπάρχει ούτε για το δικαίωμα αποσύνδεσης, αφού είναι αυτονόητο ότι ο εργαζομένους στο πέρας του ωραρίου του θα σταματά να εργάζεται, χωρίς καμμία άλλη υποχρέωση. Αυτό ισχύει τόσο στον δημόσιο όσο και στον ιδιωτικό τομέα.

Πάμε τώρα να δούμε τι επιτυγχάνουμε με την τηλεργασία. Όλοι συμφωνούμε ότι το ελληνικό δημόσιο γίνεται πιο ευέλικτο, μιας και προωθείται ο ψηφιακός μετασχηματισμός. Το ουσιώδες όμως είναι ότι επέρχεται μια ισορροπία ανάμεσα στην επαγγελματική και κοινωνική ζωή, λόγω της σημαντικής εξοικονόμησης χρόνου για μετακίνηση από το σπίτι προς την εργασία και αντιστρόφως.

Ακόμη, ανοίγει ο δρόμος για την προσέλκυση νέων και άξιων στελεχών, όπως επίσης θα γίνεται καλύτερη αξιολόγηση της απόδοσης κάθε εργαζόμενου, η οποία θα κρίνεται από τα παραδοτέα αποτελέσματα. Αξιόλογο ως επιχείρημα είναι και η εξοικονόμηση πόρων μέσω της μείωσης λειτουργικών εξόδων των υπηρεσιών και των εργαζομένων από τη μείωση των μετακινήσεων.

Κρατήστε και κάτι ακόμη αξιοσημείωτο. Με την τηλεργασία αυξάνεται η παραγωγικότητα. Έρευνες και μελέτες καταλήγουν στο συμπέρασμα ότι οι τηλεργαζόμενοι αυξάνουν την αποτελεσματικότητά τους από 10% έως 40%, επειδή δουλεύουν απερίσπαστοι, αποφεύγουν χρονοβόρες μετακινήσεις, είναι πιο συγκεντρωμένοι, επειδή αισθάνονται πιο άνετα στο σπίτι τους, κι αυτό το όφελος αντικατοπτρίζεται στη δημιουργικότητά τους.

Κυρίες και κύριοι συνάδελφοι, η τηλεργασία είναι μία από τις αλλαγές που ήρθαν για να μείνουν. Ας αξιοποιήσουμε, λοιπόν, την ευκαιρία, για να φτιάξουμε ένα λειτουργικό, καινοτόμο, εξυπηρετικό δημόσιο. Το δικαιούμαστε. Ίσως και ιδίως σήμερα, που η τεχνολογία αποτελεί έναν κρίσιμο καταλύτη για την ανάπτυξη κάθε σύγχρονης κοινωνίας, οφείλουμε να ακολουθήσουμε το ρεύμα της εποχής, να εκσυγχρονιστούμε και να μετατρέψουμε την κρίση της πανδημίας σε ευκαιρία.

Η Ελλάδα, κυρίες και κύριοι συνάδελφοι, μπαίνει επιτέλους στον δρόμο της ψηφιακής εποχής. Η Ελλάδα γίνεται μια ψηφιακή χώρα. Κινείται πλέον με ταχύτητες 5G. Βρίσκεται σε κίνηση και παράγει αποτελέσματα. Το 2020 κάναμε ένα σπουδαίο άλμα, ανεβαίνοντας επτά θέσεις στον παγκόσμιο χάρτη της ψηφιακής ανταγωνιστικότητας. Φέτος μπορούμε να τα καταφέρουμε καλύτερα και θα πάμε καλύτερα, γιατί το ψηφιακό στοίχημα δεν πρέπει να χαθεί. Ως έθνος οφείλουμε να αγωνιστούμε, ώστε να το κερδίσουμε.

Η Κοινοβουλευτική Ομάδα της Νέας Δημοκρατίας προσφέρει όλες της τις δυνάμεις στην εθνική προσπάθεια και εξυπακούεται ότι σύσσωμη υπερψηφίζει το νομοσχέδιο του Υπουργείου Εσωτερικών για την τηλεργασία στον δημόσιο τομέα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε και για την τήρηση του χρόνου.

Συνεχίζουμε με τον κ. Ιωάννη Μπουρνούς από τον ΣΥΡΙΖΑ.

Κύριε συνάδελφε, έχετε τον λόγο για επτά λεπτά.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Η πανδημία του COVID-19 προκάλεσε μεγάλη αύξηση της τηλεργασίας στη χώρα μας. Πρόκειται για εργασιακή πρακτική που ήρθε για να μείνει. Εφαρμόστηκε εξ ανάγκης, αλλά δεν χρειάζεται να τη βλέπουμε ούτε σαν αναγκαίο κακό ούτε σαν μόδα ούτε χρειάζεται να είναι προσωρινή.

Σε πολλές αναπτυγμένες χώρες προϋπήρχε σαν αρκετά συνηθισμένη μορφή εργασίας. Κατέστη πολύ ευκολότερη με τις νέες τεχνολογίες των τελευταίων δεκαετιών. Το «ZOOM» και το «SKYPE» υπάρχουν εδώ και αρκετά χρόνια εξάλλου.

Η τηλεργασία μπορεί πραγματικά να βοηθήσει τους εργαζόμενους με δυσκολία μετακίνησης, που ενδεχομένως βρίσκονται σε ανάγκη να φροντίζουν δικούς τους ανθρώπους στο σπίτι, ενώ υπάρχουν όλο και περισσότερα νοικοκυριά που τα μέλη τους εργάζονται σε διαφορετικές γεωγραφικές περιοχές, ακόμα και χώρες.

Για άτομα που ζουν σε περιοχές με λίγες ευκαιρίες απασχόλησης, μπορεί να αποτρέψει τη μετανάστευσή τους. Επισημαίνει εδώ την πιθανή αξιοποίηση αυτής της δυνατότητας για εργαζόμενους στο δημόσιο που κατοικούν ή δεν τους επιτρέπεται να κατοικούν σε γεωγραφικά απομονωμένες ή δυσπρόσιτες περιοχές και τη μεθόριο, όπως εδώ, στον Νομό Λέσβου.

Θέλουμε συνεπώς να ρυθμίσουμε την τηλεργασία, όχι να γυρίσουμε το ρολόι πίσω. Αρκεί να αντιμετωπίζεται σαν εργασία, με ωράριο και δικαιώματα και όχι σαν ένα είδος χαλαρής ή προβληματικής απασχόλησης, που ο εργοδότης πρέπει να αντιμετωπίσει με καχυποψία. Και αυτό ισχύει και για το δημόσιο.

Αυτή η καχυποψία, για παράδειγμα, φαίνεται στα χρονικά όρια εργασίας που επιβάλλει το νομοσχέδιο, σαράντα τέσσερις μέρες κατ’ έτος. Υποτιμούμε την τηλεργασία αντιμετωπίζοντάς την σαν ελλειμματική εργασία, που πρέπει να περιοριστεί. Με την ίδια λογική καχυποψίας δεν προβλέψατε ένα σαφές πλαίσιο ενθάρρυνσης της τηλεργασίας για άτομα με αναπηρία ή χρόνιες παθήσεις και προφανώς με μονογονεϊκές οικογένειες.

Σοβαρό ζήτημα προκύπτει με την προστασία των προσωπικών δεδομένων. Υπάρχει τεχνική δυνατότητα για καταγραφή και παρακολούθηση των εργαζομένων και προφανώς για κακόβουλη παρακολούθηση από τρίτους, συνεπώς οι προβλέψεις του νομοσχεδίου για τις τηλεδιασκέψεις έπρεπε να είναι πιο εξειδικευμένες, ιδίως από τη στιγμή που ο σταθμός τηλεργασίας θα είναι στην πράξη απλώς ο προσωπικός οικιακός υπολογιστής του υπαλλήλου.

Για τον καθορισμό των θέσεων τηλεργασίας είναι αναγκαία μια ρητή αναφορά και καταγραφή αρμοδιοτήτων, άρα επικαιροποίηση των περιγραμμάτων θέσεων εργασίας για τις οποίες μπορεί να εφαρμοστεί το σύστημα της τηλεργασίας. Ακόμη σημαντικότερο όμως είναι ότι αφήνετε την απόφαση για την τηλεργασία στην απόλυτη διακριτική ευχέρεια του προϊσταμένου. Και επειδή γνωρίζουμε ποιες πελατειακές πρακτικές αυθαιρεσίας καλλιεργεί η Νέα Δημοκρατία στο δημόσιο, αντιλαμβανόμαστε όλοι σε τι καταστάσεις μπορεί να οδηγήσει τέτοια ευχέρεια.

Οφείλουμε να αποτρέψουμε να γίνει η τηλεργασία ακόμη ένα πεδίο αυθαιρεσίας, παιγνιοκρατίας και προστριβών μεταξύ υπαλλήλων. Ούτε θέλουμε η τηλεργασία να εφαρμόζεται ανομοιόμορφα στο δημόσιο, ανάλογα με τη διάθεση, την επάρκεια των προϊσταμένων να κάνουν τη δουλειά τους από απόσταση.

Στην ίδια λογική, δεν υφίσταται πρόβλεψη για το πώς ακριβώς ο προϊστάμενος μπορεί να προΐσταται εξ αποστάσεως ούτε πώς αξιολογούνται οι δημόσιοι υπάλληλοι που τηλεργάζονται.

Έχουμε πάνω από έναν χρόνο τηλεργασίας στο δημόσιο, αλλά δεν έχουμε μια σοβαρή εκτίμηση για το ποια αποτελέσματα έχει αυτή η τηλεργασία και ποια προβλήματα εμφάνισε. Γιατί η άποψη των πολιτών δεν ήταν καθόλου καλή για την ποιότητα εξυπηρέτησης αυτό το διάστημα. Για να μην πούμε για την πρόσφατη εντολή του Διοικητή του ΕΦΚΑ στους υπαλλήλους να σηκώνουν τα τηλέφωνα και να απαντάνε στους πολίτες. Καταλαβαίνετε, δηλαδή, σε τι κατάσταση έχει περιέλθει η εξυπηρέτηση των πολιτών για τα αυτονόητα.

Στην πράξη, στο τόσο ανεπαρκώς ψηφιοποιημένο ελληνικό δημόσιο, τηλεργασία σημαίνει απλώς υπάλληλοι να φορτώνονται κάθε τόσο με τσάντες από φακέλους και να τους μεταφέρουν στο σπίτι τους.

Ιδιαίτερη ανησυχία εκφράζουμε για το τεχνικό πλαίσιο της τηλεργασίας. Το παρελθόν σας, με το πάρτι αναθέσεων σε όλη τη διάρκεια της πανδημίας και τις ευνοούμενες εταιρείες, μας προδιαθέτει για τα χειρότερα. Οι αναθέσεις πρέπει να γίνουν με πλήρη διαφάνεια και λογοδοσία.

Σε κάθε περίπτωση, η τηλεργασία είναι χρήσιμη για τον δημόσιο τομέα και για τους υπαλλήλους. Δεν πρέπει να γίνει εφαλτήριο για να συντηρητικοποιηθεί το εργασιακό καθεστώς στο δημόσιο ή μοντέλο για την ίδια συντηρητικοποίηση στον ιδιωτικό τομέα. Η διά ζώσης εργασία, η επαφή και η επικοινωνία των υπαλλήλων στους εργασιακούς χώρους είναι πολύτιμη, είναι ανθρώπινο κεφάλαιο. Η συλλογικότητα προστατεύει από την αυθαιρεσία. Είναι χρήσιμο να το θυμόμαστε αυτό σε μια μέρα σαν τη σημερινή, δηλαδή μέρα γενικής απεργίας, για να αποτραπεί ένας ακόμη μνημονιακός νόμος, χωρίς μνημόνιο. Γιατί ακριβώς η συλλογική διαπραγμάτευση είναι που υπονομεύεται και η ατομική σχέση εργαζόμενου - εργοδότη είναι αυτή που πριμοδοτείται.

Στην πραγματικότητα η τηλεργασία μπορεί να γίνει ένα ιδανικό μοντέλο για εσάς και τους ομοϊδεάτες σας. Τι καλύτερο από απομονωμένους εργαζόμενους στον χώρο τους, χωρίς οριζόντια επικοινωνία μεταξύ τους, αλλά μόνο με έναν εργοδότη προϊστάμενο και ελεγκτή του έργου τους. Πολύ θα θέλατε να ταιριάξετε αυτό το μοντέλο εργασίας με την εξατομίκευση των εργασιακών σχέσεων και το άδειασμα των συλλογικών διαπραγματεύσεων.

Η χθεσινή πρωτοφανής για γενική απεργία δικαστική απαγόρευση της απεργίας των ναυτεργατικών σωματείων προοιωνίζει τα όσα θα δούμε με το νομοσχέδιο του κ. Χατζηδάκη, όταν δεν θα μπορεί μία ομοσπονδία να προσφέρει την κάλυψή της σε απεργίες πρωτοβάθμιου σωματείου.

Ασφαλώς οι απεργίες, οι διαδηλώσεις, οι συγκεντρώσεις δεν γίνονται επειδή επιτρέπονται. Οι κοινωνικοί αγώνες δεν εξαρτώνται από τις διαθέσεις των κυβερνήσεων ή το πλαίσιο που νομοθετούν ανάλογα με τις ιδεοληψίες τους. Και οι ιδεοληψίες σας, που δεν βρίσκουν την παραμικρή στήριξη σε οποιονδήποτε χώρο και επαγγελματική συνδικαλιστική συλλογικότητα, δεν είναι αρκετά ισχυρές για να νικήσουν μια ολόκληρη κοινωνία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ τον κ. Μπουρνούς.

Τον λόγο έχει ο κ. Φίλιππος Φόρτωμας από τη Νέα Δημοκρατία.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ.

Κύριε Υπουργέ, κυρίες και κύριοι συνάδελφοι, το δικαίωμα στην απεργία είναι κατοχυρωμένο συνταγματικά και απολύτως σεβαστό. Το ίδιο όμως σεβαστό πρέπει φυσικά να είναι και το δικαίωμα των πολιτών να μη γίνονται όμηροι της συνδικαλιστικής αυθαιρεσίας.

Οι λίγοι, λοιπόν, δυστυχώς, κυρίες και κύριοι συνάδελφοι, ταλαιπωρούν τους πολλούς. Δυστυχώς για ακόμη μία φορά είμαστε στο ίδιο έργο θεατές. Και εξηγούμαι: Δυστυχώς κανένας ή σχεδόν κανένα εργοστάσιο ή καμμία ή σχεδόν καμμία επιχείρηση εργατών αλλά και εργαζομένων του ιδιωτικού τομέα δεν απεργεί και δεν κατεβαίνει για να διαμαρτυρηθεί εδώ και πάρα πολλά χρόνια. Και νομίζω ότι το ξέρουμε όλοι μας πολύ καλά.

Οποία υποκρισία, λοιπόν, κυρίες και κύριοι συνάδελφοι! Κάθε φορά είναι εκεί, στην ίδια πάντα τελετουργία, στην πλατεία έξω από τη Βουλή παραταγμένοι όλοι αυτοί οι οποίοι καμώνονται, θα έλεγα, τους φίλους τους. Είναι πάντα εκεί πρώτο και καλύτερο το υποτιθέμενο κόμμα της εργατικής τάξης, χωρίς την τάξη. Μετά είναι το υποτιθέμενο κόμμα της Αριστεράς, χωρίς την εργατική της ψυχή, όμως. Και τέλος, είναι και συνομοσπονδία των εργατών, χωρίς τους εργάτες της.

Φτάνει πια, λοιπόν, η αυθαιρεσία, κυρίες και κύριοι συνάδελφοι, των συνδικαλιστικών ηγεσιών. Αρκεί, φτάνει πια!

Πάμε τώρα στο παρόν νομοσχέδιο το οποίο συζητάμε. Στην ουσία συνεχίζει αλλά και θεσμοθετεί την έννοια της τηλεργασίας, την οποία εμείς γνωρίσαμε εν μέσω της πανδημίας. Δημιουργούμε, λοιπόν, ένα σύγχρονο θεσμικό πλαίσιο για την εφαρμογή της στον δημόσιο τομέα, με σκοπό φυσικά την καλύτερη προσαρμογή όλων μας στις νέες οικονομικές αλλά και τεχνολογικές προκλήσεις.

Η Κυβέρνηση της Νέας Δημοκρατίας και του Κυριάκου Μητσοτάκη έχει αποδείξει πολλές φορές από την αρχή της θητείας της ότι θέλει να ενισχύσει αλλά και να εκσυγχρονίσει τις δομές της χώρας, είτε στις επενδύσεις είτε στον τομέα της ανάπτυξης και της εργασίας. Έτσι, λοιπόν, στον δρόμο αυτό κινείται και το παρόν νομοσχέδιο.

Τι κάνει αυτό το νομοσχέδιο; Θέτει τις βασικές αρχές της τηλεργασίας, τον τρόπο οργάνωσης αλλά και διαχείρισής της. Φυσικά προστατεύει δεδομένα προσωπικού χαρακτήρα των εργαζομένων. Θεσμοθετεί επίσης τον οικειοθελή χαρακτήρα της. Περαιτέρω, με το παρόν νομοσχέδιο δίνονται κίνητρα στους υπαλλήλους ώστε να οργανώσουν την εργασία τους η οποία προκύπτει από την τηλεργασία, ενώ ταυτόχρονα ενισχύεται και το διευθυντικό δικαίωμα.

Πέραν όμως όλων αυτών των διατάξεων, το Υπουργείο Εσωτερικών με το παρόν νομοσχέδιο εισάγει και κάποιες γενικότερες διατάξεις, οι οποίες αφορούν και το ανθρώπινο δυναμικό του δημοσίου τομέα αλλά και τους ΟΤΑ. Θα ήθελα στο σημείο αυτό να σταθώ σε μία απ’ αυτές τις διατάξεις και συγκεκριμένα στο άρθρο 26. Με τη διάταξη αυτή, κυρίες και κύριοι συνάδελφοι, ουσιαστικά γίνεται μία προσπάθεια επάνδρωσης των ΟΤΑ των ορεινών αλλά και νησιωτικών περιοχών της χώρας, καθώς δίνονται κίνητρα σε εργαζομένους με την παροχή δωρεάν σίτισης αλλά και καταλύματος διαμονής από τους οικείους δήμους, εφόσον φυσικά υπάρχει και η οικονομική δυνατότητα.

Προερχόμενος από τον νησιωτικό χώρο, οφείλω αλλά και θεωρώ χρέος μου να στηρίζω τις νησιωτικές περιοχές της χώρας, να προωθώ την ανάπτυξή τους, αλλά και να υπενθυμίζω σε όλους την ιδιαιτερότητά τους αλλά και τις δυσκολίες τις οποίες αντιμετωπίζουν λόγω της νησιωτικότητας. Δεν θα μπορούσα, λοιπόν, να μη χαιρετίσω αυτή την πρωτοβουλία της ηγεσίας του Υπουργείου. Η διάταξη αυτή λύνει το θέμα υποστελέχωσης των σχετικών υπηρεσιών, αλλά ταυτόχρονα τις αναβαθμίζει, γεγονός που διευκολύνει και την καθημερινότητα τόσο των μόνιμων κατοίκων όσο και των επισκεπτών τους.

Τέλος, θα ήθελα να σταθώ σε δύο σημαντικές υπουργικές τροπολογίες. Η υπ’ αριθμόν 919 εξειδικεύει τη διαδικασία διάθεσης πλεονασματικού αποθέματος εμβολίων σε τρίτα κράτη και φυσικά να σταθώ στην τροπολογία με γενικό αριθμό 922. Στο άρθρο 5 της εν λόγω τροπολογίας γίνεται αναφορά στο πρόγραμμα «ΑΝΤΩΝΗΣ ΤΡΙΤΣΗΣ», το οποίο θα συνεισφέρει τα μέγιστα στην ανάπτυξη έργων υποδομών και στις νησιωτικές περιοχές της χώρας. Έτσι, λοιπόν, με το άρθρο αυτό επιδιώκεται η ενίσχυση της αποτελεσματικότητας αυτού του προγράμματος αλλά και η καλύτερη υλοποίησή του, μέσω της υπαγωγής των έργων τα οποία εντάσσονται σε αυτό στους αναπτυξιακούς σκοπούς του Ταμείου Παρακαταθηκών και Δανείων.

Κυρίες και κύριοι συνάδελφοι, ο ρόλος ο οποίος δίνεται μέσω αυτής της ρύθμισης στο ταμείο αυτό είναι πολύ σημαντικός, εάν λάβουμε υπ’ όψιν τους αναπτυξιακούς σκοπούς που επιδιώκονται με το πρόγραμμα αυτό αλλά φυσικά και τις προκλήσεις στις οποίες καλείται να ανταποκριθεί.

Έτσι, λοιπόν, κυρίες και κύριοι συνάδελφοι, διασφαλίζουμε με το εν λόγω νομοσχέδιο πάρα πολλά και σημαντικά πράγματα. Η πανδημία αλλά και οι κοινωνικές και οικονομικές συνέπειές της έδειξαν τη σημασία της ψηφιοποίησης σε όλους τους τομείς της κοινωνίας αλλά και της οικονομίας και κατέστησε πιο επιδεκτική παρά ποτέ την ανάγκη επιτάχυνσης της ψηφιακής μετάβασης.

Η Κυβέρνηση της Νέας Δημοκρατίας και του Κυριάκου Μητσοτάκη, πιστή στο όραμά της, ακολουθεί τις προκλήσεις του μέλλοντος, πάντοτε σε συνεργασία με τις υπόλοιπες χώρες της Ευρώπης. Με καινοτόμες μεταρρυθμίσεις, οι οποίες έχουν στόχο τον εκσυγχρονισμό της δημόσιας διοίκησης, τη βελτίωση των υποδομών και ταυτόχρονα φυσικά την ορθή λειτουργία της με τη χρήση της πληροφορικής και της τεχνολογίας. Με επίκεντρό μας την ορθή συνεργασία των υπαλλήλων, την ασφάλεια της εργασίας τους αλλά και την ταχύτερη εξυπηρέτηση των πολιτών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Αλέξανδρος Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η τηλεργασία -το άκουσα από σχεδόν όλους- είναι ένα νέο κεφάλαιο της απασχόλησης, που θα μας απασχολήσει τα επόμενα χρόνια, θα απασχολήσει την πολιτεία, τους εργαζόμενους, τους εργοδότες, ειδικούς επιστήμονες, γενικά όλους. Η τηλεργασία οφείλει να αποτελεί την εξαίρεση και όχι τον κανόνα, ενώ ο χαρακτήρας της θα πρέπει να θεωρείτε οικειοθελής για τον τηλεργαζόμενο. Και αυτό για να αποτραπεί κάθε δυσμενής μετάλλαξη της εργασίας ως προς το τι θέλουν οι επιχειρηματικές ελίτ.

Ξέρετε τι φοβάμαι, κυρίες και κύριοι συνάδελφοι; Ότι το πιο θετικό εργαλείο στον κόσμο, που χρησιμοποιείται με αποτελεσματικά οφέλη για την κοινωνία, στα χέρια σας -και το έχετε αποδείξει- μπορεί να γίνει ένα επικίνδυνο μέσο, γιατί προάγετε, θα έλεγα, με αντικοινωνικό θράσος τον νεοφιλελευθερισμό και μάλιστα στην πιο ακραία εκδοχή του. Μου φαίνεται ότι δεν είναι σοβαρός ο προβληματισμός σας για την εφαρμοσιμότητα της τηλεργασίας στην πράξη. Μου φαίνεται -και να με συγχωρέσετε γι’ αυτό- ότι είναι πιο ρεαλιστικό να ισχυριστεί κάποιος ότι πρόκειται για μια τρύπα στο νερό.

Εξηγούμαι. Τι λέει η Κυβέρνηση; Ρυθμίζει την τηλεργασία θεσπίζοντας το δικαίωμα αποσύνδεσης και εννοεί αποσύνδεσης από το κομπιούτερ. Ωραία. Το δικαίωμα, δηλαδή, του εργαζομένου να μην απαντά σε κλήσεις και μηνύματα του εργοδότη πέραν του συμφωνημένου ωραρίου. Προστατεύετε έτσι, λέτε, την οικογενειακή και προσωπική του ζωή. Ας δούμε όμως ποια είναι η αλήθεια και γιατί δεν λέτε την αλήθεια. Οι Ευρωβουλευτές της Νέας Δημοκρατίας να σας θυμίσω -το είπε νομίζω και ο εισηγητής μας, ο Γιώργος Παπαηλιού- ότι στο Ευρωκοινοβούλιο ψήφισαν κατά της άμεσης κατοχύρωσης του δικαιώματος στην αποσύνδεση για τους τηλεργαζομένους. Ειλικρινά, δεν είναι προκλητικό να το λέτε αυτό, όταν μετά από δεκατέσσερις μήνες πανδημίας και αυθαιρεσίας δεν έχετε φέρει στοιχειώδεις ρυθμίσεις στη Βουλή για την τηλεργασία; Σήμερα τις φέρατε.

Ο ΣΥΡΙΖΑ τα λέει θεσμικά, εδώ και περίπου έναν χρόνο. Να σας θυμίσω πόσες φορές έχουν αναφέρει τα στελέχη μας, πρώτον, την υποχρέωση ηλεκτρονικής καταγραφής στο «ΕΡΓΑΝΗ» του χρόνου εργασίας, ώστε να αμείβεται η εργασία και να μην την κλέβουν οι εργοδότες. Δεύτερον, το δικαίωμα στην αποσύνδεση, με την ιδιαίτερη αναφορά ότι δεν υφίσταται καμμία υποχρέωση του εργαζομένου να απαντάει σε εταιρικά mail εντός χρόνου εργασίας. Τρίτον, να σας θυμίσω τη θέσπιση επιδόματος εργασίας για κάλυψη εξόδων, όπως του ρεύματος, του ίντερνετ και τη χρήση κάμερας, μόνο αν είναι αιτιολογημένη για τις ανάγκες της εργασίας.

Κυρίες και κύριοι της Νέας Δημοκρατίας, είστε σίγουροι πως με το παρόν νομοσχέδιο διασφαλίζεται η προστασία των δικαιωμάτων των εργαζομένων και η αξιοποίηση της τηλεργασίας στην ανάπτυξη; Μακάρι να κάνω λάθος. Να σας θυμίσω ότι η τηλεργασία ισχύει, και στον δημόσιο τομέα αλλά και στον ιδιωτικό τομέα, λόγω του έκτακτου της πανδημίας.

Σαφέστατα υπάρχουν μειονεκτήματα και πλεονεκτήματα, όπως, παραδείγματος χάριν, ο περιορισμός μετακινήσεων και το περιβαλλοντικό αποτύπωμα που αφήνει, η δημιουργία ευκαιριών για τον πληθυσμό που διαμένει στην επαρχία, η ενίσχυση απασχόλησης των ατόμων με αναπηρία και η διευκόλυνσή τους. Η τηλεργασία θα αφήσει το αποτύπωμά της. Ας το πούμε ξεκάθαρα. Γι’ αυτό και η ρύθμισή της πρέπει να είναι αντικείμενο σοβαρής συζήτησης και υπεύθυνης νομοθέτησης. Επηρεάζει και θα επηρεάσει τις ελληνικές οικογένειες.

Το λέω αυτό, γιατί σε συνδυασμό με την ψηφιοποίηση των υπηρεσιών η τηλεργασία στον δημόσιο τομέα μπορεί να είναι καθοριστικής σημασίας. Τα ζητήματα, όμως, της προστασίας των προσωπικών δεδομένων και το δικαίωμα του υπαλλήλου στην αποσύνδεση είναι κομβικής σημασίας, είναι κομβικά. Πώς είναι δυνατόν η ρύθμιση της προστασίας των προσωπικών δεδομένων να μετατίθεται σε μελλοντικά προεδρικά διατάγματα -το έχουν πει πολλοί συνάδελφοί μου- και να μην υφίσταται ανησυχία για την ασφάλειά τους; Κοιτάξτε, αν δεν εξοπλίσουμε το πλαίσιο ενιαίων προϋποθέσεων με κοινούς κανόνες και κριτήρια, με τα οργανογράμματα των φορέων, τότε είναι πολύ πιθανό να υπάρξουν στρεβλώσεις, που πιθανότατα θα τις πληρώσουν πάλι οι εργαζόμενοι, αυτοί που ειρωνεύτηκε πριν από λίγο ο κ. Φόρτωμας, ότι δήθεν δεν απεργούν.

Αλλά να μιλήσουμε βέβαια και για διαφάνεια. Διότι όταν συζητάμε για τη δημόσια διοίκηση, τίποτα άλλο δεν χωρά, διαφάνεια χωρά. Η διαδικασία περαιτέρω ψηφιοποίησης πάντα αποτελεί πρόσφορο έδαφος για την ικανοποίηση των πελατειακών σκοπιμοτήτων και εννοώ την προμήθεια του εξοπλισμού του τηλεργαζόμενου δημοσίου υπαλλήλου. Θα δούμε διαδικασίες προμηθειών πιστές στον νόμο ή απευθείας αναθέσεις, όπως μας έχετε συνηθίσει πολύ καιρό τώρα; Θα τα δούμε, όμως, αυτά προσεκτικά στο μέλλον.

Φυσικά, η τεχνολογική αναβάθμιση του δημοσίου αποτελεί σημαντικό βήμα. Ωστόσο, είναι κρίσιμο να συζητηθεί η κατεύθυνση που αυτή θα έχει, πόσο αποτελεσματική θα είναι για τον πολίτη αλλά και για τον εργαζόμενο.

Και μη λησμονούμε πως εξαιρετικά μεγάλο μερίδιο του ψηφιακού εγχειρήματος στον δημόσιο τομέα έχει ο ΣΥΡΙΖΑ, ο ΣΥΡΙΖΑ, που εξέλιξε δομές εργασίας και εφάρμοσε σχέδια τεχνολογιών, πληροφορικής και επικοινωνιών στον δημόσιο τομέα. Δεν ξεκίνησε δα ο κόσμος όλος με την Κυβέρνησή σας.

Θεωρώ πως το παρόν νομοσχέδιο πρέπει να έχει ως βασική υποχρέωση την προστασία των δικαιωμάτων των εργαζομένων. Όμως, βλέπουμε διατάξεις που δεν είναι ξεκάθαρες ως προς αυτά, με αποτέλεσμα να κινδυνεύουν από τον τρόπο άσκησης της διοίκησης σε συνδυασμό με την εύρυθμη λειτουργία των δημοσίων υπηρεσιών. Διότι αυτό είναι το ζητούμενο.

Αφού μίλησα, κύριοι συνάδελφοι, για τη βασική υποχρέωση του νομοσχεδίου, θα σας πω και το τι πρέπει να αποτραπεί, κατά τη γνώμη μας. Οφείλουμε ως πολιτεία να εμποδίσουμε οτιδήποτε μπορεί να εγκλωβίσει τον τηλεργαζόμενο σε ένα περιβάλλον μη υγιές, τοξικό και ανελεύθερο. Μίλησα και πριν για το δικαίωμα στην αποσύνδεση. Θα πω επιπλέον για το ωράριο εργασίας και τα δικαιώματα γενικότερα που απορρέουν από την εργατική νομοθεσία, για τη φυσική εργασία αλλά και για το ενδεχόμενο -ιδού ο κίνδυνος- δυσμενούς υπηρεσιακής εξέλιξης με αφορμή την τηλεργασία, όπως είπαν και συνάδελφοί μου. Δεν το βλέπετε στον ιδιωτικό τομέα, που όσοι ακολουθούν παρατεταμένο πρόγραμμα τηλεργασίας στερούνται προνομίων που είχαν μέχρι σήμερα; Με τα λειτουργικά κόστη των τηλεργαζομένων τι θα γίνει; Θα τα πληρώσουν οι ίδιοι κι αυτά;

Κι αφού συζητάμε για τις μεγάλες διαστάσεις της τηλεργασίας, έχετε σκοπό να εντάξετε τους εργαζομένους σε συλλογικές διαπραγματεύσεις, να αποκτήσει δηλαδή αυτή η κατηγορία των εργαζομένων μια συλλογική οντότητα; Έτσι τίθεται, συνάδελφοι, το πλαίσιο ρύθμισης. Αλλιώς, θα μιλούν για ανεφάρμοστα προγράμματα, που σας έδειξα στη διαβούλευση, ενώ πιθανότατα και αυτό που σας είπα στην αρχή περί μιας τρύπας στο νερό θα είναι η μόνη αλήθεια.

Μάλιστα, ο προσδιορισμός ενός χαμηλού επιπέδου τηλεργαζόμενων δημοσίων υπαλλήλων οφείλει ναι εξειδικεύεται με ανάλογα κριτήρια επιλογής. Αυτό σημαίνει πως κι η εργοδοτική διεύθυνση θα πρέπει να τεκμηριώνει την άρνησή της και ο εργαζόμενος, όμως, να μπορεί να διεκδικεί το δικαίωμά του.

Συμπερασματικά για την τηλεργασία θα ήθελα να πω ότι, ενώ πρόκειται για μια βαθιά νέα εργασιακή μορφή και κουλτούρα, το ζήτημα της εξ αποστάσεως εργασίας απαιτεί διαρκή επιμόρφωση. Όμως βλέπω πως δεν στηρίζονται οι νομοθετικές σας πρακτικές σε αναλυτικά συμπεράσματα και αποτελέσματα για το πώς λειτούργησε ο θεσμός της τηλεργασίας το προηγούμενο διάστημα. Αυτό δείχνει και κάποια προχειρότητα. Δεν μας είπατε μια κουβέντα σε τι συμπεράσματα έχετε καταλήξει ως Κυβέρνηση.

Με αυτές τις σκέψεις τελειώνω, κύριε Πρόεδρε. Είναι σκέψεις που δεν μου δημιουργούν καμμία αισιοδοξία. Θα ψηφίσω φυσικά τη θέση του κόμματός μου. Όμως, θα πρέπει να σας επισημάνω ότι εκεί έξω, έξω από τη Βουλή, στις πλατείες της Ελλάδας, σε όλη την Ελλάδα κάτι κρυφοβράζει, κύριε Φόρτωμα, αγαπητέ μου συνάδελφε και νέε Βουλευτή του ελληνικού Κοινοβουλίου. Θυμηθείτε με και πάρτε πίσω το νομοσχέδιο, καταστροφέα των εργασιακών και συνδικαλιστικών δικαιωμάτων της χειμαζόμενης εργατικής τάξης, που θα φέρετε για ψήφιση στη Βουλή την ερχόμενη Δευτέρα.

Σας ευχαριστώ, κύριε Πρόεδρε, και για την υπομονή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την κ. Παρασκευή Βρυζίδου από τη Νέα Δημοκρατία.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το παρόν νομοσχέδιο αναφέρεται στο θεσμικό πλαίσιο τηλεργασίας και θέτει διατάξεις για το ανθρώπινο δυναμικό του δημόσιου τομέα. Η κρίση του κορωνοϊού είναι δεδομένο αναμφίβολα ότι έπληξε τη δημόσια διοίκηση και την εκπαίδευση και υπήρξε ανάγκη αξιοποίησης πρακτικών, όπως η τηλεργασία και η τηλεκπαίδευση. Η νομοθεσία είναι επίσης ανάγκη να βάλει τους κανόνες αυτής της εξέλιξης, για να στηρίξει αποτελεσματικά τις νέες συνθήκες εργασίας.

Εδώ πρέπει να παραδεχθούμε ότι, ενώ υστερούσαμε σε σχέση με τα υπόλοιπα κράτη της Ευρωπαϊκής Ένωσης στον τομέα αυτό, η σημερινή Κυβέρνηση και τα αρμόδια Υπουργεία κάλυψαν το κενό του παρελθόντος και δημιούργησαν άμεσα συνθήκες λειτουργίας και αποτελεσματικότητας. Το Υπουργείο Ηλεκτρονικής Διακυβέρνησης κατάφερε σε λίγο χρόνο να εκσυγχρονίσει το σύνολο των υπηρεσιών της χώρας και να δώσει τη δυνατότητα στους πολίτες να εξυπηρετηθούν και να ενημερωθούν ηλεκτρονικά. Το Υπουργείο Εσωτερικών, το οποίο λειτούργησε εξίσου αποτελεσματικά στην επίλυση δεκάδων δυσλειτουργιών στη δημόσια διοίκηση και στην αυτοδιοίκηση, με την ψήφιση πρόσφατων νομοσχεδίων βάζει σήμερα τους κανόνες για τη διασφάλιση ενός αποτελεσματικού πλαισίου για την εργασία των δημοσίων υπαλλήλων.

Η άσκηση κριτικής από Βουλευτές της Μείζονος κυρίως Αντιπολίτευσης στο παρόν νομοσχέδιο δεν δικαιολογείται, με δεδομένο τη μηδενική προεργασία και πρόβλεψη στον τομέα αυτόν τα προηγούμενα χρόνια, ενώ λειτουργούσε σε όλα τα ευρωπαϊκά κράτη και πριν από τον κορωνοϊό.

Είναι χρήσιμο και ηθικό να αναγνωρίζουμε τα επιτεύγματα των πολιτικών μας αντιπάλων, για να ακουγόμαστε και όταν διαφωνούμε. Με την τηλεργασία διευκολύνεται ο εργαζόμενος και ενισχύεται η παραγωγικότητα, εξοικονομείται χρόνος και πόροι από τη μείωση λειτουργικών εξόδων των υπηρεσιών. Μειώνονται οι μετακινήσεις, προστατεύεται το περιβάλλον, εξοικονομούνται πόροι και ταυτόχρονα με ταχύτητα μεταφέρεται το παραγόμενο έργο και οι πληροφορίες στις υπηρεσίες και στους πολίτες αντίστοιχα. Εξυπηρετούνται άνθρωποι που δυσκολεύονται στην ισορροπία επαγγέλματος και ιδιωτικής ζωής, μητέρες, άτομα με αναπηρία. Απαιτείται ωστόσο η δημιουργία ενός ενιαίου και σύγχρονου θεσμικού πλαισίου της τηλεργασίας στις δημόσιες υπηρεσίες, τόσο σε κανονικές συνθήκες όσο και σε συνθήκες κρίσης.

Με το παρόν σχέδιο νόμου προβλέπονται κοινές αρχές οργάνωσης και διαχείρισης της εργασίας, κανόνες προστασίας προσωπικών δεδομένων, καθορίζεται ο οικειοθελής χαρακτήρας της τηλεργασίας, η αρχή ίσης μεταχείρισης των τηλεργαζόμενων με τους μη τηλεργαζόμενους υπαλλήλους, ενισχύεται το διευθυντικό δικαίωμα επιλογής του αριθμού των εργαζομένων, ενώ θεσπίζονται κίνητρα για τους υπαλλήλους που συμμετέχουν, έτσι ώστε αν έχουν ανάγκη από κάποια ευελιξία ωραρίου να την κάνουν χρήση, επιτυγχάνοντας τον καλύτερο συνδυασμό της ιδιωτικής και επαγγελματικής ζωής. Έμφαση δίνεται στην Αρχή Προστασίας Δεδομένων Προσωπικού Χαρακτήρα, τα οποία διασφαλίζονται με κατάλληλα μέτρα.

Αξίζει να αναφερθούμε στη μέριμνα που λαμβάνεται για περιπτώσεις υπαλλήλων με μόνιμα ή πρόσκαιρα προβλήματα υγείας, οι οποίοι, εφόσον είναι εφικτό, μπορούν να ζητήσουν να εκτελέσουν την εργασία τους μέσω τηλεργασίας. Ο φορέας είναι υποχρεωμένος να αποδεχθεί το αίτημα, εκτός και αν υπάρχει σοβαρός αιτιολογημένος λόγος απόρριψης. Επίσης, για να αποφευχθούν αδικίες ή αποξένωση των υπαλλήλων από τους συναδέλφους και την υπηρεσία, μπαίνει χρονικό όριο δυνατότητας τηλεργασίας και είναι ένα τρίμηνο τον χρόνο και μέσα σε αυτό ανώτατο όριο οι σαράντα τέσσερις μέρες, καθώς και το ποσοστό των εργαζομένων με τηλεργασία δεν πρέπει να ξεπερνά το 25% του συνόλου των υπαλλήλων διεύθυνσης ανά τρίμηνο.

Κλείνοντας, θα ήθελα να επαναλάβω τα λόγια του Υπουργού κ. Βορίδη ότι οι επαναστάσεις στην εργασία έχουν γίνει μέσα από ραγδαίες τεχνολογικές εξελίξεις, γέννησαν πολιτικά ζητήματα, κοινωνικές αναδιατάξεις και, ναι, η ψηφιοποίηση είναι μια βαθιά πολιτική επιλογή, την αξία της οποίας όλοι λίγο πολύ αναγνωρίζουν, αλλά η Νέα Δημοκρατία την κάνει πράξη και θέτει τους κανόνες αυτής της εξέλιξης με το παρόν προς ψήφιση σχέδιο νόμου, το οποίο καλώ όλους να υπερψηφίσουμε, γιατί είναι κρίσιμο και αναγκαίο για μια σύγχρονη Ελλάδα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνουμε από τους ομιλητές με τον κ. Βασιλειάδη Βασίλειο από τη Νέα Δημοκρατία.

Κύριε συνάδελφε, έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, και μόνο το γεγονός ότι τόσο εγώ όσο και αρκετοί ακόμη τοποθετούμαστε σήμερα μέσω τηλεδιάσκεψης στην Ολομέλεια της Βουλής, κάτι που δεν μπορούσαμε να κάνουμε πριν από δεκαπέντε μήνες, αρκεί ως απόδειξη της ραγδαίας αύξησης της ανάγκης για τηλεργασία αλλά και της απότομης ενσωμάτωσης νέων τεχνολογιών στην παραγωγική διαδικασία.

Η προσαρμογή του ιδιωτικού τομέα στη νέα αυτή πραγματικότητα που επέβαλε η πανδημία ήταν άμεση. Οι παρεχόμενες υπηρεσίες μέσω διαδικτύου αλλά και η τηλεργασία βιώνουν αυτή τη στιγμή το ξεκίνημα μιας «χρυσής» εποχής ψηφιακού μετασχηματισμού της παγκόσμιας οικονομίας.

Όπως έχω αναφέρει ξανά στο παρελθόν και όπως βεβαίως έχουν διαπιστώσει και άλλοι συνάδελφοι, οι κοινωνίες εξελίσσονται και προσαρμόζονται, αλλά η νομοθέτηση για τα νέα αυτά δεδομένα συνήθως έπεται και σε αυτή την περίπτωση, λοιπόν, έχουμε μια εξέλιξη που έχει λάβει χώρα με γοργό ρυθμό στην κοινωνία μας και έχουμε εμείς τώρα την ευθύνη να νομοθετήσουμε ένα δίκαιο, λειτουργικό και αποτελεσματικό πλαίσιο για την τηλεργασία.

Η αλήθεια είναι ότι η Κυβέρνηση της Νέας Δημοκρατίας στο σύνολό της με το Υπουργείο Ψηφιακής Διακυβέρνησης στην αιχμή του δόρατος, βεβαίως, είχε ολοκληρωμένο σχέδιο για την ψηφιακή μετάβαση, το οποίο εφαρμόζει από την πρώτη κιόλας μέρα της ανάληψης της διακυβέρνησης. Πολύ πριν από την πανδημία η Ενιαία Ψηφιακή Πύλη του κράτους, η Βίβλος Ψηφιακού Μετασχηματισμού, η αναβάθμιση του ενιαίου ασφαλιστικού φορέα σε e-ΕΦΚΑ αποτελούν τους θεμέλιους λίθους του νέου ψηφιακού πλέον οικοδομήματος της δημόσιας διοίκησης. Η κατάργηση του φαξ, η συγχώνευση εγγράφων και διαδικασιών, ακόμα και το ψηφιακό πιστοποιητικό COVID, για το οποίο νομοθετήσαμε εσχάτως, αποτελούν μικρά αλλά σταθερά βήματα προς την εξάλειψη του τέρατος της γραφειοκρατίας, υπέρ μιας νέας σχέσης πολίτη - κράτους, που θα παράγει καλύτερες υπηρεσίες για τον πολίτη, ενώ ταυτόχρονα θα μειώνει τον όγκο εργασίας του δημοσίου λειτουργού.

Έρχομαι στο ζήτημα της τηλεργασίας και ειδικότερα στην αξιοποίησή της στον δημόσιο τομέα. Όπως είπα και νωρίτερα, πρόκειται για μια διαδικασία που βρίσκεται ήδη εδώ, δίπλα μας, στον ιδιωτικό τομέα αλλά και σε αρκετές περιπτώσεις και στον δημόσιο, άτυπα. Τα προφανή οφέλη είναι η εξοικονόμηση χρόνου και χρήματος για τον εργαζόμενο, ο οποίος δεν θα απαιτείται να μετακινείται από και προς τον χώρο εργασίας του. Επιπλέον δίνεται η δυνατότητα εργασίας σε άτομα με προβλήματα υγείας ή με αναπηρία να παραμένουν παραγωγικά, ακόμα και όταν δεν θα μπορούν να ασκήσουν καθήκοντα δια ζώσης.

Σε αυτό το σημείο θα ήθελα, κύριε Υπουργέ, να ξαναδείτε τις παρατηρήσεις της ΕΣΑΜΕΑ για τα άτομα με αναπηρία αναφορικά με τις ημέρες τηλεργασίας.

Πέρα από οφέλη, όμως, όπως κάθε αλλαγή άλλωστε, η τηλεργασία φέρνει και μια σειρά προκλήσεων. Νομίζω ότι η νομοθετική πρωτοβουλία του Υπουργείου έχει επιτύχει να τις εντοπίσει και να τις αντιμετωπίσει με τις τέσσερις βασικές αρχές στις οποίες βασίζεται το σχέδιο νόμου: τον οικειοθελή χαρακτήρα για τον εργαζόμενο και για τον φορέα, την αρχή της ίσης μεταχείρισης για τα δικαιώματα και τις υποχρεώσεις των εξ αποστάσεως εργαζομένων αναφορικά με την εξέλιξη και τη μισθοδοσία, την προστασία των προσωπικών δεδομένων με ευθύνη του φορέα και τέλος τον σεβασμό της ιδιωτικής ζωής του εργαζόμενου. Ειδικότερα το δικαίωμα στην αποσύνδεση είναι κάτι με το οποίο ασχολούμαστε και στο σχέδιο νόμου του Υπουργείου Εργασίας και Κοινωνικών Υποθέσεων και θα έχουμε την ευκαιρία να τοποθετηθούμε και για αυτό στην Ολομέλεια την ερχόμενη εβδομάδα.

Οι επιμέρους διατάξεις του σχεδίου νόμου αποτελούν σύνθεση ερευνών και πρακτικών από ευρωπαϊκές χώρες αλλά και υπερεθνικούς οργανισμούς, όπως η Ευρωπαϊκή Ένωση, ο ΟΟΣΑ, το Συμβούλιο της Ευρώπης και βεβαίως ο Διεθνής Οργανισμός Εργασίας.

Ρυθμίζονται θέματα που αφορούν τα χρονικά όρια και το ωράριο της τηλεργασίας και τίθεται μέγιστο όριο στον αριθμό των υπαλλήλων που μπορούν να εργαστούν με τηλεργασία ανά διεύθυνση σε κάθε φορέα.

Σε γενικές γραμμές, κύριε Πρόεδρε, νομίζω ότι το σχέδιο νόμου που έχουμε μπροστά μας θέτει το αναγκαίο πλαίσιο για τη σωστή εφαρμογή της τηλεργασίας στο δημόσιο, καλύπτοντας όλες τις πτυχές και τους κινδύνους που μπορεί να ελλοχεύουν, ενώ την ίδια στιγμή παρέχει την απαραίτητη ευελιξία στους αρμόδιους φορείς, ώστε η εφαρμογή αυτή να είναι και αποτελεσματική.

Επιτρέψτε μου μια σύντομη αναφορά και στις διατάξεις του δεύτερου μέρους του σχεδίου νόμου, οι οποίες κατά την άποψή μου ρυθμίζουν επιμέρους ζητήματα, τα οποία θα μπορούσαμε να τα εντάξουμε στη μεγάλη προσπάθεια εξορθολογισμού του δημοσίου.

Χαιρετίζω την απόφαση κομμάτων της Αντιπολίτευσης να υπερψηφίσουν επί της αρχής το σχέδιο νόμου αυτό και ελπίζω τώρα, στο τέλος της συζήτησης, η συναίνεση αυτή να έχει διευρυνθεί.

Κλείνοντας, κύριε Πρόεδρε, θα ήθελα να αναφερθώ στην τροπολογία με γενικό αριθμό 918 και ειδικό 97. Η αναμόρφωση των εισαγωγικών εξετάσεων της Εθνικής Σχολής Δημόσιας Διοίκησης που προτείνει το Υπουργείο εισάγει καινοτόμες αλλαγές στη διαδικασία, που αναβαθμίζουν το εύρος και την ποιότητα των σπουδαστών. Νομίζω ότι μπορούμε να συμφωνήσουμε ότι καλύτερα καταρτισμένοι απόφοιτοι της ΕΣΔΑ σημαίνει καλύτερες παρεχόμενες υπηρεσίες του δημοσίου προς τους πολίτες.

Τέλος, θεωρώ θετική και την παρέμβαση του Υπουργού στο σύστημα της κινητικότητας, το οποίο θεωρώ ότι δίνει αρκετά σημαντική ευελιξία στη διαχείριση του προσωπικού του δημοσίου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Θα συνεχίσουμε με τους δυο ειδικούς αγορητές που έχουν ζητήσει για τρία λεπτά τον λόγο, τον κ. Δελή και τον κ. Παπαηλιού. Επίσης, έχει ζητήσει τον λόγο η κ. Αδαμοπούλου. Θα αρχίσουμε με την κ. Αδαμοπούλου.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να κάνω μια πρόταση; Να κάνω παρέμβαση, να δευτερολογήσουν οι συνάδελφοι και να μιλήσω τελευταίος;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, δεν θέλετε να μιλήσετε τελευταίος; Πάντα ο Υπουργός μιλάει τελευταίος.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εντάξει, τελευταίος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κύριε Πρόεδρε.

Θα πάρω τον λόγο για πολύ λίγο. Λίγα σχόλια για κάποιες τροπολογίες. Για την τροπολογία 920 του Υπουργείου Παιδείας: Βλέπουμε ότι, δυστυχώς, εδώ μειώνονται τουλάχιστον κατά είκοσι οι ειδικότητες καθηγητών στην τεχνική εκπαίδευση και κατά συνέπεια οργανικές θέσεις.

Θεωρούμε ότι αυτή η τροπολογία κάνει ακόμα ένα δωράκι, στο άρθρο 4, στα ιδιωτικά ΙΕΚ, μετά τη διάλυση της τεχνικής εκπαίδευσης, ωθώντας παράλληλα στην ανεργία όσους τις κάλυπταν.

Και όσον αφορά την τροπολογία με γενικό αριθμό 921, για τους συνοριοφύλακες, η προτεινόμενη τροπολογία έχει ως κύριο στόχο την ανανέωση θητείας οκτακοσίων συνοριοφυλάκων ορισμένου χρόνου, η θητεία των οποίων λήγει τον προσεχή Ιούλιο. Ωστόσο, βλέπουμε ότι γίνεται μία επιλεκτική μεταχείριση εκ μέρους της Κυβέρνησης, διότι δεν προχωρά σε αντίστοιχες ανανεώσεις στις υπόλοιπες περιπτώσεις συμπλήρωσης του χρόνου υπηρεσίας εργαζομένων που απασχολούνται με σύμβαση ορισμένου χρόνου και με σαφώς ισχυρότερο κοινωνικό αποτύπωμα, όπως είναι οι υγειονομικοί, οι εκπαιδευτικοί και τα λοιπά, αλλά ενδιαφέρεται αποκλειστικά για τις δυνάμεις καταστολής.

Τα άρθρα 5 και 6 της τροπολογίας, που αφορούν τις προκαταρκτικές εξετάσεις για εισαγωγή στις Σχολές Αστυφυλάκων και Αξιωματικών καθώς και για την κάλυψη των θέσεων ειδικών φρουρών, προβλέπουν ότι οι υποψήφιοι των σχολών αυτών υποβάλλονται σε ψυχομετρικές δοκιμασίες. Το μόνο, δηλαδή, πράγμα που αλλάζει ουσιαστικά σε σχέση με το προηγούμενο θεσμικό πλαίσιο είναι η αντικατάσταση της λέξης «ψυχοτεχνικές» με τη λέξη «ψυχομετρικές». Και διερωτόμαστε αν αυτή η λεκτική αλλαγή είναι δυνατόν να δικαιολογεί δαπάνη 7,9 χιλιάδες ευρώ για κάθε υποψήφιο εισαγωγής στις σχολές της αστυνομίας ή στους ειδικούς φρουρούς, όπως αναφέρεται στην ειδική έκθεση. Προφανώς, πρόκειται για χιλιάδες υποψηφίους. Το κόστος είναι υπέρογκο και δεν δικαιολογείται.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Όπως είπαμε και σήμερα στην πρωτολογία μας αλλά και στις επιτροπές, παρά το ότι η τηλεργασία πλασάρεται με ένα σύγχρονο και μοντέρνο περιτύλιγμα, το περιεχόμενό της είναι τελείως διαφορετικό. Πρόκειται για μια μορφή εργασιακής εκμετάλλευσης, αλλά γι’ αυτό -θα το ξαναπούμε- δεν φταίει, ξέρετε, η τεχνολογία. Η τεχνολογία μοιάζει με το μαχαίρι. Με το μαχαίρι μπορείς να κόψεις και ψωμί, αλλά μπορεί να σκοτώσεις και άνθρωπο. Έχει σημασία, λοιπόν, πώς χρησιμοποιείται η τεχνολογία.

Όταν, λοιπόν, η τεχνολογία βρίσκεται στα χέρια της αστικής τάξης, στα χέρια του κεφαλαίου, χρησιμοποιείται για τα δικά της συμφέροντα. Τη φέρνει ως εργασιακή μορφή, εντείνοντας την εκμετάλλευση, παραβιάζοντας ωράρια, διαλύοντας κάθε έννοια διαφορετικού ωραρίου προσωπικής, οικογενειακής και επαγγελματικής ζωής. Αντίθετα, σε μια άλλη εξουσία, σε μια άλλη κυβέρνηση, σε μια άλλη κοινωνική τάξη πραγμάτων, αυτές οι δυνατότητες της τεχνολογίας θα χρησιμοποιούνταν για να μειωθεί δραστικά, για παράδειγμα, ο εργάσιμος χρόνος των εργαζομένων. Τι βλέπουμε σήμερα; Βλέπουμε να αυξάνεται.

Αυτά για την τηλεργασία, γιατί νομίζω ότι το θέμα έχει εξαντληθεί, τουλάχιστον σε ό,τι μας αφορά.

Προχωρώ τώρα στις τροπολογίες. Με αφορμή τις τροπολογίες, μίλησε πολύ προχθές ο κύριος Υπουργός για τους λεγόμενους «κανόνες καλής νομοθέτησης» και το πόσο ωφέλιμοι είναι αυτοί οι κανόνες. Σωστά. Φυσικά. Με δεδομένο, όμως, ότι το προνόμιο της νομοθέτησης ανήκει, ως γνωστόν, αποκλειστικά στην κυβερνητική πλειοψηφία και την Κυβέρνηση και με δεδομένη και τη σημερινή επαναλαμβανόμενη κατάθεση εκτενέστατων τροπολογιών εν είδει μίνι νομοσχεδίων -μάλιστα ο όγκος και η ποσότητα των άρθρων είναι μεγαλύτερα από το νομοσχέδιο το οποίο ψηφίζουμε-, με δεδομένη την κατάθεση τροπολογιών άσχετων όχι μόνο με το νομοσχέδιο, αλλά και των ίδιων τους των διατάξεων μεταξύ τους από αρκετά Υπουργεία, θα καλούσαμε και θα παρακαλούσαμε τον κύριο Υπουργό αυτούς τους κανόνες να τους διδάξει και στους συναδέλφους του Υπουργούς, έχοντας την ελπίδα να αποφεύγαμε κάποια στιγμή να βρισκόμαστε σε εκείνη τη δυσάρεστη θέση να τοποθετηθούμε, για παράδειγμα, με μία ψήφο συνολικά σε μία τροπολογία, η οποία αποτελείται από έξι, επτά, οκτώ άρθρα και για τα οποία έχουμε διαφορετική ψήφο: σε άλλα θέλουμε να ψηφίσουμε, σε άλλα θέλουμε να καταψηφίσουμε. Δεν έχουμε, όμως, αυτό το δικαίωμα.

Και φέρνω το παράδειγμα εδώ της τροπολογίας του Υπουργείου Παιδείας. Στην αρχή υπάρχουν δύο-τρία άρθρα για τα λεγόμενα «εργαστήρια δεξιοτήτων», για τις δεξιότητες, δηλαδή, οι οποίες δεν είναι τίποτε άλλο παρά ένα υποκατάστατο επιστημονικής γνώσης, το οποίο βεβαίως και θα καταψηφίσουμε. Την ίδια στιγμή, όμως, υπάρχει και μια διάταξη που αναγνωρίζει επιτέλους το δίκαιο του αγώνα των μαθητών των επαγγελματικών σχολών του ΟΑΕΔ να μην αλλάξουν οι κανόνες φοίτησής τους φέτος στη μέση της χρονιάς. Αν είναι δυνατόν! Έπρεπε να κάνουν τόσους αγώνες αυτά τα παιδιά, εμείς κάναμε δύο επίκαιρες ερωτήσεις, για να έρθει η Κυβέρνηση να ικανοποιήσει αυτό το αίτημα. Και φυσικά, θα το ψηφίσουμε αυτό το άρθρο, αλλά έτσι όπως τίθεται αυτή η τροπολογία, μας δημιουργεί ζήτημα. Επαναλαμβάνω ότι συμφωνούμε με την τροπολογία.

Έχουμε ένα σχόλιο για τις ρυθμίσεις της τροπολογίας που έφερε ο κ. Πέτσας σε σχέση με τις ρυθμίσεις οφειλών σε δήμους. Πρόκειται για μια ακόμα ευκαιρία ρύθμισης οφειλών, είτε λόγω COVID είτε παλιότερα, αλλά νομίζουμε ότι το μόνο που γίνεται με αυτόν τον τρόπο είναι το τενεκεδάκι να πηγαίνει λίγο παρακάτω. Στην πραγματικότητα, γιατί έχασαν αυτοί οι άνθρωποι τη ρύθμιση, κύριε Υπουργέ; Γιατί δεν μπορούσαν να πληρώσουν. Άρα, λοιπόν, αν θέλουμε να το αντιμετωπίσουμε πραγματικά το πρόβλημα, τότε μπορεί η Κυβέρνηση να δώσει το δικαίωμα στους δήμους και συγκεκριμένα στα δημοτικά συμβούλια να αποφασίζουν εκείνα, να προβαίνουν ακόμα και σε διαγραφές χρεών και σε ρυθμίσεις τέτοιου ύψους και τέτοιου είδους, που να μπορούν αυτοί οι άνθρωποι και οι οφειλέτες να τις αποπληρώσουν.

Και τέλος, σε σχέση με την τροπολογία για την Εθνική Σχολή Δημόσιας Διοίκησης, την καταψηφίζουμε φυσικά, γιατί αλλάζει στη μέση της εξεταστικής περιόδου την ύλη, αυξάνει την ύλη, υψώνει ακόμα μεγαλύτερα εμπόδια για αυτούς τους ανθρώπους που θέλουν να μπούνε σ’ αυτή τη σχολή, που αποτελεί ένα από τα λίγα, μικρά, ανοίγματα, για να δουλέψει κανείς στο δημόσιο. Και βέβαια, νομίζουμε ότι με τον τρόπο αυτό και η Κυβέρνηση επιχειρεί να ελέγξει σε μεγάλο βαθμό τη λειτουργία αυτής της σχολής και τους αποφοίτους της.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κύριε Υπουργέ, καταθέστε τις νομοτεχνικές βελτιώσεις που μου είπατε. Δεν το κατάλαβα πριν. Νόμιζα ότι θέλετε να κάνετε ομιλία.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Καταθέτουμε νομοτεχνικές βελτιώσεις. Είναι αμιγώς φραστικές και δεν έχουν κάποια ουσιαστική αλλαγή που αξίζει να σχολιαστεί.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 365)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε με τον κ. Παπαηλιού για τρία λεπτά.

Έχετε τον λόγο, κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, θα ήθελα να συνοψίσω τις θέσεις μας σε σχέση με το υπό κρίση νομοσχέδιο και να δηλώσουμε ότι το καταψηφίζουμε για πολύ συγκεκριμένους λόγους, οι οποίοι, βέβαια, αναφέρθηκαν και αναπτύχθηκαν κατά τη διάρκεια της σημερινής συνεδρίασης στην Ολομέλεια.

Δεν διαφωνούμε με την ανάγκη ρύθμισης της τηλεργασίας. Όμως, η ψήφος μας είναι αρνητική για τους εξής τρεις λόγους:

Κατ’ αρχάς, το νομοσχέδιο συνιστά εν πολλοίς μία έκθεση ιδεών. Περιλαμβάνει γενικές ρήτρες και αόριστες ρυθμίσεις, χωρίς να τις εξειδικεύει και χωρίς να διαμορφώνει ένα συγκροτημένο και πλήρες ρυθμιστικό πλαίσιο. Την εφαρμογή του στην πράξη την παραπέμπει στην έκδοση προεδρικού διατάγματος για την προστασία των προσωπικών δεδομένων -πράγμα που δημιουργεί και πρόβλημα ως προς τον χρόνο έναρξης ισχύος του νόμου, εφόσον ψηφιστεί- και στην έκδοση υπουργικών αποφάσεων για τα υπόλοιπα θέματα. Αυτό σημαίνει ότι η κυβερνοασφάλεια, η προστασία των προσωπικών δεδομένων και η διασφάλιση των δικαιωμάτων των εργαζομένων είναι στον αέρα και δημιουργεί κινδύνους, αφού εναπόκειται στον προσανατολισμό που θα τους προσδοθεί και θα εξαρτάται, βέβαια, από την αυθαίρετη κρίση των Υπουργών.

Ο δεύτερος λόγος έχει να κάνει με τον τρόπο νομοθέτησης, εν προκειμένω κακής νομοθέτησης -το αναπτύξαμε και σήμερα και στις συνεδριάσεις της επιτροπής-, με την προσθήκη άρθρων και ρυθμίσεων μετά τη διαβούλευση και με την κατάθεση τροπολογιών ολόκληρων νομοσχεδίων για άσχετα θέματα, γεγονός που καθιστά την όλη διαδικασία απαράδεκτη και αντισυνταγματική.

Κύριε Υπουργέ, κάθε φορά η Κυβέρνησή σας το «τερματίζει».

Και ο τρίτος λόγος είναι ότι, και λόγω των προηγουμένων που ανέφερα, δεν σας έχουμε εμπιστοσύνη. Φαίνεται ότι ούτε και η κοινωνία πλέον σας έχει, όπως αποδεικνύεται και από τη σημερινή μεγάλη κινητοποίηση, διότι έχετε βεβαρημένο μητρώο, το οποίο συνεχώς εμπλουτίζεται.

Όσον αφορά δε την κατάθεση, συζήτηση και ψήφιση του νομοσχεδίου-έκτρωμα για τα εργασιακά, αποδεικνύει ότι συνεχίζετε τον δρόμο της νεοφιλελεύθερης απορρύθμισης.

Τώρα, δύο μόνο λόγια για τις τροπολογίες οι οποίες εισάγονται.

Για το θέμα του διαγωνισμού στην Εθνική Σχολή Δημόσιας Διοίκησης, επιμένουμε και επιμένουμε μέχρι τέλους, απευθυνόμενοι στον κύριο Υπουργό, να το αλλάξει. Ο νέος τρόπος εξετάσεων θα πρέπει να γίνει, για λόγους δικαιοσύνης και για λόγους ηθικής, από τον μεθεπόμενο διαγωνισμό και όχι από τον επόμενο, τον επικείμενο. Διότι αφήνετε με αυτόν τον τρόπο -το είπα και πάλι και στην πρωτολογία μου, το ανέφεραν και οι συνάδελφοι- την υποψία ότι κάποιοι ωφελούνται από αυτή την αλλαγή, πράγμα που δημιουργεί αμφιβολίες για το αδιάβλητο της συγκεκριμένης διαδικασίας.

Την τροπολογία για τη διάθεση εμβολίων σε τρίτες χώρες θα την ψηφίσουμε. Είναι μία θετική διάταξη. Και μην ξεχνάμε ότι η αλληλεγγύη μεταξύ των κρατών -κι επειδή η πανδημία δεν αφορά συγκεκριμένα μόνο κράτη, αλλά όλο τον κόσμο- πρέπει να υπάρξει, ούτως ώστε να προστατευθεί η υγεία του παγκόσμιου πληθυσμού.

Εμείς έχουμε προτείνει -η πρωτοβουλία ήταν του Προέδρου του ΣΥΡΙΖΑ - Προοδευτική Συμμαχία Αλέξη Τσίπρα- την άρση των πατεντών, ώστε τα εμβόλια να πάψουν να είναι πλέον εμπόρευμα, αλλά να καταστούν κοινωνικό αγαθό για όλους.

Για την τροπολογία του Υπουργείου Παιδείας θέλω να επισημάνω το εξής κι αυτό είναι και μια γενικότερη παρατήρηση για τις τροπολογίες. Εισάγονται προς ψήφιση διαφορετικά θέματα -το συνηθίζετε κιόλας- και μας στερείτε έτσι τη δυνατότητα να υπερψηφίσουμε θετικά κάποια από αυτά. Εν πάση περιπτώσει, στην τροπολογία του Υπουργείου Παιδείας θα ψηφίσουμε «παρών». Είναι γεγονός ότι δεν συμφωνούμε με τη «σχολειοποίηση» του νηπιαγωγείου, έχουμε αμφιβολίες για την εισαγωγή της αγγλικής γλώσσας στο νηπιαγωγείο. Είμαστε υπέρ της σύστασης νέων θέσεων εκπαιδευτικού προσωπικού, όμως εσείς μεταφέρετε τις θέσεις αυτές από τη δευτεροβάθμια στην πρωτοβάθμια εκπαίδευση, χωρίς να είναι σαφείς οι λόγοι της μεταφοράς αυτής αλλά και ποιες είναι οι ανάγκες σε οργανικές θέσεις. Απαιτούνται χιλιάδες, περίπου δεκαπέντε χιλιάδες, διορισμοί, κατά τη δική μας άποψη, ούτως ώστε να καλυφθούν τα απαραίτητα διδακτικά αντικείμενα. Εδώ, λοιπόν, ψηφίζουμε «παρών».

Καταψηφίζουμε την τροπολογία του Υπουργείου Προστασίας του Πολίτη, διότι οι συνοριοφύλακες, οι οποίοι προσλήφθηκαν σε μία προηγούμενη φάση, προσλήφθηκαν με τρόπο ανορθόδοξο, χωρίς δηλαδή διαδικασίες αντικειμενικές και αυτή τη στιγμή δημιουργούνται οργανικές θέσεις οι οποίες έρχονται να καλύψουν. Όπως επίσης στις αρμοδιότητές τους προστίθεται και η φύλαξη εισόδου - εξόδου των αεροδρομίων, πράγμα που θεωρώ ότι δημιουργεί ένα πρόβλημα, διότι δεν είναι αστυνομικοί και γι’ αυτόν τον λόγο έχετε αλλάξει και την ορολογία της αρμοδιότητας από «δίωξη λαθρομετανάστευσης», που σημαίνει και προανακριτικό έργο, σε «διαχείριση λαθρομετανάστευσης». Συνεπώς αυτή την τροπολογία την καταψηφίζουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχετε τον λόγο, κύριε Υπουργέ, για είκοσι λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Όπως αποδεικνύεται από τη συζήτηση και τη στάση των κομμάτων στην εξέταση του παρόντος νομοσχεδίου, για μία ακόμη φορά επιβεβαιώνεται ότι η Αριστερά αποτελεί δύναμη αντίδρασης, οπισθοδρόμησης, άρνησης οποιωνδήποτε εξελίξεων, τελικώς ένα βαρίδι για την πρόοδο της κοινωνίας.

Τι ψηφίσατε σήμερα τα κόμματα της Αριστεράς; Και το τονίζω τα κόμματα της Αριστεράς, γιατί άλλοι έχουν ψηφίσει αλλιώς. Τι ψηφίσατε σήμερα; Ψηφίσατε «όχι» επί της αρχής σε ένα νομοσχέδιο που ρυθμίζει την τηλεργασία στον δημόσιο τομέα. Αυτό ψηφίζετε επί της αρχής. Είστε κατ’ αρχήν αντίθετοι με την τηλεργασία στον δημόσιο τομέα. Αυτό επιλέξατε. Και θα σας πω και τις αιτιάσεις σας εν συνεχεία.

Διότι, προσέξτε, αντιλαμβάνεστε ότι είστε υποχρεωμένοι να συμφωνήσετε και θα συμφωνήσετε και στις βασικές επιλογές που γίνονται στο θέμα της τηλεργασίας. Θα συμφωνήσετε στις κεντρικές επιλογές που κάνει το νομοσχέδιο. Ποιες;

Θα συμφωνήσετε στην προαιρετικότητα, που αυτό είναι μια κεντρική συζήτηση. Να είναι υποχρεωτική ή προαιρετική; Απαντάει το νομοσχέδιο, λέει η Κυβέρνηση: Προαιρετική για τον εργαζόμενο. Κεντρική στρατηγική επιλογή για τη ρύθμιση. Μάλιστα. Συμφωνείτε σε αυτό.

Κεντρική και δεύτερη μεγάλη συζήτηση: Να επηρεάζει την υπηρεσιακή εξέλιξη η τηλεργασία ή όχι; Όχι, να μην την επηρεάζει, λέει η Κυβέρνηση. Να είναι η ίδια, όπως και για οποιονδήποτε άλλο μη τηλεργαζόμενο. Θα συμφωνήσετε και σε αυτό.

Τρίτο μεγάλο ζήτημα: Να επηρεάζει τη μισθολογική εξέλιξη; Όχι, να μην την επηρεάζει, λέει η Κυβέρνηση. Θα συμφωνήσετε και σε αυτό. Να αποτελεί υπηρεσιακή μεταβολή; Όχι, να μην αποτελεί υπηρεσιακή μεταβολή, λέει η Κυβέρνηση. Θα συμφωνήσετε σε αυτό. Άρα γιατί διαφωνείτε;

Ακούστε τώρα αιτιολογία καταψήφισης από Αξιωματική Αντιπολίτευση.

Ακούστε αιτιολογία καταψήφισης για ένα τέτοιο θέμα, το οποίο θα κρίνει σε πολύ μεγάλο βαθμό τον τρόπο με τον οποίο θα οργανωθεί η εργασία στο δημόσιο τα επόμενα χρόνια: «Είναι έκθεση ιδεών, έχετε πολλές νομοθετικές εξουσιοδοτήσεις.». Αυτό είναι λόγος για να καταψηφίσετε επί της αρχής; «Δεν σας έχουμε εμπιστοσύνη.». Γιατί, σας ζητήσαμε ψήφο εμπιστοσύνης; Σας είπαμε εάν συμφωνείτε με το νομοσχέδιο. Σας είπαμε εάν εμπιστεύεστε συνολικά την Κυβέρνηση;

Και ένα τρίτο. Ακούστε. Δεν το θυμάμαι κιόλας το τρίτο, ήταν ασήμαντο τελείως, το ξέχασα τελείως. Τρία είπατε, τα δύο θυμάμαι, τα οποία ήταν αυτά που είπα.

Με αυτές τις αιτιολογίες, λοιπόν, έρχεται σήμερα ο ΣΥΡΙΖΑ, η Αξιωματική Αντιπολίτευση, να πει αυτό που λέει. Μα εγώ δεν είπα ότι μπορεί να μην έχουμε διαφωνίες σε επιμέρους σημεία. Και έχουμε. Με το Κίνημα Αλλαγής, που ψηφίζει «ναι» επί της αρχής, έχουμε επιμέρους διαφωνίες σε συγκεκριμένα θέματα, αλλά είναι δυνατόν κάποιος να αρνείται στον σύγχρονο κόσμο να θεσμοθετηθεί; Να σας πω κάτι. Εάν με πείθατε τώρα και έλεγα, ναι, δίκιο έχουν επί της αρχής, να μην το ψηφίσουμε, να το πάρουμε πίσω το νομοσχέδιο, θα αφήναμε αρρύθμιστο το πεδίο; Γιατί; Επειδή δεν συμφωνούμε στην έκταση των νομοθετικών εξουσιοδοτήσεων;

Το τρίτο είναι -το θυμήθηκα τώρα- ότι ζητάμε με προεδρικό διάταγμα να ρυθμίσουμε την προστασία των προσωπικών δεδομένων. Σας έχω καλά νέα. Αυτή ήταν ουσιαστικά η συνεννόησή μας με την Αρχή Προστασίας, γιατί δεν μπορεί να γίνει διαφορετικά, γιατί είναι ένα εξαιρετικά τεχνικό και αναλυτικό ζήτημα. Για τη διάταξη η οποία περιέχεται στο νομοσχέδιο για το θέμα της προστασίας των προσωπικών δεδομένων, η οποία είναι απολύτως αναλυτική, ακούσατε την Αρχή Προστασίας Δεδομένων, που είπε ότι ουσιαστικά είναι απολύτως σχετική με τις κατευθύνσεις και τις οδηγίες της αρχής. Και εσείς τι θέλετε; Να βάλω το προεδρικό διάταγμα μέσα στον νόμο; Πού το είδατε αυτό, ότι για τα ειδικά ζητήματα θα τα βάζουμε μέσα στον νόμο;

Είναι, λέει, γονατογράφημα. Γιατί είναι γονατογράφημα; Γιατί δεν έχουμε βάλει το προεδρικό διάταγμα για την προστασία των προσωπικών δεδομένων, για το οποίο, παρεμπιπτόντως, θέλετε και εσείς και στέργετε και συμφωνείτε ότι πρέπει να έχει προηγούμενη γνώμη η αρχή. Πώς θα έχει προηγούμενη γνώμη η αρχή, εάν το είχαμε εδώ μέσα; Πώς θα έχει, εάν δεν κάνουμε προεδρικό διάταγμα, προκειμένου να το στείλουμε για επεξεργασία; Ακούστε τώρα αιτιάσεις της Αντιπολίτευσης! Αυτό όμως γεννά ένα ζήτημα και αυτό είναι πρόβλημά σας. Εμάς, να ξέρετε, ελάχιστα μας απασχολεί αυτό, γιατί αξιοποιήσατε τη σημερινή ημέρα, όχι για να συζητήσετε ένα μείζον θέμα το οποίο αλλάζει το τοπίο της εργασίας στον δημόσιο και στον ιδιωτικό τομέα, που είναι δηλαδή η εισαγωγή της ψηφιακής τεχνολογίας, το οποίο διαμορφώνει με ριζικό τρόπο, διαφορετικά, τις σχέσεις εργασίας, το οποίο θα γεννήσει διαφορετικές θέσεις εργασίας κατά 85% από αυτό που υπάρχει σήμερα μέσα στην επόμενη δεκαετία, το οποίο θα γεννήσει προφανώς κοινωνικά, εργασιακά, πολιτικά ζητήματα, καθώς θα γίνεται η προσπάθεια από τη μία μεριά να μην αδρανοποιηθεί το δημόσιο, να μη μείνει πίσω, να μην αποτελέσει πια το δημόσιο βαρίδι της οικονομικής και κοινωνικής εξέλιξης, αλλά να παρακολουθεί την τεχνολογική πρόοδο και, βεβαίως, αυτό θα γεννά θέματα με εργαζόμενους που δεν έχουν εξοικείωση, με την εκπαίδευσή τους, με την επιμόρφωσή τους, με τις νέες τοποθετήσεις που πρέπει να γίνουν, με τις νέες θέσεις που γεννιούνται και στον δημόσιο και στον ιδιωτικό τομέα.

Εσείς δεν θέλατε να συζητήσετε γι’ αυτά, γιατί είστε για τα άλλα, τα σπουδαία, τα μεγάλα. Ποια ήταν τα σπουδαία, τα μεγάλα; Ότι μαζεύτηκαν μερικές χιλιάδες -οι κλασικές χιλιάδες παρεμπιπτόντως- και στην κορωνίδα ο όλεθρος και ο οδοστρωτήρας, που δεν τον κατάλαβαν οι εργαζόμενοι, γιατί οι γνωστές χιλιάδες ήταν εκεί έξω, τα «Κλασικά εικονογραφημένα», δεν το κατάλαβαν, λοιπόν, και το καταλάβατε εσείς.

Ξέρετε γιατί δεν σας παρακολουθούν οι εργαζόμενοι; Γιατί μιλήσατε για τον μπαμπούλα και τον λύκο, που έρχεται πάρα πολλές φορές. Έρχεται ο λύκος, ποιος είναι ο λύκος; Έρχεται η Δεξιά. Τι θα σας κάνει η Δεξιά σε εσάς τους εργαζόμενους στο δημόσιο; Θα σας απολύσει. Περιμένουν οι άνθρωποι τις απολύσεις. Περίμεναν έναν μήνα μετά την εκλογή μας, δύο μήνες, πέρασαν έξι, πέρασε ένας χρόνος, δεν έχει απολύσεις. Περιμένουν ακόμη. Έχει προσλήψεις, ναι, γιατί εσείς μας είπατε ότι έχει αυξηθεί ο αριθμός των εκτάκτων. Καταλάβατε τώρα τι γίνεται; Πού είναι ο λύκος; Ε, τον φωνάξατε όμως τον λύκο πολλές φορές. Το ίδιο γίνεται και τώρα, φωνάζετε για τον λύκο. Ο λύκος είναι πάλι, πάλι δεν θα έχουν δουλειά, πάλι θα δουλεύουν υπερωρίες χωρίς να αμείβονται, άρχισε πάλι η τρομοκρατία. Μα, ξέρετε, αυτό δεν πάει μακριά, γιατί θα ψηφιστεί το νομοσχέδιο και θα αρχίσει να εφαρμόζεται ο νόμος και εκεί που θα περιμένουν ότι δεν θα τους πληρώνουν, ξαφνικά θα βρουν ότι ενδεχομένως διαμορφώνεται η σχέση εργασίας με έναν τρόπο που είναι πολύ πιο αποδοτικός για τους ίδιους. Και θα σκέφτονται: Ποιος μού έλεγε το ένα και ποιος μού έλεγε το άλλο; Για να δούμε η πραγματικότητα ποιον θα επαληθεύσει τελικά.

Γι’ αυτό, παρά τις φωνές σας, παρά τις ακραίες σας τοποθετήσεις, δεν παρακολουθούν οι εργαζόμενοι, γι’ αυτό δεν ακολουθούν. Γιατί, εάν εμείς είμαστε οι εκπρόσωποι του κεφαλαίου και των ολίγων, γιατί εμείς παίρνουμε 40% και εσείς 20%; Τόσο βλάκες είναι αυτοί οι πολλοί και δεν ξέρουν τα συμφέροντά τους και δη τα ταξικά και τα οικονομικά; Όμως, παριστάνετε έναν μπαμπούλα, ενώ δεν έρχεστε -με συγχωρείτε- να κάνετε την πολιτική σας δουλειά, να καταθέσετε πράγματι συγκροτημένα προτάσεις και να φτιαχτούν -εγώ σας λέω- και αντιθέσεις και διαφοροποιήσεις και να φανεί και μία διαφορετική οπτική.

Βεβαίως και έχουμε διαφορετική οπτική. Σε ορισμένα σημεία φαίνεται. Δεν δικαιολογούν την καταψήφιση στρατηγικά του νομοσχεδίου, αλλά βεβαίως σε ορισμένα σημεία έχουμε διαφορετική άποψη. Όταν έρχεστε και μου λέτε ότι εγώ για την επιλογή του ανθρώπου να βγει σε τηλεργασία θέλω να μου έχεις αναλυτικά κριτήρια, να μου τα περιγράψεις, να μου τα βάλεις στον νόμο και να μου έχεις και ειδική και εμπεριστατωμένη αιτιολογία και δικαίωμα ένστασης και προσφυγής κατά της απόφασης του διευθυντή, εγώ δεν θέλω να το κάνω έτσι, γιατί έτσι δεν θα βγάλω ποτέ κανέναν στην τηλεργασία. Δεν θέλω να το κάνω έτσι, σας το λέω ευθέως.

Λέει ο κ. Ραγκούσης: Είναι γονατογράφημα, γιατί δεν τα προβλέψατε αυτά. Δεν είναι ότι από αμέλεια δεν τα προέβλεψα, δεν τα θέλω. Δεν τα θέλω! Το κατάλαβε ο κ. Ραγκούσης; Δεν είναι και εδώ κοντά να τα πούμε. Είναι επιλογή μου. Τα συζητήσαμε όλα αυτά. Τα συζητήσαμε, εάν έπρεπε να γίνει έτσι. Και είπαμε ότι, εάν γίνει έτσι, για μία τοποθέτηση σε μία θέση, του ποιος θα πάει στην τηλεργασία και ποιος δεν θα πάει, να πρέπει να γράψει ο προϊστάμενος τριάντα πέντε σελίδες εμπεριστατωμένη αιτιολογία με κριτήρια και μοριοδότηση, ουσιαστικά δεν έχουμε καν αυτό το εργαλείο και είπα όχι, θέλω να είναι διευθυντικό δικαίωμα.

Αρχίσατε και μου λέτε για την αυθαιρεσία. Ποια αυθαιρεσία; Υπηρεσιακά στελέχη είναι. Οι διευθυντές πρέπει να έχουν την ευθύνη της διοίκησης της υπηρεσίας τους και της οργανικής τους μονάδας και πρέπει να τους δώσω και εργαλεία διοίκησης -προσέξτε- για ένα θέμα το οποίο δεν είναι υπηρεσιακή μεταβολή, άρα δεν επηρεάζει. Διότι, εάν μου λέγατε ότι αυτό επηρεάζει το εάν θα πάρει περισσότερα ή λιγότερα χρήματα, να σας πω, καταλαβαίνω τι μου λέτε. Εάν μου λέγατε ότι αυτός που θα τηλεργαστεί θα εξελιχθεί γρηγορότερα ή αργότερα, θα καταλάβαινα τι μου λέτε. Για κάτι το οποίο δεν αποτελεί υπηρεσιακή μεταβολή, δεν κατάλαβα γιατί δεν μπορεί να εμπίπτει στο διευθυντικό του δικαίωμα. Εκεί, ναι, λοιπόν, έχουμε διαφωνία.

Δεύτερη διαφωνία. Μου λέτε: Ξέρεις, ως προϋπόθεση για να γίνει τηλεργασία εμείς θέλουμε να χορηγείτε τον σταθμό εργασίας. Δύο λεπτά. Και ερωτώ: Εάν το δημόσιο δεν είναι έτοιμο να δώσει τον σταθμό, να μην υπάρχει η δυνατότητα της τηλεργασίας; Και μου απαντάτε: Όχι. Και απαντώ: Ναι. Γιατί; Γιατί εάν θέλει ο εργαζόμενος, αφού είναι προαιρετικό, να κάνει χρήση της τηλεργασίας και θέλει να χρησιμοποιήσει δικό του εξοπλισμό, με τους όρους και τις προϋποθέσεις, ναι, που πράγματι θα εξειδικεύσω με υπουργική απόφαση, γιατί είναι διαδικαστικό και λειτουργικό και δεν έχει νόημα να το βάλω στον νόμο, με τους όρους και τις προϋποθέσεις αυτές, λοιπόν, γιατί να μην του το επιτρέψω, παρακαλώ;

Εσείς λέτε, όχι, να μην το επιτρέψεις. Γιατί; Γιατί είστε αντιδραστικοί. Γιατί είστε δύναμη καθυστέρησης, γιατί δεν θέλετε τίποτα να αλλάξει και αυτό το βλέπει η κοινωνία, το βλέπουν οι ίδιοι οι εργαζόμενοι, γιατί καταλαβαίνουν πια οι εργαζόμενοι ότι οι θέσεις που υπερασπίζεστε είναι θέσεις βλαπτικές για τα συμφέροντά τους. Το κατανοούν πια αυτό.

Άρα βεβαίως και έχουμε διαφορά φιλοσοφίας. Εγώ δεν σας είπα ότι συμφωνήσαμε σε όλα. Φυσικά και έχουμε διαφορές.

Μου είπατε και κάτι, για το οποίο δεν κατάλαβα και ποια είναι η θέση σας: Εμείς λέμε ότι δεν θέλουμε να αποξενώνεται ο εργαζόμενος από την εργασία. Άρα βάζουμε ορισμένο πλαίσιο μέσα στον νόμο για τον χρόνο, τον αριθμό, το ποσοστό των εργαζομένων και τη διάρκεια της τηλεργασίας. Γιατί το κάνουμε αυτό; Διότι είναι επιλογή μας. Διότι σκεφτήκαμε κατά πόσο μπορεί να υπάρχει ένας τηλεργαζόμενος που θα λείπει για πάντα και θα είναι στο σπίτι του. Να είναι έτσι ή να μην είναι; Και είπαμε όχι, να μην είναι έτσι, γιατί εμείς δεν θέλουμε να αποξενωθεί ο τηλεργαζόμενος από την υπηρεσία του. Θέλουμε να παραμένει οργανικό κομμάτι της εργασιακής του κοινότητας.

Κάναμε, λοιπόν, μια σκέψη πάνω σ’ αυτό. Μπορεί κάποιος να διαφωνεί και να πει «όχι, πρέπει να δώσετε εξαιρέσεις». Επίσης, κάνατε μία παρατήρηση η οποία έχει μια βασιμότητα, την οποία κάνει η ΕΣΑΜΕΑ. Την ακούω. Όμως, εγώ λέω ότι αυτό, επειδή είμαι σε μια φάση πρώτης εφαρμογής, θέλω να δω το πώς θα αντιμετωπιστεί στο πλαίσιο μιας υπουργικής απόφασης. Πρέπει να δούμε πώς θα λειτουργήσει αυτό, να δούμε τους αριθμούς. Πρέπει να δούμε τι πρακτική επίπτωση θα έχει, όταν αρχίσει να εφαρμόζεται.

Και είπε κάτι ο κ. Καμίνης, το οποίο το βρίσκω ενδιαφέρον και το ακούω. Κανονικά για τέτοια ζητήματα, τα οποία είναι πολύ μεγάλα, θα πρέπει να έχουμε περιόδους πιλοτικής εφαρμογής, για να δούμε πώς ακριβώς λειτουργούν, ώστε να μη δημιουργούνται πολύ μεγάλες διαταραχές στην υπηρεσία. Αυτή, λοιπόν, την προσεκτική, αν θέλετε, προσέγγιση σε μια σειρά από ζητήματα βάζουμε να τη ρυθμίσει ο Υπουργός με μια υπουργική απόφαση, για να το δει. Και έρχεστε και λέτε «όχι, να μην κάνουμε τίποτε, γιατί όλα αυτά πρέπει να τα τελειώσουμε τώρα στον νόμο». Αυτή, λοιπόν, είναι μια εσφαλμένη προσέγγιση.

Όμως, προσέξτε: Η προσέγγισή σας είναι εσφαλμένη. Ωστόσο, θα μπορούσε να είναι μια διαφορετική προσέγγιση σε αυτά τα σημεία και να κάνουμε μια κουβέντα, να δούμε, να ακούσουμε επιχειρήματα. Μα, εσείς δεν λέτε αυτό. Εσείς λέτε «καταψηφίζουμε, γιατί δεν σας έχουμε εμπιστοσύνη». Τώρα, όσον αφορά το γιατί δεν μας έχετε εμπιστοσύνη, ξέρω εγώ; Δεν μας αγαπάτε! Εντάξει, δεν έγινε και τίποτε! Άρα, λοιπόν, εδώ η θέση σας αποδεικνύει αυτό το οποίο στην πραγματικότητα είναι η μόνιμη επωδός σας.

Και θα σας πω και κάτι άλλο, για να δείτε, δηλαδή, το είδος της αντιπολιτεύσεως που αντιμετωπίζω. Έρχομαι και σας λέω ότι αλλάζω τις εξετάσεις στη Σχολή Δημόσιας Διοίκησης. Και τι σας λέω ότι αλλάζω; Σας λέω ότι ουσιαστικά κάνω αναβάθμιση -τι σας έχω πει για τη Σχολή Δημόσιας Διοίκησης;- του διοικητικού συμβουλίου, ότι βάζω διακεκριμένους καθηγητές στο διοικητικό συμβούλιο της σχολής, εις εξ αυτών προέρχεται από το Γέιλ, άρα από ένα σπουδαίο αλλοδαπό πανεπιστήμιο.

Επίσης, σας λέω ότι εγώ καταλαβαίνω τη σχολή ως έναν εκπαιδευτικό οργανισμό που βγάζει ανώτερα και ανώτατα στελέχη της δημοσίας διοικήσεως και ότι γι’ αυτόν τον λόγο θέλω τη σχολή απαιτητική, τη θέλω δύσκολη, θέλω δηλαδή να είναι μια σχολή που πραγματικά δεν αποτελεί έναν άλλον τρόπο εισόδου στο δημόσιο, αλλά που πραγματικά παράγει αυτά τα στελέχη. Άρα απευθύνεται ήδη σε ανθρώπους οι οποίοι επιλέγουν μια απαιτητική διαδικασία και εισόδου και εξετάσεων, διαγωνισμού, αλλά προφανώς και φοίτησης. Και σας λέω ότι αλλάζω τον διαγωνισμό στην κατεύθυνση αυτή. Αυτό που κάνω, δηλαδή, είναι ότι βάζω γραπτή εξέταση στη γλώσσα, κάτι που δεν υπήρχε, και ότι βάζω και γραπτές εξετάσεις σε μαθήματα τα οποία δεν υπήρχαν. Ουσιαστικά, δηλαδή, κάνω πιο απαιτητικές τις εξετάσεις.

Και ποια είναι η αντιπολίτευσή σας; Αριστεροί είστε, βρε παιδάκι μου, πείτε ένα ωραίο εξισωτικό, όπως «όχι, φτιάχνεις ένα σχολείο ελίτ, δεν είναι σωστό». Πείτε κάτι τέτοιο, για να έχουμε μια ιδεολογική αντιπαράθεση! Δεν λέτε τίποτα γι’ αυτό, δεν λέτε κουβέντα, προκειμένου να κάνουμε μια τέτοια συζήτηση για το περιεχόμενο, για την ταυτότητα και για την κατεύθυνση.

Παρεμπιπτόντως, πρόκειται για τη συζήτηση που διεξάγεται στη Γαλλία, όχι σε αυτό το επίπεδο, για την «École Nationale d'Administration». Αυτό λέει η γαλλική Αριστερά. Εσείς δεν λέτε αυτό. Λέτε ότι το πρόβλημά σας είναι το αν αυτή η μεταβολή θα επηρεάσει τις τρέχουσες εξετάσεις και να τις πάμε λίγο παρακάτω. Αυτό είναι το μείζον στη συζήτηση για τη σχολή σήμερα; Ξέρετε, εκείνο που θα κάνουμε εδώ, για να υπάρχει ένα ενδιαφέρον, είναι να κάνουμε και τη Συμπολίτευση και την Αντιπολίτευση, γιατί με αυτά που λένε δεν έχει κανένα ενδιαφέρον. Θα τους λέμε και το ανάποδο επιχείρημα, θα κάνουμε τους δικηγόρους και από εδώ και από εκεί!

Δεν λέτε, λοιπόν, αυτό, αλλά έρχεστε και λέτε ότι υπάρχει δήθεν παραβίαση της χρηστής διοικήσεως, γιατί, λέει, τους αιφνιδιάζουμε. Γιατί τους αιφνιδιάζουμε; Πρώτον, είναι διαγωνισμός. Οι καλύτεροι θα μπουν. Όσοι και να δώσουν εξετάσεις, θα δώσουν κάτω από οποιεσδήποτε συνθήκες. Τώρα, λοιπόν, που ενημερώνονται, όλοι ενημερώνονται τώρα. Οι εκατόν εξήντα καλύτεροι θα μπουν. Τι παραβιάζεται; Εδώ δεν είναι εξετάσεις, για να έχω το θέμα τού αν θα περάσεις, δεν θα περάσεις, αν πέρασες την τάξη, αν προήχθης, δεν προήχθης. Εδώ έχουμε numerus clausus! Είναι κλειστός ο αριθμός των επιτυχόντων, είναι εκατόν εξήντα. Με τις ίδιες συνθήκες δίνουν και από όσους δώσουν εξετάσεις θα πετύχουν οι καλύτεροι εκατόν εξήντα. Τι προσβάλλεται εδώ από τη «χρηστή διοίκηση»; Αυτό είναι το ένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δεύτερον, εκείνο που αλλάζουμε είναι ουσιαστικά την προσθήκη κάποιων μαθημάτων και, επειδή μετακινούμε και τον χρόνο του διαγωνισμού, δίνουμε τέσσερις μήνες προετοιμασίας. Γιατί δεν είναι αρκετοί ούτε και οι τέσσερις μήνες προετοιμασίας; Αφού ουσιαστικά αυτό έχει έναν κύκλο προετοιμασίας δώδεκα μηνών. Γιατί, λοιπόν, για τα δύο μαθήματα δεν είναι αρκετοί οι τέσσερις μήνες προετοιμασίας; Άρα, λοιπόν, και ως προς αυτό δεν «πατάει». Όμως, προσέξτε πόσο χαμηλό είναι εδώ το επιχείρημα, πόσο λίγο και πόσο ασήμαντο είναι. Άρα, λοιπόν, εδώ δεν γίνεται η κεντρική συζήτηση που αφορά το ποια είναι η στρατηγική στόχευση της σχολής, πού θέλουμε να το πάμε και αν συμφωνείτε. Εγώ το έχω εκλάβει ότι συμφωνείτε και χαίρομαι πολύ, απλώς δεν το περίμενα.

Δεν γίνεται, λοιπόν, η κεντρική συζήτηση, που αφορά την κεντρική στόχευση της σχολής, αλλά η περιφερειακή. Άρα στην πραγματικότητα βρίσκεστε σε απόλυτη αμηχανία. Και γι’ αυτό, επειδή βρίσκεστε σε αυτή την αμηχανία και επειδή εκείνο που θέλατε να συζητήσετε σήμερα δεν ήταν αυτό το νομοσχέδιο, γιατί αυτό το νομοσχέδιο δεν σας ευνοεί, δεν είναι βολικό για τη συζήτηση, προτιμήσατε να συζητήσετε για το εργασιακό, που νομίζετε ότι σας ευνοεί. Και στα δύο, όμως, νομοσχέδια αναδεικνύεται η φύση και η ταυτότητα της Αριστεράς.

Και κλείνω όπως άρχισα. Με την ψήφο σας σήμερα αποδεικνύετε ότι η Αριστερά είναι δύναμη αντίδρασης, οπισθοδρόμησης, βαρίδι στην εξέλιξη της κοινωνίας, τελικώς αποκομμένη από τις πραγματικές ανάγκες και της κοινωνίας και των εργαζομένων.

Κύριε Πρόεδρε, πριν κλείσουμε, επιτρέψτε μου μόνο μία τυπική αλλαγή. Στον τίτλο του νομοσχεδίου, εκεί που αναφέρουμε «…και άλλες ρυθμίσεις του Υπουργείου Εσωτερικών» πρέπει να μπει «…και άλλες επείγουσες ρυθμίσεις».

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε Υπουργέ, με αυτό δεν αλλάζει κάτι στην ψηφοφορία.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εσωτερικών: «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες επείγουσες ρυθμίσεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, είκοσι έξι άρθρα, πέντε τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο του νομοσχεδίου. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. Τροπ. 918/97 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. Τροπ. 919/98 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. Τροπ. 920/99 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 921/100 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Υπ. τροπ. 922/101 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Εσωτερικών: «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 394α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19:29΄ λύεται η συνεδρίαση για αύριο, ημέρα Παρασκευή 11 Ιουνίου 2021 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**